
Del I
Innleiande del
Hovudoppgåver og organisering
Digitaliserings- og forvaltningsdepartementet skal sikre eit høgt tempo på digitalisering i Noreg og bidra til å styrkje staten og samfunnet si evne til å utnytte potensialet og handtere utfordringane som digital teknologi skapar. Departementet har eit pådrivaransvar og ei samordningsrolle i dette arbeidet. Befolkninga si tillit til bruken av digitale løysingar i det offentlege er avgjerande, og departementet skal arbeide målretta for å sikre at alle skal med, òg digitalt.
Departementet skal gjennom forvaltningspolitikken bidra til god og effektiv styring av fellesskapet sine ressursar og ein betre offentleg sektor til fordel for befolkninga, næringslivet og frivillig sektor. Departementet skal bidra til vidareutvikling av ein effektiv og høgt kompetent statleg sektor.
Digitaliserings- og forvaltningsdepartementet har ansvaret for fornying av offentleg sektor, digitaliseringspolitikk, elektronisk kommunikasjon og digital infrastruktur, nytt nødnett, oppfølging av berekraftsmåla, personvern, statleg arbeidsgivarpolitikk, sikkerheit og fellestenester for departementa, overordna ansvar for statlege bygg og statsforvaltarane og budsjettet for Kongehuset.
Departementet har etatsstyringsansvaret for Nasjonal kommunikasjonsmyndigheit, Digitaliseringsdirektoratet, Datatilsynet, Statsbygg, Tryggings- og serviceorganisasjonen til departementa, Digitaliseringsorganisasjonen til departementa, Statsforvaltaren og Statsforvaltarens fellestenester. I tillegg har departementet ansvaret for eigarstyringa av Norid AS, styring og forvaltning av departementet sine løyvingar til Noregs forskingsråd og det administrative ansvaret for Personvernnemnda. Vidare får Direktoratet for forvaltning og økonomistyring og Statens pensjonskasse oppdrag frå Digitaliserings- og forvaltningsdepartementet.
Digitaliserings- og forvaltningsdepartementets organisering:
[image: ]
Organisasjonskart for Digitaliserings- og forvaltningsdepartementet med underliggande etatar og tilknytte verksemder
Hovudprioriteringar
Ein fornya, forsterka og forbetra offentleg sektor
Regjeringa skal fornye, forsterke og forbetre offentleg sektor. Innbyggarane skal møte ei effektiv, open og digitalisert forvaltning som bidrar til norsk konkurransekraft. Regjeringa vil sikre best mogleg bruk av samfunnet sine ressursar, og legge til rette for auka produktivitet, sterkare velferd og betre og meir berekraftige tenester. Det inneber å redusere unødvendig byråkrati, styrkje lokal fridom og sikre at ressursane blir brukt der behovet og effekten er størst. Den norske modellen, med sterk kompetanse, medråderett og tillitsbasert styring og leiing, skal ligge til grunn.
I Meld. St. 31 (2023–2024) Perspektivmeldingen 2024 blir kamp om arbeidskraft og behov for omstilling løfta fram som viktige samfunnsutfordringar. Ei aldrande befolkning aukar etterspørselen etter helse- og omsorgstenester fram mot 2060, samstundes som veksten i tal på personar i arbeidsfør alder stoppar opp. Vi har auka forventningar til kvalitet og tilgjengelegheit i velferdstenestene, aukande press innan helse og omsorg, fallande resultat i skulen og rekrutteringsutfordringar i barnehage. I tillegg møter tilsette og leiarar auka forventningar, raskare omstillingstakt og høgare krav til kompetanse, særleg innan digitalisering og tverrfagleg samhandling.
Offentleg sektor sysselset om lag ein tredel av arbeidstakarane i Noreg. Det er nesten dobbelt så mange som gjennomsnittet i OECD. Når så store delar av arbeidskrafta og dei andre ressursane i økonomien blir nytta av stat og kommunar, får ressursbruken i offentleg sektor stor betyding både for økonomisk utvikling, produktivitet og velferd. Det blir dermed avgjerande at vi klarar å flytte ressursar dit behovet er størst.
OECD peikar på tillit både som ei drivkraft for ei effektiv forvaltning og som eit mål på kor godt offentleg sektor lykkast. Når befolkninga har høg tillit til forvaltninga, til dømes til at sensitive data blir behandla forsvarleg, er det enklare å levere effektive og brukarretta tenester. Samstundes blir innbyggarane sin tillit til styresmaktene påverka både av kor godt dei offentlege tenestene fungerer i kvardagen og av kor godt politikarane evnar å løyse store samfunnsutfordringar. For at innbyggarane skal ha tillit til forvaltninga, må dei òg kunne vente at forvaltninga opptrer med integritet gjennom saklege avgjerder, open og etterprøvbar forvaltning og ansvarleg bruk av makt og ressursar til det beste for fellesskapet.
Innbyggarundersøkinga 2026 viste at tilliten til offentlege styresmakter framleis er på eit høgt nivå i Noreg, sjølv om den har gått noko ned for andre gong sidan 2021. Ser ein bort frå pandemiåret, ligg delen av befolkninga med høg tillit nokså stabil. Dette blir òg støtta av andre tillitsundersøkingar, som Statistisk sentralbyrå si lokalvalsundersøking, ifølgje Direktoratet for forvaltning og økonomistyring.
I 2025 oppdaterte Digitaliserings- og forvaltningsdepartementet dei etiske retningslinjene for statstenesta. Omtalen av ytringsfridom er løfta fram, i tråd med Ytringsfrihetskommisjonen sine anbefalingar. Vidare er retningslinjene oppdaterte i tråd med endringane i arbeidsmiljølova sine reglar om varslingsrutinar, statstilsettelova sine reglar om registrering av statstilsette og embetsmenn sine verv og økonomiske interesser, rettleiar om gåver i tenesta og forbodet i straffelova mot kjøp av seksuelle tenester. I 2026 har departementet publisert refleksjonsmateriale til dei etiske retningslinjene. Ei dilemmasamling er tenkt som eit praktisk verktøy for å øve på ulike etiske dilemma statstilsette kan kome i.
Digitaliserings- og forvaltningsdepartementet er pådrivar og samordnar for arbeidet med openheit i forvaltninga, som er ein viktig føresetnad for ein ansvarleg, effektiv og tillitsskapande offentleg sektor. Ei open forvaltning legg til rette for innsyn, medverknad og betre offentlege avgjerder, og styrkjer dermed både legitimiteten og omstillingsevna i offentleg sektor. Handlingsplanen Ei open forvaltning – Noregs handlingsplan 5 – Open Government Partnership (OGP) 2024–2027 gir retning for arbeidet med mellom anna openheit om offentlege innkjøp, antikorrupsjon, digital inkludering og innsyn i offentlege dokument.
Regjeringa vil fortsette arbeidet med å styrkje den tillitsbaserte styringa og leiinga og styrkje partssamarbeidet i omstillinga. Arbeidet har eit langsiktig perspektiv og inneber ein ny måte å tenkje styring og leiing på i offentleg sektor, noko som er høgt prioritert i Regjeringens plan for Norge 2025–2029. Ei rekke tiltak er iverksett, slik som forsøksordninga, ventetidsløftet og arbeidet med eit enklare NAV. Forsøksordninga bidrar til å teste ut fritak frå regelverk og smartare organisering av kommunane sine oppgåver og verksemd. Status for forsøksordninga er nærare omtalt i Kommuneproposisjonen 2026.
Det er dei enkelte departementa som skal sørgje for at arbeidet med tillitsbasert styring og leiing blir følgt opp i praksis i sektorane sine. Digitaliserings- og forvaltningsdepartementet har ansvaret for å sette rammene og vere pådrivar i arbeidet.
Framover vil regjeringa, med bakgrunn i erfaringane frå arbeidet så langt, utvikle ei ny plattform for arbeidet med tillitsbasert styring og leiing. Partssamarbeidet må framleis ha ei sterk kopling til digitaliserings- og effektiviseringsarbeidet.
I arbeidet er regjeringa oppteken av utvikling nedanfrå gjennom å bruke kompetansen til medarbeidarane. Ved å utvikle nye modellar for styring, finansiering, leiing og samordning, vil offentleg sektor kunne omstille seg og innovere raskare. I dette arbeidet bidrar Digitaliseringsdirektoratet, Direktoratet for forvaltning og økonomistyring og Design og arkitektur Norge med innsikt, kompetanseheving og verkemiddel for innovasjon. Regjeringa har òg inngått ei innovasjons- og berekraftsavtale med KS kor felles utfordringar og tiltak blir drøfta.
At offentleg sektor klarer å utnytte potensialet som ligg i innovasjon, digitalisering og kunstig intelligens (KI) er avgjerande for å realisere moglegheiter for auka produktivitet og verdiskaping. Utviklinga av KI går svært raskt, og kan føre til store endringar i arbeidslivet. Men det er viktig at KI blir innført og brukt forsvarleg. For å unngå utanforskap, kompetansetap og uønskt kontroll av arbeidstakarar, og for å bidra til effektivitet og betre tenester, er det viktig med godt samarbeid med tillitsvalde. Som del av den statlege arbeidsgivarpolitikken blir KI sett på dagsorden jamleg. Departementet innhentar regelmessig kunnskap om bruk av KI i staten.
Staten har viktige og komplekse samfunnsoppdrag. Statlege verksemder må klare å levere på samfunnsoppdraga, gjennomføre store og krevjande omstillingstiltak, ta i bruk KI og gjennomføre digitalisering, og òg i framtida levere tenester med høg kvalitet. Staten må derfor ha evne til å halde på, utvikle og rekruttere dyktige leiarar og medarbeidarar, og må ha løns- og arbeidsvilkår som legg til rette for og understøttar dette målet.
Verksemdene må møte kompetansebehova for framtida. Kompetanseutvikling for både leiarar og yngre og eldre arbeidstakarar er sentralt. God tenesteproduksjon og vellykka omstillingstiltak i dei statlege verksemdene må derfor sjåast i nær samanheng med vidare utvikling av den statlege arbeidsgivarpolitikken.
Staten skal ha leiarar som er tydelege i utøvinga av arbeidsgivarrolla. Leiarane må òg legge til rette for godt partssamarbeid, tillitsbasert leiing og medverknad for dei tilsette. For å lykkast med dei store omstillingsutfordringane som statlege verksemder står ovanfor i åra framover, er det svært viktig at verksemdene har dyktige tillitsvalde og arbeidsgivarar som kjenner rollene sine og handlingsrommet sitt. Staten og hovudsamanslutningane arrangerer årlege samarbeidskonferansar for leiarar og tillitsvalde i statlege verksemder. Målet er mellom anna å styrkje partssamarbeidet og formidle kunnskap om sentrale forvaltningsspørsmål.
Som ansvarleg for den sektorovergripande arbeidsgivarpolitikken har departementet utarbeidd fire overordna og retningsgivande dokument for statlege arbeidsgivarar: Grunnlag for god ledelse i staten, Arbeidsgivarstrategien (2024–2027), Tverrgåande kompetansemål og Lærlingestrategien (2026–2029). I sum skal desse bidra til at statlege verksemder leverer på sine samfunnsoppdrag gjennom gode leiarar, tydelege arbeidsgivarar og strategisk kompetansestyring.
Regjeringa arbeider for at alle som kan og vil jobbe skal få høve til det. Dei statlege verksemdene må ta sin del av ansvaret for å legge til rette for arbeidsinkludering, og aktivt arbeide med å gjere seg nytte av den arbeidskrafta som er tilgjengeleg i samfunnet. Knappare tilgang på arbeidskraft i åra framover gjer at inkludering blir viktigare. Departementet arbeider kontinuerleg med å skaffe auka innsikt i tema som mellom anna inkludering, seniorpolitikk, sjukefråvær og KI, ofte i samarbeid med hovudsamanslutningane i staten. Departementet innhentar òg regelmessig kunnskap om mange andre tema som er relevante for utvikling av arbeidsgivarpolitikken i staten. Dette blir mellom anna gjort ved hjelp av arbeidsgivarbarometeret og Arbeidsgivarrådet.
I det offentlege er ein stor del av innkjøp spreidde på statlege verksemder, fylkeskommunar og kommunar. Det er store gevinstar ved å samordne innkjøpa. Då kan det offentlege oppnå lågare prisar, frigjere administrative ressursar og sikre betre etterleving av regelverket. Oslo Economics har på oppdrag frå Digitaliserings- og forvaltningsdepartementet evaluert Statens innkjøpssenter i Direktoratet for forvaltning og økonomistyring. Senteret inngår og forvaltar felles innkjøpsavtaler på vegne av om lag 190 statlege verksemder. Ved utgangen av 2025 forvalta innkjøpssenteret 1 980 felles innkjøpsavtaler for staten innan 19 avtaleområde. Dei legg til rette for at staten reduserer innkjøpskostnadar med om lag 411 mill. kroner i året. Med relativt avgrensa ressursar har innkjøpssenteret bidratt til betydeleg reduserte transaksjonskostnader, både i statlege verksemder og hos leverandørar, og gode avtaleføresegner som reduserer statens innkjøpskostnadar. I tillegg viser evalueringa positive verknader når det gjeld etterleving av regelverket, berekraft og andre samfunnsomsyn samt handtering av leverandørrisiko. Verknaden på langsiktig konkurranse er ubetydeleg eller fråverande.
Offentlege innkjøp utgjorde 835 mrd. kroner i 2024. Sjølv små forbetringar i måten innkjøp blir gjennomførte på, kan derfor gi store gevinstar for samfunnet. Nasjonal samordning av offentlege innkjøp er eit program i regi av Direktoratet for forvaltning og økonomistyring som skal bidra til enklare, meir effektive og meir samordna innkjøp i offentleg sektor. Programmet vil gjere offentleg sektor til ein meir samla, kompetent og profesjonell kunde, redusere dobbeltarbeid, gi betre utnytting av offentlege midlar og frigjere ressursar som kan bli brukt på tenester retta mot innbyggarane. I tillegg skal kommunane kunne delta frivillig i fellesavtalene. Dette gir særleg mindre kommunar tilgang til sterke innkjøpsmiljø og betre avtaler, samstundes som det lokale handlingsrommet blir tatt vare på. Regjeringa foreslår 30 mill. kroner til satsinga på nasjonal samordning av offentlege innkjøp, sjå omtale i Prop. 1 S (2026–2027) for Finansdepartementet kap. 1605, post 01.
Direktoratet for forvaltning og økonomistyring har òg etablert marknadsplassen for skytenester som eit tiltak for å forenkle anskaffingar av skytenester, støtte digital omstilling, auke sikkerheita og styrkje etterlevinga av regelverk. Marknadsplassen forhandlar fram skybaserte tenester som skal vere tilgjengelege for innkjøparar i offentleg sektor. I 2025 og 2026 blei det inngått kontraktar for skybaserte infrastruktur- og plattformtenester, avtaler for strategisk rådgiving og analyse, opplæring og bevisstgjering innan cybersikkerheit og personvern, handtering av tredjeparts personvern og skybasert trusseletterretning. Marknadsplassen har òg publisert ei rettleiing om anskaffing og bruk av KI. Det har vore stor etterspurnad etter tenestene frå marknadsplassen med over 400 tilslutta offentlege verksemder frå stat, fylkeskommunar og kommunar. Prosessane som marknadsplassen gjennomfører, fører til høgare kvalitet og betre kontraktsvilkår, samstundes som konkurransesituasjonen i marknaden blir styrkt. Marknadsplassen vil vere eit viktig verkemiddel for å avgrense ein venta sterk auke i offentlege kostnadar knytte til skytenester og programvare.
Noreg har forplikta seg til å jobbe målretta for å nå berekraftsmåla innan 2030. Regjeringa følgjer opp ved å integrere måla i den ordinære politikkutviklinga. Digitaliserings- og forvaltningsdepartementet koordinerer den nasjonale oppfølginga, og la i juni 2025 fram Meld. St. 35 (2024–2025) Norges arbeid med bærekraftsmålene – Status, utfordringer og veien videre. Meldinga løftar fram område der Noreg har størst forbetringspotensial, og viser til pågåande arbeid og prosessar regjeringa gjer for å betre måloppnåinga.
Noreg har eit solid utgangspunkt for å nå berekraftsmåla, særleg innan infrastruktur, energi, utdanning, likestilling og velfungerande institusjonar. Samstundes skapar høg levestandard og omfattande forbruk utfordringar for ei berekraftig utvikling. Dette gjeld særleg delmål knytte til ernæring, ressursbruk, avfall, klima, natur og samspelet mellom økonomisk vekst og miljøøydeleggingar.
Regjeringa sin årlege rapport til Stortinget om oppfølginga av berekraftsmåla i Noreg følgjer som eit digitalt vedlegg til denne proposisjonen. I rapporten vurderer regjeringa alle dei 169 delmåla under berekraftsmåla. Vurderinga viser at Noreg har nådd 98 delmål, medan det trengst ytterlegare innsats for dei resterande 71. Dei fleste av desse delmåla er nær ved å bli oppfylte, men seks delmål krev vesentleg betring. Samla sett peikar vurderinga av måla på ei positiv utvikling. Utviklinga er positiv for 85 delmål, medan framgangen for ytterlegare 76 delmål er vurdert som stagnert, noko som tyder på at utviklinga blir halden ved lag. Berre åtte delmål viser ei negativ utvikling. Dette understrekar at dei fleste områda anten er i framgang eller held seg stabile.
Statsforvaltarane skal arbeide for at Stortinget og regjeringa sine vedtak, mål og retningslinjer blir følgde opp, og rettleie kommunar og fylkeskommunar. Digitaliserings- og forvaltningsdepartementet har sett i gang eit arbeid for meir heilskapleg styring av statsforvaltaren og betre balansen mellom statsforvaltarane sine oppgåver og ressursar for å legge til rette for at dei kan levere effektivt på samfunnsoppdraga sine. Dei ulike departementa som styrer statsforvaltarane, skal sette færre og meir overordna krav til styring og rapportering, og gi fleire felles oppdrag og meir lik og felles utforming av styringskrava. Departementa må òg sjå til at omfanget av oppgåvene er i samsvar med løyvingane på fagområda sine.
Regjeringa ønskjer ei meir effektiv utnytting av staten sine lokale. Etter løn er kostnadane til husleige blant dei største driftskostnadane i staten. I 2025 brukte staten om lag 19 mrd. kroner på lokale, ein nedgang frå 20,6 mrd. kroner i 2019 (2025-kroner). Utgiftene staten har til kontorlokale leigd i marknaden, utgjer i dag om lag 4,6 mrd. kroner årleg. Det er eit mål å redusere desse utgiftene med 15 pst. frå 2020 til 2029. Bruk av Statsbygg som obligatorisk rådgivar, og koordinering og standardisering av leigeforholda til staten, har gitt store reduksjonar i leigeutgiftene. I 2025 passerte staten ei innsparing på over 3 mrd. kroner over samla leigeperiode for kontraktar inngåtte i den private marknaden, der rådgivingstenesta til Statsbygg har medverka.
I dag blir lokalbehov i hovudsak løyst for den enkelte verksemd aleine. Det største effektiviseringspotensialet framover ligg i å sjå meir til det samla behovet til staten framfor å sjå kvar verksemd for seg. Ei betre utnytting av bygningsmassen kan redusere behovet for nybygg og bidra til lågare klimaavtrykk og ressursbruk. Statsbygg arbeider òg målretta med å redusere kompleksitet, arealbruk og kvadratmeterprisar i byggeprosjekt.
Statsministerens kontor og seks departement flytta våren 2026 inn i første byggetrinn i nytt regjeringskvartal. Samlokalisering av departementa i det nye regjeringskvartalet legg til rette for nye arbeidsformer og tettare samspel mellom einingar og departement, samstundes som det nye kvartalet gir dei innflyttande departementa forsvarleg sikkerheit. Lokala skal bidra til trivsel, effektivitet og produktivitet for medarbeidarane. Det nye regjeringskvartalet styrkjer departementsfellesskapet si evne til å samarbeidet på tvers for å løyse komplekse samfunnsoppdrag. Når dei fire neste departementa tar første del av byggetrinn 2 i bruk i 2030, blir dette enda tydelegare.
For å utløyse potensialet i det nye regjeringskvartalet er det viktig med framtidsretta, sikre og effektive fellestenester og fellesfunksjonar. Tryggings- og serviceorganisasjonen til departementa leverer fleire nye tenester innan service og sikkerheit i det nye regjeringskvartalet, mellom anna servicetorg, eksternt kontrollsenter for post og varer på Mastemyr og sikker teknisk infrastruktur. Tryggings- og serviceorganisasjonen til departementa legg òg til rette for felles kompetanseutvikling og faglege møteplassar for alle departementstilsette.
Digitaliseringsorganisasjonen til departementa etablerer gjennom arbeidet i program for felles IKT-tenester ein felles sikker, funksjonell, kostnadseffektiv og moderne IKT-løysing, for behandling og deling av informasjon for Statsministerens kontor, alle departementa, Noregs utanriksstasjonar og Tryggings- og serviceorganisasjonen til departementa. Digitaliseringsorganisasjonen til departementa leverer nye digitale fellestenester i det nye regjeringskvartalet og utviklar seg til i endå større grad å bli ein strategisk digitaliseringspartnar for departementsfellesskapet.
Digitaliserings- og forvaltningsdepartementet jobbar med å følgje opp avgjerdene til regjeringa om å etablere fleire fellestenester for departementa innan fagområda kontorstøtte og servicetenester, HR, førebyggande sikkerheitsarbeid og informasjonsforvaltning, og samle ansvaret for regjeringa sitt representasjonsanlegg (dagens representasjonsanlegg og lokala i nytt regjeringskvartal) i Digitaliserings- og forvaltningsdepartementet. Det er foreløpig etablert nye fellestenester på kontorstøtte og service, og Digitaliserings- og forvaltningsdepartementet har fått det samla ansvaret for regjeringa sitt representasjonsanlegg. Digitaliserings- og forvaltningsdepartementet held fram med å følgje opp regjeringa sine avgjerder om fellestenester på HR, førebyggande sikkerheitsarbeid og informasjonsforvaltning.
Regjeringa har gjort det klart at bruken av konsulentar i staten skal reduserast på område der det ligg til rette for å bygge opp intern kompetanse. Verksemdene skal rapportere på totalbeløp for kjøp av konsulentar i årsrapportane for 2026. I medhald av standard kontoplan skal statlege verksemder bokføre utgifter til kjøp av konsulenttenester i kontogruppe 67 Kjøp av konsulenttenester og andre framande tenester på artskontoane 670–673. For verksemder som fører rekneskap etter periodiseringsprinsippet i medhald av dei statlege rekneskapsstandardane, bør kostnadar til kjøp av konsulenttenester som gjennom året er balanseført på artskonto 107 Immaterielle eigedelar under utføring, òg inngå i talgrunnlaget for rapportering om totalbeløp. Dette er aktuelt for tilfelle der utgifter til kjøp av konsulenttenester aktiverast som investeringar, og skal bli utgiftsført jamt over levetida til investeringa, til dømes i forbindelse med større IKT-prosjekt. Dei statlege rekneskapsstandardane har blitt gradvis innført over tid. Dei tidlegaste puljane hadde oppstart i 2023 og det blir obligatorisk for alle statlege verksemder frå 2027. Framover vil derfor artskonto 107 bli inkludert ved rapportering på totalbeløp for kjøp av konsulentar. Det blir vist til nærare omtale av innføringa av dei statlege rekneskapsstandardane i Prop. 1 S (2026–2027) Gul bok.
Betre digitale tenester for folk
Noreg har gode føresetnadar for å lykkast med digitalisering, KI og andre djupe teknologiar. Vi har ei digitalt moden befolkning, ein solid digital infrastruktur, ein sterk og digitalisert offentleg sektor, tilgang på ei rekke data av høg kvalitet og verdsleiande kompetanse på ei rekke områder som til dømes innanfor energi, helse og det maritime.
Digitalisering skal bidra til gode tenester for innbyggarane, næringslivet og frivillig sektor, uansett kvar i landet ein bur. Digitalisering skal òg vere eit verktøy for å jobbe smartare i offentleg sektor. Med Fremtidens digitale Norge – Nasjonal digitaliseringsstrategi 2024–2030 setter regjeringa retninga for den vidare digitaliseringa av Noreg. Målet med strategien er at vi skal bli det mest digitaliserte landet i verda innan 2030. Det skal vi oppnå mellom anna gjennom sterkare styring og samordning av politikken, slik at vi utnyttar potensialet i digitaliseringa fullt ut. Rapporteringa på tiltaka per mai 2026 viser at regjeringa er godt i gang med arbeidet for å nå måla i digitaliseringsstrategien. Av dei 123 tiltaka i strategien er 103 sette i gang, 15 fullførte og 5 ikkje starta opp, sjå figur 2.1.

Status for tiltaka i digitaliseringsstrategien
Kjelde: Digitaliseringsdirektoratet (2026)
Noreg er eit av dei mest digitale landa i verda. Figur 2.2 viser at OECD sin Digital Government Index[footnoteRef:1] plasserer Noreg som det femte best digitaliserte blant OECD-landa. Indeksen er sett saman av ei rekke indikatorar for innsatsen styresmaktene har gjort for å bygge det nødvendige grunnlaget for ei samanhengande, menneskeorientert digital omforming av offentleg sektor. [1: Sjå rapporten Digital Government Outlook 2026.] 

OECD Digital Government Index
Kjelde: OECD (2026) Digital Government Outlook
På FN sin E-Government Development Index[footnoteRef:2] finn vi Noreg på 15. plass i verda, tilnærma med same poengsum som Sverige og New Zealand. Om ein samanliknar blant dei europeiske landa i same indeks, ligg Noreg på 9. plass. Danmark ligg på topp i verda, framfor Estland og Island. [2: Sjå oversikten E-Gov Development Index (UN EGDI) Country Data.] 

I Perspektivmeldingen 2024 blir kamp om arbeidskraft og behov for omstilling løfta fram som viktige samfunnsutfordringar. Regjeringa sin digitaliseringsstrategi speglar dette utfordringsbilde og peikar mellom anna på ei aldrande befolkning, mangel på kompetent arbeidskraft, miljøutfordringar og sikkerheit.
Digitalisering og bruk av ny teknologi er sentrale verkemiddel for å løyse fleire av dei samfunnsutfordringane Noreg står overfor, særleg den aukande mangelen på arbeidskraft. Digital omstilling gjer det mogleg å effektivisere offentleg sektor, auke nytta for brukarane og frigjere ressursar.
Regjeringa ønskjer å tilby stadig betre tenester til innbyggarane og næringslivet. Det har over mange år blitt investert store summar i digitalisering av offentleg verksemd og tenester, og store ressursar går til forvaltning, drift og vedlikehald av den digitale porteføljen. KI byr på eit nytt stort potensial for meir effektiv bruk av arbeidskraft og for nye og betre tenester frå det offentlege. Dei største effektiviseringsgevinstane ved digitaliseringsarbeidet er allereie tatt ut, men det finst framleis rom for vidare forbetring gjennom meir avansert teknologi og meir radikal omlegging av arbeidsprosessar. Ein vesentleg del av digitaliseringsinvesteringane i dag gjeld utskifting og oppgradering av gamle og utdaterte system.
Gammal og utdatert teknologi representerer ein risiko for offentlege tenester, og hindrar både utvikling av nye og forbetring av eksisterande tenester. Vi må få meir igjen for det vi brukar til digitalisering i tida framover. Når digitalisering gjer det mogleg å frigjere arbeidskraft, må vi sørgje for at desse gevinstane faktisk blir realiserte. Vi må sjå etter om det kan jobbast smartare på tvers av sektorar og verksemder, og ikkje lage løysingar for same behov fleire gongar. Vi må evne å ta i bruk teknologi til å frigjere ressursar og endre tenestekjeder, og til dømes legge til rette for samanhengande tenester.
I digitaliseringsstrategien er forsterka styring og samordning definert som eit strategisk mål. For å nå målet må vi ta i bruk verkemiddel innan organisering, finansiering, regelverk og kompetansebygging. Ressursane må blir styrt mot dei områda der behovet er størst, og der innsatsen gir størst samfunnsnytte. Det er innført ein ny delprosess i statsbudsjettprosessen der dei ulike forslaga til digitaliseringstiltak blir sett i samanheng og blir målt ut frå modnad, samfunnsøkonomisk gevinst og samsvar med digitaliseringsstrategien og digitaliseringsfaglege krav og føringar. Dette gir viktig kunnskap for å satse på dei riktige digitaliseringstiltaka.
Regjeringa vil sørgje for ei heilskapleg, langsiktig og meir strategisk prioritering av digitaliseringstiltak i offentleg sektor. Med utgangspunkt i eit godt kunnskapsgrunnlag om digitaliseringsarbeidet i sektorane skal prioriteringane bygge på faglege tilrådingar, konsistente og transparente kriterium og ha eit fleirårig perspektiv. Målet er å sikre at ressursane blir retta mot dei områda med størst behov og som gir størst samfunnsnytte.
Det er òg viktig å ha gode rammevilkår som støttar deling og bruk av offentlege data. Betre utnytting av data frå offentleg sektor kan bidra til effektivisering og innovasjon i offentleg sektor, næringsutvikling og verdiskaping, og eit opent og demokratisk samfunn. Departementet fremja våren 2026 Prop. 54 LS (2025–2026) Lov om datadeling og dataforvaltning (dataforvaltningslova) for Stortinget. Dataforvaltningslova blei vedtatt i juni 2026. Lova bygger på vidarebruksutvalet si utgreiing NOU 2024: 14 Med lov skal data deles. Lova skal gjere det enklare å finne og ta i bruk data frå offentleg sektor til å skape betre tenester, meir innovasjon og næringsutvikling.
Nasjonal strategi for eID i offentleg sektor set mål om at alle skal bli inkludert og kunne delta i det digitale samfunnet, mellom anna gjennom gode løysingar for fullmakt og representasjon. Støtte for verjemål i Altinn skal vere klar til bruk i løpet av 2026, og det blir arbeidd med ein heilskapleg fullmaktsløysing som etter planen skal vere klar innan utgangen av 2028. Dette skal legge til rette for at ikkje-digitale brukarar kan la andre representere seg i digitale tenester. I tillegg blir det arbeidd med å gjere ferdig og rulle ut ei teknisk løysing for å utferde MinID i skulen, inkludert å gi opplæring og hjelp til skolepersonell og ungdom så dei kan ta MinID i bruk. Ungdom treng eID mellom anna når dei skal søkje vidaregåande utdanning.
Samstundes går det føre seg eit arbeid for å sikre at flest mogleg av dei som ønskjer det kan få eID på høgt sikkerheitsnivå. Dette arbeidet inngår i regjeringa sitt arbeid med å gjennomføre den reviderte eIDAS-forordninga i norsk rett og legge til rette for at staten skal kunne tilby innbyggarane ei digital lommebok, som mellom anna kan innehalde ein eID på høgt sikkerheitsnivå. Lommeboka skal vere frivillig å ta i bruk.
Vi blir stadig meir avhengige av digitale løysingar og tenester frå både offentlege og private tenestetilbydarar. Mange av tenestene er avhengige av at det blir samla inn og behandla personopplysningar. Det er avgjerande for innbyggarane sin tillit til forvaltninga at dei kan stole på at desse opplysningane blir behandla på ein sikker og god måte. Gode digitale løysingar tar vare på brukarane sitt personvern på ein god måte. Offentleg sektor må ta eit særleg ansvar mellom anna gjennom å sikre innebygd personvern i løysingane sine.
Ny teknologi og digital omstilling gjer det mogleg å effektivisere offentleg sektor, forbetre brukartilpassing og frigjere ressursar. Ved å automatisere rutineoppgåver kan offentlege verksemder oppretthalde tenestenivået utan å auke bemanninga, og frigjere tilsette til meir krevjande oppgåver, føresett at gevinstpotensialet blir henta ut. Døme på teknologi som kan vere personellsparande, er velferdsteknologi og robotisering av administrative funksjonar.
Regjeringa arbeider for å beskytte norske brukarar, særleg barn og unge, på nett. Forslag til lov om digitale tenester, som gjennomfører EUs forordning om digitale tenester (DSA) i norsk rett, var på høyring hausten 2025. Lovforslaget skal sikre at norske forbrukarar får auka beskyttelse på nett. DSA skal førebygge ulovlege og skadelege aktivitetar på nett og motvirke spreiing av desinformasjon. For at DSA skal kunne gjelde i Noreg, må forordninga innlemmast i EØS-avtala og gjennomførast i norsk rett. Europakommisjonen og EØS EFTA-landa forhandlar no om tilpassingar ved innlemming av DSA i EØS-avtala. Samstundes førebur departementet ein lovproposisjon til Stortinget.
Regjeringa har òg sendt på høyring forslag til lov om aldersgrense for bruk av sosiale medium. Hensikta er å beskytte barn og unge mot moglege skadeverknader ved bruk av sosiale medium, mellom anna kriminalitet.
Regjeringa arbeider òg for rammevilkåra for utviklinga av internett langs andre spor. I juni 2025 arrangerte Noreg Internet Governance Forum. I gjennomføringa av arrangementet blei verdiar som menneskerettar, ytringsfridom og personvern haldne høgt, og departementet har arbeidd vidare med desse verdiane som grunnlag i oppfølgingsarbeidet etter arrangementet.
Om lag 2,2 mrd. kroner til nye digitaliseringstiltak i 2027
Regjeringa er opptatt av å dra nytte av moglegheitene digitaliseringa gir for betre tenester til innbyggarar og næringsliv og for ein fornya, forsterka og forbetra offentleg sektor. Regjeringa foreslår derfor ei fortsett offensiv satsing på digitalisering. Budsjettforslaget til regjeringa inneber om lag 2,2 mrd. kroner til nye digitaliseringstiltak i 2027, jf. tabell 2.1. Regjeringa sitt budsjettforslag vil gjere det mogleg å realisere digitaliseringstiltak som vil bidra til forenkling og effektivisering i offentleg sektor, betre offentlege tenester og auka IT-sikkerheit.
Dei seinare åra har det blitt investert betydelege summar over statsbudsjettet til digitalisering. Budsjettforslaget viser at regjeringa fortsett satsar stort på digitalisering på tvers av alle sektorar. Regjeringa foreslår både investeringar i nye og betre tenester til innbyggarane og næringslivet, og i betre og meir effektive prosessar i og mellom offentlege etatar. Fleire av dei foreslåtte tiltaka gjeld erstatning og utbetring av gamle og utdaterte system for å sikre fortsett funksjonalitet, ta ned risiko ved digitale angrep og legge til rette for vidare utvikling av digitale tenester. Samstundes er det nødvendig å gjennomføre digitaliseringstiltak som bidrar til å trygge Noregs digitale sjølvstende og handlingsrom i ei tid med aukande geopolitisk usikkerheit og å sikre høg sikkerheit og beredskap i netta og tenestene, då dette er ein føresetnad for at potensialet for digitalisering skal kunne utnyttast.
I tillegg til dei nye digitaliseringstiltaka som inngår i tabellen, blir allereie vedtatte digitaliseringssatsingar på fleire sentrale område vidareførte. Samstundes blir ei rekke prosjekt gjennomførte innanfor dei gjeldande budsjettrammene til verksemdene. Digitale løysingar krev òg mykje ressursar i verksemdene knytte til forvaltning, drift og vedlikehald.
Nye digitaliseringstiltak i 2027
03J1tx2
	Departement
	Tiltak
	Beløp

	AID
	Prosjekt 6 – modernisering av utbetalingsområdet i Arbeids- og velferdsetaten
	332,6

	AID
	Forbetra informasjonsutveksling mellom Arbeids- og velferdsetaten og helsetenesta 
	27,8

	AID
	Ikt-utvikling i Statens pensjonskasse
	27,0

	DFD
	Telesikkerheit og -beredskap
	451,3

	DFD
	Digitale fellesløysingar i Digitaliseringsdirektoratet
	105,7

	DFD
	Medfinansieringsordning for digitaliseringsprosjekt (tilsegnsramme) 1
	100,0

	DFD, HOD, FIN, ED
	Satsing på nye KI-tiltak for betre offentlege tenester, auka produktivitet og styrkt sikkerheit i Noreg
	121,3

	DFD
	Tiltak for digital sikkerheit i kommunane
	26,0

	ED
	Digital samhandling i kraftbransjen og digitalisering av løysingar for økonomisk regulering 
	13,0

	FIN/NFD
	Samordna aksjeeigarregister og nytt system for skattlegging av aksjonærar (SAMOA)
	100,0

	HOD
	Persontilpassa vaksineinformasjon på Helsenorge.no
	3,0

	JD
	Heilskapleg digitalisering av politiet
	500,0

	KD/JD
	Ny digital løysing for opplæring i fengsel
	10,9

	KDD
	Betre kontroll og oversikt over eigarskap til fast eigedom
	96,3

	KDD
	Modernisering av system for forvaltning av lån og tilskot i Husbanken – bustad- og bygningsdirektoratet
	36,0

	NFD
	Etablering av nasjonal infrastruktur for distribusjon av presis og sporbar tid
	94,0

	NFD
	Digitalisering i Justervesenet
	6,3

	SD
	Auka sikkerheit mot digitale angrep i Statens vegvesen
	100,0

	
	Sum
	2 151,2


1	Medfinansieringsordninga dekker halve investeringskostnaden, resten må søkjarverksemda finansiere innanfor eiga budsjettramme. Tilsegnsramma for 2027 vil kunne utløyse offentlege digitaliseringsinvesteringar med eit samla budsjett på 200 mill. kroner.
Nedanfor følgjer ei kort omtale av nokre av tiltaka i tabellen. Tiltaka er nærare omtalt i budsjettproposisjonane til dei enkelte departementa.
Regjeringa foreslår 500 mill. kroner og ei investeringsfullmakt på 5 675 mill. 2026-kroner inkl. mva til første trinn av eit stort digitaliseringsprogram i politiet. Politiets IT-system er gamle og utdaterte. Dei gamle systema forsinkar arbeidet til politiet, og skapar utfordringar med IT-sikkerheita i politiet. Det gjer politiet sårbart og svekker evna til effektiv innsats. Over tid har det blitt eit gap mellom trussel- og kriminalitetsbilde og dei digitale verktøya politiet har tilgjengeleg.
Regjeringa foreslår 100 mill. kroner til Samordna aksjeeigarregister og nytt system for skattlegging av aksjonærar (SAMOA). Dette vil redusere handlingsrommet for kriminelle aktørar, gjere tenestene til næringslivet og innbyggarane betre og enklare og medverke til å styrkje tilliten til det offentlege. Prosjektet er planlagt gjennomført i perioden 2027–2031, og blir etablert som eit tverretatleg prosjekt gjennomført av Skatteetaten som hovudprosjekteigar i samarbeid med Brønnøysundregistra.
Med dagens digitale løysing for opplæring i fengsel får ikkje innsette ei opplæring i tråd med rettane i opplæringslova. Regjeringa foreslår derfor 10,9 mill. kroner til ei ny digital løysing som er eigna til å oppfylle pedagogiske og sikringsmessige behov.
Regjeringa foreslår 96,3 mill. kroner til eit toårig prosjekt for å sikre betre kontroll og oversikt over eigarskap til fast eigedom i Noreg. Prosjektet inneber oppstart av sju konseptuavhengige tiltak. Det største tiltaket vil innføre moglegheit for elektronisk tinglysing for privatpersonar, som vil vere eit tydeleg digitaliserings- og effektiviseringstiltak.
Regjeringa foreslår 36 mill. kroner til oppstart av arbeidet med å modernisere systemet for forvalting av lån og tilskot i Husbanken – bustad- og bygningsdirektoratet. Prosjektet er planlagt gjennomført over fleire år. Dei digitale systema som direktoratet brukar i forvaltninga av lån og tilskot i bustadpolitikken er teknologisk utdaterte. Regjeringa vil legge til rette for at direktoratet kan utvikle eit nytt system for utbetalingar av lån og tilskot (kjernebanken). Tiltaket vil bidra til å styrkje den digitale sikkerheita og kvaliteten i låne- og tilskotsforvaltninga.
Kunstig intelligens skal styrkje produktivitet, konkurransekraft og nasjonal sikkerheit
KI har allereie endra kvardagen vår og har innverknad på alle samfunnsområda. Noreg skal vere leiande i ansvarleg og sikker bruk av KI, med gode vilkår for innovasjon og verdiskaping i næringslivet. Dersom vi brukar teknologien på ein god måte, kan KI bidra til vekst og betre tenester for innbyggarane og næringslivet i heile landet. Folk skal vere trygge på at rettane deira, personvernet og sikkerheita deira blir ivaretekne. Derfor skal KI takast i bruk i både offentleg og privat sektor i tråd med målsettingane i regjeringa sin plan for Noreg og den nasjonale digitaliseringsstrategien.
Regjeringa foreslår ei kraftfull satsing med nye KI-tiltak på til saman 121,3 mill. kroner som samla skal gi betre offentlege tenester, auka produktivitet og styrkt sikkerheit i Noreg. Satsinga omfattar følgjande tiltak:
Evalueringskapasitet i KI Noreg (Digitaliseringsdirektoratet): Den sikkerheitspolitiske situasjonen og teknologiutviklinga aukar behovet for uavhengige vurderingar av KI-modellar, inkludert sikkerheita i desse. Det blir foreslått 30 mill. kroner til å styrkje KI Noreg med kapasitet til å evaluere KI-modellar samt skaffe kunnskap om konsekvensar og risiko knytt til avansert kunstig intelligens. KI Noreg skal rettleie om eignaheit ved val av konkrete modellar til ulike bruksområde. Arbeidet skal skje i samarbeid med forskingsmiljø og andre relevante aktørar. KI Noreg skal vere kontaktpunktet mot internasjonale sikkerheitsmiljø innan KI, til dømes AI Safety Institutes, med mål om samarbeid om mellom anna metodar, vurderingar og testverktøy Noreg ikkje kan bygge opp åleine.
Statleg innkjøpsmakt for KI-modellar og Graphics Processing Unit (GPU)[footnoteRef:3] (Direktoratet for forvaltning og økonomistyring): Store KI-selskap går over til tokenbasert prising med svært store kostnadsverknader. Forvaltninga må ha kontroll på desse kostnadane. Regjeringa foreslår derfor 5 mill. kroner til å styrkje marknadsplassen for skytenester for å auke den samla forhandlingsmakta til staten. Tiltaket skal bidra til å dekke behova i heile offentleg sektor og til å kunne oppnå gunstigare prisar. Dette omfattar òg å stille oppdaterte krav til sikkerheit og personvern. [3: Ein kraftig databrikke for prosessering av KI.] 

KI-helseteneste for innbyggarar (Helsedirektoratet): Stadig fleire søkjer helseinformasjon og deler eigne data om dette med globale plattformer og språkmodellar. Ei offentleg KI-teneste for helseråd, omtalt i Meld. St. 11 (2025–2026) Helsepersonellplan 2040, skal møte innbyggarane der dei er og gi eit trygt og påliteleg alternativ til internasjonale talerobotar, som ChatGPT. Regjeringa foreslår 20 mill. kroner til tenesta.
Fellesløysing for generativ KI (Digitaliseringsdirektoratet): Regjeringa foreslår 25 mill. kroner til å etablere ein felles løysing for sikker og koordinert bruk av generativ KI i offentleg sektor. Løysinga skal vere eit felles fundament som dekker like behov på tvers av offentlege verksemder, mellom anna krav til sikkerheit og personvern, tilgang til relevante data, logging og tilkopling til språkmodellar. Løysinga skal redusere dobbeltarbeid ved å bli bygd éin gong for deretter å bli delt og brukt breitt.
Kunnskap om økonomiske verknader av KI: Regjeringa vil utgreie moglegheita for å få meir utfyllande og samanliknbare data om bruk av KI, og om og korleis slike data kan gjerast tilgjengelege, med sikte på at data kan brukast i forsking og analyse for å forstå KI si verknad på økonomien.
Bruk av generativ KI i konsesjonsbehandlinga (Noregs vassdrags- og energidirektorat): Regjeringa foreslår 20 mill. kroner til å anskaffe verktøy og bruke agentisk KI for å kvalitetssikre at meldingar og konsesjonssøknader som Noregs vassdrags- og energidirektorat tar imot, er fullstendige, og at sentrale problemstillingar er godt nok belyste til å starte konsesjonsbehandlinga. Tiltaket vil redusere manuelt arbeid i direktoratet og legge til rette for at søkjarar raskare kan levere søknader med tilstrekkeleg kvalitet. Tiltaket vil frigjere saksbehandlingstid i direktoratet slik at fleire søknader kan behandlast.
Digitalisering og KI i departementa: Det blir foreslått 21,3 mill. kroner for å styrkje arbeidet til Digitaliseringsorganisasjonen til departementa med digitalisering og KI i departementa.
Regjeringa vil òg samarbeide tett med partane i arbeidslivet for å sikre at den norske arbeidslivsmodellen blir lagt til grunn når KI blir innført og tatt i bruk, slik at tillitsvalde er godt involvert. Innføring av KI må skje gjennom openheit og deltaking i teknologiutviklinga. Arbeidsmiljølova og medråderetten må brukast slik at dei gir fortrinn, og legg til rette for at den enkelte verksemd i privat og offentleg sektor kan ta i bruk ny teknologi raskt for å oppretthalde konkurransekraft, verdiskaping og gi betre tenester til innbyggarane.
Regjeringa skal òg styrkje den digitale infrastrukturen og sikre tilgang til nok reknekraft for offentleg sektor, næringslivet og forskingsmiljøa. I 2025 fekk Forskingsrådet i oppdrag frå regjeringa å greie ut kor mykje reknekraft Noreg vil trenge dei komande åra, behovet for ein nasjonal infrastruktur og korleis ein nasjonal infrastruktur for reknekraft til forsking, forvaltning og KI bør organiserast og finansierast. I 2026 fekk Digitaliseringsdirektoratet og Sikt i oppdrag å kartlegge behovet for tungrekning for utvikling og bruk av KI i offentleg sektor. Rapporten blei levert sommaren 2026 og hovudanbefaling er at reknekrafta skal kjøpast frå kommersielle aktørar og at vidare statlege investeringar må vere grunna i konkretisert behov.
Regjeringa foreslår 93,3 mill. kroner til å vidareføre arbeidet med å etablere ein sikker, fleksibel og berekraftig infrastruktur for tungrekning. I tillegg foreslår regjeringa 21,5 mill. kroner til å vidareføre kapasitet hos Sigma2 for tungrekning til Nasjonalbiblioteket sitt arbeid med utvikling av norske og samiske språkmodellar, jf. Prop. 1 S (2026–2027) for Kunnskapsdepartementet. Dette er viktig for å styrkje både forskinga, samfunnssikkerheita og konkurranseevna til Noreg.
Regjeringa foreslår å vidareføre den nasjonale satsinga på språkmodellar på norsk og samisk, inkludert tilgang til nødvendig reknekraft for utvikling og drift av desse modellane, jf. Prop. 1 S (2026–2027) for Kultur- og likestillingsdepartementet. Hausten 2026 blei Nasjonalbiblioteket sin forbetra versjon av språkmodellen Borealis, trent på opphavsrettsleg materiale frå avisar, gjort tilgjengeleg opent og gratis for alle.
Det er eit klart mål å innlemme EUs forordning om kunstig intelligens (KI-forordninga) i norsk rett så raskt som mogleg. Regjeringa tar sikte på at forslag til lov om kunstig intelligens (KI-lova), som var på høyring hausten 2025, skal tre i kraft i Noreg i 2027. For at dette skal skje, må forordninga bli innlemma i EØS-avtala, noko som krev samtykke frå Stortinget.
Eit myndigheitsapparat for handheving av reglane for KI er under etablering. Myndigheitsapparatet skal vere etablert og operativt frå tidspunktet ny lov om KI trer i kraft i Noreg.
Eit trygt digitalt samfunn for alle
Noreg har ein open økonomi og er derfor avhengig av eit tett samarbeid med dei nordiske naboane våre og EU for å vareta nasjonal sikkerheit og digitalt handlingsrom. Digitalt handlingsrom er evna til å handle sjølvstendig og strategisk i ei digitalisert verd, òg når vi er avhengige av andre. Sentrale tema er evna til å kunne velje, og byte, leverandørar, og å bygge opp eiga evne der det er nødvendig for å unngå for sterke bindingar og sårbarheiter. Dess viktigare KI blir i det digitale økosystemet vårt, dess viktigare blir det å sikre digitalt handlingsrom innanfor KI. Vi må derfor investere tungt og målretta i KI for å nå ambisjonane, men òg for å sikre digitalt handlingsrom.
Den skjerpa geopolitiske situasjonen har aktualisert spørsmål om digitale avhengigheiter. Noreg er, på same måte som dei fleste andre land, avhengig av nokre få store internasjonale teknologileverandørar. Desse leverer ofte sikre, brukarvennlege og kostnadseffektive tenester, men den sterke marknadskonsentrasjonen kan òg innebere sårbarheiter. Konsentrasjonen kan til dømes auke risikoen knytt til både cyberangrep, handelskonfliktar, eksportrestriksjonar eller andre politiske truslar mot forsyningslinjer. Derfor er det viktig å styrkje Noregs digitale handlingsrom og redusere avhengigheiter der det er hensiktsmessig.
Regjeringa har mellom anna bygd ut norsk KI-infrastruktur med superdatamaskina Olivia og norske og samiske språkmodellar, etablert marknadsplassen for skytenester for auka forhandlingsmakt, signert ei felleserklæring med Canada om digital suverenitet og KI, og sett digitalt handlingsrom på agendaen for nordisk ministerråd, der Noreg tar over formannskapet i 2027.
Regjeringa vil framover ta fleire konkrete grep for å bidra til ei meir langsiktig og heilskapleg tilnærming til korleis den digitale robustheita til Noreg kan styrkjast og korleis kritiske avhengigheiter kan reduserast over tid. Dette inkluderer å revidere den nasjonale skypolitikken, vidareutvikle politikken for open kildekode og opne standarar i offentleg sektor og å følgje opp EU-kommisjonens forslag til Cloud and AI Development Act (CADA).
Datasenter og mobil- og breibandnett (elektroniske kommunikasjonsnett) utgjer den digitale grunnmuren i Noreg, og er ein føresetnad for digitale løysingar og tenester på tvers av alle sektorar. Ein sikker, framtidsretta og tilgjengeleg digital grunnmur i heile landet er avgjerande for å nå måla på digitaliseringsområdet. Noreg ligg langt framme i internasjonal målestokk med gode og sikre elektroniske kommunikasjonsnett.
Tal frå Nasjonal kommunikasjonsmyndigheit viser at 99,3 pst. av husstandane og 98,9 pst. av verksemdene hadde tilbod om høghastigheits breiband med minst 100 Mbit/s nedlastingshastigheit ved utgangen av 2025. Vidare hadde 96,3 pst. av husstandane tilbod om gigabitbreiband ved utgangen av 2025, medan 94,1 pst. av verksemdene hadde det. Breibandutbygginga i Noreg har kome svært langt. Ein stor del av husstandane og verksemdene som i dag manglar høghastigheits breiband, vil kunne få eit slik tilbod gjennom utbygging som følgje av allereie løyvde tilskotsmidlar som ikkje har resultert i ferdig utbygd breiband eller gjennom tilbod over lågbanesatellittsystem. Gjennom ordninga for funksjonell internettilgang vil dei som ikkje kan få tilbod om breiband på anna vis, kunne få tilskot til eit tilfredsstillande tilbod.
Den teknologiske utviklinga går raskt og 5G-utbygginga held fram. Ved utgangen av 2025 hadde 99,8 pst. av husstandane tilbod om 5G der dei bur, og 71,4 pst. av desse med hastigheit på over 100 Mbit/s. Regjeringa vil legge til rette for vidare utvikling og utbygging av mobilnetta der folk bur, jobbar og ferdast, mellom anna gjennom frekvensforvaltninga. Mobilnetta, og særleg 5G, mogleggjer saman med sensorar som kommuniserer med internett og KI, nye løysingar for auka produktivitet og reduserte klimautslepp i industrien, gjennom å legge til rette for forbetring og automatisering av prosessar. Noreg har òg eit breibandtilbod frå lågbanesatellittar. Saman med fullføringa av 5G-utbygginga, gir dette auka tilgjengelegheit og bidrar til eit breibandstilbod med god kapasitet mange plassar, særleg i spreiddbygde strøk.
Det er avgjerande for Noregs beredskapsevne at netta er sikre og robuste. Digitaliserings- og forvaltningsdepartementet og Nasjonal kommunikasjonsmyndigheit følgjer opp sikkerheit og beredskap både etter ekomlova og sikkerheitslova, mellom anna gjennom tilsyn, pålegg og rettleiing.
Både Nasjonal sikkerhetsstrategi og Meld. St. 9 (2024–2025) Totalberedskapsmeldingen – Forberedt på kriser og krig, vektlegg den store betydinga mobil- og breibandnett har for motstandskraft i krise og krig. Regjeringa la i september 2025 fram Nasjonal sikkerhetsplan for digital infrastruktur – Elektronisk kommunikasjon i fred, krise og krig, som følgjer opp nasjonal sikkerheitsstrategi og totalberedskapsmeldinga. Gjennomføring av tiltaka i planen, som strekker seg fram til 2030, har starta.
Løyvinga til telesikkerheit og -beredskap blei om lag dobla frå 2025 til 2026. Regjeringa vil auke innsatsen på telesikkerheit og -beredskap ytterlegare i 2027, jf. nærare omtale under programkategori 01.40.
Tilskotsmidlane skal mellom anna bidra til utbygginga av forsterka mobildekning i kommunane for auka beredskap for lokal kriseleiing og befolkninga elles. Vidare vil regjeringa fortsetje innsatsen med å styrkje infrastrukturen i sårbare regionar, basert på grundige og systematiske risiko- og sårbarheitsanalysar frå Nasjonal kommunikasjonsmyndigheit i samarbeid med ei rekke aktørar. Midlane til telesikkerheit og -beredskap skal bidra til ein tilgjengeleg og sikker digital grunnmur i ein ny sikkerheitspolitisk situasjon, og legge til rette for sikre digitale tenester og løysingar i privat og offentleg sektor.
Regjeringa tar sikte på å fremje den første langtidsplanen for sivil beredskap i slutten av 2026. Planen skal bidra til å styrkje den sivile beredskapen, med særleg vekt på situasjonar høgt i krisespekteret og dei kritiske samfunnsområda kraftforsyning, digital infrastruktur (ekom) og transport. Helseberedskap og vassforsyning for forsvarssektoren vil òg bli gitt merksemd. På bakgrunn av tilstandsvurderingane innanfor dei nemnde områda vil planen gjere greie for regjeringa sine strategiske, tverrsektorielle prioriteringar for å styrkje beredskapen høgt i krisespekteret.
Digitaliserings- og forvaltningsdepartementet tok hausten 2025 over ansvaret for prosjektet for nytt nødnett. Det vidare arbeidet med å utgreie nytt nødnett skal baserast på den til ei kvar tid best tilgjengelege og oppdaterte teknologien, med nødvendig sikkerheit, per no 5G-teknologi og skivedeling. Nytt nødnett skal sikre at nød- og beredskapsaktørane kan løyse oppdraga sine på ein meir sikker og effektiv måte, med mellom anna deling av data og video i tillegg til dagens tale, jf. nærare omtale under programkategori 01.40.
Dei siste åra er sikkerheita og beredskapen knytt til ekominfrastruktur på sokkelen auka, det eksisterande fibersambandet til Svalbard er styrkt og løysinga for prioritetsabonnement for brukarar med samfunnsviktige oppgåver er oppgradert til 4G og 5G.
Datasenter er ein grunnleggande føresetnad for gode og sikre digitale tenester og løysingar, inkludert utvikling og bruk av mogleggjerande teknologiar. Datasenter er kritisk digital infrastruktur og legg, saman med ein god og robust nasjonal digital grunnmur generelt, til rette for at kritiske digitale tenester kan produserast nasjonalt framfor i utlandet.
Regjeringa arbeider med å følgje opp strategien Datasenternæringa – ei berekraftig framtidsnæring for det digitale Noreg. Dette omfattar mellom anna oppdatering av kommunerettleiaren for å styrkje kommunane i rolla som planmyndigheit for datasenteretableringar, og auke kunnskapen om datasenter og datasenternæringa. Vidare er det sett i gang etablering av eit bransjesamarbeid mellom ekommyndigheitene og sentrale aktørar for å utvikle felles mål og visjonar for auka og varig berekraft knytt til digital infrastruktur. I første omgang vil samarbeidet ha særleg fokus på datasenternæringa. I tilknyting til dette utviklar Nasjonal kommunikasjonsmyndigheit ein berekraftindeks om påverknad av digital infrastruktur på klima og miljø. Indeksen kan danne eit utgangspunkt for måling og framskriving av nasjonal status på digital berekraft. I tillegg arbeider regjeringa med å innhente eit oppdatert kunnskapsgrunnlag gjennom ein ringverknadsanalyse av datasenternæringa og datasenteretableringar, som skal bidra i den vidare utforminga av datasenterpolitikken og inngå i departementet sitt kunnskapsgrunnlag for å vurdere den samfunnsmessige nytta av datasenteretableringar. Datasenteroperatørar med terskelverdi over 0,5 MW blei frå 1. juli 2025 pålagt å registrere seg hos Nasjonal kommunikasjonsmyndigheit. Per 7. september 2026 var det 112 registrerte datasenter (inkludert verksemdsinterne).
Oppfølging av oppmodingsvedtak
Nedanfor er ei oversikt over oppfølging av oppmodingsvedtak under Digitaliserings- og forvaltningsdepartementet. Oversikta omfattar alle vedtak frå stortingssesjonen 2025–2026 og alle vedtak frå tidlegare stortingssesjonar som kontroll- og konstitusjonskomiteen i Innst. 125 S (2025–2026) meinte ikkje var kvittert ut. I tabellen nedanfor blir det òg angitt om departementet planlegg at rapporteringa knytt til oppmodingsvedtaket no blir avslutta eller om departementet vil rapportere konkret på vedtaket òg i budsjettproposisjonen for neste år.
Oversikt over oppmodingsvedtak, ordna etter sesjon og nummer
04J1xx2
	Sesjon
	Vedtak nr.
	Stikkord
	Rapporteringa blir avslutta (Ja/Nei)

	2025–2026
	81
	Høyre forslag mot etablering av datasenter for kryptovaluta
	Nei

	2025–2026
	525
	Samfunnsmessig nytte av ulike datasenteretableringar
	Nei

	2025–2026
	526
	Forslag om forbod mot etablering av datasenter for kryptovaluta
	Nei

	2025–2026
	603
	Digitale fellesløysingar for kommunesektoren
	Ja

	2025–2026
	643
	Betydinga av datasenter for digital sikkerheit og nasjonal beredskap
	Nei

	2025–2026
	698
	Oppfølging av vedtak nr. 87 (2024–2025) om ny lov om registrering av ideelle velferdsaktørar
	Ja

	2025–2026
	727
	Statsforvaltarane sine oppgåver
	Ja

	2025–2026
	915
	Omsyn til sårbare grupper ved utarbeiding av ny eID-lov
	Nei

	2024–2025
	86
	Registreringsordning for ideelle velferdsaktørar
	Ja

	2024–2025
	87
	Ny lov om registrering av ideelle velferdsaktørar
	Ja

	2024–2025
	942
	Manglande svar frå offentleg forvaltning og lang saksbehandlingstid
	Ja

	2024–2025
	943
	Offentleg statistikk over venta saksbehandlingstid
	Ja

	2024–2025
	972
	Forvaltningslova – alternativ til digitale løysingar
	Ja


Stortingssesjon 2025–2026
Høyre forslag mot etablering av datasenter for kryptovaluta
Vedtak nr. 81, 5. desember 2025
«Stortinget ber regjeringen snarest mulig sende et forslag på høring som vil bidra til å hindre etablering av datasenter som utvinner krypotovaluta i Norge.»
Dokumenta som ligg til grunn for vedtaket, er Meld. St. 1 (2025–2026) Nasjonalbudsjettet 2026 og Innst. 2 S (2025–2026).
Regjeringa er i gang med å greie ut ei statleg planforskrift heimla i plan- og bygningslova med eit mellombels og avgrensa forbod mot etablering av kraftkrevjande kryptodatasenter. Sjå elles omtale under vedtak nr. 526, 12. mars 2026.
Departementet vil kome tilbake til Stortinget på eigna måte.
Samfunnsmessig nytte av ulike datasenteretableringar
Vedtak nr. 525, 12. mars 2026
«Stortinget ber regjeringen vurdere den samfunnsmessige nytten av ulike datasenteretableringer og hvilke virkninger disse har på sysselsetting, verdiskaping, beredskap, sikkerhet og andre samfunnsområder som for eksempel kraftsystemet, og komme tilbake til Stortinget med dette på en egnet måte.»
Dokumenta som ligg til grunn for vedtaket, er representantforslag frå stortingsrepresentantane Kirsti Bergstø, Mirell Høyer-Berntsen, Anne Lise Fredlund, Ingrid Fiskaa, Marthe Hammer og Lars Haltbrekken om ein konsesjonsordning for etablering av datasenter, jf. Dokument 8:60 S (2025–2026) og Innst. 140 S (2025–2026).
Regjeringa sitt mål er å legge til rette for ei datasenternæring og datasenteretableringar som bidrar til samla verdiskaping, auka sikkerheit, digitalisering av Noreg og varetaking av norske interesser. Den aukande etterspurnaden etter kapasitet til datalagring og databehandling har vore ein stor drivar for veksten i datasenteretableringar.
Ei vurdering av den samfunnsmessige nytta av ulike datasenteretableringar krev omfattande kunnskapsgrunnlag. Regjeringa er i gang med å innhente eit oppdatert kunnskapsgrunnlag og analysar om kva verknadar ulike datasenteretableringar har for mellom anna verdiskaping, næringsutvikling og det digitale handlingsrommet vårt.
Datasenter lagrar og prosesserer data som ligg til grunn for nær sagt alle digitale tenester, og er like grunnleggande som veg, straum og elektronisk kommunikasjon. Kvar enkelt av oss er innom rundt 40 datasenter dagleg når vi brukar digitale verktøy. Tilgang til reknekraft og databehandling er ein føresetnad for utvikling og bruk av digitale tenester som KI og skylagring. Desse blir leverte av datasenter. Føreseielege og hensiktsmessige rammevilkår er derfor viktig for å sikre ei god vidareutvikling av datasenternæringa i Noreg.
Regjeringa følgjer opp datasenterstrategien og vurderer òg andre tiltak, i lys av veksten i talet på datasenter som ønskjer å etablere seg.
Departementet vil kome tilbake til Stortinget på eigna måte.
Forslag om forbod mot etablering av datasenter for kryptovaluta
Vedtak nr. 526, 12. mars 2026
«Stortinget ber regjeringen komme tilbake til Stortinget med et forslag om forbud mot etablering av datasentre for kryptovaluta.»
Dokumenta som ligg til grunn for vedtaket, er representantforslag frå stortingsrepresentantane Kirsti Bergstø, Mirell Høyer-Berntsen, Anne Lise Fredlund, Ingrid Fiskaa, Marthe Hammer og Lars Haltbrekken om ei konsesjonsordning for etablering av datasenter, jf. Dokument 8:60 S (2025–2026) og Innst. 140 S (2025–2026).
Regjeringa har ein klar intensjon om å avgrense utvinning av kryptovaluta mest mogleg. Utvinning av kryptovaluta er kraftkrevjande, og kastar lite av seg i lokalsamfunnet i form av arbeidsplassar og inntekter. Noreg er eit attraktivt land for utvinning av kryptovaluta på grunn av kombinasjonen av låge kraftprisar, fornybar kraft, eit stabilt kraftsystem og eit kjølig klima, noko som betyr lågare kostnadar til kjøling. Kraftprisen er ein viktig lokaliseringsfaktor for kryptoaktørar.
Tiltak må vere effektive og treffe utvinning av kryptovaluta. Eit forbod må ikkje ramme ordinære datasenter som er ein kritisk føresetnad for all digitalisering av Noreg og norsk digital sikkerheit. Det er avgjerande for næringa å ha føreseielege og hensiktsmessige rammevilkår. Registreringsplikta i den nye datasenterforskrifta skal gjere det enklare å få oversikt, følgje med på utviklinga og føre tilsyn med datasenter, medrekna dei som vinn ut kryptovaluta. Det er usikkert kor stort omfanget av kryptoutvinning vil vere i Noreg framover.
Regjeringa er i gang med å greie ut ei statleg planforskrift heimla i plan- og bygningslova med eit mellombels og avgrensa forbod mot etablering av kraftkrevjande kryptodatasenter.
Departementet vil kome tilbake til Stortinget på eigna måte.
Digitale fellesløysingar for kommunesektoren
Vedtak nr. 603, 9. april 2026
«Stortinget ber regjeringen sørge for flere digitale fellesløsninger for kommunesektoren som reduserer behovet for at hver kommune finner sin egen løsning.»
Dokumenta som ligg til grunn for vedtaket, er representantforslag frå stortingsrepresentantane Mudassar Kapur, Erna Solberg, Tage Pettersen, Kari Sofie Bjørnsen, Erlend Larsen og Nikolai Astrup om betre tenester for innbyggarane gjennom mindre statleg detaljstyring, jf. Dokument 8:52 S (2025–2026) og Innst. 195 S (2025–2026).
Regjeringa vil at bruken av digitale fellesløysingar i offentleg sektor skal aukast. Statlege fellesløysingar skal dekke nasjonale behov, derfor er det viktig at løysningane òg er tilrettelagte for kommunale behov. Regjeringa vil vurdere verkemidlar for auka bruk av digitale fellesløysingar i offentleg sektor. Eit slikt verkemiddel er å vurdere pliktig bruk av løysingane. Vurderingane skal gjerast i samarbeid med Kommunesektorens organisasjon (KS). Innanfor fleire av sektorane er det allereie etablert fellesløysingar som kommunane kan eller må bruke. Dette gjeld til dømes innanfor helse- og omsorgstenestene, bustad- og bygningsområdet og kart- og geodataområdet.
Departementet erfarer at kommunane sitt behov på digitaliseringsområdet best blir ivareteken gjennom dei etablerte samordningsstrukturane innanfor kommunal sektor. KS har fått dette samordningsansvaret frå kommunane og fylkeskommunane. KS er regjeringa sin viktigaste samarbeidspartner for digitaliseringa i offentleg sektor, jf. nasjonal digitaliseringsstrategi. Kommunale behov, òg ved behov for fleire digitale fellesløysingar, blir handterte innanfor dei etablerte samarbeidsstrukturane mellom regjeringa og KS.
KS er i dialogen med regjeringa tydelege på at kommunar og fylkeskommunar tar i bruk statlege fellesløysingar når løysingane dekker behovet deira. KS har etablert KS Digital, som utviklar, drifter og forvaltar digitale fellesløysingar og tenester som i hovudsak blir brukt av kommunar og fylkeskommunar. KS Digital har eit tett samarbeid med ei rekke statlege verksemder om digitalisering, òg om bruk av statlege fellesløysingar. KS Digital samarbeider med leverandørane av teknologi og fagsystem til kommunal sektor. Regjeringa har ikkje til hensikt å utvikle løysingar for kommunal sektor i konkurranse med KS Digital eller den private marknaden.
Departementet meiner med dette at oppmodingsvedtaket er følgt opp.
Betydinga av datasenter for digital sikkerheit og nasjonal beredskap
Vedtak nr. 643, 23. april 2026
«Stortinget ber regjeringen vurdere datasentrenes betydning for digital sikkerhet og nasjonal beredskap, inkludert behovet for lokalisering og infrastruktur under norsk eller europeisk kontroll.»
Dokumenta som ligg til grunn for vedtaket, er representantforslag frå stortingsrepresentantane Maren Grøthe, Bjørn Arild Gram og Geir Pollestad om å utgreie ei auka elavgift for datasenter, jf. Dokument 8:105 S (2025–2026) og Innst. 183 S (2025–2026).
Den nye lova om elektronisk kommunikasjon regulerer datasenter og stiller krav til mellom anna registrering og forsvarleg sikkerheit. Vidare er kontrollen styrkt ved innføring av krav om at datasenteroperatørane skal ha oppdatert informasjon om kundane som brukar datasentertenestene deira. Samtidig får Nasjonal kommunikasjonsmyndigheit, Nasjonalt tryggingsorgan, Politiets tryggingsteneste og politiet tydelegere heimel til raskt å innhente slike opplysningar når omsynet til nasjonal sikkerheit eller kriminalitetsnedkjemping krev det. Dette er viktige tiltak for å styrkje kontrollen med datasentera og auke sikkerheita og beredskapen i Noreg.
Regjeringa er i gang med å innhente eit oppdatert kunnskapsgrunnlag og analyser om datasenternæringa og datasenteretableringar. Kunnskapsgrunnlaget vil auke innsikta, og saman med sikkerheitsarbeidet som gjerast i Nasjonal kommunikasjonsmyndigheit og Digitaliserings- og forvaltningsdepartementet danne grunnlag for vurderingar av datasentera si rolle for digital sikkerheit og nasjonal beredskap.
Departementet vil kome tilbake til Stortinget på eigna måte.
Oppfølging av vedtak nr. 87 (2024–2025) om ny lov om registrering av ideelle velferdsaktørar
Vedtak nr. 698, 7. mai 2026
«Stortinget ber regjeringen følge opp stortingsvedtak nr. 87 (2024–2025) og innen utløpet av 2026 og sende på høring forslag om lov om registrering, inkludert en juridisk definisjon av ideelle velferdsaktører.»
Dokumenta som ligg til grunn for vedtaket, er representantforslag frå stortingsrepresentant Kjersti Toppe om tiltak for å styrkje ideell sektor i helse- og omsorgstenesta, jf. Dokument 8:118 S (2025–2026) og Innst. 219 S (2025–2026).
Regjeringa arbeider med ei ny lov om definisjon og registrering av ideelle aktørar i velferdstenestene. Arbeidet følgjer opp Støstad-utvalet sin delrapport, NOU 2024: 1 Definisjon og registrering av ideelle velferdsaktører, der utvalet la fram forslag til ein juridisk definisjon og ei registreringsløysing for ideelle aktørar i offentleg finansierte velferdstenester. Regjeringa vil sende eit forslag til ny lov på offentleg høyring i slutten av 2026.
Departementet meiner med dette at oppmodingsvedtaket er følgt opp.
Statsforvaltarane sine oppgåver
Vedtak nr. 727, 19. mai 2026
«Stortinget ber regjeringen gjennomgå statsforvalternes oppgaver og presentere løsninger som innebærer at statsforvalternes oppgaver blir redusert.»
Dokumenta som ligg til grunn for vedtaket, er representantforslag frå stortingsrepresentantane Erling Sande, Bengt Fasteraune, Ole Herman Sveian og Geir Inge Lien om meir ja og mindre nei i byggesaker, jf. Dokument 8:188 S (2025–2026) og Innst. 238 S (2025–2026).
Oppmodingsvedtaket blir følgt opp i det årlege arbeidet med utarbeiding av styringsdokument for statsforvaltaren, og i oppfølginga av «Heilskapleg styring av statsforvaltaren», som er ein grundig oppfølging av statsforvaltaren si oppgåveportefølje. Arbeidet skal mellom anna bidra til å sikre betre balanse mellom ressursar og oppgåver og meir lik styring på dei ulike departementsområda.
Departementet meiner med dette at oppmodingsvedtaket er følgt opp.
Omsyn til sårbare grupper ved utarbeiding av ny eID-lov
Vedtak nr. 915, 9. juni 2026
«Stortinget ber regjeringen ta særlig hensyn til sårbare grupper ved utarbeidelsen av ny eID-lov.»
Dokumenta som ligg til grunn for vedtaket, er representantforslag frå stortingsrepresentantane Ingrid Liland, Marius Langballe Dalin, Une Bastholm og Julie E. Stuestøl om rettigheter og trygghet for personer som selger sex, jf. Dokument 8:204 S (2025–2026) og Innst. 428 S (2025–2026).
Regjeringa er i ein oppstartsfase i lovarbeidet om mogleg gjennomføring av eIDAS-forordninga i norsk rett, og ein mogeleg ny eID-lov. Oppmodingsvedtaket vil bli følgt opp i lovarbeidet.
Departementet vil kome tilbake til Stortinget på eigna måte.
Stortingssesjon 2024–2025
Registreringsordning for ideelle velferdsaktørar
Vedtak nr. 86, 5. desember 2024
«Stortinget ber regjeringen i løpet av inneværende stortingssesjon fremme forslag om en registreringsordning for ideelle velferdsaktører.»
Dokumenta som ligg til grunn for vedtaket, er Prop. 1 S (2024–2025) for budsjettåret 2025 – Statsbudsjettet (Gul bok) og Innst. 2 S (2024–2025).
Regjeringa arbeider med ei ny lov om definisjon og registrering av ideelle aktørar i velferdstenestene. Arbeidet følgjer opp Støstad-utvalet sin delrapport, NOU 2024: 1 Definisjon og registrering av ideelle velferdsaktører, der utvalet la fram forslag til ein juridisk definisjon og ei registreringsløysing for ideelle aktørar i offentleg finansierte velferdstenester. Regjeringa vil sende eit forslag til ny lov på offentleg høyring i slutten av 2026.
Departementet meiner med dette at oppmodingsvedtaket er følgt opp.
Ny lov om registrering av ideelle velferdsaktørar
Vedtak nr. 87, 5. desember 2024
«Stortinget ber regjeringen utarbeide forslag til ny lov om registrering av ideelle velferdsaktører, som også inkluderer en juridisk definisjon av ideelle velferdsaktører. Lovproposisjonen fremmes for Stortinget i løpet av inneværende stortingssesjon.»
Dokumenta som ligg til grunn for vedtaket, er Prop. 1 S (2024–2025) for budsjettåret 2025 – Statsbudsjettet (Gul bok) og Innst. 2 S (2024–2025).
Regjeringa arbeider med ei ny lov om definisjon og registrering av ideelle aktørar i velferdstenestene. Arbeidet følgjer opp Støstad-utvalet sin delrapport, NOU 2024: 1 Definisjon og registrering av ideelle velferdsaktører, der utvalet la fram forslag til ein juridisk definisjon og ei registreringsløysing for ideelle aktørar i offentleg finansierte velferdstenester. Regjeringa vil sende eit forslag til ny lov på offentleg høyring i slutten av 2026.
Departementet meiner med dette at oppmodingsvedtaket er følgt opp.
Manglande svar frå offentleg forvaltning og lang saksbehandlingstid
Vedtak nr. 942, 6 juni 2025
«Stortinget ber regjeringen komme tilbake til Stortinget på egnet måte med en redegjørelse om hvordan arbeidet med å senke antall manglende svar fra offentlig forvaltning og redusere saksbehandlingstid går.»
Dokumenta som ligg til grunn for vedtaket, er Dokument 4:2 (2024–2025) og Innst. 472 S (2024–2025).
Justis- og beredskapsdepartementet rapporterte på oppfølginga av oppmodingsvedtaket i Prop. 1 S (2025–2026). Oppmodingsvedtaket har etter dette blitt overført til Digitaliserings- og forvaltningsdepartementet som ansvarleg departement for digitaliserings- og forvaltningspolitikken.
I regjeringa sin plan for Noreg er fornying, forsterking og forbetring av offentleg sektor eit prioritert område. Regjeringa vil sikre best mogleg bruk av samfunnet sine ressursar, og legge til rette for produktivitetsvekst, sterkare velferd og auka velstand. Byråkrati vi ikkje treng og tidstjuvar skal fjernast for å oppnå betre tenester, rett bemanning og ei meir effektiv forvaltning. Over tid vil arbeidet frigjere ressursar som verksemdene kan nytte til kjerneverksemda og redusere sakshandsamingstida.
Departementet meiner med dette at oppmodingsvedtaket er følgt opp.
Offentleg statistikk over venta saksbehandlingstid
Vedtak nr. 943, 6 juni 2025
«Stortinget ber regjeringen sørge for at langt flere forvaltningsorganer løpende offentliggjør statistikk over forventet/reell saksbehandlingstid for de søknader og klager organet behandler.»
Dokumenta som ligg til grunn for vedtaket, er Dokument 4:2 (2024–2025) og Innst. 472 S (2024–2025).
Justis- og beredskapsdepartementet rapporterte på oppfølginga av oppmodingsvedtaket i Prop. 1 S (2025–2026). Oppmodingsvedtaket har etter dette blitt overført til Digitaliserings- og forvaltningsdepartementet som ansvarleg departement for digitaliserings- og forvaltningspolitikken.
Forvaltningslova gir reglar om saksbehandlinga i offentleg forvaltning, som alle offentlege organ må følgje. I tillegg har enkelte verksemder oversikter over forventa saksbehandlingstid, til dømes NAV.
Digitaliserings- og forvaltningsdepartementet er pådrivar og samordnar for arbeidet med openheit i forvaltninga, som er ein viktig føresetnad for ein ansvarleg, effektiv og tillitsskapande offentleg sektor. Mellom anna bidrar innsynsløysinga eInnsyn til ei meir open og tilgjengeleg offentleg forvaltning og gjer det enklare for brukaren å søkje innsyn i offentlege dokument.
Openheit i forvaltninga er eit kontinuerleg arbeid som departementet har vedvarande søkjelys på, men departementet har ingen myndigheit til å pålegge alle verksemder å offentleggjere statistikk over saksbehandlingstid.
Departementet meiner med dette at oppmodingsvedtaket er følgt opp.
Forvaltningslova – alternativ til digitale løysingar
Vedtak nr. 972, 11. juni 2025
«Stortinget ber regjeringen vurdere hvordan forvaltningen skal imøtekomme behovet for alternative løsninger som ivaretar rettighetene til personer som ikke kan eller ønsker å ta i bruk digitale løsninger.»
Dokumentet som ligg til grunn for vedtaket, er Innst. 478 L (2024–2025).
Justis- og beredskapsdepartementet rapporterte på oppfølginga av oppmodingsvedtaket i Prop. 1 S (2025–2026). Oppmodingsvedtaket har etter dette blitt overført til Digitaliserings- og forvaltningsdepartementet som ansvarleg departement for digitaliserings- og forvaltningspolitikken.
Digitaliserings- og forvaltningsdepartementet ga i tildelingsbrevet for 2026 eit oppdrag til Digitaliseringsdirektoratet om å levere forslag til løysingar for ein heilskapleg digital fullmaktsløysing for offentleg sektor. Direktoratet leverte ei utgreiing sommaren 2026. Denne er no til vurdering i departementet. Samstundes har det blitt arbeidd med ei fullmaktløysing for verjemål. Denne er klar og blir no testa i utvalde offentlege etatar. Slike løysingar vil bidra til at personar som ikkje kan eller vil vere digitale kan få hjelp til å vareta rettane sine.
Departementet arbeider òg med kompetansehevande tiltak for personer som ikkje kan ta i bruk digitale løysingar. Tilskot til Seniornett skal styrkje aktivitetar retta mot svake eller ikkje-brukarar av internett over 65 år over heile landet og slik bidra til å unngå digitale skilje i befolkninga. Gjennom tilskot til hjelpe- og rettleiingstilbod til innbyggarar med manglande eller låg digital kompetanse skal fleire settast i stand til å bruke digitale verktøy og tenester frå offentlege og private aktørar.
I mars 2026 leverte Digitaliseringsdirektoratet, i samarbeid med Politidirektoratet, Skatteetaten og Utlendingsdirektoratet, ei konseptvalutgreiing om digital lommebok med eID på høgt nivå. Konseptvalutgreiinga gjer greie for alternative løysingar for korleis fleire kan få tilbod om ein eID på høgt sikkerheitsnivå slik at dei sjølve kan ta i bruk digitale tenester som krev innlogging på dette nivået. Regjeringa arbeider no med å følgje opp utgreiinga.
Samstundes skal offentleg sektor framleis tilby ikkje-digitale tenester til brukarar som ønskjer dette.
Departementet meiner med dette at oppmodingsvedtaket er følgt opp.
Oversikt over budsjettforslaget
Utgifter fordelte på kapittel
	UIPOKL
	
	
	
	(i 1 000 kr)

	Kap.
	Nemning
	Rekneskap 2025
	Saldert budsjett 2026
	Forslag 2027
	Endring i pst.

	
	Det kongelege hus
	
	
	
	

	1
	H.M. Kongen og H.M. Dronninga
	
	
	319 058
	

	
	Sum kategori 00.10
	
	
	319 058
	

	
	Sum programområde 00
	
	
	319 058
	

	
	Administrasjon
	
	
	
	

	1500
	Digitaliserings- og forvaltningsdepartementet
	404 802
	444 059
	486 542
	9,6

	
	Sum kategori 01.00
	404 802
	444 059
	486 542
	9,6

	
	Fellestenester for departementa og Statsministerens kontor

	1510
	Tryggings- og serviceorganisasjonen til departementa
	943 898
	929 622
	1 048 376
	12,8

	1511
	Prosjekt tilknytte nytt regjeringskvartal
	916 466
	1 049 767
	354 796
	-66,2

	1512
	Diverse fellestenester
	157 063
	1 071 369
	1 216 366
	13,5

	1515
	Digitaliseringsorganisasjonen til departementa
	704 142
	1 191 295
	852 987
	-28,4

	
	Sum kategori 01.10
	2 721 569
	4 242 053
	3 472 525
	-18,1

	
	Statsforvaltarane
	
	
	
	

	1520
	Statsforvaltarane
	2 560 113
	2 661 203
	2 985 382
	12,2

	
	Sum kategori 01.20
	2 560 113
	2 661 203
	2 985 382
	12,2

	
	Statlege byggeprosjekt og eigedomsforvaltning

	1530
	Byggeprosjekt utanfor husleigeordninga
	6 159 376
	6 386 613
	4 849 883
	-24,1

	1531
	Eigedomar til kongelege føremål
	101 711
	89 881
	90 668
	0,9

	1533
	Eigedomar utanfor husleigeordninga
	109 139
	105 007
	64 768
	-38,3

	1534
	Erstatningslokale for departementa
	
	154 050
	99 700
	-35,3

	2445
	Statsbygg
	6 941 664
	5 321 015
	5 117 001
	-3,8

	
	Sum kategori 01.30
	13 311 890
	12 056 566
	10 222 020
	-15,2

	
	Forvaltningsutvikling, digitaliserings-, personvern- og ekompolitikk

	1540
	Digitaliseringsdirektoratet
	1 382 893
	1 322 498
	1 321 305
	-0,1

	1541
	Digitaliserings- og ekompolitikk
	585 250
	213 513
	69 807
	-67,3

	1542
	Internasjonalt samarbeid
	243 808
	466 869
	346 524
	-25,8

	1543
	Nasjonal kommunikasjonsmyndigheit
	561 160
	827 151
	1 129 094
	36,5

	1545
	Datatilsynet
	84 545
	91 622
	93 648
	100,0

	1546
	Personvernnemnda
	6 489
	4 150
	4 264
	100,0

	
	Sum kategori 01.40
	2 864 145
	2 925 803
	2 964 642
	4,8

	
	Statleg arbeidsgivarpolitikk
	
	
	
	

	1560
	Tariffavtalte avsetningar mv.
	356 255
	311 000
	340 200
	9,4

	1565
	Bustadlånordninga i Statens pensjonskasse
	11 727 531
	7 262 000
	16 068 000
	121,3

	1566
	Yrkesskadeforsikring
	80 070
	95 000
	95 000
	0,0

	1567
	Gruppelivsforsikring
	259 672
	260 000
	260 000
	0,0

	
	Sum kategori 01.60
	12 423 528
	7 928 000
	16 763 200
	111,4

	
	Sum programområde 01
	34 286 047
	30 257 684
	36 894 311
	21,9

	
	Sum utgifter
	
	
	37 213 369
	


Inntekter fordelte på kapittel
	UIPOKL
	
	
	
	
	(i 1 000 kr)

	Kap.
	Nemning
	Rekneskap 2025
	Saldert 
budsjett 2026
	Forslag 
2027
	Endring i pst.

	
	Fellestenester for departementa og Statsministerens kontor

	4510
	Tryggings- og serviceorganisasjonen til departementa
	177 631
	90 147
	85 082
	-5,6

	4515
	Digitaliseringsorganisasjonen til departementa
	78 408
	36 466
	72 036
	97,5

	
	Sum kategori 01.10
	256 039
	126 613
	157 118
	24,1

	
	Statsforvaltarane
	
	
	
	

	4520
	Statsforvaltarane
	70 812
	95 759
	99 302
	3,7

	
	Sum kategori 01.20
	70 812
	95 759
	99 302
	3,7

	
	Statlege byggeprosjekt og eigedomsforvaltning

	4531
	Eigedomar til kongelege føremål
	676
	
	
	0,0

	4533
	Eigedomar utanfor husleigeordninga
	6 675
	5 771
	8 412
	45,8

	
	Sum kategori 01.30
	7 351
	5 771
	8 412
	45,8

	
	Forvaltningsutvikling, digitaliserings-, personvern- og ekompolitikk

	4540
	Digitaliseringsdirektoratet
	439 051
	392 457
	336 711
	-14,2

	4542
	Internasjonalt samarbeid
	3 562
	3 529
	3 403
	-3,6

	4543
	Nasjonal kommunikasjonsmyndigheit
	887 460
	583 946
	99 959
	-82,9

	4545
	Datatilsynet
	250
	
	
	0,0

	5579
	Sektoravgifter under Digitaliserings- og forvaltningsdepartementet
	294 687
	312 377
	334 412
	7,1

	
	Sum kategori 01.40
	1 625 010
	1 292 309
	774 485
	-40,1

	
	Statleg arbeidsgivarpolitikk
	
	
	
	

	4565
	Bustadlånordninga i Statens pensjonskasse
	17 901 899
	17 245 000
	17 051 000
	-1,1

	4566
	Yrkesskadeforsikring
	91 823
	97 000
	102 000
	5,2

	4567
	Gruppelivsforsikring
	147 410
	149 000
	141 000
	-5,4

	5607
	Renter av bustadlånordninga i Statens pensjonskasse
	4 226 211
	3 663 000
	3 576 000
	-2,4

	
	Sum kategori 01.60
	22 367 343
	21 154 000
	20 870 000
	-1,3

	
	Sum programområde 01
	24 326 555
	22 674 452
	21 909 317
	-3,4

	
	Sum inntekter
	24 326 555
	22 674 452
	21 909 317
	-3,4


Del II
Budsjettforslag
Nærare om budsjettforslaget
Programområde 00 Konstitusjonelle institusjonar
Programkategori 00.10 Det kongelege hus
Utgifter under programkategori 00.10 fordelte på kapittel
	PIKL
	
	
	
	
	(i 1 000 kr)

	Kap.
	Nemning
	Rekneskap 2025
	Saldert 
budsjett 2026
	Forslag 
2027
	Endring i pst.

	1
	H.M. Kongen og H.M. Dronninga
	
	
	319 058
	

	
	Sum kategori 00.10
	
	
	319 058
	


Innleiing
Digitaliserings- og forvaltningsdepartementet har ansvaret for løyvingane til Kongehuset. Tronskiftet inneber at det blir fastsett ny apanasje for den kongelege familien. Av den grunn blir det ikkje oppgitt tal for rekneskap 2025 eller saldert budsjett 2026 i budsjettabellane. For 2025 viser rekneskapen at det totalt blei utbetalt 28,5 mill. kroner i apanasje over kap. 1 H.M. Kongen og H.M. Dronninga, post 01 Apanasje og kap. 2 H.K.H. Kronprinsen og H.K.H. Kronprinsessa, post 01 Apanasje. I saldert budsjett 2026 er det løyvd totalt 29,7 mill. kroner. Det blir tatt sikte på å kome tilbake med forslag til endra kapittelstruktur under programkategori 00.10 Det kongelege hus i 2028 med nye forslag til apanasje til den kongelege familien. Som ei mellombels løysing blir det no berre foreslått apanasje på kap. 1 H.M. Kongen og H.M. Dronninga. Kap. 2 H.K.H. Kronprinsen og H.K.H. Kronprinsessa går ut.
I tillegg til løyvingane under kap. 1 H.M. Kongen og H.M. Dronninga, er følgjande midlar foreslått brukt til kongelege føremål i 2027:
02N1xt2
	
	(i 1000 kr)

	Digitaliserings- og forvaltningsdepartementet
	

	Kap. 1531 Eigedomar til kongelege føremål
	90 668

	Utanriksdepartementet
	

	Kap. 103 Regjeringa sin representasjon
	35 000

	Kap. 104 Kongefamilien sine offisielle reiser til utlandet
	9 054

	Forsvarsdepartementet
	

	Diverse kapittel (H.M. Kongens adjutantstab)
	4 930

	Kap. 1720 Sjøforsvaret (Kongeskipet og K/B Stjernen)
	65 000

	Justis- og beredskapsdepartementet
	

	Kap. 441 Oslo politidistrikt (eskortetenesta)
	Blir ikkje 
oppgitt


Kap. 1 	H.M. Kongen og H.M. Dronninga
	KPAL
	
	
	
	(i 1 000 kr)

	Post
	Nemning
	Rekneskap 2025
	Saldert budsjett 2026
	Forslag 2027

	01
	Apanasje
	
	
	30 847

	50
	Det kongelege hoff
	268 304
	277 963
	288 211

	51
	Særskilde prosjekt ved Det kongelege hoff
	20 000
	
	

	
	Sum kap. 1
	288 304
	277 963
	319 058


Post 01 Apanasje
Løyvinga dekker personlege utgifter for den kongelege familien, medrekna utgifter til drift og vedlikehald av eigne eigedomar.
Det blir foreslått å løyve 30,8 mill. kroner.
Post 50 Det kongelege hoff
Det kongelege hoff er H.M. Kongen sin organisasjon, som skal støtte H.M. Kongen og den kongelege familien. Det kongelege hoff førebur og legg til rette for den kongelege familien sin offisielle verksemd, og utfører andre nødvendige støttande funksjonar.
Løyvinga blir brukt til kongehuset sine utgifter til offisielle oppgåver og drift av organisasjonen, mellom anna løn for alle tilsette. Løyvinga skal òg dekke utgifter til jamleg indre vedlikehald og utvikling av dei statlege kongelege eigedomane, Det kongelege slott, Bygdø kongsgard (hovudhuset med sidebygning og park) og Oscarshall slott. Det kongelege hoff rapporterer gjennom sin årsrapport på bruken av dei årlege løyvingane, der òg årsrekneskap og revisorberetning kjem fram.
Det kongelege hoff beheld disposisjonsretten til utbetalte midlar dersom årsrekneskapen viser eit positivt driftsresultat, og har ansvaret for å dekke eit eventuelt negativt årsresultat. Det kongelege hoff rapporterer gjennom sin årsrapport på kor mykje av arbeidstida til dei tilsette som blir brukt til forvaltningsoppgåver, som mellom anna innhenting av tilbod og oppfølging av prosjekt på dei private kongelege eigedomane. Større/verdiaukande tiltak på dei private kongelege eigedomane blir finansierte av private midlar og blir utført av eksterne aktørar.
Det blir foreslått å løyve 288,2 mill. kroner.
Post 51 Særskilde prosjekt ved Det kongelege hoff
I 2026 blei det ikkje løyvd midlar på posten. Det blir heller ikkje foreslått midlar på posten for 2027.
Programområde 01 Digitalisering og forvaltning
Programkategori 01.00 Administrasjon
Utgifter under programkategori 01.00 fordelte på kapittel
	PIKL
	
	
	
	
	(i 1 000 kr)

	Kap.
	Nemning
	Rekneskap 2025
	Saldert budsjett 2026
	Forslag 2027
	Endring i pst.

	1500
	Digitaliserings- og forvaltningsdepartementet
	404 802
	444 059
	486 542
	9,6

	
	Sum kategori 01.00
	404 802
	444 059
	486 542
	9,6


Innleiing
Programkategorien omfattar utgifter til drift og administrasjon av Digitaliserings- og forvaltningsdepartementet og utgifter til felles forskings- og utgreiingsoppgåver innanfor departementet sine fagområde.
Kap. 1500 	Digitaliserings- og forvaltningsdepartementet
	KPAL
	
	
	
	(i 1 000 kr)

	Post
	Nemning
	Rekneskap 2025
	Saldert budsjett 2026
	Forslag 2027

	01
	Driftsutgifter
	248 763
	249 149
	255 855

	21
	Særskilde driftsutgifter, kan overførast, kan nyttast under post 70
	34 619
	46 952
	65 740

	51
	Gjennomstrøymingsmidlar til forskingsinstitutt
	50 278
	
	

	70
	Diverse føremål, kan overførast, kan nyttast under post 21
	612
	570
	574

	71
	Forskingsmidlar til Noregs forskingsråd, kan overførast
	70 530
	95 300
	111 900

	72
	Grunnløyving forskingsinstitutt
	
	52 088
	52 473

	
	Sum kap. 1500
	404 802
	444 059
	486 542


Post 01 Driftsutgifter
Løyvinga dekker lønsutgifter, husleige og andre faste driftsutgifter i Digitaliserings- og forvaltningsdepartementet.
I samband med etableringa av fleire fellestenester i departementsfellesskapet har service- og kontorstøttetenester blitt overført frå departementa til Tryggings- og serviceorganisajonen til departementa og Digitaliseringsorganisasjonen til departementa. Det blir foreslått å redusere løyvinga med 1,2 mill. kroner til heilårsverknaden i 2027.
Det blir foreslått å auke løyvinga med 3,1 mill. kroner for å styrkje Digitaliserings- og forvaltningsdepartementets kompetanse og ressursar til å følje opp KI-tematikk.
Samla blir det foreslått å løyve 255,9 mill. kronar.
Det blir foreslått at løyvinga kan overskridast mot tilsvarande meirinntekter under kap. 4500, post 01, jf. forslag romartalsvedtak.
Post 21 Særskilde driftsutgifter, kan overførast, kan nyttast under post 70
Løyvinga dekker Digitaliserings- og forvaltningsdepartementets behov for kjøp av statistikk, data, utgreiingar, evalueringar og formidling av kunnskap og gjennomføring av mellombels tiltak og prosjekt.
Løyvinga blei i 2025 hovudsak nytta til prosjekt innanfor områda arbeidsgivarpolitikk, lovarbeid, KI-utvikling, sikker teknisk infrastruktur og nytt regjeringskvartal.
Det blir foreslått å redusere løyvinga med 1,5 mill. kroner mot ein tilsvarande auke av kap. 1510, post 01 til dekning av varige kostnadar til forvaltning, drift, vedlikehald og utvikling av det igangsette arbeidet med effektiv informasjonsutveksling mellom regjering og Storting (EIREST).
Det blir foreslått å auke løyvinga med 20 mill. kroner til å gjennomføre enkelte tilpassingar i sikker teknisk infrastruktur, jf. omtale under programkategori 01.10.
Samla blir det foreslått å løyve 65,7 mill. kronar.
Post 51 Gjennomstrøymingsmidlar til forskingsinstitutt
Løyvinga er frå og med 2026 flytta til post 72, jf. omtale under post 72.
Post 70 Diverse føremål, kan overførast, kan nyttast under post 21
Løyvinga dekker kontingentar og enkelståande tilskot med namngitt mottakar, som ikkje høyrer naturleg inn under andre budsjettpostar.
Løyvinga skal dekke årleg kontingent for Services of General Interest (SGI Europe) på om lag 285 000 kroner. Videre skal løyvinga dekke tilskot på 250 000 kroner til utgifter som Den Nasjonale Støttegruppa etter 22. juli har til vakthald under dei årlege minnemarkeringane på Utøya.
Samla blir det foreslått å løyve 574 000 kroner.
Post 71 Forskingsmidlar til Noregs forskingsråd, kan overførast
Noregs forskingsråd er eit forvaltningsorgan som er underlagt Kunnskapsdepartementet. Forskingsrådet har fem mål:
Auka vitskapleg kvalitet.
Auka verdiskaping i næringslivet.
Møte store samfunnsutfordringar.
Eit velfungerande forskingssystem.
God rådgiving.
Måla er felles for alle departementa. Kunnskapsdepartementet har ansvaret for å samordne styringssignala frå departementa og har i samarbeid med departementa og Forskingsrådet utarbeidd systemet for departementa si styring av Forskingsrådet.
Løyvinga skal medverke til langsiktig kompetanse- og kunnskapsoppbygging innanfor ansvarsområda til Digitaliserings- og forvaltningsdepartementet. Midlane skal underbygge og gi eit godt grunnlag for fagleg utvikling av forvaltninga, og medverke til at det finst kompetente forskingsmiljø innanfor departementet sitt sektoransvar.
Rapport
Løyvinga har bidratt til forsking som medverkar til innovasjon i offentleg sektor og ei forvaltning bygd på demokrati, rettssikkerheit, integritet og effektivitet. Offentleg sektor deltar i fleire prosjekt, noko som bidrar til at forskinga gjerast relevant og aukar offentleg sektor si evne til å gjere bruk av kunnskapen.
Finansieringa av Forskingsrådet sin strategiske IKT-satsing har bidratt til å nå måla i langtidsplanen for forsking og høgare utdanning med fokus på målet om auka verdiskaping i næringslivet og målet om å møte store samfunnsutfordringar innanfor område som helse, digital sikkerheit og samfunnssikkerheit. Satsinga er retta mot alle bruksområde, sektorar og næringsområde på både kort og lang sikt.
Samla måloppnåing for Forskingsrådet i 2025 blir omtalt i Kunnskapsdepartementet sin budsjettproposisjon.
Prioriteringar og budsjettforslag for 2027
Posten blir budsjettert med tilsegnsramme, tilsegnsfullmakt og løyving. Tilsegnsramma er summen av nye tilsegn som kan givast i budsjettåret og er den relevante størrelsen for å vurdere aktiviteten på ordninga. Løyvinga dekker den delen av tilsegner gitt i budsjettåret som ein forventar å utbetale same år, og tilsegn frå tidlegare år som ein antar kjem til utbetaling dette budsjettåret. Tilsegnsfullmakta viser staten sine forpliktingar ved utgangen av året, det vil seie den delen av gitte tilsegn som enno ikkje er utbetalt.
Det blir foreslått å løyve 111,9 mill. kroner. Det blir foreslått ei tilsegnsfullmakt på 299,9 mill. kroner, jf. forslag til romartalsvedtak. Løyvinga og tilsegnsfullmakta gir ei tilsegnsramme på 121,6 mill. kroner.
Post 72 Grunnløyving forskingsinstitutt
Løyvinga dekker Digitaliserings- og forvaltningsdepartementet sitt behov for langsiktig kunnskapsoppbygging i regi av Noregs forskingsråd, som grunnløyving som går via Forskingsrådet til forskingsinstitutt og løyving til vitensenter.
Løyvinga inkluderer finansiering av Simula Research Laboratory. Løyvinga inkluderer ei grunnfinansiering og finansiering av forskingssentera for robuste nett (CRNA), Simula UiB og Senter for Effektiv Digitalisering i Offentleg Sektor (EDOS).
I 2025 var departementet sitt bidrag til Simula 50,3 mill. kroner, fordelt på ei grunnløyving på 24,1 mill. kroner og støtte til CRNA, Simula UiB og EDOS. CRNA publiserte i 2025 mellom anna den årlege rapporten om norske mobilnett og ei rekke forskingsartiklar i internasjonale tidsskrift, og ved utgangen av året rettleia senteret fire doktorgradstudentar. Simula UiB utdannar kryptologar. I 2025 publiserte Simula UiB ei rekke forskingsartiklar, og per 31. desember 2025 rettleia senteret åtte doktorgradstudentar og ein postdoktor. EDOS skal skaffe og spreie kunnskap om korleis offentleg sektor kan lykkast betre med å sikre gevinstar av digitaliseringsinvesteringar og unngå kostnadsoverskridingar. I 2025 publiserte EDOS ei rekke artiklar i internasjonale tidsskrift, og senteret rettleia tre doktorgradsstudentar ved utgangen av året. Det er ein føresetnad for å få stønad frå departementet at evalueringar blir gjennomførte jamleg og at resultata er gode. Det blei i 2024 og 2025 sluttført evalueringar av Simula der resultata er svært gode.
Det blir foreslått å løyve 52,5 mill. kroner.
Programkategori 01.10 Fellestenester for departementa og Statsministerens kontor
Utgifter under programkategori 01.10 fordelte på kapittel
	PIKL
	
	
	
	
	(i 1 000 kr)

	Kap.
	Nemning
	Rekneskap 2025
	Saldert budsjett 2026
	Forslag 2027
	Endring i pst.

	1510
	Tryggings- og serviceorganisasjonen til departementa
	943 898
	929 622
	1 048 376
	12,8

	1511
	Prosjekt tilknytte nytt regjeringskvartal
	916 466
	1 049 767
	354 796
	-66,2

	1512
	Diverse fellestenester
	157 063
	1 071 369
	1 216 366
	13,5

	1515
	Digitaliseringsorganisasjonen til departementa
	704 142
	1 191 295
	852 987
	-28,4

	
	Sum kategori 01.10
	2 721 569
	4 242 053
	3 472 525
	-18,1


Inntekter under programkategori 01.10 fordelte på kapittel
	PIKL
	
	
	
	
	(i 1 000 kr)

	Kap.
	Nemning
	Rekneskap 2025
	Saldert budsjett 2026
	Forslag 2027
	Endring i pst.

	4510
	Tryggings- og serviceorganisasjonen til departementa
	177 631
	90 147
	85 082
	-5,6

	4515
	Digitaliseringsorganisasjonen til departementa
	78 408
	36 466
	72 036
	97,5

	
	Sum kategori 01.10
	256 039
	126 613
	157 118
	24,1


Innleiing
Programkategorien omfattar løyvingar til Tryggings- og serviceorganisasjonen til departementa, Digitaliseringsorganisasjonen til departementa og arbeidet med nytt regjeringskvartal.
Mål for programkategorien
Departementa sine fellestenester og fellesfunksjonar er framtidsretta, sikre og effektive.
Eit sikkert og effektivt nytt regjeringskvartal.
Mål 1 Departementa sine fellestenester og fellesfunksjonar er framtidsretta, sikre og effektive
Gode, framtidsretta, sikre og effektive felles administrative tenester og funksjonar er ein føresetnad for at departementa skal kunne vareta rolla som sekretariat for politisk leiing. Fellesløysingar, samling av kompetanse, standardisering og digitalisering gir sterke fagmiljø, auka effektivitet og betre kvalitet i oppgåveutføringa. I tillegg gir det stordriftsfordelar som kostnadseffektiv drift og forvaltning. Derfor er det viktig å halde fram arbeidet med utvikling av og etablering av felles administrative tenester og funksjonar. Dette kjem òg fram av strategien for departementsfellesskapet, Gode hver for oss. Best sammen.
Viktige fellessatsingar i departementsfellesskapet i tida framover er mellom anna arbeidet til Tryggings- og serviceorganisasjonen til departementa og Digitaliseringsorganisasjonen til departementa med å etablere nye fellestenester for departementa innanfor fagområda kontorstøtte og servicetenester, HR, førebyggande sikkerheitsarbeid og informasjonsforvaltning. Vidare er arbeidet med å følgje opp Departementsakademiet i Tryggings- og serviceorganisasjonen til departementa viktig. Departementsakademiet utviklar og tilbyr relevante kompetansetilbod over eit breitt spekter for alle tilsette i departementa. Topptilbodet i akademiet er ein erfaringsbasert master i offentleg forvaltning som blir levert av Universitetet i Bergen og Noregs Handelshøgskule.
Felles IKT for departementa
Ei av dei viktigaste fellessatsingane i departementsfellesskapet er gjennomføringa av program for felles IKT-tenester i departementsfellesskapet, frå no av omtalt som programmet. Programmet er organisatorisk plassert i Digitaliseringsorganisasjonen til departementa. Samfunnsmålet til programmet er å gi Statsministerens kontor, alle departementa, Noregs utanriksstasjonar, Tryggings- og serviceorganisasjonen til departementa og Digitaliseringsorganisasjonen til departementa ei felles sikker, funksjonell, kostnadseffektiv og moderne IKT-løysing for behandling og deling av informasjon.
For å nå samfunnsmålet til programmet blir det etablert ei hybridløysing basert på kjøp frå tredjepart. Ei hybridløysing inneber at plattforma vil bestå av tre delar med ulike krav til beskyttelse. Ein del vil handtere skjermingsverdig ugradert informasjon, ein del vil handtere ugradert informasjon som er etablert i eige datasenter, og ein del vil legge til rette for tilgang til offentlege skytenester. Dette mogleggjer at informasjon kan sikrast på rett måte i tråd med den faktiske verdien til informasjonen.
I 2026 og i 2027 held programmet fram arbeidet med etablering av den nye plattforma i samarbeid med valde leverandørar. Iverksetting av drift og førebuingar til innføring av brukarar på den nye felles IKT-plattforma starta hausten 2026.
Gjennomføring av nødvendige justeringar og stabilisering av ny felles IKT-plattform vil starte hausten 2027, samstundes som Digitaliseringsorganisasjonen til departementa startar arbeidet med sanering av dagens eksisterande IKT-plattformer. Arbeidet med sanering av eksisterande IKT-plattformer og innføring av brukarar på den nye felles IKT-plattforma vil halde fram i 2028.
Programmet utarbeidde eit revidert kostnadsoverslag etter kontraktsinngåingar sommaren 2025. Det reviderte kostnadsoverslaget var gjenstand for eksternt kontrollpunkt tre med ekstern kvalitetssikrar. Kvalitetssikringa føregjekk i overgangen mellom 2025 og 2026, i tillegg til at det blei gjennomført ein oppdatert analyse av usikkerheit sommaren 2026. Konklusjonen frå ekstern kvalitetssikrar er at programmet si kostnadsramme bør oppretthaldast.
Digitaliserings- og forvaltningsdepartementet vil òg kome tilbake med vurderingar av kostnadar for varig drift og forvaltning av den nye felles IKT-plattforma frå 2028.
Mål 2 Eit sikkert og effektivt nytt regjeringskvartal
Nytt regjeringskvartal må ferdigstillast for å vareta forsvarleg sikkerheit for departementa, som har grunnleggande nasjonale funksjonar. Når regjeringskvartalet er ferdig bygd, dekker det resterande behov for arbeidsplassar for departementa, med unntak av Forsvarsdepartementet som skal vere lokalisert på Akershus festning.
Bakgrunnen for bygginga av nytt regjeringskvartal er at store delar av regjeringskvartalet blei skadd som følgje av terroranslaget 22. juli 2011. Regjeringa avgjorde i 2012 at regjeringskvartalet skulle byggast opp og lokaliserast i same område som daverande regjeringskvartal. Konseptvalutgreiinga for prosjektet som heilheit var ferdig i 2013, og blei kvalitetssikra (KS1) av Dovre Group og Transportøkonomisk institutt i 2014. Regjeringa avgjorde at prosjektet skulle forprosjekterast og gjennomførast trinnvis. Samfunnsmålet for prosjektet er å etablere eit effektivt departementsfellesskap med nødvendig sikkerheit i eit langtidsperspektiv.
Byggetrinn 1 av nytt regjeringskvartal blei overlevert frå Statsbygg i 2025. Byggetrinnet består av dei nye bygga A-blokka og D-blokka, rehabilitering av Høgblokka (H-blokka), kjellar og etablering av uteområde og perimetersikring. I 2026 har Statsministerens kontor og seks departement flytta inn i det nye regjeringskvartalet. I 2026 og 2027 blir det gjennomført enkelte tilpassingsarbeid for å sørgje for at lokala fungerer som planlagt etter at departementa har flytta inn. Det ligg an til at endeleg sluttkostnad for prosjektet blir meir enn 2 mrd. kroner lågare enn kostnadsramma som er vedtatt av Stortinget. Endeleg sluttkostnad vil bli kjent når tilpassingsarbeid og sluttoppgjer er ferdige.
I 2025 starta arbeidet med byggetrinn 2, del I av nytt regjeringskvartal. Byggetrinnet består av bygging av C-blokka, kjellarareal, rehabilitering av Møllergata 13, 13b og 15, og vestre del av parken over Ring 1. Arbeidet med byggetrinn 2, del I skal etter planen vere ferdig mot slutten av 2029. Digitaliserings- og forvaltningsdepartementet legg opp til at anleggsområde og byggegjerder skal innrettast på ein slik måte at dei er til minst mogleg hinder for naboar og Oslos befolkning, samstundes som dei legg til rette for trygg og effektiv gjennomføring av byggeprosjektet.
Digitaliserings- og forvaltningsdepartementet legg til grunn ei tett oppfølging og stram kostnadsstyring av prosjekt nytt regjeringskvartal. Departementet gjennomfører ei årleg, ekstern kvalitetssikring av kostnadar og usikkerheit, som sist blei gjennomført våren 2026. I sin supplerande analyse finn Marstrand at den forventa kostnaden for byggetrinn 2, del I av nytt regjeringskvartal har auka frå gjennomføring av KS2 som var grunnlaget for avgjerd om investering, jf. omtale i Prop. 21 S (2024–2025) Endringar i statsbudsjettet 2024 under Digitaliserings- og forvaltningsdepartementet. Dei anbefaler at kutt bør vurderast for å oppretthalde robustheit i prosjektet, men at ein bør vente med å avgjere kutt slik at ein behald handlingsrom og at gjennomføring av kutt kan vurderast opp mot den vidare kostnadsutviklinga i prosjektet. Digitaliserings- og forvaltningsdepartementet har følgt opp råda frå Marstrand ved å be Statsbygg gjere ei ny gjennomgang av moglege kutt i prosjektet. Statsbygg skal gjennomføre ein ny analyse av kostnadar og usikkerheit i prosjektet hausten 2026. På bakgrunn av denne analysen vil departementet vurdere på nytt om ein bør gjennomføre kutt i prosjektet.
Når byggetrinn 2, del I er ferdig, er det framleis behov for plass til fem departement med om lag 1 000 tilsette. For å løyse arealbehovet foreslår regjeringa å starte opp rehabilitering av den gamle regjeringsbygningen og prosjektere byggetrinn 3 med ett bygg.
Prosjekteringa av byggetrinn 2, del II av nytt regjeringskvartal, som gjeld vidare bruk og rehabilitering av den gamle regjeringsbygningen (G-blokka) som sto ferdig i 1906, starta i 2022 og blei ferdig i 2026. I den forprosjekterte løysinga er det lagt til grunn at bygget blir modernisert slik at det oppfyller krav til sikkerheit. Moderniseringa skal òg gjere bygget meir arealeffektivt slik at talet på kontorplassar aukar frå om lag 310 til om lag 450. Gjennom forprosjekteringa har Statsbygg samarbeidd tett med Riksantikvaren, for å sørgje for at bygget sine verneverdiar blir varetatt på ein tilfredsstillande måte. Ei ekstern kvalitetssikring av forprosjekta for byggetrinn 2, del II av nytt regjeringskvartal er gjennomført. Ekstern kvalitetssikrar, Marstrand, meiner at prosjektet er modent for oppstart. På denne bakgrunnen foreslår regjeringa å starte gjennomføring av prosjektet.
I arbeidet med forprosjektet har Statsbygg vurdert og sett i verk fleire tiltak for å redusere kostnadane ved å rehabilitere og modernisere den gamle regjeringsbygningen. Når kostnadene er høge, kjem det av at:
det er skadar på fundament og konstruksjon i kjellaren på grunn av at vatn har trengt inn og at alunskifer har svolle opp,
alle tekniske anlegg har passert teknisk levetid og må bytast ut,
bygget oppfyller ikkje forskriftskrav som gjeld inneklima, akustikk, brann, universell utforming, belysning og dagslys,
bygget så langt som mogleg skal oppfylle sikkerheitskrava i regjeringskvartalet, og
bygget blir behandla som freda.
Isolert sett for prosjekt nytt regjeringskvartal ville det ha vore mindre kostbart å dekke departementa sine arealbehov med å bygge nytt. Regjeringa foreslår likevel at den gamle regjeringsbygningen blir rehabilitert til bruk for departementa. Det er ein verdi i seg sjølv at eit slikt historisk kulturbygg framleis skal brukast av departementa. Sidan bygget ligg så nær dei andre departementsbygga, vil det av omsyn til sikkerheita ikkje kunne brukast av andre enn statlege aktørar. Kostnadane ved rehabilitering av bygget som må gjennomførast for at bygget skal kunne brukast, ville derfor uansett ha falt til staten. 
Regjeringa foreslår å sette i gang byggetrinn 2, del II av nytt regjeringskvartal innanfor ei kostnadsramme på 5 104 mill. kroner for byggeprosjektet og 336 mill. kroner for brukarutstyrsprosjektet (i prisnivå per 1. juli 2027), jf. forslag til romartalsvedtak. Styringsramma for byggeprosjektet er 4 340 mill. kroner medan styringsramma for brukarutstyrsprosjektet er 280 mill. kroner (i prisnivå per 1. juli 2027). Det blir foreslått å løyve til saman 701,9 mill. kroner til gjennomføring av prosjektet i 2027, jf. omtale under kap. 1510, post 01 og kap. 2445, post 31 under programkategori 01.30.
Regjeringa arbeider for å løyse det resterande arealbehovet i nytt regjeringskvartal på ein så kostnads- og arealeffektiv måte som mogleg. Digitaliserings- og forvaltningsdepartementet kartlegg tal på tilsette i departementa for å sikre riktig dimensjonering av nytt regjeringskvartal. Tal frå departementa viser at det i 2026 er i overkant av 4 100 tilsette som skal innplasserast i nytt regjeringskvartal. Som omtalt under mål 1 er det sett i gang eit arbeid med å etablere fleire fellestenester for departementa. Nytt regjeringskvartal blir derfor i det vidare dimensjonert for 4 050 tilsette i staden for 4 100 tilsette som tidlegare.
I 2026 starta forprosjekteringa av byggetrinn 3 av nytt regjeringskvartal, jf. omtale i Prop. 1 S (2025–2026) for Digitaliserings- og forvaltningsdepartementet. Regjeringa planlegg no for at byggetrinn 3 berre skal omfatte E-blokka og ikkje E-blokka og B-blokka. På bakgrunn av at to departement med til saman om lag 450 tilsette vil kunne innplasserast i den gamle regjeringsbygningen, og at nytt regjeringskvartal no blir dimensjonert for 4 050 tilsette, vil det vere tilstrekkeleg å berre bygge eitt av dei to planlagde bygga i byggetrinn 3 for å vareta arealbehovet til departementa i det nye regjeringskvartalet. Å bygge B-blokka blir meir kostbart og tidkrevjande enn å bygge E-blokka. I den vidare prosjekteringa vil derfor byggetrinn 3 av nytt regjeringskvartal omfatte bygging av E-blokka. Tomta der B-blokka var planlagt vil bli sett i stand til park, og byrom og park i det nye regjeringskvartalet blir gjorde ferdig, mellom anna austre del av parken som skal ligge over Ring 1. Regjeringa foreslår å løyve 78,7 mill. kroner til vidare forprosjektering av byggetrinn 3 av nytt regjeringskvartal i 2027, jf. omtale under kap. 2445, post 30 under programkategori 01.30.
Arbeidet med sikker teknisk infrastruktur blei starta i 2014, jf. Prop. 93 S (2013–2014) Tilleggsbevilgninger og omprioriteringer i statsbudsjettet 2014. Første fase av prosjektet var ferdig i 2019. Stortinget har slutta seg til ei kostnadsramme for andre fase av sikker teknisk infrastruktur på 3 253,9 mill. kroner (i prisnivå per 1. juli 2026), jf. Prop. 146 S (2024–2025). Prosjektet er ferdig, men det er nødvendig med enkelte tilpassingar som vil bli gjennomført i 2027 for å sikre at anlegget har nødvendig funksjonalitet i tråd med det godkjente forprosjektet, jf. omtale under programkategori 01.00.
Stortinget vedtok i statsbudsjettet for 2023 ei startløyving og ei kostnadsramme for ombygging av Hammersborg- og Vaterlandstunnelen (Ring 1), jf. Prop. 1 S (2022–2023) for Kommunal- og distriktsdepartementet og Innst. 16 S (2022–2023). Ring 1 skal byggast om for å tilfredsstille krav til sikkerheita i nytt regjeringskvartal. Prosjektet blir gjennomført i regi av Statens vegvesen, i nært samarbeid med Statsbygg. I samband med Stortingets behandling av Prop. 118 S (2022–2023) Tilleggsbevilgninger og omprioriteringer i statsbudsjettet 2023, jf. Innst. 490 S (2022–2023), blei kostnadsramma for prosjektet sett til 3,6 mrd. kroner (i prisnivå per 1. juli 2024). Statens vegvesen signerte kontrakt med entreprenør i juni 2024, og anleggsarbeida starta opp sommaren 2024. Tunnelen er venta opna for trafikk i 2027.
Kunnskapsdepartementet er oppdragsgivar for det permanente 22. juli-senteret i nytt regjeringskvartal. Prosjektet fekk startløyving i samband med Stortingets behandling av statsbudsjettet for 2022, jf. Prop. 1 S (2021–2022) for Kunnskapsdepartementet og Innst. 12 S (2021–2022). Senteret opna i sine nye lokalar 22. juli 2026.
Den nasjonale minnestaden etter 22. juli 2011 i regjeringskvartalet, med verket «En opprettholdelse» av Matias Faldbakken, blei opna 19. juli 2026. Sluttkostnaden for minnestaden vil bli kjent når alle sluttoppgjer er ferdige. Kostnadsramma er på 75 mill. kroner i prisnivå per 2026.
Kunst i offentlege rom har ansvaret for kunstprosjektet i nytt regjeringskvartal. Fleire kunstnarar er valde til å bidra med store verk, i tillegg til at eksisterande kunst blir flytta til det nye regjeringskvartalet. Det såkalla samhandlingsstrøket i nytt regjeringskvartal, eit fellesområde for alle departementa, er i stor grad utsmykka med kunst henta frå departementa sine tidlegare lokalar.
Forslag om løyvingar til bygging av nytt regjeringskvartal i 2027 blir omtalt under kap. 1511 og programkategori 01.30. Oversikt over kostnadsrammer for byggeprosjekt der Stortinget har godkjent kostnadsrammene finnes i vedlegg 1.
Kap. 1510 	Tryggings- og serviceorganisasjonen til departementa
	KPAL
	
	
	
	(i 1 000 kr)

	Post
	Nemning
	Rekneskap 2025
	Saldert budsjett 2026
	Forslag 2027

	01
	Driftsutgifter
	792 563
	774 261
	888 968

	21
	Særskilde driftsutgifter, kan overførast
	-7
	
	

	22
	Fellesutgifter
	117 418
	131 988
	136 872

	45
	Større utstyrskjøp og vedlikehald, kan overførast
	26 166
	12 333
	12 419

	46
	Sikringsanlegg og sperresystem, kan overførast
	7 758
	11 040
	10 117

	
	Sum kap. 1510
	943 898
	929 622
	1 048 376


Tryggings- og serviceorganisasjonen til departementa skal levere framtidsretta, sikre og effektive fellestenester og fellesfunksjonar til departementa og Statsministerens kontor. Tryggings- og serviceorganisasjonen til departementa skal levere fellestenester og fellesløysingar innanfor fire hovudområde; vakt-, resepsjon-, og sikkerheitstenester, HR-tenester, service- og fasilitetstenester og spesialiserte tenester som bedriftshelseteneste, sentralbord, innkjøpstenester og omsettingstenester. Alle fellestenestene og fellesløysingane er regulert ut frå tenesteskildringar. Tryggings- og serviceorganisasjonen til departementa skal, gjennom Departementsakademiet, i samarbeid med departementa og andre fagmiljø i staten, utvikle og tilby relevante kompetansetilbod til leiarar og medarbeidarar i departementsfellesskapet.
Post 01 Driftsutgifter
Løyvinga dekker utgifter til løn og andre driftsutgifter for Tryggings- og serviceorganisasjonen til departementa. I tillegg dekker løyvinga utgifter til fellestenester for departementa og Statsministerens kontor.
Rapport
Tryggings- og serviceorganisasjonen til departementa sine viktigaste utviklingsaktivitetar i 2025 og 2026 har vore knytt til førebuingar til innflytting og etablering av nye tenester i nytt regjeringskvartal, og etablering av nye fellestenester innanfor fagområda kontorstøtte og servicetenester, HR, førebyggande sikkerheitsarbeid og informasjonsforvaltning. Vidare blei ansvaret for drifta av representasjonsanlegget til regjeringa overført frå Utanriksdepartementet til Tryggings- og serviceorganisasjonen til departementa med verknad frå 1. januar 2026.
Parallelt med dei store utviklingsaktivitetane har Tryggings- og serviceorganisasjonen til departementa sørgt for normal drift, i tillegg til at dei har vidareutvikla dei eksisterande tenestene. Departementsakademiet har lansert ei rekke nye kurs i 2025, og har i dag eit tilbod som omfattar 40 kurs og program. Tenesta for toppleiarrekruttering er òg styrkt.
Tryggings- og serviceorganisasjonen til departementa er med i styringsgruppa for Effektiv informasjonsutveksling mellom regjering og Storting (EIREST). I 2025 har etaten arbeidd med tiltak knytte til effektivisering av lovskrivingsarbeidet i departementa, behandling av spørsmål til Stortinget og digitalisert utveksling av budsjettdata mellom Finansdepartementet og Stortinget.
Tryggings- og serviceorganisasjonen til departementa har i 2025 arbeidet med oppdatering og revisjon av det interne styringssystemet for informasjonssikkerheit. Det er gjennomført ei omfattande kartlegging av verksemda, noko som har ført fram til ei heilskapleg og god vurdering av dagens situasjon samstundes som det har identifisert konkrete forbetringsområde. Etaten har jobba aktivt med å følgje opp forbetringsområda, og arbeidet held fram i 2026 og 2027. Dette er eit kontinuerleg arbeid.
Tryggings- og serviceorganisasjonen til departementa har i 2025 jobba aktivt med å følgja opp anbefalinga til Riksrevisjonen knytt til revisjonen av rammeavtala for IKT-konsulenttenester til departementsfellesskapet. Tryggings- og serviceorganisasjonen til departementa har sett i verk fleire tiltak for å styrkje den vidare forvaltninga av kontraktar i verksemda.
Prioriteringar og budsjettforslag for 2027
Tryggings- og serviceorganisasjonen til departementa skal:
tilby framtidsretta, sikre og effektive fellestenester og fellesfunksjonar som varetar behovet til regjeringa, Statsministerens kontor og departementa
saman med Digitaliseringsorganisasjonen til departementa, forvalte, drifte, vidareutvikla og utvikla heilskaplege og saumlause fellestenester og fellesfunksjonar for departementa
vareta det operasjonelle ansvaret for arbeidet med førebyggande objekt- og infrastruktursikkerheit for departementsbygningane
bidra i oppfølginga av strategien for departementsfellesskapet, Gode hver for oss. Best sammen.
bidra i arbeidet med nytt regjeringskvartal byggetrinn 2 og legge til rette for byggetrinn 3, med vekt på sikkerheit, funksjonalitet og framtidsretta løysingar
i samråd med styringsgruppa for effektiv informasjonsutveksling mellom regjeringa og Stortinget, stortingsadministrasjonen og Digitaliseringsorganisasjonen til departementa føre vidare arbeidet med å effektivisere lovprosessen
fortsette arbeidet med å etablere nye fellestenester og fellesfunksjonar
Det blir foreslått å auke løyvinga med 19,1 mill. kroner som følgje av overføring av service- og kontorstøttetenester frå Statsministerens kontor og departementa.
Det blir foreslått å redusere løyvinga med 4,4 mill. kroner som følgje av at resultata av områdegjennomgangen om samordning av administrative tenester til departementa er ferdig følgt opp.
Det blir foreslått å auke løyvinga med 30,4 mill. kroner til resterande innkjøp av brukarutstyr til nytt regjeringskvartal, byggetrinn 1, med 2,9 mill. kroner til arbeid med detaljprosjektering av brukarutstyr til byggetrinn 2, del I, med 1,9 mill. kroner til brukarutstyr til byggetrinn 2, del II og med 2,9 mill. kroner til arbeid med prosjektering av brukarutstyr til byggetrinn 3.
Det blir foreslått å redusere løyvinga med 16,2 mill. kroner til mellombelse kostnadar som følgje av etablering av nytt regjeringskvartal.
Det blir foreslått å auke løyvinga med 57 mill. kroner som følgje av overføring av tenester knytte til drift av representasjonsanlegget til regjeringa frå Utanriksdepartementet.
Det blir foreslått å auke løyvinga med 949 000 kroner som følgje av overføring av trykkeritenester frå Utanriksdepartementet.
Det blir foreslått å auke løyvinga med 4,3 mill. kroner som følgje av overføring av vakt-, resepsjons- og sikkerheitstenester frå Statsministerens kontor.
Det blir foreslått å redusere løyvinga med 8,1 mill. kroner som følgje av redusert behov for vakt-, resepsjons- og sikkerheitstenester i Victoria Terrasse.
Det blir foreslått å auke løyvinga med 1,1 mill. kroner som følgje av overføring av ein kunstforvaltar i departementsfellesskapet frå Kunnskapsdepartementet.
Det blir foreslått å auke løyvinga med 1 mill. kroner mot ein tilsvarande reduksjon av post 46 for å etablere ei ny teneste for koordinering av møterom m.m. i sikker teknisk infrastruktur.
Det blir foreslått å auke løyvinga med 1,5 mill. kroner mot ein tilsvarande reduksjon av kap. 1500, post 21. Midlane skal dekke varige kostnadar til forvaltning, drift, vedlikehald og utvikling av det igangsette arbeidet med effektiv informasjonsutveksling mellom regjering og Storting, mellom anna arbeidet med effektivisering av lovprosessen «Magnus».
Det blir foreslått å auke løyvinga med 1 mill. kroner mot ein tilsvarende reduksjon av kap. 1515, post 01 til lisensutgifter til nødnett i nytt regjeringskvartal.
Det blir foreslått å auke løyvinga med 570 000 kroner mot ein tilsvarande reduksjon av kap. 1515, post 01 til lisensar til ServiceNow.
Samla blir det foreslått å løyve 889,0 mill. kroner.
Det blir foreslått at løyvinga kan overskridast mot tilsvarande meirinntekter under kap. 4510, postane 02 og 03, jf. forslag til romartalsvedtak.
Post 21 Særskilde driftsutgifter, kan overførast
Løyvinga har dekt delar av IKT-tenestene som Tryggings- og serviceorganisasjonen til departementa har levert til departementa på felles IKT-plattform. I 2025 blei ansvaret for IKT-tenestene til departementa overført til Digitaliseringsorganisasjonen til departementa, jf. Prop. 1 S (2025–2026).
Post 22 Fellesutgifter
Løyvinga dekker husleige og andre fellesutgifter for fellesareal for departementa og avtala til statsforvaltninga med Kopinor.
Det blir foreslått å løyve 136,9 mill. kroner.
Post 45 Større utstyrskjøp og vedlikehald, kan overførast
Løyvinga dekker utgifter til investeringar, vedlikehald, utskifting av utstyr og utviklingskostnadar til tenesteleveransar innanfor hovudområda vakt-, resepsjon-, og sikkerheitstenester, HR-tenester, fasilitetstenester og innkjøps- og omsettingstenester.
Det blir foreslått å løyve 12,4 mill. kroner.
Post 46 Sikringsanlegg og sperresystem, kan overførast
Løyvinga dekker utgifter til vedlikehald av elektroniske sikringsanlegg og sperresystem i departementsbygningane i og utanfor regjeringskvartalet. Løyvinga skal bidra til at tekniske sikringssystem og sperresystem støttar opp under felles grunnsikring for departementsbygningane.
Det blir foreslått å redusere løyvinga med 1 mill. kroner mot ein tilsvarande auke på post 01, jf. omtale under post 01.
Det blir foreslått å løyve 10,1 mill. kroner.
Kap. 4510 	Tryggings- og serviceorganisasjonen til departementa
	KPAL
	
	
	
	(i 1 000 kr)

	Post
	Nemning
	Rekneskap 2025
	Saldert budsjett 2026
	Forslag 2027

	02
	Diverse inntekter
	89 055
	47 010
	48 749

	03
	Brukarbetalingar
	88 576
	43 137
	36 333

	
	Sum kap. 4510
	177 631
	90 147
	85 082


Post 02 Diverse inntekter
På posten blir det ført betaling for standard- og tilleggstenester til Høgsterett, Statsbygg, 22. juli-senteret, Regjeringsadvokaten, Digitaliseringsorganisasjonen til departementa og driftsinntekter for Statens servicesenter i Engerdal. Inntekter frå Statsbygg er i hovudsak betaling for bidrag inn i prosjekt nytt regjeringskvartal. Storleiken på beløpet varierer med arbeidet i prosjekta.
Det blir foreslått å løyve 48,8 mill. kroner.
Post 03 Brukarbetalingar
På posten blir det ført brukarbetaling for tilleggstenester til departementa og Statsministerens kontor.
Det blir foreslått å redusere løyvinga med 8,1 mill. kroner, som følgje av redusert aktivitet knytt til vakt-, resepsjons- og sikkerheitstenester i Victoria Terrasse.
Det blir foreslått å løyve 36,3 mill. kroner.
Kap. 1511 	Prosjekt tilknytte nytt regjeringskvartal
	KPAL
	
	
	
	(i 1 000 kr)

	Post
	Nemning
	Rekneskap 2025
	Saldert budsjett 2026
	Forslag 2027

	25
	Prosjektstyring, kan overførast
	4 983
	4 767
	4 796

	30
	Ombygging av Ring 1, kan overførast
	911 483
	1 045 000
	350 000

	
	Sum kap. 1511
	916 466
	1 049 767
	354 796


Post 25 Prosjektstyring, kan overførast
Løyvinga skal dekke innkjøp av fagleg hjelp og utgreiingar til departementet sitt arbeid med nytt regjeringskvartal, for å sikre god styring av prosjektet. Det omfattar mellom anna vurderingar av sikkerheitsspørsmål og prosjektstyring.
I 2025 blei løyvinga mellom anna brukt til arbeid med sikringsrisikoanalyse, ekstern kvalitetssikring av kostnadar og usikkerheit for byggetrinn 1 og sikker teknisk infrastruktur, og hjelp til styringa av prosjektet.
Det blir foreslått å løyve 4,8 mill. kroner.
Post 30 Ombygging av Ring 1, kan overførast
Løyvinga skal dekke kostnadar for ombygginga av Hammersborg- og Vaterlandstunnelen (Ring 1), for å vareta nødvendig sikkerheit for nytt regjeringskvartal.
I 2025 blei løyvinga brukt til å vidareføre anleggsarbeida, inkludert enkelte tilleggsarbeid knytte til byggetrinn 1 av nytt regjeringskvartal som blir utført av Statens vegvesen av praktiske og anleggstekniske årsaker, jf. Prop. 22 S (2023–2024) og Prop. 21 S (2024–2025). Samferdselsdepartementet er oppdragsgivande departement overfor Statens vegvesen som er ansvarleg byggherre. Løyvinga blir i 2026 brukt til å vidareføre anleggsarbeida.
I 2027 vil løyvinga bli brukt til å vidareføre og avslutte anleggsarbeida. Prosjektet er venta opna for trafikk i 2027.
Det blir foreslått å løyve 350 mill. kroner.
Kap. 1512 	Diverse fellestenester
	KPAL
	
	
	
	(i 1 000 kr)

	Post
	Nemning
	Rekneskap 2025
	Saldert budsjett 2026
	Forslag 2027

	01
	Driftsutgifter
	
	1 046 776
	1 078 179

	23
	Husleige for fellesareal m.m.
	133 318
	24 593
	138 187

	27
	Sak- og arkivløysing, kan overførast
	23 745
	
	

	
	Sum kap. 1512
	157 063
	1 071 369
	1 216 366


Post 01 Driftsutgifter
Løyvinga skal dekke husleige for nytt regjeringskvartal. Første byggetrinn av nytt regjeringskvartal består av A-blokka, D-blokka, H-blokka, eksternt kontrollsenter for post og varer, kapitalkostnadar for sikker teknisk infrastruktur fase 1 og anlegg for energiforsyning.
Det blir foreslått å løyve 1 078,2 mill. kroner.
Post 23 Husleige for fellesareal m.m.
Løyvinga skal dekke husleige for ledige areal i departementslokala, utgifter til erstatningslokale og andre følgjekostnadar knytte til regjeringslokala.
Det blir foreslått å auke løyvinga med 113,4 mill. kroner mot ein tilsvarande reduksjon på Utanriksdepartementets kap. 100, post 01 for midlar knytte til husleige for Victoria Terrasse og andre bygg.
Det blir foreslått å løyve 138,2 mill. kroner.
Post 27 Sak- og arkivløysing, kan overførast
Løyvinga har dekt utgifter for Digitaliserings- og forvaltningsdepartementet og Digitaliseringsorganisasjonen til departementa til innføring av nye løysingar for saksbehandling og arkivløysing for Statsministerens kontor og departementa. Frå 2026 er midlane overført til kap. 1515, post 22, jf. omtale under kap. 1515, post 22.
Kap. 1515 	Digitaliseringsorganisasjonen til departementa
	KPAL
	
	
	
	(i 1 000 kr)

	Post
	Nemning
	Rekneskap 2025
	Saldert budsjett 2026
	Forslag 2027

	01
	Driftsutgifter
	427 827
	466 729
	536 724

	21
	Særskilde driftsutgifter
	69 465
	81 799
	84 826

	22
	Større IKT-/digitaliseringsprosjekt, kan overførast
	
	617 747
	195 191

	45
	Større utstyrskjøp og vedlikehald, kan overførast
	206 850
	25 020
	36 246

	
	Sum kap. 1515
	704 142
	1 191 295
	852 987


Digitaliseringsorganisasjonen til departementa skal levere framtidsretta, sikre og effektive digitale fellestenester og fellesfunksjonar til departementa og Statsministerens kontor. Verksemda skal levere plattformtenester og applikasjonar for forvaltning av ugradert skjermingsverdig og ugradert informasjon. Verksemda skal òg vere ein strategisk digitaliseringspartnar for Digitaliserings- og forvaltningsdepartementet og departementsfellesskapet.
Post 01 Driftsutgifter
Løyvinga dekker utgifter til løn og andre driftsutgifter for Digitaliseringsorganisasjonen til departementa. I tillegg dekker løyvinga utgifter til digitale fellestenester for departementa og Statsministerens kontor.
Rapport
2025 har vore første driftsår for Digitaliseringsorganisasjonen til departementa. Hovudinnsatsen har vore retta mot sikker, stabil og påliteleg drift av eksisterande IKT-plattformer og digitale tenester til departementsfellesskapet, samstundes som verksemda er blitt etablert og organisert. Digitaliseringsorganisasjonen til departementa har levert høg tilgjengelegheit på sentrale tenester i eit år prega av høg aktivitet og omfattande omstillingar.
Dagens sikkerheitssituasjon, auka bruk og nye bruksområde set de digitale fellesløysingane under press. Departementas digitaliseringsorganisasjon har derfor hatt auka merksemd på å styrkje arbeidet med forsvarleg drift, sikkerheit og forvaltning av de digitale fellesløysingane i 2025 og 2026. Arbeidet med å styrkje evna til å førebygge, oppdage og handtere digitale angrep frå trusselaktørar held fram.
Departementas digitaliseringsorganisasjon si viktigaste utviklingsaktivitetar i 2025, og i 2026, har vore knytt til etablering av nytt IKT-utstyr og nye tenester i nytt regjeringskvartal, etablering av ny, felles IKT-plattform for departementsfellesskapet, etablering av nye fellestenester innanfor fagområda kontorstøtte og servicetenester, HR, førebyggande sikkerheitsarbeid og informasjonsforvaltning og arbeid med KI for departementa.
Digitaliseringsorganisasjonen til departementa har i 2025 arbeidet med oppdatering og revisjon av det interne styringssystemet for informasjonssikkerheit. Etaten har òg jobba aktivt med å følgja opp anbefalinga til Riksrevisjonen knytt til revisjonen av rammeavtala for IKT-konsulenttenester til departementsfellesskapet.
Prioriteringar og budsjettforslag for 2027
Digitaliseringsorganisasjonen til departementa skal:
tilby framtidsretta, sikre og effektive digitale fellestenester og fellesfunksjonar som varetar behovet til regjeringa, Statsministerens kontor og departementa
saman med Tryggings- og serviceorganisasjonen til departementa, forvalte, drifte, vidareutvikla og utvikla heilskaplege og saumlause fellestenester og fellesfunksjonar for departementa
vidareutvikle verksemda til å bli ein strategisk digitaliseringspartnar for departementsfellesskapet
gjennom program for felles IKT-tenester, etablere ei ny, felles, funksjonell, sikker, kostnadseffektiv og moderne IKT-plattform, for behandling og deling av digital informasjon, internt og eksternt, for departementsfellesskapet
bidra i arbeidet med nytt regjeringskvartal byggetrinn 2 og legge til rette for byggetrinn 3, mellom anna gjennom klargjering av IKT-utstyr og IKT-tenester
bidra i oppfølginga av strategien for departementsfellesskapet Gode hver for oss. Best sammen.
Det blir foreslått å auke løyvinga med 21,3 mill. kroner for å styrkje arbeidet til Digitaliseringsorganisasjonen til departementa med digitalisering og KI i departementa.
Det blir foreslått å auke løyvinga med 11,3 mill. kroner som følgje av overføring av service- og kontorstøttetenester frå Statsministerens kontor og departementa.
Det blir foreslått å auke løyvinga med 3 mill. kroner mot ein tilsvarande reduksjon av løyvinga på post 22 til dekning av drift av vaktordning i sikker teknisk infrastruktur.
Det blir foreslått å auke løyvinga med 33 mill. kroner mot ein tilsvarande auke på kap. 4515, post 01 med 7 mill. kroner og post 02 med 26 mill. kroner. Dette som følgje av auka brukarbetalte inntekter frå Utanriksdepartementet, Justis- og beredskapsdepartementet og Tryggings- og serviceorganisasjonen til departementa.
Det blir foreslått å redusere løyvinga med 10 mill. kroner mot ein tilsvarande auke av løyvinga på post 45. Dette omhandlar midlar til reinvesteringar av datautstyr til utanriksstasjonane og AV- og IKT-utstyr i fellesareal i nytt regjeringskvartal.
Det blir foreslått å redusere løyvinga med 1 mill. kroner til lisensutgifter mot ein tilsvarende auke av kap. 1510, post 01 til nødnett i nytt regjeringskvartal.
Det blir foreslått å redusere løyvinga med 570 000 kroner mot ein tilsvarande auke av kap. 1510, post 01 til lisensar til ServiceNow.
Det blir foreslått å redusere løyvinga med 778 000 kroner mot ein tilsvarande auke på kap. 1605, post 01 til varige kostnadar knytte opp mot tenesteleveransen frå Direktoratet for forvaltning og økonomistyring for løns- og rekneskapstenester.
Samla blir det foreslått å løyve 536,7 mill. kroner.
Det blir foreslått at løyvinga kan overskridast mot tilsvarande meirinntekter under kap. 4515, postane 01 og 02, jf. forslag til romartalsvedtak.
Post 21 Særskilde driftsutgifter
Løyvinga skal dekke delar av IKT-tenestene som Digitaliseringsorganisasjonen til departementa skal levere til departementa på dagens felles IKT-plattform.
Det blir foreslått å løyve 84,8 mill. kroner.
Post 22 Større IKT-/digitaliseringsprosjekt, kan overførast
Løyvinga skal dekke utgifter til store IKT- og digitaliseringsprosjekt som Digitaliseringsorganisasjonen til departementa skal utføre for departementsfellesskapet.
Rapport
I 2025 blei løyvinga brukt til få på plass nødvendig IKT-utstyr i nytt regjeringskvartal byggetrinn 1 gjennom arbeidet i prosjekt for IKT i nytt regjeringskvartal, gjennomføring av program for felles IKT-tenester i departementsfellesskapet og sluttarbeider med det tidlegare prosjektet for innføring av sak- og arkivløysinga Public 360. Dei tre prosjekta blei i 2025 postert på post 45 og post 22. I 2026 blei post 22 oppretta, og løyvingane til prosjekt for IKT i nytt regjeringskvartal, program for felles IKT-tenester og vidare arbeid med system for saksbehandling og arkivering blei overført hit.
Prioriteringar og budsjettforslag for 2027
I 2027 skal løyvinga brukast til gjennomføring av program for felles IKT-tenester i departementsfellesskapet og vidare arbeid med etablering av felles system for saksbehandling og arkivering for departementa og Statsministerens kontor.
Det blir foreslått å løyve 110,2 mill. kroner til gjennomføring av program for felles IKT-tenester i departementsfellesskapet, jf. omtale om Felles IKT for departementa under Mål 1. Den foreslåtte løyvinga til programmet er i tråd med den opphavlege planen for løyvingar frå gjeldande kostnadsramme, vedtatt gjennom Stortinget si behandling av Prop. 1 S (2024–2025) for Forsvarsdepartementet, jf. Innst. 7 S (2024–2025).
Det blir foreslått å løyve 40 mill. kroner til vidare arbeid med felles system for saksbehandling og arkivering for departementa. Løyvinga skal dekke nødvendige oppgraderingar av eksisterande system eller investeringar i nye system innanfor til dømes systemstøtte på HR-området, og vidare arbeid med utgreiing og eventuelt forprosjekt for etablering av nye system for saksbehandling og arkivering. Løyvinga skal òg dekke kostnadar knytte til etaten sitt arbeid med å følgje opp arbeidet med etablering av nye fellestenester innanfor fagområda kontorstøtte og servicetenester, HR, førebyggande sikkerheitsarbeid og informasjonsforvaltning.
Det blir foreslått å løyve 45 mill. kroner til Digitaliseringsorganisasjonen til departementa sitt arbeid med innkjøp av IKT-brukarutstyr i samband med byggetrinn 2, del I.
Samla blir det foreslått å løyve 195,2 mill. kroner.
Post 45 Større utstyrskjøp og vedlikehald, kan overførast
Løyvinga skal dekke utgifter til investeringar, vedlikehald, utskifting av utstyr og utviklingskostnadar til tenesteleveransar innanfor digitale tenester. Løyvinga skal brukast til investeringar, vedlikehald og utskifting av utstyr innanfor områda der Digitaliseringsorganisasjonen til departementa leverer tenester til departementsfellesskapet.
Det blir foreslått å auke løyvinga med 10 mill. kroner mot ein tilsvarande reduksjon på post 01, jf. omtale under post 01.
Samla blir det foreslått å løyve 36,3 mill. kroner.
Kap. 4515 	Digitaliseringsorganisasjonen til departementa
	KPAL
	
	
	
	(i 1 000 kr)

	Post
	Nemning
	Rekneskap 2025
	Saldert budsjett 2026
	Forslag 2027

	01
	Diverse inntekter
	8 051
	622
	7 904

	02
	Brukarbetalingar
	70 357
	35 844
	64 132

	
	Sum kap. 4515
	78 408
	36 466
	72 036


Post 01 Diverse inntekter
På posten blir det ført betaling for standard- og tilleggstenester til Tryggings- og serviceorganisasjonen til departementa, 22. juli-senteret og Statsbygg. Storleiken på beløpet varierer med arbeidet i prosjekta.
Det blir foreslått å auke løyvinga med 7 mill. kroner, mot ein tilsvarande auke av løyvinga på kap. 1515, post 01, jf. omtale under kap. 1515, post 01.
Det blir foreslått å løyve 7,9 mill. kroner.
Post 02 Brukarbetalingar
På posten blir det ført brukarbetaling for tilleggstenester til departementa og Statsministerens kontor.
Det blir foreslått å auke løyvinga med 26 mill. kroner, mot ein tilsvarande auke av løyvinga på kap. 1515, post 01, jf. omtale under kap. 1515, post 01.
Det blir foreslått å løyve 64,1 mill. kroner.
Programkategori 01.20 Statsforvaltarane
Utgifter under programkategori 01.20 fordelte på kapittel
	PIKL
	
	
	
	
	(i 1 000 kr)

	Kap.
	Nemning
	Rekneskap 2025
	Saldert budsjett 2026
	Forslag 2027
	Endring i pst.

	1520
	Statsforvaltarane
	2 560 113
	2 661 203
	2 985 382
	12,2

	
	Sum kategori 01.20
	2 560 113
	2 661 203
	2 985 382
	12,2


Inntekter under programkategori 01.20 fordelte på kapittel
	PIKL
	
	
	
	
	(i 1 000 kr)

	Kap.
	Nemning
	Rekneskap 2025
	Saldert budsjett 2026
	Forslag 2027
	Endring i pst.

	4520
	Statsforvaltarane
	70 812
	95 759
	99 302
	3,7

	
	Sum kategori 01.20
	70 812
	95 759
	99 302
	3,7


Innleiing
Statsforvaltaren er Kongen og regjeringa sin representant i fylket og skal arbeide for at Stortinget og regjeringa sine vedtak, mål og retningslinjer blir følgt opp. Statsforvaltaren sitt ansvar er fastsett i instruksen for statsforvaltarane.
Regjeringa har gitt statsforvaltaren eit særleg ansvar for regional samordning innan samfunnstryggleik og beredskap.
Statsforvaltarens fellestenester leverer administrative tenester som støttar opp under samfunnsoppdraget til statsforvaltarane.
Mål for programkategorien
1. Nasjonal politikk er kjent og iverksett.
Statleg verksemd er godt samordna på regionalt nivå.
Rettstryggleiken er einskapleg varetatt.
Mål 1 Nasjonal politikk er kjent og iverksett
Statsforvaltaren utfører sektoroppgåver på sentrale samfunnsområde på vegne av fleire departement. Departementa har direkte instruksjonsmyndigheit overfor statsforvaltaren på sine ansvarsområde. Som sektormyndigheit skal statsforvaltaren gjennom rettleiing, dialog, kontroll og tilsyn med kommunane, fylkeskommunane og andre offentlege og private tenesteleverandørar medverke til å sette i verk nasjonal politikk.
Digitaliserings- og forvaltningsdepartementet følgjer opp arbeidet med meir heilskapleg styring av statsforvaltaren og betre balanse mellom statsforvaltaren sine oppgåver og ressursar, for å gjere statsforvaltaren til ein meir effektiv utøvar av regjeringa sin politikk. Dette inneber mellom anna at Energidepartementet og Nærings- og fiskeridepartementet er involvert i styringa på planområdet, kor det er eit pågåande arbeid.
Arbeids- og inkluderingsdepartementet
Statsforvaltaren skal gjennom tilsyn, klagesaksbehandling og tiltak som styrkjer kompetanse og leiing, bidra til at kommunane varetar sitt ansvar for dei sosiale tenestene i Nav-kontoret, og yter forsvarlege sosiale tenester som oppfyller krav i regelverket. Statsforvaltaren skal bidra til at Nav-kontora i samsvar med føremålet til lova gjer konkrete, individuelle vurderingar i alle saker, medrekna vurderingar som særleg varetar behovet til barna. Statsforvaltaren skal vidare bidra til at Nav-kontora varetek ansvaret sitt for å førebygge sosiale problem. Statsforvaltaren skal òg vere ein pådrivar for god tilgjengelegheit til dei sosiale tenestene.
Statsforvaltaren skal gjennom tilsyn, klagesaksbehandling og rettleiing etter integreringslova bidra til at kommunane tilbyr flyktningar eit godt kvalifiseringstilbod i tråd med regelverket. Statsforvaltaren skal tilby opplæring til kommunar og fylkeskommunar om integreringslova. Enkelte statsforvaltarar samarbeider med Integrerings- og mangfaldsdirektoratet om regelverksforvaltning av integreringslova.
Barne- og familiedepartementet
Statsforvaltaren skal bidra til at utsette barn og unge blir følgde opp og får samordna og heilskaplege kommunale tenester.
Statsforvaltaren skal bidra til at kommunane varetar ansvaret for å avdekke og førebygge vald og overgrep, og har ei viktig rolle i å støtte og rettleie kommunane i deira tverrsektorielle, valdsførebyggande arbeid.
Statsforvaltaren skal bidra til å identifisere og motivere barnevernstenester med behov for kompetanseheving og rettleiing og informere om relevante tilbod. Statsforvaltaren skal òg legge til rette for at barnevernstenestene etablerer samarbeid med andre kommunar, andre tenester og relevante utdannings- og kompetansemiljø. Vidare skal statsforvaltaren legge til rette for dialog mellom barnevernsleiing og administrativ leiing i kommunane om tilstanden i barnevernet og følgje opp nettverk for barnevernsleiarane.
Energidepartementet
Statsforvaltaren skal mellom anna legge vekt på behovet for fornybar energi og nett i arbeidet med plan- og konsesjonssaker. Statsforvaltaren skal bidra til å legge til rette for fornybar energiproduksjon. I arealforvaltninga skal særleg samfunnsnyttige føremål som mellom anna fornybar kraftproduksjon og kraftleidningar vektast tungt ved konfliktar mellom utbyggingsføremål.
Helse- og omsorgsdepartementet
Statsforvaltaren skal bidra til å sette i verk nasjonal politikk i helse- og omsorgstenestene, gjennom å gjere regelverksendringar, forventningar og tiltak i proposisjonar og meldingar kjent for kommunane.
Departementet legg til grunn dei overordna måla for helse- og omsorgspolitikken slik dei går fram av Helse- og omsorgsdepartementets Prop. 1 S, som overordna prioriteringar innanfor statsforvaltaren sin rolle som den som set i verk på området.
Statsforvaltaren skal støtte opp under målet om god helse og meistring i befolkninga, uavhengig av sosial bakgrunn. Dei skal vere pådrivar for utvikling av eit kunnskapsbasert og tverrsektorielt folkehelsearbeid lokalt og regionalt, ved å bidra til implementering av nasjonale strategiar, handlingsplanar og faglege føringar. Statsforvaltaren skal òg rettleie kommunar og fylkeskommunar med faglege råd og tilrådingar.
Statsforvaltaren skal bidra til omstilling i dei kommunale helse- og omsorgstenestene for å møte berekraftutfordringane i tenestene.
Statsforvaltaren skal følgje med på utviklingstrekk, utfordringar og behov innan helse- og omsorgstenestene og folkehelsearbeidet i fylket, og bruke denne kunnskapen i råd, rettleiing og dialog med kommunar, fylkeskommunar og nasjonale styresmakter.
Justis- og beredskapsdepartementet
For å auke motstandskrafta i samfunnet, skal statsforvaltaren rettleie kommunar i å førebygge og førebu handtering av hendingar som krig. Som planmyndigheit har kommunane ei viktig rolle inn i dette arbeidet, gjennom samfunns- og arealplanlegging og gjennom arbeidet med kommunal beredskapsplikt. Det er sentralt at det er eit godt samspel mellom dei to miljøa. Statsforvaltaren har ei sentral rolle i arbeidet og skal sørgje for at sikkerheitspolitisk situasjon, klimaendringar, og endringar som følgje av overgang til nye energiformer blir gitt merksemd i samfunnssikkerheitsarbeidet.
Klima- og miljødepartementet
Statsforvaltaren spelar ei sentral rolle i gjennomføringa av den nasjonale klima- og miljøpolitikken. Statsforvaltaren skal bidra til å verne naturen og økosystema, redusere utslepp av miljøgifter og næringsstoff til miljøet, avgrense nedbygging av verdifull natur og sikre at klima- og miljøomsyn blir teken omsyn til i samfunns- og arealplanlegging. Statsforvaltaren har eit breitt spekter av oppgåver knytt til dette arbeidet, mellom anna ved å utøve mynde, formidle kunnskap og gi rettleiing til kommunar, næringsliv og andre relevante aktørar, i tillegg til å styrkje samordninga på tvers av sektorar.
Kommunal- og distriktsdepartementet
Det er eit overordna nasjonalt mål at kommunane utviklar ei berekraftig og sunn økonomiforvaltning. Statsforvaltaren skal halde fram med å arbeide aktivt med kommuneøkonomi og prioritere oppfølginga av kommunar i ROBEK og andre kommunar i økonomisk ubalanse.
Statsforvaltaren skal vareta heilskap og effektivitet i areal- og samfunnsplanlegginga. Statsforvaltaren skal òg bidra til å identifisere tiltak for meir effektive planprosessar og betre plankvalitet.
Regjeringa har som mål at det skal bli sett i gang bygging av 130 000 nye bustadar innan 2030. Effektive plan- og byggesaksprosessar kan redusere tidsbruk og kostnadar i byggeprosjekt. Det vil gjere prosessane kortare og meir føreseielege for både utbyggarar og kommunar. Ved å overhalde dei lovpålagde tidsfristane i klagesaksbehandlinga av plan- og byggesaker, medverkar statsforvaltaren til raskare plan- og byggesaksprosessar.
Statsforvaltaren skal støtte kommunane i deira bustadsosiale arbeid, og skal bidra til sosialt berekraftige lokalsamfunn gjennom å rettleie kommunane til å ta bustadsosiale omsyn i planlegginga.
Statsforvaltaren skal vere ei ressurs for bygdevekstpilotane i arbeidet med handlingsplanar, og rettleie ved behov. Dette inneber å aktivt utforske samarbeidsformer, å ha tidleg dialog med kommunane i aktuelle prosesser og å hjelpe til med gjennomføring av tiltak.
Statsforvaltaren skal vere ei ressurs for forsvarskommunar som deltar i Forsvarskommuneordning i Nord-Noreg og inngå i ein utvida dialog mellom forsvarssektoren og forsvarskommunar om relevante problemstillingar etter behov.
Kunnskapsdepartementet
Statsforvaltaren skal rettleie fylkeskommunar, kommunar, private skuleeigarar, barnehagemyndigheit og barnehageeigarar i arbeidet med å gi alle barn ein god start i livet gjennom eit inkluderande og utviklingsfremjande barnehagetilbod, og sikre at alle elevar og vaksne deltakarar får ei opplæring som gir god læring, utvikling og danning. I dialogen med kommunane skal statsforvaltaren ha merksemd på elevane sine læringsresultat.
Statsforvaltaren skal bidra til at rettar etter barnehagelova og opplæringslova blir oppfylte gjennom målretta informasjon, rettleiing og tilsyn. Dette omfattar mellom anna at barn i barnehage får oppfylt retten til spesialpedagogisk hjelp, og at elevar og vaksne deltakarar får nødvendig individuell tilrettelegging i heile opplæringsløpet.
Statsforvaltaren skal bidra til å styrkje kvaliteten i barnehage og skule ved å legge til rette for auka deltaking i statlege kompetanseutviklingsordningar og ved å rettleie eigarar og myndigheiter i bruken av systemet for kompetanse- og karriereutvikling. Innsatsen skal bidra til betre utvikling, læring og trivsel.
Statsforvaltaren skal bidra til trygge og inkluderande barnehage- og skulemiljø. Dei skal følgje opp arbeidet til barnehagemyndigheitene og skuleeigarane gjennom informasjon, rettleiing og tilsyn, og sikre ei forsvarleg og effektiv behandling av saker etter handhevingsordninga. Vidare skal dei årleg identifisere og rekruttere nye deltakarar til Læringsmiljøprosjektet. Dei skal òg følgje opp verksemder som tidlegare har delteke i prosjektet.
Statsforvaltaren skal følgje opp at skuleeigarar legg til rette for ei trygg og sikker gjennomføring av eksamen, mellom anna ved at tekniske krav til digital eksamen blir ivaretekne, at det er tilstrekkeleg tilgang til sensorar, og at nødvendige risikovurderingar og tiltak blir gjennomførte.
Nærings- og fiskeridepartementet
Statsforvaltaren skal bidra til at nasjonale og viktige regionale interesser er ivaretatt i kommunale og regionale planar. Statsforvaltaren skal i den samanheng òg sjå til at næringsomsyn blir vektlagde opp mot andre omsyn når statsforvaltaren vurderer motsegn.
Landbruks- og matdepartementet
Statsforvaltaren er statleg sektorstyresmakt regionalt, og kompetansesenter for kommunane på landbruksområdet. I rolla som kompetansesenter bidrar statsforvaltaren til at nasjonal politikk blir gjennomført, og at kommunane blir medvetne deira samla rolle og ansvar som landbruksstyresmakt. God forvaltning og kontroll av økonomiske og juridiske verkemiddel utgjer ein viktig del av oppfølginga av kommunane.
Statsforvaltaren bidrar til eit berekraftig skogbruk med konkurransedyktige skog- og trebaserte verdikjeder, og sørgjer for at prioriteringane til regjeringa av skogtiltak blir følgde opp.
Statsforvaltaren er sentral i iverksetting av jordbrukspolitikken, gjennom forvaltning av verkemiddel og dialog med næring, kommunar og regionalt verkemiddelapparat. Statsforvaltaren bidrar til at klimaavtalen med jordbruket blir følgd opp gjennom vidareformidling av kunnskap om det samla klimagassutsleppet frå jordbruket, innsats knytt til utsleppsreduksjonar og opptak og lagring av karbon.
Statsforvaltaren er førstelinje for reindriftsnæringa, og gir rettleiing for å legge til rette for auka produksjon og lønsemd i næringa. Statsforvaltaren forvaltar juridiske og økonomiske verkemiddel for reindrifta.
Mål 2 Statleg verksemd er godt samordna på regionalt nivå
Statsforvaltaren er det einaste regionale organet med fullmakt til å ta initiativ til samordning overfor andre statlege etatar på same nivå. Oppgåva er i hovudsak grunngitt ut frå eit ønskje om ei effektiv statsforvaltning og omsyn til brukarar, og handlar om staten si evne til å realisere nasjonale mål på tvers av nivå og sektorar, og samordning av staten si styring av kommunane.
Arbeids- og inkluderingsdepartementet
Statsforvaltaren skal, mellom anna gjennom tilsyn, klagesaksbehandling og tiltak som styrkjer kompetansen, bidra til at dei sosiale tenestene inngår i heilskaplege og koordinerte tenester frå Nav-kontoret til den enkelte brukar. Dei skal samarbeide med andre velferdstenester der det er nødvendig for brukarane. Dette gjeld òg for utsette barn og unge og deira familiar som har behov for eit samansett tenestetilbod.
Statsforvaltaren skal bidra til samarbeid mellom stat, fylkeskommunar og kommunar i arbeidet med busetting av flyktningar. Ein statsforvaltarar deltek i Nasjonalt utval for busetting av flyktningar. Utvalet blir leia av Integrerings- og mangfaldsdirektoratet.
Barne- og familiedepartementet
Statsforvaltaren er pådrivar for samarbeid og samordning mellom kommunar, fylkeskommunar, sektorar, tenester og institusjonar som arbeider for og med barn og unge og familiane deira. Statsforvaltaren har ei viktig rolle i å følgje opp kommunar med stor risiko for svikt i tenestene. Statsforvaltaren skal sørgje for at barnekonvensjonen blir lagt til grunn i dette arbeidet. Statsforvaltaren skal òg sørgje for at kommunen tar eit heilskapleg ansvar for førebygging og gode oppvekstvilkår, mellom anna ved at ansvaret til kommunane for førebygging blir gjort tydeleg for alle relevante tenester.
Tilsyn med barneverntenester skal ha vekt på tenestene sitt samarbeid med helsetenesta og andre velferdstenester for å bidra til at barn får nødvendige, heilskaplege og samordna tenester av rett kvalitet og sikkerheit.
Statsforvaltaren skal bidra til eit heilskapleg krisesentertilbod av god kvalitet, med eit velfungerande system for internkontroll.
Helse- og omsorgsdepartementet
Statsforvaltaren har ei viktig rolle som regional samordningsaktør innan helseberedskap og samfunnssikkerheit, og skal bidra til koordinering og samordning mellom statlege, regionale og kommunale aktørar. Rolla er mellom anna viktig for å støtte kommunar i arbeidet med tilgang på tilstrekkeleg personell og robuste tenester.
Statsforvaltaren skal bidra til å vareta omsynet til folkehelse i regional og kommunal planlegging.
Statsforvaltaren skal bidra til samordning og samarbeid internt mellom helse- og omsorgstenestene og andre velferdstenester for å understøtte heilskaplege tenester til innbyggarane.
Rapportar frå det førebyggande tilsynet til statsforvaltarane skal gi god kunnskap om kvalitet i tenesta. Statsforvaltaren skal ha særleg merksemd retta mot overgangar og samarbeid mellom tenestene, både på individ- og systemnivå.
Justis- og beredskapsdepartementet
Statsforvaltaren skal legge til rette for felles arenaer og aktivitetar med andre regionale totalforsvars- og samfunnssikkerheitsaktørar, både offentlege og private. Dette gjeld både som del av det førebyggande arbeidet og i beredskapsplanlegging for handtering av hendingar med store tverrsektorielle konsekvensar.
Statsforvaltaren skal vidareføre arbeidet frå 2026 med vidareutvikling av beredskapsplanverk knytt til nasjonalt beredskapssystem. Samstundes skal det arbeidast med samordning av planverk på regionalt nivå og oppfølging av læringspunkt etter øvingsaktivitetar.
Klima- og miljødepartementet
Statsforvaltaren skal i samarbeid med andre statlege aktørar medverke til at både kommunar og næringsliv reduserer sine klimagassutslepp og den samla sårbarheita i samfunnet knytt til klimaendringar, mellom anna ekstremvêr, flaum og skred. Statsforvaltaren skal sikre at klimaomsyn blir ivaretekne på tvers av sektorar, og at kommunane legg dei statlege planretningslinjene for klima og energi, samt arealbruk og mobilitet, til grunn i planarbeidet.
Kommunal- og distriktsdepartementet
Statsforvaltarane skal fortsette å samordne statleg tilsyn med kommunesektoren for å sikre koordinerte, effektive og lærande tilsyn.
Statsforvaltaren skal bidra til berekraftig og framtidsretta areal- og samfunnsplanlegging ved å gi eit heilskapleg bilde av staten sine forventningar og krav i planlegginga. Statsforvaltaren skal bidra til at oppfølging av nasjonale mål og ambisjonar blir tilpassa regionale og lokale forhold, og samordne statlege motsegner før dei blir fremja for kommunane.
Statsforvaltaren skal bidra til regionalt samarbeid om ein forsterka innsats for dei som ikkje sjølve klarer å skaffe seg og behalde ein eigna bustad. Målet er at ingen skal vere bustadlause. Bustadlause skal raskt få tilbod om ein varig bustad.
Kunnskapsdepartementet
Statsforvaltaren skal rettleie fylkeskommunar, kommunar, private skuleeigarar, barnehagemyndigheit og barnehageeigarar i arbeidet med å utvikle gode lag rundt barn og unge og styrkje det tverrsektorielle samarbeidet.
Statsforvaltaren skal bidra til å utvikle og styrkje det tverrsektorielle samarbeidet gjennom arbeidet med fellesoppdraget «Helhetlig tjenestetilbud i kommunene til utsatte barn og unge» i samarbeid med relevante aktørar og sektorar.
Nærings- og fiskeridepartementet
I samarbeid med andre statlege aktørar skal statsforvaltaren bidra til at kommunane legg til rette for eigna næringsareal for industrien og dei langsiktige arealbehova for mineral- og akvakulturnæringane, sjøtransporten og hamnene.
Statsforvaltaren skal støtte opp arbeidet med å vedlikehalde prioriteringsordninga for drivstofforsyning.
Landbruks- og matdepartementet
Statsforvaltaren samarbeider med anna regional statleg forvaltning, fylkeskommunar og kommunar i gjennomføringa av landbruks- og matpolitikken. Gjennom dette arbeidet bidrar statsforvaltaren til at regjeringa sin oppdaterte jordvernstrategi med nye tiltak og eit forsterka jordvernmål blir følgd opp. I tillegg bidrar statsforvaltaren til å legge til rette for at reindriftsinteressene blir tatt hand om i planprosessar og utbyggingssaker, og som leiar av beredskapsutvala i reindrifta.
Mål 3 Rettstryggleiken er einskapleg varetatt
Statsforvaltaren er klagemyndigheit for kommunale enkeltvedtak og tilsynsmyndigheit etter særlovgivinga. Tilsyn skal sikre at innbyggarane får oppfylt sine rettar til nødvendige tenester. Statsforvaltaren skal utføre disse myndigheitsoppgåvene med mest mogleg lik og einskapleg praksis.
Arbeids- og inkluderingsdepartementet
Statsforvaltaren skal føre tilsyn med dei sosiale tenestene for å bidra til at brukarane får rettane sine oppfylt. Tilsyn skal òg bidra til å styrkje føresetnadene til tenesta for å gjennomføre forbetrings- og kvalitetsarbeid, under dette sikre at omsynet til medverknaden til barna og barna sitt beste blir varetatt. Statsforvaltaren er klageinstans for enkeltvedtak treft etter sosialtenestelova.
Statsforvaltaren skal føre tilsyn med kommunane si oppfylling av plikter etter integreringslova, og er klageinstans for enkeltvedtak treft etter integreringslova med tilhøyrande forskrift. Statsforvaltaren skal rettleie kommunane og fylkeskommunane om deltakarane sin rett til å klage.
Barne- og familiedepartementet
Statsforvaltaren skal føre tilsyn med barnevernstenesta, og særleg følgje opp kommunar med store utfordringar på barnevernområdet, med råd og rettleiing og bruk av aktuelle tilsynsverkemiddel. Statsforvaltaren skal føre tilsyn med barneverninstitusjonar i tråd med volumkrava i tilsynsforskrifta. Tilsynet inneber òg å føre kontroll med at det enkelte barnet får forsvarleg omsorg. Frå 1. januar 2026 tar statsforvaltaren òg i mot og behandlar meldingar om dødsfall, livstruande hendingar og seksuelle overgrep som involverer barn som har barnevernstiltak utanfor heimen. Dette vil gi viktig informasjon inn i tilsyns- og rettleiingsarbeidet til statsforvaltarane.
Statsforvaltaren skal føre tilsyn med at kommunane oppfyller pliktene etter krisesenterlova, føre tilsyn med familievernkontora, og behandle lovpålagte oppgåver knytt til ekteskapslovgivinga, heilagdagsfredlova, trussamfunnslova og gravplasslova. Statsforvaltaren skal òg bidra med å gi opplysningar om biologisk opphav og innsyn i adopsjonssaker gjort før 1999.
Helse- og omsorgsdepartementet
Statsforvaltaren er kontroll- og klagemyndigheit for enkeltvedtak og tilsynsmyndigheit etter særlovgivinga. Tilsyn skal bidra til at innbyggarane får oppfylt sine rettar til nødvendige tenester, uavhengig av kvar i landet ein bur. Dei skal bidra til forbetring av tenestene, og til at svikt blir førebygd, avdekt og følgd opp.
Justis- og beredskapsdepartementet
Verjemålsforvaltninga jobbar for rettstryggleiken til personar som treng støtte til å handtere sine økonomiske og personlege rettar og plikter. Statsforvaltaren er lokal verjemålsmyndigheit og skal behandle saker etter verjemålslova med tilhøyrande forskrifter i fyrste instans og utlendingslova kapittel 11 A med tilhøyrande forskrifter. Statsforvaltaren har òg ansvaret for opplæring av og tilsyn med verjer og representantar i sitt område.
Statsforvaltaren behandlar saker i første instans etter rettshjelpslova med tilhøyrande forskrifter. Statens sivilrettsforvaltning er klageinstans og skal som etatsstyrar av statsforvaltarane på rettshjelpsområdet bidra til å sikre ein mest mogleg einsarta praksis og god kompetanse på rettsfeltet.
Klima- og miljødepartementet
Statsforvaltaren skal følgje opp verksemder innanfor område der dei er forureiningsstyresmakt og sjå til at løyva er oppdaterte i samsvar med nytt regelverk. Statsforvaltarane skal sikre likebehandling og einskapleg praksis slik at konkurransevilkåra for industrien blir tilnærma like i heile landet. Arbeidet med konsesjonsbehandling og tilsynsaktivitet er gebyrbelagd etter prinsippet om at forureinar betaler, og skal gjennomførast på ein effektiv og målretta måte.
Kommunal- og distriktsdepartementet
Statsforvaltaren skal rettleie kommunar, folkevalde og private i kommunelova og tilhøyrande forskrifter. Statsforvaltaren skal behandle krav om lovlegkontroll frå medlemer av kommunestyret og eventuelt gjennomføre lovlegkontroll av eige tiltak etter kommunelova kapittel 27. Statsforvaltarane behandlar klager på kommunane sine vedtak om innsyn etter offentleglova.
Statsforvaltaren skal behandle klagesaker på plan- og byggesaksområdet. I enkelte tilfelle fattar statsforvaltaren òg vedtak i førsteinstans, til dømes i saker om oreigning og ved krav om sakskostnadar i samband med klage i byggesak. Statsforvaltaren skal behandle klagesaker etter lov om kommunane sitt ansvar på det bustadsosiale feltet.
Kunnskapsdepartementet
Statsforvaltaren skal støtte sektoren i arbeidet med likeverdige barnehage- og opplæringstilbod. Statsforvaltaren skal gjere behovsbaserte prioriteringar i si verkemiddelbruk, mellom anna tilsyn, rettleiing og andre tiltak, for å bidra til auka kvalitet og regelverksetterleving i sektoren. Vurderingane skal omfatte både offentlege og private aktørar, inkludert private skular.
Statsforvaltaren skal forvalte oppfølgingsordninga ved å vurdere kva kommunar som bør delta, skaffe rettleiarar til kommunane og lyse ut midlar, vurdere søknader og fordele tilskot til kommunane. Statsforvaltaren skal støtte og rettleie kommunane gjennom heile innsatsperioden slik at ordninga bidreg til auka kompetanse og kapasitet.
Statsforvaltaren skal støtte kommunar og fylkeskommunar i arbeidet med å etterleve opplæringslova, med vekt på skulemiljø, individuell tilrettelegging og særskild språkopplæring. Innsatsen skal målrettast mot område med risiko for regelverksbrot og mot kommunar og fylkeskommunar med låg kapasitet og kompetanse
Statsforvaltaren skal bidra til implementeringa av nytt regelverk om finansiering av private barnehagar ved å rettleie kommunane og legge til rette for god forståing og etterleving av regelverket.
Landbruks- og matdepartementet
Statsforvaltaren sørgjer for at system for kontroll og oppfølging av inntekts- og velferdspolitiske verkemiddel blir følgde, og sikrar likebehandling, rettstryggleik og kvalitet i lov- og tilskotsforvaltninga på landbruks- og matområdet.
Statsforvaltaren har system for internkontroll av tilskot til reindriftsnæringa, gjennomfører offentleg teljing av rein og skal aktivt følgje opp brot på reindriftslova og grensereinbeitelova.

Post 01 Driftsutgifter
Løyvinga skal dekke ordinære løns- og driftsutgifter for statsforvaltarane og Statsforvaltarens fellestenester. Løyvinga skal medverke til forsvarleg gjennomføring av oppgåvene frå 14 departement.
Rapport
Arbeids- og inkluderingsdepartementet
Statsforvaltarane gjennomførte i perioden 2024–2025 landsomfattande tilsyn med Nav-kontoras ansvar for økonomisk rådgjeving til personar i ein vanskeleg økonomisk situasjon. Talet på klager på retta til statsforvaltarane fortsette å auke i 2025 over heile landet. Samstundes med at talet på saker til behandling har gått opp har restansane òg auka.
Statsforvaltarane har ein situasjon med pressa kapasitet på sosialtenesteområdet, mellom anna som følgje av den auka klagetilgangen. Til tross for det har dei arbeida systematisk med å formidle og følgje opp nasjonale føringar i Nav-kontora gjennom opplæring, rettleiing og faglege arenaer. Fleire statsforvaltarar har òg styrkt samarbeidet og samordninga, både internt, med Nav fylke/region og på tvers av sektorar.
Statsforvaltarane førte 51 tilsyn med integreringslova i 2025. Av desse var tolv pilottilsyn av nytt tilsynstema for 2026. Eitt embete førte ingen tilsyn, og to embete førte høvesvis fire og fem tilsyn. Det blei avdekka brot på regelverket i 32 av dei 39 ordinære tilsyna. Kommunane blir valt ut for tilsyn på bakgrunn av ei risikovurdering frå det enkelte statsforvaltarembetet, og er dermed ikkje nødvendigvis representativt for kommunane i stort. Det blei flest brot på regelverket knytt til om kommunen set eit konkret sluttmål for den enkelte si deltaking i introduksjonsprogrammet.
Talet klagesaker etter integreringslova har gått noko ned frå 2024 til 2025.
Barne- og familiedepartementet
Statsforvaltarane gjennomførte forskriftsfesta tilsyn med barnevernsinstitusjonane og behandla klager frå barn på barnevernsinstitusjonar om brot på rettsforskrifta. Dei heldt fram med ein landsomfattande tilsynsverksemd med undersøkingsarbeid i barnevernet som starta året før, der barneverntenestene gjennomfører eigenkontrollar med omsyn til kvalitet og forbetring.
Statsforvaltarane har òg i 2025 motteke eit aukande tal tilsyns- og klagesaker, hovudsakeleg innan kommunalt barnevern. Det var òg i 2025 eit stort tal saker som gjaldt brota til Barne-, ungdoms- og familieetaten på bistandsplikta.
Tverrfagleg samarbeid om utsette barn og unge og deira familiar har vore eit satsingsområde i embeta i 2025.
Statsforvaltaren har gjennomført tilsyn med kommunane si oppfølging av krisesenterlova. Tilsyna har avdekt nokre lovbrot som embeta følgjer tett opp. Embeta rapporterer at tilsyna bidreg til forbetring, utvikling og styrkt prioritering i kommunane.
Helse- og omsorgsdepartementet
Statsforvaltarane gjennomførte landsomfattande tilsyn med kommunale helse- og omsorgstenester i 2025. Temaet var varetaking av grunnleggande behov og omfatta personar over 75 år som bur heime og har behov for langvarige tenester.
Det har i 2025 vore ein auke i tilsyns- og klagesaker til statsforvaltarane på helseområdet. Behandling av desse krev mykje av kapasiteten til enkelte statsforvaltarar, og gjer at fleire av embeta ikkje har fått gjennomført planlagde førebyggande tilsyn. Statsforvaltarane har i 2025 følgt opp eit aukande tal klagesaker knytte til behandling utan eige samtykke, i hovudsak saker om tvangsmedisinering. Embeta si rapportering har gitt nasjonale styresmakter viktig kunnskap om utviklinga i saksmengda, saksbehandlingstid og restansar. Den vedvarande auken i talet på saker har ført til auka belastning på embeta og utfordra kapasiteten til å oppfylle krav til saksbehandlingstid.
I 2025 har statsforvaltaren nytta etablerte møteplassar til arbeidet med psykisk helse, rus og vald, òg på tvers av sektorar, og det blir samarbeidd godt med kompetansesentera på områda. Statsforvaltarane fangar opp utfordringar kommunane står overfor gjennom nær dialog med kommunane.
Frå 2025 har embeta hjelpt kommunar med planlegging av helse- og omsorgstenester.
Det har dei siste åra blitt gitt eit eige tilskot for å sette embeta i stand til å hjelpe kommunane med strategisk kompetanseutvikling.
Statsforvaltarane har arbeidet med oppfølging av Bu trygt heime-reforma i tråd med sitt overordna samordningsansvar. Arbeidet er i gang i alle fylke. Det blir lagt stor vekt på tverrsektoriell samordning.
Statsforvaltarane har i 2025 vore sentrale regionale aktørar i arbeidet med å styrkje kommunal helseberedskap. Gjennom rettleiing, samordning og oppfølging har embeta bidrege til vidare utvikling av beredskapsplanverk, gjennomføring av øvingar og betre oversikt over risikoar og sårbarheiter i kommunane.
Justis- og beredskapsdepartementet
Fleire embete har utover 2025 og i 2026 opplevd ei betydeleg betring i måloppnåinga for saksbehandlingstid på verjemålsområdet. Mange embete har teke initiativ til meir samarbeid med andre embete, mellom anna for å legge til rette for meir lik praksis.
Digitale transaksjonsdata for enkelte bankar har lagt til rette for meir treffsikkert tilsyn med den økonomiske forvaltninga til verjene, og er arbeidssparande for både verjene og embeta.
Per første halvår 2026 tyder utviklinga på ei stabilisering i talet på stadfestingar av framtidsfullmakter.
2025 representerte eit løft i vidareutviklinga og digitaliseringa av rettshjelpsfeltet. Betydelege regelverksendringar tredde i kraft, og søknadsprosessane er i stor grad digitaliserte.
I likskap med tidlegare år er medhaldsprosenten i klager på vedtak fatta etter rettshjelpslova relativt låg og stabil. Dette underbygger høy grad av rettstryggleik og rettsleg likskap.
Det har vore ein auke frå 2025 til 2026 i talet på kommunar som har etablert kommunalt beredskapsråd eller knytt seg til ein kommune som allereie har beredskapsråd.
Klima- og miljødepartementet
Regulering av forureinande verksemder har fått eit tydeleg løft gjennom IED-satsinga, som har bidrege til oppdaterte løyve og meir einskapleg praksis på tvers av embeta. Arbeidet har vore støtta av prosjektorganisering, fagmidlar og tett rettleiing. Samstundes har prioritering av avløpsområdet og endringar i akvaregelverket styrkt reguleringa ytterlegare. Trass i dette står ein framleis overfor utfordringar knytt til kapasitet, kompleksitet i regelverket og behovet for vidare utvikling og innretning av arbeidet.
Forvaltninga av verneområde har hatt positive resultat gjennom tiltak som restaurering og skjøtsel, noko som har forbetra tilstanden i mange område. Samstundes held påverknaden frå mellom anna gjengroing og framande artar fram med å vere ei utfordring. Auka kapasitet og større løyvingar har styrkt arbeidet, men effekten blir delvis motverka av at talet på verneområde òg har auka.
Arealforvaltninga har blitt styrkt ved at kommunane har fått eit betre kunnskapsgrunnlag og har auka innsatsen for natur- og klimaomsyn, mellom anna gjennom ulike tilskotsordningar. Likevel blir natur- og klimaomsyn ofte nedprioriterte i arealplanlegginga som følgje av manglande ressursar. Bit-for-bit nedbygging av natur er framleis den viktigaste utfordringa på området.
Vassforvaltninga er prega av stor innsats og høgt engasjement i embeta. Arbeidet er styrkt gjennom betre kunnskapsgrunnlag, mellom anna via Vann-Nett og Vannmiljø, og fleire målretta tiltak som gir resultat, særleg i innsatsen for Oslofjorden og mot avrenning frå landbruket. Samstundes rapporterer mange embete om ressursutfordringar, redusert kapasitet og vanskar med både rekruttering og det å halde på relevant kompetanse. Dette kan påverke oppfølging, overvaking og datakvalitet innan enkelte område.
Tilsynsarbeidet er eit område der det framleis er behov for auka aktivitet, tydelegare prioriteringar og ei meir reindyrka tilsynsrolle. Det er likevel venta at nytilsettingar og auka gebyrinntekter i embeta vil bidra til høgare aktivitet og betre effekt i tilsynsarbeidet framover.
Kommunal- og distriktsdepartementet
Statsforvaltarane beskriv i årsrapportane eit aukande konfliktnivå i arealplanlegginga, trass at nasjonal politikk stort sett er godt kjent i kommunane. Det er store ambisjonar både for vekst og vern, og balansen vert oppfatta som stadig vanskelegare. Tal på nasjonale interesser som skal ivaretakast i plansakene aukar.
Statsforvaltarane prioriterer dialog og rettleiing med kommunane i dei ulike fasane i planprosessane høgt. Samordninga av motsegn fungerer godt, og det er god dialog med andre motsegnsmyndigheiter. Ressurssituasjon er utfordrande, med lav bemanning, høy turnover, høgt arbeidspress og stadig meir komplekse plansaker.
Statsforvaltarane har i 2025 bidratt til statleg samordning på det bustadsosiale feltet. Bustadsosiale omsyn i kommunale planer blir etter statsforvaltarane si vurdering ivaretatt, men det er fortsett behov for meir kunnskap om den bustadsosiale lova i kommunane. Så langt har statsforvaltarane i hovudsak behandla få klager etter denne lova, truleg fordi det tar tid å implementere lova i kommunane.
Innanfor plan- og byggesaksområdet er det fleire statsforvaltarar som har levert tilfredsstillande på sakshandsamingstida som klageinstans i 2025, det er likevel enkelte statsforvaltarar som ikkje har oppnådd måla. Statsforvaltarane har generelt signalisert at oppgåva er høvesvis stor, og krev meir tid og kompetanse grunna at sakene blir meir komplekse. Fleire embete har òg hatt ein del vakansar.
Statsforvaltarane jobbar aktivt med dialog og rettleiing av kommunane om kommuneøkonomi. Det vert arbeida særskilt med å følgje opp kommunar med økonomisk ubalanse med sikte på å snu utviklinga i kommunar som har store underskot.
Statsforvaltarane prioriterer kommunedialogen, og brukar det digitale verktøyet kommunebilde som grunnlag for kommunedialogen.
Kunnskapsdepartementet
Statsforvaltarane har i 2025 levert eit omfattande, målretta og ansvarleg arbeid innan barnehage- og opplæringsområdet, og rapporteringa gir eit tydeleg og kunnskapsbasert bilde av situasjonen i sektoren. Årsrapportane viser samstundes at dei fleste embeta har forbetra analysen og vurderingane sine, men òg at risikoen i sektoren er aukande og i stor grad strukturelt forankra i kommunane sine rammevilkår.
Landbruks- og matdepartementet
Statsforvaltaren har tatt i vare dei nasjonale føringane i samsvar med tildelingsbrev innan områda jordvern, tilskotsforvaltning, skogbruk, klima og miljø, reindrift m.m.
Statsforvaltarens fellestenester
Statsforvaltarens fellestenester er ansvarleg for dokumentforvaltning, IKT og større innkjøp hos statsforvaltarane. I 2025 har Statsforvaltarens fellestenester arbeidd for å styrkje si rolle som ein påliteleg og innovativ tenesteleverandør for statsforvaltarane og deira oppdragsgjevarar. Statsforvaltarens fellestenester har òg prioritert å forsterke og forbetre informasjonssikkerheita i tenestene.
Prioriteringar
I 2026 har det vore eit arbeid for meir heilskapleg styring av statsforvaltaren og betre balanse mellom oppgåver og ressursar på enkelte fagområde. Dette arbeidet held fram i 2027.
Arbeids- og inkluderingsdepartementet
Statsforvaltaren skal gjennomføre tiltak som styrkjer kompetansen på sosialtenesteområdet. Risikovurderingar skal ligge til grunn for innretting av tiltaka. Statsforvaltaren skal vere ein pådrivar for god tilgjengelegheit til dei sosiale tenestene ved Nav-kontoret, medrekna akutte førespurnader. Statsforvaltaren skal òg bidra til at kommunen gjer konkrete og individuelle vurderingar i samsvar med føremålet i sosialtenestelova, mellom anna bidra til å vareta og styrkje barneperspektivet i dei sosiale tenestene. I tillegg skal statsforvaltaren vere ein pådrivar for at det blir gitt råd og rettleiing etter lova, irekna økonomisk rådgiving etter § 17. Statsforvaltaren skal òg bidra til at dei sosiale tenestene i Nav-kontoret sikrar heilskaplege og koordinerte tenester for den enkelte brukar.
Statsforvaltaren skal vidare bidra til at alle som fyller vilkåra for deltaking i kvalifiseringsprogrammet får tilbod om program, og medverke til at tiltak i aktivitetsplikta for sosialhjelpsmottakarar under 30 år og andre aktivitetskrav blir individuelt tilpassa og retta mot arbeid eller utdanning for kvar enkelt tenestemottakar.
Statsforvaltaren skal løfte fram plikta kommunane har til å utarbeide ein beredskapsplan for arbeids- og velferdsforvaltninga i kommunen i samsvar med lov om helsemessig og sosial beredskap, der sosialberedskapsplanen skal samordnast med dei andre beredskapsplanane i kommunen.
Statsforvaltaren skal gjennomføre førebyggande tilsyn på sosialtenesteområdet. Risikovurderingar skal ligge til grunn for innretting av tilsyn, og landsomfattande tilsyn skal prioriterast. I 2026-2027 skal statsforvaltarane gjennomføre ein landsomfattande tilsynsaktivitet som følgjer opp tidlegare tilsyn med Nav-kontora sitt ansvar for å vareta barns behov når familien søkjer økonomisk stønad. Nav-kontora skal gjennomføre eigenvurdering av praksis og sette i gang forbetringstiltak dersom dei avdekker svikt. Statsforvaltaren skal prioritere å føre tilsyn med kommunane si etterleving av integreringslova og å rettleie kommunane i integreringsarbeidet. Statsforvaltaren skal vidare prioritere å tilby opplæring i integreringslova til kommunar og fylkeskommunar, og særleg kommunar med særskilte utfordringar. Til tross for eit høgt tal personar omfatta av integreringslova dei siste åra, har ikkje talet klager auka tilsvarande. Statsforvaltarane skal derfor prioritere å rettleie kommunane og fylkeskommunane om deltakarane sin rett til å klage. Enkelte statsforvaltarar skal òg prioritere regelverksforvaltning av integreringslova i samarbeid med Integrerings- og mangfaldsdirektoratet.
Barne- og familiedepartementet
Statsforvaltaren skal støtte opp under plikta kommunane har til å samarbeide og samordne velferdstenestene både på systemnivå og overfor kvart enkelt barn og ungdom. Statsforvaltaren skal følgje med på korleis kommunane handterer plikta til å avgjere kva for ei kommunal velferdsteneste som skal vareta koordineringsansvaret i kvar enkelt sak der det ikkje er klarleik eller semje om dette.
Barne- og familiedepartementet foreslår å styrkje statsforvaltaren si rolle i utviklingsarbeid på barnevernsområdet og foreslår ei auke på 6 mill. kroner på kap. 854, post 23 til statsforvaltarane sitt arbeid med å følgje opp og forvalte tilskot til kompetanse- og tenesteutvikling i det kommunale barnevernet, jf. budsjettproposisjonen for Barne- og familiedepartementet. Statsforvaltaren skal bidra i arbeidet med å følgje opp ny kompetanseplan for det kommunale barnevernet. Vidare skal statsforvaltaren forvalte den nye tilskotsordninga til kompetanse- og tenesteutvikling i det kommunale barnevernet.
I 2027 skal statsforvaltaren gjennomføre ein landsomfattande tilsynsaktivitet for å undersøkje om barn som treng hjelp frå fleire tenester, får eit heilskapleg og samordna tilbod til rett tid.
Lovendringane som følgje av Prop. 83 L (2024–2025) Endringer i barnevernsloven mv. (kvalitetsløftet i barnevernet) har gitt statsforvaltaren auka oppgåver med tilsyn, oppfølging og kontroll. Lovendringa gir òg ein ny heimel til å opprette kommunale butiltak som eit frivillig hjelpetiltak i barnevernet. Heimelen er planlagt å trå i kraft 1. januar 2027. Statsforvaltaren skal føre tilsyn med kommunale butiltak med heildøgnbemanning, på same vis som med barnevernsinstitusjonar.
Statsforvaltaren skal vere pådrivar for at kommunane implementerer endringane i krisesenterlova som blei vedtekne av Stortinget 16. juni 2025, jf. Prop. 122 L (2024–2025) Endringar i krisesenterlova (tydeleggjering av det kommunale ansvaret og grunnlag for behandling av personopplysningar m.m.) og Innst. 439 L (2024–2025). Det visast til nytt rundskriv til krisesenterlova (20/2026).
Stortinget vedtok våren 2026 barnevoldsundersøkelseslova, jf. Prop. 141 (2024–2025) og Innst. 164 L (2025–2026). Lova blei set i verk 1. juli 2026. Statsforvaltarane har plikt til å melde saker som gjeld vald, overgrep og alvorleg omsorgssvikt mot barn til Statens helsetilsyn, jf. lova §§ 4 og 7.
Dei vedtekne forslaga i Prop. 86 L (2025–20226) Endringer i barnevernsloven (bedre beskyttelse av barn på institusjon) gir fleire inngrepsheimlar til barnevernsinstitusjonane. Det vil venteleg gi statsforvaltaren meir arbeid med å behandle klager og tvangsprotokollar.
Helse- og omsorgsdepartementet
Det har vore ein stor auke i talet på rettsklager og auka restansar hos statsforvaltarane, og særleg stor hos nokre embete. Arbeidet med å behandle og prioritere rettsklager skal følgjast opp. Oppgåver knytt til enkeltpersonar sine rettigheiter og rettstryggleik skal prioriterast over andre oppgåver.
Statsforvaltaren er hovudadressat i ny meldeordning for alvorlege hendingar i helse- og omsorgstenesta, som tredde i kraft 1. juli 2026. Statsforvaltaren skal på grunnlag av meldingar og rapportar frå verksemder om alvorlege hendingar, og etter behov, rettleie verksemdene og støtte opp om styringssystemet og det systematiske arbeidet til verksemda med å førebygge og lære av alvorlege hendingar.
Statsforvaltaren skal vere ein pådrivar for eit kunnskapsbasert og tverrsektorielt folkehelsearbeid i kommunane og fylkeskommunane. Statsforvaltaren skal særleg rettleie og støtte kommunane i å nytte oversikter over lokal folkehelse og påverknadsfaktorar aktivt inn i dei ordinære samfunns- og arealplanprosessane, med sikte på å styrkje folkehelse og redusere sosiale helseskilnader.
Statsforvaltaren skal bidra til at pasientar, brukarar og pårørande skal oppleve ei samanhengande helse- og omsorgsteneste.
Statsforvaltaren skal i samarbeid med relevante kompetansesenter gi rettleiing og bistand til kommunane innan psykisk helse, rus og vald, og har ei sentral rolle i arbeidet med implementering av opptrappingsplanar, strategiar og reformer på området.
Statsforvaltaren skal rettleie kommunane i arbeidet med å møte utfordringane i allmennlegetenestene inkludert legevakt, jf. Meld. St. 23 (2024–2025) Fornye, forsterke, forbedre. Statsforvaltaren skal rettleie og støtte kommunane i deira arbeid med strategisk kompetanseutvikling og planlegge for å møte dei venta demografiutfordringane.
Statsforvaltaren skal bidra til å samordne statlege initiativ overfor kommunane på helse – og omsorgsfeltet med særleg vekt på oppfølging av Meld. St. 24 (2022–2023) Fellesskap og meistring – Bu trygt heime.
Statsforvaltaren skal styrkje rettleiinga overfor kommunane i beredskapsplanlegging for heile krisespekteret, inkludert væpna konflikt. Dette omfattar vurdering av risiko og sårbarheit, organisering og leiing og helseberedskapen si rolle i totalforsvaret. Statsforvaltaren skal særleg legge til rette for forpliktande samordning mellom kommunar, helseføretak og sivilt-militære beredskapsaktørar. Statsforvaltaren skal vidare ta ei aktiv rolle i dei nasjonale helseberedskapsutvala.
Statsforvaltaren skal rettleie kommunane i arbeidet med å møte utfordringane i allmennlege tenestene inkludert legevakt, jf. Meld. St. 23 (2024–2025). Statsforvaltaren skal rettleie og støtte kommunane i deira arbeid med strategisk kompetanseutvikling og planlegge for å møte dei venta demografiutfordringane.
Statsforvaltaren skal gjennomføre førebyggande tilsyn. Risikovurderingar skal ligge til grunn for innretting av tilsyn og landsomfattande tilsyn skal prioriterast.
Landsomfattande tilsynsaktivitetar med tema varetaking av grunnleggande behov hos heimebuande eldre held fram i 2027. Det toårige landsomfattande tilsyn med spesialisthelsetenesta med tema delirium (akutt forvirring) hos eldre pasientar vidareførast i 2027.
Justis- og beredskapsdepartementet
Statsforvaltaren har ei sentral rolle i beredskapsarbeidet som regional samordningsmyndigheit og som bindeledd for informasjon mellom nivåa i forvaltninga. Statsforvaltaren skal i 2027 bidra til oppfølging av den sivile beredskapen, mellom anna vidareutvikling av rådsstrukturen.
Utviklinga av verjemålsfeltet vil fortsette i 2027 for å sikre høg kvalitet og effektiv oppgåveløysing. Auka samarbeid mellom statsforvaltarane skal bidra til likare og meir effektiv behandling av oppgåvene etter verjemålslova.
Endringane i rettshjelpsregelverket inneber ein ny modell for økonomisk behovsprøving og ei ny digital løysing. Endringane er rekna å medføre at talet på hushald som blir omfatta av ordninga aukar frå 16 til 33 pst. Vidare er rettshjelpsordninga utvida til å omfatte rettshjelp til innsette i fengsel i fleire sakstypar etter straffegjennomføringslova. Desse regelendringane er av stor betyding for statsforvaltarane, ved deira rettleiingsplikt knytt til den nye digitale løysinga og som sentral aktør i handteringa av eit auka tal på saker etter nytt regelverk.
Kommunal- og distriktsdepartementet
Statsforvaltarane skal fortsette å jobbe for at saksbehandlingsfristen i klagesaker på plan- og byggesaksområdet blir halden. Fristen skal sørgje for framdrift i sakene og at det for parten(-ane) blir føreseieleg om når avgjersle kan ventast. At fristane blir haldne er òg ei brikke i raskare plan- og byggesaksprosessar som har betyding for målet om å klare 130 000 igangsette utbyggingar av bustadar. Embeta bør legge til rett for erfaringsutveksling om mellom anna generell lovforståing, behandling av sakstypar og metodar for effektivisering av saksbehandlinga. Dette kan bidra positivt inn på ressurssituasjonen til statsforvaltaren og sørgje for effektiv klagesaksbehandling. Erfaringsutveksling har òg betyding for likebehandling i klagesaker som er viktig for rettstryggleiken til den enkelte.
Klima- og miljødepartementet
Statsforvaltaren skal bidra til ei styrkt natur- og arealforvaltning gjennom å vareta nasjonale og regionale miljøinteresser i kommunal planlegging og arealdisponering. Statsforvaltaren skal arbeide for at omsynet til natur og klima blir integrert i samfunnsplanlegginga, legge til rette for klimatilpassing og bidra til å ta vare på verneområde og sårbare naturverdiar, under dette tiltaksplanar for villrein. Statsforvaltaren skal prioritere oppfølging av vassforvaltninga, regulering av forureinande verksemder og risikobasert tilsyn. Gjennom rettleiing, tilsyn og samordning skal statsforvaltaren medverke til effektiv og føreseieleg forvaltning og god måloppnåing på klima- og miljøområdet.
Kunnskapsdepartementet
Statsforvaltarane skal bidra til å sikre likeverdig kvalitet i barnehage- og opplæringstilbod på tvers av geografi og barn og elevar sin bakgrunn og føresetnadar . Arbeidet skal vere førebyggande og systematisk, og inneber at statsforvaltarane skal gi differensiert og målretta støtte til kommunar og fylkeskommunar. Statsforvaltarane skal særleg prioritere å gi kommunane rettleiing og støtte som kan bidra til å betre elevane sine læringsresultat i lesing, skriving og rekning.
Landbruks- og matdepartementet
Statsforvaltaren skal bidra til at regjeringa sin jordvernstrategi med eit forsterka jordvernmål blir følgd opp. Statsforvaltaren skal framleis legge vekt på arbeidet med tilskotsforvaltning og kontroll på heile landbruksområdet, der skogbruk og reindrift skal vere del av arbeidet.
Statsforvaltaren skal stimulere til god oppslutning om klima-, natur- og miljøtiltaka i jordbruket, implementere ny kunnskap i arbeid med miljøverkemidla og bidra til at kunnskap når ut til kommunane og jordbruksnæringa.
Statsforvaltaren i Trøndelag, Nordland, Troms og Finnmark har ei viktig oppgåve i å legge til rette for at kommunane har kunnskap om reindrift, og kan vareta reindrifta i arealplanlegging. Statsforvaltaren skal ha ei effektiv oppfølging av brot på reindriftslova.
Budsjettforslag 2027
Det blir foreslått å utvide ordninga med tilskot til beredskapsarbeid i kommunane i Aust-Finnmark som blei innførd i 2026 med 6 mill. kroner, til òg å omfatte dei resterande kommunane i Vest-Finnmark. Kommunane i Finnmark har avgrensa ressursar til å vareta det systematiske arbeidet med samfunnssikkerheit og beredskap. Det er utfordrande å oppfylle lovpålagde krav. Denne utfordringa har ei større nasjonal sikkerheitspolitisk betyding i Finnmark enn i dei fleste andre delar av landet. Sjå òg omtale i Prop. 1 S (2026–2027) for Justis- og beredskapsdepartementet.
Det blir foreslått å auke løyvinga med 10 mill. kroner til statsforvaltarane sitt arbeid med digital sikkerheit i kommunane.
Det blir foreslått å auke løyvinga med 19,5 mill. kroner mot ein tilsvarande reduksjon av budsjettpost under Helse- og omsorgsdepartementet knytt til ny meldeordning for alvorlege hendingar i helse- og omsorgstenesta.
Det blir foreslått å auke løyvinga med 25,8 mill. kroner mot ein tilsvarande reduksjon av budsjettpostar under Helse- og omsorgsdepartementet til faste tilsette og faste oppgåver på helseområdet.
Det blir foreslått å auke løyvinga med 4,2 mill. kroner mot ein tilsvarande reduksjon av budsjettpost under Barne- og familiedepartementet for å kompensere for meirutgifter knytte til endringar i barnevernslova, sjå omtale av Prop. 86 L (2025–2026) ovanfor. Dei nye reglane er planlagt å tre i kraft frå 1. januar 2027.
Det blir foreslått å auke løyvinga med 133,2 mill. kroner mot ein tilsvarande reduksjon av budsjettpostar under Kunnskapsdepartementet. Midlane skal dekke statsforvaltarane sine faste oppgåver til administrasjon av eksamen, handhevingsmyndigheit i skulemiljøsaker, forvaltning av tilskot i nytt system for kompetanse- og karriereutvikling, utviklingsmidlar til statsforvaltaren, oppgåver knytt til fjernundervisning i samisk og utvikling av læremidlar i kvensk og finsk, tilsyn med barnehagar i særskilte tilfelle, og behandling av klagar.
Det blir foreslått å auke løyvinga med 23,6 mill. kroner mot ein tilsvarande reduksjon av budsjettpost under Klima- og miljødepartementet. Midlane skal nyttast til verneområdeforvaltarar i Østmarka nasjonalpark, å styrkje arbeidet med gjennomføring av tiltaksplanar etter kvalitetsnorma for villrein, informasjonsarbeid om ferdsel i villreinområde og verneområde med mykje ferdsel og handheving av kravet til kantvegetasjon langs vassdrag.
Det blir vidare foreslått å auke løyvinga med 20 mill. kroner mot ein tilsvarande reduksjon av budsjettpost under Klima- og miljødepartementet til arbeidet med avløp i Oslofjordens nedslagsfelt og oppfølging av avløpsområdet nasjonalt.
Det blir foreslått å auke løyvinga med 12 mill. kroner mot ein tilsvarande reduksjon av budsjettpostar under Kommunal- og distriktsdepartementet for å styrkje statsforvaltarane sitt arbeid innan plan- og byggesaksområdet.
Det blir foreslått å auke løyvinga med 10 mill. kroner mot ein tilsvarande reduksjon av budsjettpost under Arbeids- og inkluderingsdepartementet for å styrkje statsforvaltarane sitt arbeid med tilsyn, rettleiing og opplæring på sosialtenesteområdet.
Samla blir det foreslått å løyve 2 886,1 mill. kroner.
Det blir foreslått at løyvinga kan overskridast mot tilsvarande meirinntekter på kap. 4520, post 02, jf. forslag til romartalsvedtak.
Post 21 Særskilde driftsutgifter, kan overførast
Løyvinga skal dekke løns- og driftsutgifter for tidsavgrensa oppgåver hos statsforvaltaren, finansiert av departement, direktorat, tilsyn og andre verksemder. Dette gjeld mellom anna handlingsplanar og ulike typar prosjekt. Løyvingane blir ført til inntekt på kap. 4520, post 01, medan utgiftene blir ført på kap. 1520, post 21 når dei oppstår.
Det blir foreslått å løyve 99,3 mill. kroner.
Det blir foreslått at løyvinga kan overskridast mot tilsvarande meirinntekter på kap. 4520, post 01, jf. forslag til romartalsvedtak.
Kap. 4520 	Statsforvaltarane
	KPAL
	
	
	
	(i 1 000 kr)

	Post
	Nemning
	Rekneskap 2025
	Saldert budsjett 2026
	Forslag 2027

	01
	Inntekter ved oppdrag
	63 021
	95 759
	99 302

	02
	Diverse inntekter
	7 791
	
	

	
	Sum kap. 4520
	70 812
	95 759
	99 302


Post 01 Inntekter ved oppdrag
På posten førast inntekter frå andre som gir statsforvaltaren og Statsforvaltarens fellestenester oppdrag eller prosjekt. Midlane gis frå departement, direktorat, tilsyn eller andre verksemder. Utgiftene som desse inntektene skal dekke, førast på kap. 1520, post 21.
Det blir foreslått å løyve 99,3 mill. kroner.
Post 02 Diverse inntekter
På posten blir det ført refusjonar av ordinære driftsutgifter på kap. 1520, post 01 frå andre statsforvaltarar, andre statlege verksemder eller andre organisasjonar.
Programkategori 01.30 Statlege byggeprosjekt og eigedomsforvaltning
Utgifter under programkategori 01.30 fordelte på kapittel
	PIKL
	
	
	
	
	(i 1 000 kr)

	Kap.
	Nemning
	Rekneskap 2025
	Saldert budsjett 2026
	Forslag 2027
	Endring i pst.

	1530
	Byggeprosjekt utanfor husleigeordninga
	6 159 376
	6 386 613
	4 849 883
	-24,1

	1531
	Eigedomar til kongelege føremål
	101 711
	89 881
	90 668
	0,9

	1533
	Eigedomar utanfor husleigeordninga
	109 139
	105 007
	64 768
	-38,3

	1534
	Erstatningslokale for departementa
	
	154 050
	99 700
	-35,3

	2445
	Statsbygg
	6 941 664
	5 321 015
	5 117 001
	-3,8

	
	Sum kategori 01.30
	13 311 890
	12 056 566
	10 222 020
	-15,2


Inntekter under programkategori 01.30 fordelte på kapittel
	PIKL
	
	
	
	
	(i 1 000 kr)

	Kap.
	Nemning
	Rekneskap 2025
	Saldert budsjett 2026
	Forslag 2027
	Endring i pst.

	4531
	Eigedomar til kongelege føremål
	676
	
	
	0,0

	4533
	Eigedomar utanfor husleigeordninga
	6 675
	5 771
	8 412
	45,8

	
	Sum kategori 01.30
	7 351
	5 771
	8 412
	45,8


Innleiing
Digitaliserings- og forvaltningsdepartementet har ansvar for bygge- og eigedomspolitikken i statleg sivil sektor, og for reglar og retningslinjer for korleis staten sine byggeprosjekt og leige av lokale skal gjennomførast.
Digitaliserings- og forvaltningsdepartementet skal legge til rette for at Statsbygg kan forvalte og utvikle statleg eigedom på ein god måte, slik at statlege verksemder har hensiktsmessige areal som understøtter politiske mål og dei langsiktige behova til samfunnet.
Det er det enkelte departement som er ansvarleg for lokalar, og har det overordna ansvaret for byggeprosjekt, i sin sektor. I byggeprosjekt der Statsbygg er byggherre, koordinerer Digitaliserings- og forvaltningsdepartementet den budsjettmessige oppfølginga av prosjekta frå oppstart til ferdigstilling.
Statsbygg forvaltar ein stor del av eigedomsmassen til staten og gir råd til statlege verksemder i utgreiing av lokalbehov og ved leige av lokale i marknaden. Digitaliserings- og forvaltningsdepartementet arbeider med å revidere instruksen om handtering av bygg- og leigesaker i statleg sivil sektor.
Det er eit potensial for ei meir effektiv utnytting av statens lokale. Dette føreset ei samla tilnærming til byggeprosjekt, eigedomsforvaltning og leige av lokale.
Mål for programkategorien
1. Statlege verksemder har effektive og berekraftige lokale som støttar verksemdenes føremål.
Statleg eigedomsforvaltning er verdibevarande, berekraftig og effektiv.
Mål 1 Statlege verksemder har effektive og berekraftige lokale som støttar verksemdenes føremål
Statsbygg skal gi statlege verksemder råd om berekraftige og kostnadseffektive løysingar som er tilpassa deira behov. Lokale er ein viktig innsatsfaktor og skal vere tilpassa føremåla og funksjonen til verksemdene. For at statlege verksemder skal levere effektive tenester med høg kvalitet, må lokala vere føremålstenlege, funksjonelle og attraktive. Det er viktig å utvikle staten sine lokale på ein måte som tilfredsstillar behova på kort og lang sikt. Statsbygg skal i si rådgiving følgje gjeldande statlege retningslinjer og legge vekt på mellom anna fleksibiliteten, kostnadane til lokala og miljøkvalitetane, samt deira potensielle innverknad på lokal by- og områdeutvikling.
For å bidra til meir effektiv arealforvaltning, skal styringa av den samla eigedomsporteføljen både for eigde og leigde lokale styrkast. Statsbygg legg til rette for dette gjennom å levere analyser til departementa for å synleggjere innsparingsmoglegheiter, og gjennom å identifisere moglegheiter på tvers av sektorar.
Utgreiingar skal legge til rette for samfunnsøkonomisk rasjonelle avgjerder ved å klargjere behov, mål og relevante handlingsalternativ. Gjennom systematiske vurderingar av nytte, kostnadar og risiko blir konsekvensar for samfunnet synleggjorde, mellom anna alternativ bruk av knappe ressursar. Statsbygg avslutta tolv utgreiingar, der tre var konseptvalutgreiingar, i 2025. Ekstern kvalitetssikring av utgreiingane avdekte ingen vesentlege feil eller manglar.
Det er eit mål å redusere utgiftene til leigde kontorlokale i marknaden med 15 pst. frå 2020 til 2029. Utgiftene til kontorlokale leigd i marknaden var på 4,6 mrd. kroner i 2025 mot 5,3 mrd. kroner i 2019 (i 2025-kroner), noko som er ein nedgang på 13,2 pst. I 2025 blei det inngått 20 leigekontraktar der Statsbygg har gitt rådgiving. I dei inngåtte kontraktane reduserte verksemdene arealforbruket per tilsett med 36 pst. Denne reduksjonen, kombinert med overgang til meir energieffektive lokale og lokalisering nær kollektivknutepunkt, gav ein samla nedgang i klimagassutslepp frå energiforbruk per tilsett på 63 pst. samanlikna med tidlegare leigekontraktar. Vidare oppnådde verksemdene ein årleg innsparing på 23 pst., trass i eit generelt prispress i marknaden. Dette viser at rådgivinga gir betydelege kostnadsinnsparingar.
Samstundes aukar leigekostnadane i marknaden med den generelle kostnadsauken i samfunnet, som vil påverke moglegheita for ytterlegare effektivisering.
Statlege byggeprosjekt skal gjennomførast kostnadseffektivt og til avtalt tid og kvalitet. Statsbygg har dei siste fem åra (2021–2025) ferdigstilt 63 byggeprosjekt. Samla sluttkostnad for desse prosjekta var 4 pst. under samla kostnadsramme. I 2025 blei 15 av 16 prosjekt ferdigstilt på eller under kostnadsramma.
Av 18 prosjekt som hadde avtalt ferdigstilling i 2025, blei 16 ferdigstilt til avtalt tid eller tidlegare. Kvaliteten i porteføljen av byggeprosjekt blir vurdert som god.
For å auke kostnadseffektiviteten i bygge- og eigedomsverksemda i statleg sivil sektor, har Statsbygg utvikla standardiseringsrettleiarar og vidareutvikla ei meir strukturert oppfølging av byggeprosjekt, med særleg vekt på standardiserte driftskonsept for fleire sektorar. Statsbygg har òg igangsett ei heilskapleg gjennomgang av krav i byggeprosjekta.
Byggekostnadsveksten har vore høg samanlikna med den generelle prisutviklinga i økonomien dei siste åra. Den geopolitiske situasjonen har ført til ei auke i energi- og råvareprisar og verknadene slår ut både direkte og indirekte gjennom høgare produksjonskostnader for energiintensive materialar og auka transportkostnader, samt truleg høgare risikopåslag i leverandørleddet.
Statsbygg samarbeider med andre statlege aktørar for å styrkje seriøsiteten og motverke arbeidslivskriminalitet. I tillegg til løypande kontrollar av løns- og arbeidsvilkår, blei det i 2025 gjennomført temakontrollar innan obligatorisk tenestepensjon (OTP), andel av faglærde og bruk av lærlingar.
Den samla reduksjonen i Statsbygg sine klimagassutslepp frå 2020 til 2025 var 24,4 pst. Målt som karbonintensitet var reduksjonen i perioden 2020–2025 på 44,9 pst. Reduksjonen kan mellom anna forklarast med lågare utslepp frå materialbruk og byggeplassar i byggeprosjektporteføljen, bruk av klimakrav i anskaffingar i tråd med forskrift om offentlege anskaffingar samt klimagevinstar knytte til energieffektiviseringstiltak i eigedommane.
Mål 2 Statleg eigedomsforvaltning er verdibevarande, berekraftig og effektiv
Statsbygg er den største eigedomsforvaltaren i statleg sivil sektor, og forvaltar statens husleigeordning. Eigedomsforvaltninga omfattar forvaltning, drift, vedlikehald og utvikling av bygningar og eigedomar som inngår i den statlege husleigeordninga. Føremålet med statens husleigeordning er å synleggjere kostnadane staten har ved å stille lokalane til disposisjon og sikre verdibevarande vedlikehald. I tillegg skal husleigeordninga sikre ein effektiv arbeidsdeling mellom leigetakar og Statsbygg. Forvaltninga av eigedomsmassen og dei ulike porteføljane skal skje i tett dialog med leigetakar og bruker. For å effektivisere drifta og forbetre kvaliteten har Statsbygg over fleire år jobba med å effektivisere eigedomsdrifta, mellom anna gjennom automatisering. Statsbygg forvaltar òg dei statlege kongelege eigedomane under kap. 1531 Eigedomar til kongelege føremål og kulturhistoriske eigedomar under kap. 1533 Eigedomar utanfor husleigeordninga.
I statleg sivil sektor er det òg verksemder som forvaltar den bygningsmassen dei sjølv brukar. Alle eigedomsforvaltarane i statleg sivil sektor skal vareta den statlege eigedomsmassen på ein berekraftig og kostnadseffektiv måte. Føringane og krava til Statsbygg si eigedomsforvaltning blir vurderte som godt tatt hand om i 2025. Det blei gjennomført vedlikehald og påkostnadar for om lag 1,56 mrd. kroner. Statsbygg har i hovudsak ein godt vedlikehalden eigedomsportefølje, med unntak av fengselsporteføljen, delar av bustadporteføljen på Svalbard og enkelte kulturhistoriske eigedomar.
Fengselsporteføljen har hatt særleg merksemd òg i 2025, som følgje av eit omfattande vedlikehaldsetterslep og høge krav til sikkerheit, funksjonalitet og driftssikkerheit. Det er gjennomført og sett i gang ei rekkje tiltak for å handtere akutte behov og redusere risiko.
Statsbygg forvaltar ein stor del av bygningsmassen på Svalbard. Det er eit betydeleg vedlikehaldsetterslep på bustader og bygningsmassen på Svalbard, mellom anna på grunn av klimaendringane. Den tekniske tilstanden blir vurdert som utilfredsstillande. Statsbygg skal no gjennomføre ei avklaringsfase for fornying av bustader som dei komande åra må takast ut av bruk grunna setningsskader som følgje av global oppvarming.
Statsbygg er i rute med å oppnå at eigedomane, unntatt fengsla og enkelte kulturhistoriske eigedomar, skal vere universelt utforma. Målet var å oppnå dette innan utgangen av 2025, men på grunn av lengre søknadsprosessar og forhindra oppstart er eit fåtal bygg ikkje ferdig, men blir ferdige i 2026. Det blir ikkje arbeidd vidare med universell utforming på enkelte kulturhistoriske eigedomar, der kostnadane blir svært høge.
Statsbygg forvaltar, utviklar og drifter eigedomar som er sentrale for kritiske samfunnsfunksjonar og nasjonal beredskap. Dette ansvaret stiller høge krav til Statsbygg si evne til å forebygge, avdekke og handtere uønska hendingar. Sikkerheits- og beredskapsområdet vil få aukande betydning for Statsbygg i årane som kjem. Statsbygg vil fortsette å styrkje robustheita i prosjekt og eigedomsportefølje og vidareutvikle rutinar for handtering av sikkerheit og beredskap.
Energibruk har vore eit prioritert område i Statsbygg over fleire år. Kjøpt energi per kvadratmeter i eigedomsporteføljen har gått ned om lag 12,5 pst. frå 2021 til 2025. Det er òg viktig at byggeprosjekta har høg energistandard og blir forsynte med lokalprodusert fornybar energi der dette er føremålstenleg. Av 21 byggeprosjekt i 2025 var det venta at 20,5 pst. av energiforbruket ville kome frå lokalprodusert fornybar energi.
Statsbygg har gjennomført fleire tiltak for å styrkje digital samhandling, datadrive styring og moderne arbeidsformer. Gjennom satsing på dataplattform, informasjonsforvaltning og digitale tenester, er det lagt til rette for effektivisering og meir brukarvenlege løysingar for både interne og eksterne aktørar.
I 2025 har Statsbygg gjennomført fleire pilotprosjekt innan bruk av kunstig intelligens (KI). Det er mellom anna testa generativ KI for strukturering av bygningsinformasjon og kontraktsgjennomgang, samt utvikla modellar som identifiserer uklare krav i konkurransegrunnlag.
Statsbygg drifter eller forvaltar fleire digitale tenester på vegne av statsforvaltninga. Statens innleie og Statens tomtesøk er to slike løysingar, der det blir opplyst om staten sitt behov for innleige av lokalar eller kjøp av tomter, og marknaden kan svare gjennom same løysingar. Statsbygg forvaltar òg databasen Statens lokalar på vegne av Digitaliserings- og forvaltningsdepartementet.
Staten avhendar fast eigedom der det statlege behovet fell bort og det ikkje er andre grunnar for statleg eigarskap. I 2025 selde Statsbygg eigedomar med ein netto salsgevinst på om lag 49,4 mill. kroner.
Kap. 1530 	Byggeprosjekt utanfor husleigeordninga
	KPAL
	
	
	
	(i 1 000 kr)

	Post
	Nemning
	Rekneskap 2025
	Saldert budsjett 2026
	Forslag 2027

	30
	Prosjektering av bygg, kan overførast
	9 174
	60 000
	15 000

	33
	Vidareføring av byggeprosjekt, kan overførast
	4 951 895
	4 150 000
	3 132 000

	36
	Kunstnarisk utsmykking, kan overførast
	71 582
	54 613
	31 366

	45
	Større utstyrskjøp og vedlikehald, kan overførast
	1 126 725
	2 122 000
	1 671 517

	
	Sum kap. 1530
	6 159 376
	6 386 613
	4 849 883


Løyvingane på kapittelet gjeld byggeprosjekt der Statsbygg er byggherre, men oppdragsgivarane har ansvaret for forvaltning, drift og vedlikehald av bygningane etter at dei er ferdige.
Post 30 Prosjektering av bygg, kan overførast
Løyvinga dekker midlar til prosjektering av byggeprosjekt fram til fullført forprosjekt. I 2025 blei løyvinga brukt til rehabilitering av Nationaltheatret.
Det blir foreslått å løyve 15 mill. kroner til vidareføring av prosjektering for rehabilitering av Nationaltheatret.
Post 33 Vidareføring av byggeprosjekt, kan overførast
Løyvinga dekker midlar til vidareføring av prosjekt som Stortinget tidlegare har vedtatt å starte opp. Løyvinga skal sikre best mogleg framdrift i prosjekt under oppføring.
I 2025 blei det brukt 4 951,9 mill. kroner på posten. Dei største prosjekta var nytt livsvitskapsbygg og Vikingtidsmuseet, begge ved Universitetet i Oslo, og Norsk havteknologisenter og NTNU Campussamling, begge i Trondheim.
Tabellen viser prosjekt på kap. 1530 der bygging blir vidareført i 2027.
Byggeprosjekt utanfor husleigeordninga
06J1xt2
	
	
	
	
	(i mill. kr)

	
	Oppstart
	Forventa ferdig
	Kostnads-ramme per 1.7.20271
	Forventa forbruk t.o.m. 2026
	Forslag 2027

	Prosjekt under Kunnskapsdepartementet:
	
	
	
	
	

	UiO, Nytt livsvitskapsbygg 
	2018
	2026
	13 662,8
	12 924,0
	550,0

	UiO, Vikingtidsmuseet 
	2020
	2027
	4 171,0
	3 176,0
	325,0

	NTNU Campussamling 
	2024
	2030
	8 052, 4
	2 367,7
	1 257,0

	Prosjekt under Nærings- og fiskeridepartementet:
	
	
	
	
	

	Norsk havteknologisenter
	2022
	2030
	6254,7
	3 130,0
	1 000,0

	Samla forslag post 33
	
	
	
	
	3 132,0


1	Då prosjekta blei starta opp inngjekk kunstnarisk utsmykking i kostnadsrammene. Kostnadsrammene over er utan midlar til kunstnarisk utsmykking, då det er KORO som disponerer midlane til kunstnarisk utsmykking, jf. kap. 1530, post 36. Kostnadsrammene inneheld forventa prisvekst frå 1.7.2026 til 1.7.2027.
Statsbygg kan fordele midlane på posten mellom dei ulike prosjekta, avhengig av framdrift og likviditetsbehov for dei enkelte prosjekta i 2027.
Det blir foreslått å løyve 3 132 mill. kroner.
Post 36 Kunstnarisk utsmykking, kan overførast
Posten inneheld midlar til kunstnarisk utsmykking i statlege bygg under oppføring, og for byggeprosjekt på kap. 2445 Statsbygg. Løyvinga blir disponert av Kunst i offentlege rom (KORO) som gjennomfører kunstprosjekta. Kostnadar til kunstnarisk utsmykking blir ikkje tatt inn i grunnlaget for husleigeutrekninga.
Det blir foreslått å løyve 31,4 mill. kroner.
Post 45 Større utstyrskjøp og vedlikehald, kan overførast
Løyvinga gjeld der Statsbygg får i oppdrag å prosjektere og hjelpe til med anskaffingane av brukarutstyr til byggeprosjekta. Det inkluderer òg brukarutstyr til byggeprosjekt på kap. 2445 Statsbygg. Løyvinga gjeld òg nødvendige sikringstiltak på Nationaltheatret for å sikre drift.
Eit brukarutstyrsprosjekt er eit separat prosjekt med eigne økonomiske rammer, og er ikkje del av byggeprosjektet, sjølv om delar av prosjekta normalt er tett integrerte. Oppdragsdepartementet er ansvarleg for gjennomføring av brukarutstyrsprosjektet, òg i dei tilfella Statsbygg hjelper til i anskaffingane.
Rapport
I 2025 blei løyvinga brukt til å skaffe brukarutstyr for nytt livsvitskapsbygg og Vikingtidsmuseet, begge ved Universitetet i Oslo, brukarutstyr for nytt regjeringskvartal byggetrinn 1 og brukarutstyr for Norsk havteknologisenter og NTNU Campussamling, begge i Trondheim. I tillegg blei siste avdrag av sluttoppgjer for fagskulen for brann- og redningspersonell utbetalt. Vidare blei løyvinga brukt til prosjektering av brukarutstyr for samlokalisering av Havforskingsinstituttet og Fiskeridirektoratet i Bergen, brukarutstyr for RiddoDuottarMuseat i Karasjok og sikringstiltak på Nationaltheatret.
Prioriteringar og budsjettforslag for 2027
Løyvingane til brukarutstyr blir foreslått vidareførte med 210 mill. kroner til nytt livsvitskapsbygg og 120,5 mill. kroner til Vikingtidsmuseet, samt 1 200 mill. kroner til Norsk havteknologisenter og 136 mill. kroner til NTNU Campussamling. I tillegg blir det foreslått 5 mill. kroner til å vidareføre arbeidet med nødvendige tiltak på Nationaltheatret. Sjå Prop. 1 S (2026–2027) for Kunnskapsdepartementet, Kulturdepartementet og Nærings- og fiskeridepartementet for ytterlegare omtale av prosjekta.
Samla blir det foreslått å løyve 1 671,5 mill. kroner.
Kap. 1531 	Eigedomar til kongelege føremål
	KPAL
	
	
	
	(i 1 000 kr)

	Post
	Nemning
	Rekneskap 2025
	Saldert budsjett 2026
	Forslag 2027

	01
	Driftsutgifter
	43 326
	43 889
	44 354

	45
	Større utstyrskjøp og vedlikehald, kan overførast
	58 385
	45 992
	46 314

	
	Sum kap. 1531
	101 711
	89 881
	90 668


H.M. Kongen har disposisjonsrett til Det kongelege slott, hovudhuset på Bygdø kongsgard med sidebygning og park, Oscarshall slott, Stiftsgarden i Trondheim og Gamlehaugen i Bergen. Ved Stiftsgarden og Gamlehaugen har Statsbygg ansvaret for bygningar, interiør og utandørsanlegg. Ved eigedomane i Oslo har Statsbygg ansvaret for ytre vedlikehald, tekniske installasjonar og større vedlikehaldsarbeid, medan Det kongelege hoff har ansvaret for innvendig vedlikehald og parkanlegg. Eigedomane representerer store kulturhistoriske verdiar. Det kongelege hoff og Statsbygg har eit nært samarbeid med Riksantikvaren om forvaltning av eigedomane.
Post 01 Driftsutgifter
Løyvinga dekker utgifter til forvaltning, drift og vedlikehald av dei statlege kongelege eigedomane, som H.M. Kongen har disposisjonsrett til. Dette skjer i nært samarbeid med Det kongelege hoff.
I 2025 blei det utført vedlikehaldstiltak ved mellom anna Gamlehaugen i Bergen, Stiftsgården i Trondheim, Statsarkivet på Kongsberg og eigedomar i Slottsparken. Tiltaka omfatta både tekniske og bygningsmessige oppgraderingar.
Det blir foreslått å løyve 44,4 mill. kroner.
Post 45 Større utstyrskjøp og vedlikehald, kan overførast
Løyvinga dekker utgifter til restaurerings- og rehabiliteringsarbeid ved eigedomane.
I 2025 blei løyvinga i hovudsak brukt til restaurering av tverrfløy og istandsetting av stallområdet ved Det kongelege slott. I tillegg blei løyvinga brukt til å dekke kostnadar til utbetring av slottsplassen og til restaurering ved Gamlehaugen og Stiftsgården.
I 2027 vil løyvinga gå til tiltak på Det kongelege slott, Gamlehaugen og Stiftsgården.
Det blir foreslått å løyve 46,3 mill. kroner.
Kap. 4531 	Eigedomar til kongelege føremål
	KPAL
	
	
	
	(i 1 000 kr)

	Post
	Nemning
	Rekneskap 2025
	Saldert 
budsjett 2026
	Forslag 2027

	01
	Ymse inntekter
	676
	
	

	
	Sum kap. 4531
	676
	
	


Post 01 Ymse inntekter
Inntekta i 2025 gjeld publikumsinntekter frå omvisingar på Gamlehaugen.
Kap. 1533 	Eigedomar utanfor husleigeordninga
	KPAL
	
	
	
	(i 1 000 kr)

	Post
	Nemning
	Rekneskap 2025
	Saldert budsjett 2026
	Forslag 2027

	01
	Driftsutgifter
	31 154
	29 507
	29 768

	45
	Større utstyrskjøp og vedlikehald, kan overførast
	77 985
	75 500
	35 000

	
	Sum kap. 1533
	109 139
	105 007
	64 768


Kapittelet omfattar forvaltning av kulturhistoriske eigedomar utanfor den statlege husleigeordninga. Samla bygningsareal er om lag 32 000 kvadratmeter og inkluderer Håkonshallen og Rosenkrantztårnet på Bergenhus festning, Munkholmen, Austråttborgen, Grotten, Bjørgan prestegard, staten sine eigedomar etter Røros koparverk, Villa Stenersen, Klemenskirken, Stavern fort på Citadelløya, Sjømennenes minnehall, fjell og øydestover, Bygdø kongsgard, den nasjonale minnestaden etter 22. juli på Utøyakaia og i regjeringskvartalet. Statsbygg skal utøve fagleg godt vedlikehald av eigedomane i nært samarbeid med vernestyresmaktene. Det er konstatert betydeleg vedlikehaldsetterslep ved fleire av eigedomane. Statsbygg utarbeider jamleg tilstandsanalysar og har ein plan for ei berekraftig kulturminnefagleg sikring av porteføljen i ein tiårsperiode (2020–2029). Det er frå 2019 satt av 35 mill. kroner årleg til ekstraordinært vedlikehald og oppgradering av bygningsmassen, jf. Prop. 1 S (2018–2019) for Kommunal- og moderniseringsdepartementet.
Post 01 Driftsutgifter
Løyvinga dekker utgifter til forvaltning, drift og vedlikehald av bygningsmassen.
I 2025 blei det utført vedlikehaldstiltak ved mellom anna Stavern fort, Bergenhus festning, Munkholmen, Austråttborgen og Bygdøy kongsgard. I 2026 blei eigedomen Nidaros Pilegrimsgard overdratt til Trondheim kommune.
Det blir foreslått å løyve 29,8 mill. kroner.
Det blir foreslått at løyvinga kan overskridast mot tilsvarande meirinntekter på kap. 4533, post 02, jf. forslag til romartalsvedtak.
Post 45 Større utstyrskjøp og vedlikehald, kan overførast
Løyvinga dekker utgifter til restaurerings- og rehabiliteringsarbeid ved eigedomane.
I 2025 blei det utført rassikring i Øvre Storwartz på Røros, restaurerings- og rehabiliteringsarbeid mellom anna på Håkonshallen, Stavern Fort Citadelløya, Sjømennenes minnehall Stavern, Villa Stenersen og Munkholmen.
Det blir foreslått å redusere løyvinga med 40,5 mill. kroner som følgje av at etableringa av den nasjonale minnestaden etter 22. juli 2011 i regjeringskvartalet er ferdig.
Det blir foreslått å løyve 35 mill. kroner.
Kap. 4533 	Eigedomar utanfor husleigeordninga
	KPAL
	
	
	
	(i 1 000 kr)

	Post
	Nemning
	Rekneskap 2025
	Saldert budsjett 2026
	Forslag 2027

	02
	Diverse inntekter
	6 675
	5 771
	8 412

	
	Sum kap. 4533
	6 675
	5 771
	8 412


Post 02 Diverse inntekter
På posten blir i hovudsak inntekter frå parkering ved Bygdøy kongsgard og leige frå Bygdø skule ført.
Det blir foreslått å løyve 8,4 mill. kroner.
Kap. 1534 	Erstatningslokale for departementa
	KPAL
	
	
	
	(i 1 000 kr)

	Post
	Nemning
	Rekneskap 2025
	Saldert budsjett 2026
	Forslag 2027

	01
	Driftsutgifter
	
	154 050
	99 700

	
	Sum kap. 1534
	
	154 050
	99 700


Etter angrepet 22. juli 2011 har staten leigd erstatningslokale til enkelte departement og Tryggings- og serviceorganisasjonen til departementa.
Post 01 Driftsutgifter
Løyvinga dekker tilbakeføringskostnader av sikringstiltak som blei oppretta i og rundt erstatningslokala for departementa.
Det blir foreslått å løyve 99,7 mill. kroner.
Kap. 2445 	Statsbygg
	KPAL
	
	
	
	(i 1 000 kr)

	Post
	Nemning
	Rekneskap 2025
	Saldert budsjett 2026
	Forslag 2027

	24
	Driftsresultat
	-328 941
	-399 142
	-402 642

	30
	Prosjektering av bygg, kan overførast
	146 894
	302 300
	113 509

	31
	Igangsetting av ordinære byggeprosjekt, kan overførast
	447 788
	
	932 875

	32
	Prosjektering og igangsetting av brukarfinansierte byggeprosjekt, kan overførast
	232 583
	277 000
	278 939

	33
	Vidareføring av ordinære byggeprosjekt, kan overførast
	4 138 952
	3 640 059
	2 665 900

	34
	Vidareføring av brukarfinansierte byggeprosjekt, kan overførast
	709 347
	850 000
	855 950

	39
	Renter på byggelån, kan overførast
	878 046
	231 000
	250 000

	45
	Større utstyrskjøp og vedlikehald, kan overførast
	331 112
	381 779
	384 451

	49
	Kjøp av eigedomar, kan overførast
	385 883
	38 019
	38 019

	
	Sum kap. 2445
	6 941 664
	5 321 015
	5 117 001


Statsbygg er organisert som ei forvaltningsbedrift, og forvaltar 2,9 mill. kvadratmeter bygningsmasse, fordelt på 2 142 bygningar. Kap. 2445 Statsbygg inneheld både drifts- og investeringsbudsjett. Post 24 Driftsresultat er driftsinntekter med frådrag av driftskostnadar og kapitalkostnadar, og overføringar til og frå reguleringsfondet. Investeringsbudsjettet, postane 30 til 49, inneheld løyvingar til prosjektering, bygging, kjøp av eigedom, og dessutan renter på byggelån.
Byggeprosjekta blir finansierte etter to ulike modellar, ordinære og brukarfinansierte byggeprosjekt. Ordinære byggeprosjekt blir fremja for Stortinget med forslag til kostnadsramme for kvart enkelt prosjekt og moglegheit for heil eller delvis husleigekompensasjon for brukaren. Kostnadsrammene for prosjekta blir rekna ut med basis i gjennomført forprosjekt og fastsett på eit nivå som inneber at ein med 85 pst. sannsyn skal greie å halde dei. Investeringa for brukarfinansierte byggeprosjekt blir finansiert gjennom husleige som blir dekt innanfor brukaren si eksisterande økonomiske ramme. Desse prosjekta blir behandla etter forenkla prosedyrar i tråd med eiga fullmakt frå Stortinget, jf. forslag til romartalsvedtak. Statsbygg har ansvaret for forvaltning, drift og vedlikehald av alle byggeprosjekt under kap. 2445 Statsbygg, etter at dei er ferdigstilte.
Post 24 Driftsresultat
	KPEN
	
	
	
	(i 1 000 kr)

	Underpost
	Nemning
	Rekneskap 2025
	Saldert budsjett 2026
	Forslag 2027

	24.1
	Driftsinntekter
	-6 633 331
	-7 996 000
	-8 604 000

	24.2
	Driftsutgifter
	2 857 618
	2 805 858
	2 936 358

	24.3
	Avskrivingar
	1 738 241
	2 281 000
	2 555 000

	24.4
	Renter av statens kapital
	1 619 716
	2 510 000
	2 710 000

	24.6
	Til reguleringsfondet
	88 815
	
	

	
	Sum post 24
	-328 941
	-399 142
	-402 642


Driftsbudsjettet til Statsbygg skal dekke alle utgifter til forvaltning, drift og vedlikehald, utskiftingar ved eigedomane, administrasjon og løn, oppgåver for departementet og dessutan avskrivingar, og renter av statens kapital.
Det blir foreslått eit driftsresultat på 402,6 mill. kroner.
Underpost 24.1 Driftsinntekter
Inntektene består i hovudsak av husleige. Husleiga dekker forvaltning, drift, vedlikehald, utskiftingar av eigedomane, avskrivingar og avkasting på investert kapital samt eventuelt forventa verditap. Husleiga dekker òg administrasjon, løn og resultatkrav. I tillegg blir det rekneskapsført netto inntekter frå sal av eigedom, fakturerte rådgivingstenester og inntekter frå andre oppdrag på denne underposten.
Underpost 24.2 Driftsutgifter
Driftsutgiftene består i hovudsak av forvaltning, drift og vedlikehald av eigedomsmassen og administrasjon og løn.
Underpost 24.3 Avskrivingar
Alle eigedelar blir avskrivne lineært. Normal avskrivingstid for nybygg er 60 år. Tekniske anlegg og andre særskilde bygningskomponentar har kortare avskrivingstid. Avskrivingane blir førte som ei driftsutgift i Statsbygg og blir utlikna av ei tilsvarande inntekt på Finansdepartementets kap. 5491 Avskrivingar på statens kapital i statens forvaltningsbedrifter, post 30 Avskrivingar, for å vise staten sine totale kostnadar basert på kontantprinsippet.
Underpost 24.4 Renter av statens kapital
Rentene blir ført som ei driftsutgift i Statsbygg, og tilsvarande beløp blir ført som ei inntekt på Finansdepartementets kap. 5603 Renter av statens kapital i statens forvaltningsbedrifter, post 80 Renter av statens faste kapital.
Underpost 24.5 Til investeringsføremål
Underposten gjeld avsetning til investeringsføremål, og blir brukt når investeringar ut over løyving blir finansierte frå drifta, til dømes kjøp av eigedom.
Underpost 24.6 Til reguleringsfondet
Føremålet til reguleringsfondet er å utjamne variasjonar i driftsinntekter og -utgifter mellom år. Fondet skal òg dekke utgifter ved skadetilfelle på eigedomane og eit eventuelt underskot på post 24. For at fondet skal verke slik det er meint, er det viktig å halde det på eit tilstrekkeleg nivå. Stortinget har slutta seg til at reguleringsfondet over tid bør vere om lag 1 pst. av balansen. Ved utgangen av 2025 utgjorde reguleringsfondet 1 548 mill. kroner, mens balansen var om lag 76,5 mrd. kroner. Departementet kan godkjenne overskriding av årlege løyvingar på investeringspostane ved bruk av midlar frå fondet. Det gjeld både tilførsel av likviditet for å halde optimal framdrift i byggeprosjekt under arbeid og kjøp av eigedom på kap. 2445 Statsbygg, jf. forslag til romartalsvedtak.
Post 30 Prosjektering av bygg, kan overførast
Løyvinga dekker utgifter til prosjektering av prioriterte ordinære byggeprosjekt fram til fullført forprosjekt.
I 2025 blei løyvinga brukt til vidare prosjektering av nytt Oslo fengsel, nytt kvinnefengsel på Bredtveit, samlokalisering av Havforskingsinstituttet og Fiskeridirektoratet, nytt regjeringskvartal byggetrinn 2, del II og 3, Troll forskingsstasjon og RiddoDouttarMuseat.
Det blir foreslått ei løyving på 20,8 mill. kroner til vidare prosjektering av Troll forskingsstasjon og 14 mill. kroner til vidare prosjektering av samlokalisering av Havforskingsinstituttet og Fiskeridirektoratet i Bergen.
Det blir foreslått ei løyving på 78,7 mill. kroner til prosjektering av nytt regjeringskvartal byggetrinn 3, jf. nærare omtale i programkategori 01.10.
Samla blir det foreslått å løyve 113,5 mill. kroner.
Post 31 Igangsetting av ordinære byggeprosjekt, kan overførast
Løyvinga dekker utgifter til oppstart av nye byggeprosjekt innanfor husleigeordninga.
I 2025 blei det løyvd midlar til nytt regjeringskvartal, byggetrinn 2, del I, Griegakademiet ved universitetet i Bergen og Innlandet fengsel, Ilseng avdeling.
Regjeringa foreslår å løyve 700 mill. kroner til byggeprosjektet nytt regjeringskvartal byggetrinn 2, del II, oppstart av rehabilitering av den gamle regjeringsbygningen, innanfor ei kostnadsramme på 5 104 mill. kroner, jf. forslag til romartalsvedtak. Sjå nærare omtale av prosjektet i programkategori 01.10.
Regjeringa foreslår vidare å løyve 232,9 mill. kroner til igangsetting av byggeprosjektet for Oslo fengsel, Grønland, innanfor ei kostnadsramme på 2 787 mill. kroner, jf. forslag til romartalsvedtak.
Samla blir det foreslått å løyve 932,9 mill. kroner.
Post 32 Prosjektering og igangsetting av brukarfinansierte byggeprosjekt, kan overførast
Løyvinga dekker midlar til prosjektering og igangsetting av brukarfinansierte byggeprosjekt på oppdrag frå departementa. Departementet har i eige rundskriv utarbeidd retningslinjer for gjennomføring av brukarfinansierte byggeprosjekt.
Det blir foreslått å løyve 278,9 mill. kroner.
Post 33 Vidareføring av ordinære byggeprosjekt, kan overførast
Løyvinga dekker midlar til vidareføring av bygge- prosjekt som Stortinget tidlegare har vedtatt å starte opp. Midlane skal sikre best mogeleg framdrift i pågåande prosjekt.
Rapport
I 2025 blei det brukt 4 139 mill. kroner på posten. Dei største prosjekta var nytt regjeringskvartal byggetrinn 1, 22. juli-senteret, hyblar ved fagskulen for brann- og redningspersonell og Bergen tinghus. I tillegg blei løyvinga brukt til prosjekt i avslutnings- og reklamasjonsfase som mellom anna fagskulen for brann- og redningspersonell og samlokalisering av Det samiske nasjonalteateret Beaivváš og Samisk vidaregåande skule og reindriftsskule i Karasjok.
Prioriteringar og budsjettforslag for 2027
Tabellen viser prosjekt på kap. 2445 Statsbygg som er under bygging i 2027.
Ordinære byggeprosjekt
06J1xt2
	(i mill. kr)

	
	Oppstart
	Avtalt ferdigstilling
	Kostnads-ramme per 1.7.20271
	Forventa forbruk t.o.m. 2026
	Forslag 2027

	Bygg under Digitaliserings- og forvaltningsdepartementet:

	Nytt regjeringskvartal, byggetrinn 1
	2021
	2025/2026
	24 709,3
	21 805,5
	331,0

	Nytt regjeringskvartal, byggetrinn 2, del I
	2025 
	2029
	9 008,4
	1 751,0
	1 518,0

	Bygg under Justis- og beredskapsdepartementet:

	Bergen tinghus
	2024
	2027
	1 345,5
	824,2
	213,0

	Innlandet fengsel, Ilseng avdeling
	2025
	2027
	1 086,6
	548,2
	260,0

	Bygg under Kunnskapsdepartementet:

	Blått bygg ved Nord universitet
	2022
	2025
	665,8
	574,7
	8,0

	Griegakademiet
	2025
	2029
	895,7
	176,7
	330,0

	Prosjekt i reklamasjonsfasen/avslutningsfase
	 
	 
	
	
	5,9

	Samla forslag post 33
	 
	 
	 
	
	2 665,9


1	Då prosjekta blei starta opp inngjekk kunstnarisk utsmykking i kostnadsrammene. Kostnadsrammene over er utan midlar til kunstnarisk utsmykking, då det er KORO som disponerer midlane til kunstnarisk utsmykking, jf. kap. 1530, post 36. Kostnadsrammene inneheld forventa prisvekst frå 1.7.2026 til 1.7.2027.
Statsbygg kan fordele midlane på posten mellom dei ulike prosjekta, avhengig av framdrift og likviditetsbehov for det enkelte prosjekt i 2027.
Det blir foreslått å løyve 2 665,9 mill. kroner
Post 34 Vidareføring av brukarfinansierte byggeprosjekt, kan overførast
Løyvinga dekker utgifter til vidareføring av brukarfinansierte byggeprosjekt.
I 2025 var 30 prosjekt i byggefase, og 10 av desse blei ferdigstilte. Prosjekta blei ferdigstilte til avtalt tid eller tidlegare, med unntak av nytt ambassadeanlegg i Nairobi og påbygg hos Statens Havarikommisjon som blei forsinka.
Alle prosjekta blei ferdigstilte på eller under styringsramma. I brukarfinansierte byggeprosjekt forpliktar Statsbygg seg til ei husleige basert på styringsrammene (P50) for prosjekta. 13 prosjekt er venta ferdigstilte i 2026. Dei største prosjekta i 2027 er nybygg og rehabilitering av hovudbygg ved Meteorologisk institutt på Blindern, BUF Lierfoss, Vest Lofoten politihus (Leknes), BUF Vien-senteret, Campus Haugesund ved Høgskolen på Vestlandet, tiltak bygg E og B ved Trondheim fengsel Nermarka, utskifting av scenemaskineri ved Den norske opera og ballett og ungdomssenter for BUF Stjørdal.
Det blir foreslått å løyve 856 mill. kroner.
Post 39 Renter på byggelån, kan overførast
Løyvinga dekker byggelånsrenter, som i tråd med Statsbygg si økonomimodell blir renter på byggelån på investeringspostane 30–34 aktiverte i balansen til Statsbygg.
Det blir foreslått å løyve 250 mill. kroner.
Post 45 Større utstyrskjøp og vedlikehald, kan overførast
Løyvinga dekker utstyr på eigedomane Statsbygg forvaltar, inkludert utbetringar, utskiftingar og installering av tekniske anlegg samt investeringar i IKT og større utstyr til administrasjonen til Statsbygg og til drift av eigedomane.
Rapport
Løyvinga for 2025 blei brukt til innkjøp som skal aktiverast i balansen og avskrivast. Dette gjeld investeringar i IKT og større utstyr til administrasjonen til Statsbygg og til drift av eigedomane. I tillegg blei løyvinga brukt til bygningsmessige utskiftingar og utbetringar.
Prioriteringar og budsjettforslag for 2027
I 2027 blir det foreslått å bruke 184,5 mill. kroner til innkjøp av utstyr og installering av tekniske anlegg på eigedomar som Statsbygg forvaltar samt investeringar i IKT og større utstyr til administrasjonen til Statsbygg, og 200 mill. kroner til bygningsmessige utskiftingar og utbetringar.
Samla blir det foreslått å løyve 384,5 mill. kroner.
Post 49 Kjøp av eigedomar, kan overførast
Løyvinga dekker kjøp av eigedomar og tomter til bruk i aktuelle byggeprosjekt.
I 2025 blei det mellom anna kjøpt eigedom til nytt regjeringskvartal, Møllergata 23-25 og kanselliet i Amman, Jordan. I tillegg blei det kjøpt eigedom til trafikkstasjonar på Jessheim og i Ørsta og til Barne-, ungdoms- og familieetaten i Bodø.
I 2027 er det mellom anna planlagt å kjøpe tomt til trafikkstasjon i Drøbak og bustader i Longyearbyen.
I samband med nytt politihus i Bergen foreslår regjeringa ei fullmakt til å pådra staten forpliktingar utover budsjettåret for kjøp av eigedom innanfor ei samla ramme på 100 mill. kroner (2026-kroner), jf. forslag til romartalsvedtak. Dette kjem i tillegg til løyvinga på 225 mill. kroner til kjøp av eigedom som Stortinget vedtok i samband med revidert nasjonalbudsjett for 2026.
Det blir foreslått å løyve 38 mill. kroner.
Balansen til Statsbygg
05J2xt2
	(i 1000 kr)

	 
	Rekneskap 2024
	Rekneskap 2025
	Overslag 2026
	Overslag 2027

	Eigedelar:
	 
	 
	 
	 

	Anleggsmiddel
	
	
	
	

	Driftsmidlar, eigedomar
	70 984 603
	76 494 908
	83 296 699
	87 008 005

	Aksjar, andelar
	30
	30
	0
	0

	Utlån og obligasjonar
	1 680
	0
	0
	0

	Sum anleggsmiddel
	70 986 313
	76 494 938
	83 296 699
	87 008 005

	Omløpsmiddel
	
	
	
	

	Kortsiktige fordringar
	38 118
	44 849
	41 483
	43 166

	Sum omløpsmiddel
	38 118
	44 849
	41 483
	43 166

	Sum eigedelar
	71 024 431
	76 539 786
	83 338 182
	87 051 172

	Eigenkapital og gjeld:
	
	
	
	

	Eigenkapital
	
	
	
	

	Eigenkapital, ekskl. reguleringsfond
	
	
	
	

	Reguleringsfond
	1 458 791
	1 547 605
	1 547 605
	1 547 605

	Sum eigenkapital
	1 458 791
	1 547 605
	1 547 605
	1 547 605

	Langsiktig gjeld
	
	
	
	

	Staten si renteberande gjeld
	70 986 313
	76 494 938
	83 296 699
	87 008 005

	Anna langsiktig gjeld
	0
	0
	0
	0

	Sum langsiktig gjeld
	70 986 313
	76 494 938
	83 296 699
	87 008 005

	Kortsiktig gjeld
	
	
	
	

	Kortsiktig gjeld
	65 602
	146 024
	61 406
	103 715

	Mellomverande med statskassa
	-1 486 275
	-1 648 781
	-1 567 528
	-1 608 154

	Sum kortsiktig gjeld
	-1 420 673
	-1 502 756
	-1 506 122
	-1 504 439

	Sum eigenkapital og gjeld
	71 024 431
	76 539 786
	83 338 182
	87 051 172


Programkategori 01.40 Forvaltningsutvikling, digitaliserings-, personvern- og ekompolitikk
Utgifter under programkategori 01.40 fordelte på kapittel
	PIKL
	
	
	
	
	(i 1 000 kr)

	Kap.
	Nemning
	Rekneskap 2025
	Saldert 
budsjett 2026
	Forslag 2027
	Endring i pst.

	1540
	Digitaliseringsdirektoratet
	1 382 893
	1 322 498
	1 321 305
	-0,1

	1541
	Digitaliserings- og ekompolitikk
	585 250
	213 513
	69 807
	-67,3

	1542
	Internasjonalt samarbeid
	243 808
	466 869
	346 524
	-25,8

	1543
	Nasjonal kommunikasjonsmyndigheit
	561 160
	827 151
	1 129 094
	36,5

	1545
	Datatilsynet
	84 545
	91 622
	93 648
	2,2

	1546
	Personvernnemnda
	6 489
	4 150
	4 264
	2,7

	
	Sum kategori 01.40
	2 864 145
	2 925 803
	2 964 642
	1,3


Inntekter under programkategori 01.40 fordelte på kapittel
	PIKL
	
	
	
	
	(i 1 000 kr)

	Kap.
	Nemning
	Rekneskap 2025
	Saldert 
budsjett 2026
	Forslag 2027
	Endring i pst.

	4540
	Digitaliseringsdirektoratet
	439 051
	392 457
	336 711
	-14,2

	4542
	Internasjonalt samarbeid
	3 562
	3 529
	3 403
	-3,6

	4543
	Nasjonal kommunikasjonsmyndigheit
	887 460
	583 946
	99 959
	-82,9

	4545
	Datatilsynet
	250
	
	
	0,0

	5579
	Sektoravgifter under Digitaliserings- og forvaltningsdepartementet
	294 687
	312 377
	334 412
	7,1

	
	Sum kategori 01.40
	1 625 010
	1 292 309
	774 485
	-40,1


Innleiing
Digitaliserings- og forvaltningsdepartementet har koordineringsansvaret for forvaltningspolitikken, regjeringa sin digitaliseringspolitikk og sektoransvaret for elektronisk kommunikasjon (ekom).
Føremålet med forvaltningspolitikken er å fastsette felles rammer for korleis forvaltninga bør fornye seg, arbeide og vere organisert. Dette skal gi innbyggarane gode tenester, bidra til at avgjerder er fagleg baserte, fremje effektiv bruk av ressursane og vareta rettssikkerheit og demokratiske verdiar. Digitaliserings- og forvaltningsdepartementet har ei rolle som pådrivar og legg til rette for ei effektiv, open og samordna forvaltning som har høg tillit i befolkninga. Kvar enkelt sektor, departement og underliggande verksemd har eit sjølvstendig ansvar for å organisere seg og arbeide slik at dei politiske måla blir nådd.
Digitalisering skal bidra til eit berekraftig velferdssamfunn som varetar ein trygg og enkel kvardag for innbyggarane og frivillig sektor, eit konkurransedyktig næringsliv og ein betre offentleg sektor. Føremålet med digitaliseringspolitikken er å utvikle rammevilkår som støttar opp under digitaliseringa i sektorane, på tvers av sektorar og samfunnet som heilskap, og som bidrar til å trygge Noregs digitale sjølvstende og handlingsrom i ei tid med aukande geopolitisk usikkerheit.
Digitaliseringa av samfunnet skal skje på ein berekraftig og inkluderande måte, slik at flest mogleg blir inkluderte i det digitale samfunnet. Digitalisering skal òg bidra til forenkling og effektivisering i både offentleg og privat sektor. Samstundes er det viktig å hindre at digitaliseringa svekker personvern og forbrukarvern, aukar sårbarheita for digitale angrep eller svekker Noregs konkurranseevne i dei digitale marknadane.
Digitaliserings- og forvaltningsdepartementet har eit samordningsansvar på ei rekke område:
Å identifisere utfordringar på tvers av sektorar og å initiere, koordinere og følgje opp tverrgåande digitaliseringstiltak, irekna utvikling av strategiar og handlingsplanar og utvikling av digitale fellesløysingar som brukast i offentlege tenester.
Samordning av regjeringa sin digitaliseringspolitikk overfor EU og andre internasjonale fora, til dømes når Noreg er gjesteland i G20.
Samordning av regjeringa sin politikk for kunstig intelligens (KI) og forvaltning av tilknytt regelverk.
Eit særskilt ansvar for å arbeide for ei styrkt og meir heilskapleg tilnærming til deling og bruk av data og til informasjonssikkerheit i forvaltninga.
Føremålet med ekompolitikken er å legge til rette for eit likeverdig tilbod av sikre og robuste elektroniske kommunikasjonstenester av høg kvalitet og til rimelege prisar over heile landet, som støttar nasjonal beredskap og større digitalt handlingsrom. Datasenter, høghastigheits breibandnett og mobilnett med god kapasitet er viktig for levering av internett og andre elektroniske kommunikasjonstenester til innbyggarar, næringsliv, organisasjonar, forvaltning og kritiske samfunnsfunksjonar. Datasentera og mobil- og breibandnetta er følgjeleg ein føresetnad for digitalisering og digitale løysingar, og derfor for oppgåveutføring, verdiskaping, innovasjon og samfunnssikkerheit på tvers av alle sektorar. Den sikkerheitspolitiske verdssituasjon er i endring og høg sikkerheit og beredskap i netta og tenestene er ein føresetnad for at potensialet for digitalisering skal kunne utnyttast. Digitaliserings- og forvaltningsdepartementet har òg ansvaret for prosjektet for nytt nødnett.
Digitaliserings- og forvaltningsdepartementet har det overordna ansvaret for personvernpolitikken og ansvaret for personopplysningsforskrifta. Arbeidet skal bidra til at det blir tatt omsyn til personvern i utforming av politikk og regelverk. Justis- og beredskapsdepartementet har ansvaret for personopplysningslova. Personvernomsyn og den generelle personvernreguleringa gjeld for alle sektorar. Kvart departement har ansvaret for å vareta personvernregelverket og personvernomsyn i sitt arbeid og i sin sektor. Personvernarbeidet i Digitaliserings- og forvaltningsdepartementet er nært knytt til departementet sitt arbeid med både forvaltningspolitikk og digitaliseringspolitikk.
Digitaliserings- og forvaltningsdepartementet har ansvaret for etatsstyringa av Digitaliseringsdirektoratet og Nasjonal kommunikasjonsmyndigheit. Departementet har òg det administrative ansvaret for Datatilsynet. Det administrative ansvaret for Personvernnemnda ligg i departementet, medan ansvaret for drift av sekretariatet til nemnda frå 2026 ligg i Statens sivilrettsforvaltning. Staten eig òg 100 pst. av aksjane i Norid AS, som mellom anna forvaltar det norske toppnivådomenet .no. Digitaliserings- og forvaltningsdepartementet forvaltar staten sitt eigarskap i selskapet.
Mål for programkategorien
1. Forvaltninga i Noreg er effektiv, open, samordna og har høg tillit i befolkninga.
Digitalisering og bruk av ny teknologi, inkludert kunstig intelligens, skal skje på ein ansvarleg og verdiskapande måte som aukar produktivitet, styrkjer konkurransekraft og gir gode vilkår for deltaking, innovasjon, sikkerheit og personvern.
Eit likeverdig tilbod av sikre og robuste elektroniske kommunikasjonstenester av høg kvalitet og til rimelege prisar over heile landet, som støttar nasjonal beredskap og større digitalt handlingsrom.
Mål 1 Forvaltninga i Noreg er effektiv, open, samordna og har høg tillit i befolkninga
Forvaltninga skal tilby gode og effektive offentlege tenester, vere open og ha høg tillit i befolkninga. Digitaliserings- og forvaltningsdepartementet har ansvaret for å samordne regjeringa sitt arbeid med å fornye, forsterke og forbetre offentleg sektor. Arbeidet skal føre til betre tenester og styrking av kjerneoppgåvene, bidra til meir heilskapleg organisering og effektiv bruk av ressursane, forenkling, redusert detaljstyring og deregulering. Regjeringa vil redusere unødvendig byråkrati, styrkje lokal fridom og sikre at ressursane blir brukte der behovet og effekten er størst. Tillitsbasert styring og leiing skal styrkjast med færre og tydelegare mål, mindre statleg detaljstyring og større lokalt handlingsrom. Offentleg sektor skal vere sterk og samordna. Utviklinga av offentleg forvaltning skal forankrast i sentrale verdiar som demokrati, rettssikkerheit, fagleg integritet og effektivitet.
Digitaliserings- og forvaltningsministeren har ansvaret for å koordinere regjeringa sitt arbeid med berekraftsmåla nasjonalt. Regjeringa si årlege rapportering til Stortinget om oppfølginga av berekraftsmåla følgjer som eit digitalt vedlegg til denne proposisjonen. Rapporteringa bygger vidare på Meld. St. 35 (2024–2025) Norges arbeid med bærekraftsmålene – Status, utfordringer og veien videre (berekraftsmeldinga) og Noregs frivillige rapportering til FN som blei presentert under FN sitt høgnivåforum for berekraftig utvikling i juli 2026. Digitaliserings- og forvaltningsdepartementet har ansvaret for å koordinere Noregs deltaking i det internasjonale samarbeidet Open Government Partnership (OGP). Gjennom dette samarbeidet forpliktar Noreg seg til å arbeide tett saman med sivilsamfunnet for å fremje openheit i offentleg sektor. I fellesskap skal det utarbeidast forpliktingar som styrkjer arbeidet for ei open forvaltning. Den gjeldande handlingsplanen, Ei open forvaltning, blei lagt fram i 2024 og inneheld konkrete tiltak for å styrkje openheitsarbeidet. Frå 1. oktober 2025 tok Noreg plass i den globale styringskomiteen for OGP for ein treårsperiode.
Mål 2 Digitalisering og bruk av ny teknologi, inkludert kunstig intelligens, skal skje på ein ansvarleg og verdiskapande måte som aukar produktivitet, styrkjer konkurransekraft og gir gode vilkår for deltaking, innovasjon, sikkerheit og personvern
Regjeringa ønskjer ein sterk og effektiv offentleg sektor som gir innbyggarane gode tenester, valfridom og sikkerheit. Offentleg sektor skal vere effektiv, og gjennom digitalisering er målet å tilby forbetra offentlege tenester, fremje innovasjon og verdiskaping i næringslivet og sikre ei berekraftig og inkluderande samfunnsutvikling. Digitaliseringspolitikken grip på tvers av samfunnssektorane, og ei viktig oppgåve for Digitaliserings- og forvaltningsdepartementet er samordning av politikken.
Eit sentralt mål i regjeringa sin plan for Noreg er å skape moglegheiter og trygge rammer for bruk av KI. Regjeringa vil utnytte potensialet i teknologien til å styrkje norsk konkurransekraft, auke produktiviteten og samstundes vareta nasjonal sikkerheit. KI kan forbetre tenester, løysingar og arbeidsprosessar i både offentleg forvaltning og næringslivet. Regjeringa vil derfor legge til rette for bruk av teknologien på ein måte som gagnar innbyggarane og samfunnet, samstundes som utfordringar blir handterte på ein ansvarleg og sikker måte. Regjeringa har etablert KI Noreg for å styrkje rettleiing, bidra til raskare og trygg innføring av KI-løysingar og fremje tettare samarbeid mellom offentleg sektor, næringslivet og forskingsmiljø. I 2027 får KI Noreg i oppgåve å evaluere KI-modellar, inkludert sikkerheita i desse. Arbeidet skal skje i samarbeid med forskingsmiljø og andre relevante aktørar. KI Noreg skal òg vere kontaktpunktet mot internasjonale sikkerheitsmiljø innan KI, til dømes AI Safety Institutes.
Regjeringa følgjer opp digitaliseringsstrategien Fremtidens digitale Norge – Nasjonal digitaliseringsstrategi 2024–2030, som blei lagt fram hausten 2024. Det er eit mål at Noreg skal bli det mest og best digitaliserte landet i verda. Strategien peikar på nokre viktige føresetnadar som må vere på plass for å gjennomføre den digitale omstillinga på ein forsvarleg måte. Det gjeld mellom anna ei forsterka styring og samordning av digitaliseringspolitikken, ein sikker og framtidsretta infrastruktur og styrkt sikkerheit og beredskap. Strategien legg òg vekt på verdien av eit godt personvern for alle, digital inkludering og nødvendig digital kompetanse.
Effektiv deling og bruk av data er viktig for vellykka digitalisering av samfunnet. Ny lov om datadeling og dataforvaltning (dataforvaltningslova) blei vedtatt av Stortinget i juni 2026, jf. Prop. 54 LS (2025–2026) og Innst. 387 L (2025–2026). Lova fremjar vidarebruk av data frå offentleg sektor og bidrar til forsking, innovasjon og utvikling av produkt og tenester.
Digitale fellesløysingar i forvaltninga bidrar til gode offentlege tenester for innbyggarar, frivillig sektor og næringslivet. Fellesløysingane er viktige for digitaliseringa av Noreg fordi dei dekker like behov og tilbyr standardisert funksjonalitet. Dei sparar samfunnet for millionar av kroner kvart år. Fellesløysingar kan òg vere viktige for å kunne kommunisere med befolkninga i krisetider. Det er derfor viktig at løysingane er sikre og stabile. Digitaliseringsdirektoratet arbeider kontinuerleg med forsvarleg drift, forvaltning og vidareutvikling av fellesløysingane.
Mål 3 Eit likeverdig tilbod av sikre og robuste elektroniske kommunikasjonstenester av høg kvalitet og til rimelege prisar over heile landet, som støttar nasjonal beredskap og større digitalt handlingsrom
Den alvorlege sikkerheitspolitiske situasjonen gjer at høg sikkerheit og beredskap i den digitale infrastrukturen blir stadig viktigare. Grunnleggande digital infrastruktur, som mobil- og breibandnett og datasenter, er viktig for den nasjonale beredskapen og det digitale handlingsrommet til Noreg. Både totalforsvaret og Forsvaret er avhengige av han. Derfor la regjeringa i september 2025 fram Nasjonal sikkerhetsplan for digital infrastruktur – Elektronisk kommunikasjon i fred, krise og krig. Regjeringa har vidare vald ut digital infrastruktur som eitt av tre samfunnsområde som er prioriterte i den første langtidsplanen for sivil beredskap, som regjeringa tar sikte på å legge fram i 2026. Krava til sikkerheit og beredskap er skjerpa i ekomlova som tredde i kraft i 2025 og regjeringa sørga då òg for å regulere datasenter særskilt for første gang. I statsbudsjettet for 2026 blei løyvinga til telesikkerheit og beredskap auka betydeleg, til totalt over 400 mill. kroner. Regjeringa foreslår å trappe opp innsatsen ytterlegare i 2027, jf. omtale under kap. 1543.
Regjeringa ser store moglegheiter i digitalisering og ny teknologi. Grunnleggande digital infrastruktur med høg kvalitet og sikkerheit, er viktig for levering av internett og andre elektroniske kommunikasjonstenester, og er derfor ein føresetnad for digitalisering i alle sektorar og avgjerande for å bygge landet vidare i framtida. Det er viktig at alle kan delta i den digitale utviklinga.
Dei viktigaste linjene i norsk ekompolitikk skal ligge fast. Regjeringa vil vidareføre den marknadsbaserte tilnærminga til utbygging av nett og tenester og prinsippa om forsvarleg sikkerheit, minimumsregulering, teknologinøytralitet og effektiv marknadsregulering. Det er i hovudsak marknadsaktørane som skal finansiere vidare utbygging, og regjeringa vil legge til rette for dette.
Kap. 1540 	Digitaliseringsdirektoratet
	KPAL
	
	
	
	(i 1 000 kr)

	Post
	Nemning
	Rekneskap 2025
	Saldert budsjett 2026
	Forslag 2027

	01
	Driftsutgifter, kan nyttast under post 27
	180 795
	180 194
	186 442

	21
	Særskilde driftsutgifter, kan overførast
	32 861
	21 320
	42 309

	22
	Tredjepartskostnadar nasjonale fellesløysingar
	201 949
	224 000
	210 000

	23
	Utvikling og forvaltning av nasjonale fellesløysingar, kan overførast
	620 245
	531 674
	548 707

	25
	Medfinansieringsordning for digitaliseringsprosjekt, kan overførast
	130 197
	152 758
	124 381

	26
	Stimulab, kan overførast
	3 485
	5 486
	5 651

	27
	Tilsyn for universell utforming av ikt, kan nyttast under post 01
	27 860
	21 405
	22 197

	28
	KI Noreg
	
	10 000
	45 100

	29
	Brukarutløyste kostnadar Altinn, kan overførast
	175 840
	166 000
	126 500

	71
	IT-tilskot
	9 661
	9 661
	10 018

	
	Sum kap. 1540
	1 382 893
	1 322 498
	1 321 305


Digitaliseringsdirektoratet skal hjelpe til å løyse dei store utfordringane som samfunnet står framføre, og har som samfunnsoppdrag å bidra til ein effektiv, brukarretta og samordna digitalisering av offentleg sektor. Digitaliseringsdirektoratet er eit ordinært statleg forvaltningsorgan under Digitaliserings- og forvaltningsdepartementet. Direktoratet skal, i nært samarbeid med andre aktørar både i offentleg og privat sektor, bidra til å realisere regjeringa sine ambisjonar og mål for digitaliseringa av samfunnet. Digitaliseringsdirektoratet har offentleg sektor som si primære målgruppe. Innbyggarar, frivillig sektor og næringslivet er òg viktige målgrupper. Direktoratet skal legge til rette for tilgang til brukartilpassa digitale løysingar, fremje deling av data og bidra til ansvarleg innovasjon. Gjennom KI Noreg har direktoratet òg eit særskilt ansvar for å rettleie om, og vere ein pådrivar for ansvarleg og innovativ bruk av KI i både offentleg og privat sektor.
Direktoratet skal bidra til samordna digitalisering gjennom å vere eit fagorgan for digitalisering, ansvarleg innovasjon, bruk av KI og deling og bruk av data, heilskapleg informasjonsforvaltning, leverandør av fellesløysingar og tilsyn for universell utforming av ikt. Som fagorgan skal Digitaliseringsdirektoratet vareta den faglege integriteten sin, basert på kunnskap og godt skjønn.
Digitaliseringsdirektoratet er fagdirektorat for Digitaliserings- og forvaltningsdepartementet og skal gi råd som fremjar samordna digitalisering. Direktoratet skal støtte departementet i oppfølginga av digitaliseringsstrategien, og gjennomføre relevante tiltak i strategien. Direktoratet skal mellom anna bidra til offentleg sektor sitt arbeid med utvikling av samanhengande tenester og felles økosystem.
Digitaliseringsdirektoratet skal, som fagorgan, òg vere ein pådrivar for auka digitalisering og innovasjon og samordna førebyggande informasjonssikkerheit i forvaltninga. Digitaliseringsdirektoratet er sekretariat for Digitaliseringsrådet og forvaltar òg finansielle verkemiddel som medfinansieringsordninga for digitaliseringsprosjekt som skal bidra til auka digitalisering i forvaltninga, og Stimulab, som skal bidra til auka innovasjon i offentleg sektor.
Som leverandør av fellesløysingar arbeider Digitaliseringsdirektoratet med å drifte, vidareutvikle og utbreie fellesløysingar som Altinn og ID-porten, og å skape nye verdiar og digitale tenester med høg tillit. I lys av den sikkerheitspolitiske situasjonen er det særskild merksemd knytte til sikkerheit i dei digitale løysingane. Oppgåver knytte til rolla som tilsyn for universell utforming av ikt skal utøvast uavhengig av direktoratet sine andre oppgåver.
Digitaliseringsdirektoratet skal støtte opp om målet om at forvaltninga i Noreg er effektiv, open, samordna og har høg tillit i befolkninga. Direktoratet skal òg bidra til målet om at digitaliseringa i samfunnet gir gode vilkår for deltaking, verdiskaping og innovasjon i offentleg og privat sektor.
Post 01 Driftsutgifter, kan nyttast under post 27
Løyvinga dekker løn til tilsette, husleige og andre faste driftsutgifter.
Rapport
Digitaliseringsdirektoratet har i 2025 styrkt rolla si som fagorgan. Direktoratet utvikla eit kunnskapsgrunnlag som gir oversikt over meir enn 550 pågåande og planlagde digitaliseringstiltak i offentleg sektor. Oversikta legg grunnlag for meir heilskapleg prioritering av digitale tiltak i offentleg sektor.
I 2025 bidrog Digitaliseringsdirektoratet i oppfølginga av digitaliseringsstrategien, gjennom mellom anna å vidareutvikle arbeidet for samordna digitalisering og virkemiddelstøtte.
Hausten 2025 blei felles anbefalingar om styringsaktivitetar for informasjonssikkerheit og personopplysningsvern utarbeida. Anbefalingane er publisert på den nye nasjonale portalen for digital sikkerheit – Sikkert.no – som blei lansert i januar 2026. Anbefalingane gir eit meir samordna og einskapleg bodskap til brukarane.
Digitaliseringsdirektoratet fekk i juni 2025 i oppdrag å etablere KI Noreg, ein nasjonal arena for ansvarleg og innovativ bruk av KI. I løpet av året blei det gjennomført omfattande førebuande arbeid, og ei interimsorganisering blei etablert. Vidare blei arbeidet med å etablere ei norsk regulatorisk KI-sandkasse starta, i samarbeid med Nasjonal kommunikasjonsmyndigheit og Datatilsynet. For meir informasjon om KI Noreg og den regulatoriske KI-sandkassa, sjå omtale under post 28.
I 2025 blei den samanhengande tenesta Digitalt dødsbu lansert. Tenesta gir etterlatne betre oversikt og enklare handtering av dødsbu, og er eit viktig steg i retning av meir brukarorienterte og sektorovergripande digitale tenester. Vidare utrulling og utvikling av tenesta blir planlagt i dialog med dei involverte aktørane.
Regjeringa la i 2023 fram både handlingsplan for auka inkludering i eit digitalt samfunn og strategi for eID i offentleg sektor. Digitaliseringsdirektoratet har i 2025 følgt opp desse dokumenta som ledd i regjeringa sin politikk for digital inkludering. Målet med handlingsplanen var å motverke digital utanforskap, og å legge til rette for at alle blir inkluderte i samfunnet, uavhengig av bakgrunn, språkkunnskapar, alder og så vidare. Handlingsplanen gjekk ut i 2025, og oppsummeringa av arbeidet viser at 59 av dei totalt 71 tiltaka blei gjennomførte, eller blir vidareførte. Digitaliseringsdirektoratet vil halde fram innsatsen for å bidra til auka digital deltaking og kompetanse blant innbyggarane som ein del av arbeidet med oppfølging av digitaliseringsstrategien til regjeringa.
Gjennom tilskotsordningar blei det i 2025 løyvd midlar til tiltak som styrkjer digital kompetanse og rettleiing for innbyggarar med låg eller manglande digital kompetanse.
I 2025 har Digitaliseringsdirektoratet leia arbeidet med ei konseptvalutgreiing (KVU) på eID-området. Utgreiinga er eitt av fleire tiltak i arbeidet med å førebu Noreg på innføringa av nytt eID-regelverk og europeisk digital lommebok. Det blei lansert ei nasjonal sandkasse for digital lommebok for å utforske nye løysingar og tenester basert på lommebokteknologi. Digitaliseringsdirektoratet arbeidde òg vidare med nasjonal fullmaktsløysing for ikkje-digitale brukarar. I samarbeidsprosjektet «MinID for ungdom» jobbar Digitaliseringsdirektoratet med å gjere det enklare å skaffe og bruke MinID gjennom tildeling av MinID i skulen.
Prioriteringar og budsjettforslag for 2027
Digitaliseringsdirektoratet skal, som fagorgan innan digitalisering, ha god kunnskap og oversikt over status for digitalisering i offentleg sektor. Direktoratet skal gi råd og løfte relevante problemstillingar til departementet. Sentrale tiltak som direktoratet har ansvar for, er å følgje opp utgreiinga av tilbod om digital lommebok med eID på høgt nivå til alle og utvikling av ein heilskapleg digital fullmaktsløysing for å bidra til auka digital inkludering.
Direktoratet skal sørgje for at digitale fellesløysingar blir drifta, forvalta og vidareutvikla på ein berekraftig og forsvarleg måte. Direktoratet skal etablere ny finansieringsmodell for digitale fellesløysingar. Modellen inneber at delar av kostnadane til forvaltning, drift og vidareutvikling av Digitaliseringsdirektoratets fellesløysingar er sentralfinansierte, medan delar av kostnadane skal fakturerast verksemdene som brukar løysingane. Sjå ytterlegare omtale under post 22 og 23.
Digitaliseringsdirektoratet skal framleis prioritere KI Noreg og vidareutvikling av eininga. KI Noreg har ei sentral rolle som pådrivar og rettleiar, og skal fungere som den nasjonale arenaen for ansvarleg innovasjon, utvikling og bruk av KI i offentleg og privat sektor. Direktoratet skal arbeide vidare med etableringa av den regulatoriske KI-sandkassa saman med Nasjonal kommunikasjonsmyndigheit og Datatilsynet. Sandkassa blir formelt etablert og operativ frå det tidspunktet KI-lova tar til å gjelde i Noreg. Sjå ytterlegare omtale under post 28.
Som følgje av tekniske budsjettjusteringar blir det foreslått å auke posten med 1,4 mill. kroner mot ein tilsvarande reduksjon på kap. 1540, post 23.
Samla blir det foreslått å løyve 186,4 mill. kroner.
Det blir foreslått at løyvinga kan overskridast mot tilsvarande meirinntekter på kap. 4540, post 03, jf. forslag til romartalsvedtak.
Post 21 Særskilde driftsutgifter, kan overførast
Løyvinga dekker utgifter til Digitaliseringsdirektoratet sine utviklingsoppgåver og it-prosjekt, og nyutvikling knytt til nasjonale fellesløysingar.
For rapportering sjå omtale under post 01.
Prioriteringar og budsjettforslag for 2027
Det blir foreslått å auke løyvinga med 25 mill. kroner til å etablere ei felles løysing for trygg og koordinert bruk av generativ KI i offentleg sektor. Løysinga skal vere eit felles fundament som dekker like behov på tvers av verksemder, mellom anna krav til sikkerheit og personvern, tilgang til relevante data, logging og tilkopling til språkmodellar. Ho skal redusere dobbeltarbeid ved å bli bygd éin gong for deretter å bli delt og brukt breitt. I første fase er prosjektet avgrensa til å utvikle eit rammeverk i samarbeid med Helsedirektoratet. Dette omfattar tilgang til KI-modellar, komponentar for søkbasert forbetring av KI-svar, integrasjonar, sikkerheit og logging. Arbeidet med løysinga skal òg vere kopla til Direktoratet for forvaltning og økonomistyring sine rammeavtaler om KI-modellar.
For å samle all aktivitet knytt til KI Noreg blir det foreslått å redusere løyvinga med 4,8 mill. kroner mot ein tilsvarande auke på post 28.
Samla blir det foreslått å løyve 42,3 mill. kroner.
Det blir foreslått at løyvinga kan overskridast mot tilsvarande meirinntekter på kap. 4540, post 03, jf. forslag til romartalsvedtak.
Post 22 Tredjepartskostnadar nasjonale fellesløysingar
Løyvinga dekker utgifter for bruk av elektronisk ID på høgt sikkerheitsnivå skrive ut av private leverandørar, og elektronisk ID med lågare sikkerheitsnivå skrive ut av enten det offentlege eller private leverandørar. På vegne av offentlege verksemder har Digitaliseringsdirektoratet inngått avtale med fleire private leverandørar. Forslaget til løyving er basert på forventa volum for bruk hos verksemdene som brukar ID-porten.
Løyvinga dekker òg utgifter for bruk av Digital postkasse til innbyggarar der det er inngått avtale med fleire private leverandørar, og kostnadar for innlogging til postkassene via ID-porten og kostnadar knytte til eSignering. Desse kostnadane blir dei enkelte verksemdene fakturert for, jf. kap. 4540, post 05.
Løyvinga skal vere tilpassa faktisk bruk av løysingane i forvaltninga og gjeldande rammevilkår frå underleverandørar. I 2027 er det ekstra usikkerheit knytt til løyvingsanslaget og forventa kostnadar knytte til bruk, på grunn av iverksetting av ny finansieringsmodell for fellesløysingane frå 1. januar 2027.
For rapportering sjå omtale under post 01.
Prioriteringar og budsjettforslag for 2027
Det blir foreslått å løyve 210 mill. kroner.
Det blir foreslått at løyvinga kan overskridast mot tilsvarande meirinntekter på kap. 4540, post 05, jf. forslag til romartalsvedtak.
Post 23 Utvikling og forvaltning av nasjonale fellesløysingar, kan overførast
Løyvinga dekker utvikling, forvaltning og drift av dei nasjonale fellesløysingane som Digitaliseringsdirektoratet har ansvaret for. Løyvinga dekker òg direktoratet sin innsats knytt til sikkerheit i dei digitale fellesløysingane.
Vidare dekker løyvinga nødvendige tilpassingar som følgje av samarbeid med EU og nordisk-baltisk samarbeid. Løyvinga dekker òg deler av arbeidet med strategi og samordning av nasjonale fellesløysingar slik at dei blir forvalta og vidareutvikla på ein heilskapleg måte.
Som ein del av oppgåvene med å drifte, forvalte og utvikle løysingane, utfører Digitaliseringsdirektoratet enkelte oppdrag knytte til utvikling av særskild funksjonalitet og tilleggstenester som er etterspurt av kundar og tenesteeigarar. Desse kostnadane blir fakturert vidare. Føring av inntektene skjer på kap. 4540, post 03.
Rapport
Digitaliseringsdirektoratet forvaltar digitale fellesløysingar og register som er del av Noreg sin felles digitale infrastruktur. Sikre og robuste fellesløysingar er ein føresetnad for å kunne utvikle gode digitale tenester raskt og kostnadseffektivt. Det er ei vedvarande auke i bruk både målt i transaksjonar og tal på verksemder som nyttar løysingane.
I 2025 hadde Digitaliseringsdirektoratet stabil drift og oppetid innanfor krava i dei nasjonale fellesløysingane som direktoratet forvaltar, samstundes som sikkerheit og beredskap blei ytterlegare styrkt i lys av eit skjerpa trusselbilde. Det blei sett i verk tiltak for å styrkje overvaking, beredskap og handtering av digitale hendingar.
Våren 2023 blei det etablert eit tverretatleg program (Nye Altinn), under leiing av Digitaliseringsdirektoratet og med dei største tenesteeigarane som brukar Altinn; Brønnøysundregistera, Skatteetaten og Statistisk Sentralbyrå. Programmet har utvikleutvikla Altinn 3 i Digitaliseringsdirektoratet og reetablert tenestene til verksemdene i den nye plattforma. Programmet varer ut 2026. Moderniseringa av Altinn har vore ein av dei viktigaste innsatsane for vidareutvikling av fellesløysingane. I løpet av 2025 blei sentrale komponentar i Altinn 3 sett i ordinær bruk, og fleire høgvolumtenester er migrert til ny plattform. Den gamle plattforma, Altinn II, blei avvikla i høve til planen i juni 2026.
Bruken av fleire av fellesløysingane auka i 2025. Det er mellom anna solid vekst i bruk av autorisasjonstenester og talet på innbyggarar med Digital postkasse. Dialogporten, som er ei digital løysing som legg til rette for sikker og effektiv kommunikasjon mellom offentlege tenesteplattformer (som Altinn) og brukarar, blei lansert i 2025. Løysinga blir no nytta av fleire verksemder.
Digitaliseringsdirektoratet arbeidde òg målretta med å utvikle ein ny og meir føreseieleg finansieringsmodell for direktoratet sine fellesløysingar i tett samarbeid med departementet og aktuelle verksemder.
Prioriteringar og budsjettforslag for 2027
Fellesløysingane har ein sentral plass i tenesteproduksjonen i offentleg sektor og den digitale samhandlinga med innbyggarar og næringsliv. Aktiviteten frå profesjonelle trusselaktørar er aukande knytt til digitale løysingar og tenester. Det er viktig at fellesløysingane har tilstrekkeleg kapasitet og er robuste nok til å dekke ikkje berre ein normal situasjon, men òg krisesituasjonar der fellesløysingar kan vere nyttige til informasjonsdeling og kommunikasjon.
Den nye Altinn-plattforma (Altinn 3) er basert på moderne skyteknologi og open kjeldekode. Frå januar 2027 går Altinn-løysinga over i ordinær drift og forvaltning i Digitaliseringsdirektoratet. Direktoratet skal sørgje for ei god overføring av programmet Nye Altinn til ordinær drift, forvaltning og utvikling av plattforma. Som følgje av at investeringsprogrammet Nye Altinn no er gjennomført, blir løyvinga foreslått redusert med 103,2 mill. kroner.
Regjeringa har vedtatt ny finansieringsmodell med verknad frå 1. januar 2027 for å sikre berekraftig og langsiktig finansiering av fellesløysingane til Digitaliseringsdirektoratet. For å vareta dette blir det foreslått å auke løyvinga med 105,7 mill. kroner til teknisk infrastruktur og styrking av drift- og forvaltningsorganisasjonen i Digitaliseringsdirektoratet. Inkludert i beløpet er ei rammeoverføring på 30,7 mill. kroner frå verksemder som får tilsvarande kostnadsreduksjon som følgje av den nye modellen.
Som følgje av tekniske budsjettjusteringar blir det foreslått å redusere posten med 1,4 mill. kroner mot ein tilsvarande auke på kap. 1540, post 01.
Samla blir det foreslått å løyve 548,7 mill. kroner.
Det blir foreslått at løyvinga kan overskridast mot tilsvarande meirinntekter på kap. 4540, post 03, jf. forslag til romartalsvedtak.
Post 25 Medfinansieringsordning for digitaliseringsprosjekt, kan overførast
Føremålet med løyvinga er å bidra til gjennomføring av samfunnsøkonomisk lønsame digitaliseringsprosjekt og realisering av gevinstar. Posten blir budsjettert med tilsegnsramme, tilsegnsfullmakt og løyving. Tilsegnsramma er summen av nye tilsegn som kan bli gitt i budsjettåret og er den relevante størrelsen for å vurdere aktiviteten på ordninga. Løyvinga dekker den delen av tilsegner gitt i budsjettåret som ein forventar å utbetale same år og tilsegn frå tidlegare år som ein antar kjem til utbetaling dette budsjettåret. Tilsegnsfullmakta viser staten sine forpliktingar ved utgangen av året, det vil seie den delen av gitte tilsegn som enno ikkje er utbetalt.
Rapport
Medfinansieringsordninga har sidan oppstarten i 2016 bidratt til 111 tiltak med samla tilsegn på over 1,4 mrd. kroner. Verksemdene som tar imot medfinansiering bidrar med tilsvarande beløp i eigenfinansiering. Prosjekta i perioden 2016–2026 melder samla netto gevinstar i offentleg sektor på over 1,6 mrd. kroner per år. Dette fordeler seg på statleg sektor med om lag 452 mill. kroner per år og kommunal sektor med over 1,3 mrd. kroner per år. I tillegg er det berekna betydelege nytteverknadar for privat næringsliv og innbyggarar.
I 2025 fekk 10 prosjekt tilsegn frå medfinansieringsordninga, med ei samla tilsegnsramme på 180 mill. kroner. I 2026 har fem prosjekt fått tilsegn om til saman 112,7 mill. kroner i medfinansiering.
I gjeldande retningslinjer kan det søkjast om medfinansiering til digitaliseringstiltak med ei kostnadsramme på mellom 10 og 100 mill. kroner, og maksimal del for medfinansiering er 50 pst. Ordninga inneber at verksemder som mottar midlar, skal tilbakebetale 50 pst. av netto verksemdsinterne gevinstar gjennom budsjettreduksjon. Det krevst òg at andre statlege verksemder som får vesentlege gevinstar, godtar å realisere 50 pst. av netto gevinstane gjennom budsjettreduksjon.
Prioriteringar og budsjettforslag for 2027
Digitaliseringsdirektoratet skal forvalte medfinansieringsordninga i samsvar med retningslinjene for ordninga.
Tilsegnsramma blir foreslått satt til 100 mill. kroner i 2027. Dette er ein reduksjon på 13,5 mill. kroner frå 2026. Det blir foreslått ei tilsegnsfullmakt på 97 mill. kroner, jf. forslag til romartalsvedtak, og ei løyving på 124,4 mill. kroner.
Post 26 Stimulab, kan overførast
Stimulab er ei stimuleringsordning for designdriven innovasjon i offentleg sektor som skal stimulere til ein meir effektiv offentleg sektor. Ordninga brukar ei verktøykasse av innovative metodar med design som utgangspunkt. Den eignar seg mellom anna for å løyse komplekse og tverrgåande problemstillingar. Designdriven innovasjon kan betre samordning og føre til betre relevans og treffsikkerheit av tiltak, og dermed òg meir effektivitet i stat og kommune. Ordninga er retta inn mot å auke innovasjonskompetanse og -kapasitet i offentlege verksemder, gjennom støtte og fagleg rettleiing til enkeltprosjekt som til dømes ansvarleg innovasjon med KI. Ordninga skal òg spreie kunnskap og erfaringar og utvikle kunnskap om brukarorientert innovasjon i offentleg sektor.
Tilskotsregelverket for Stimulab omfattar mellom anna tildelingskriterium. Prosjektet skal ha tydeleg brukarfokus, innovasjonspotensial, gjennomføringsevne og klar leiarforankring og eigen ressursinnsats, eit tydeleg gevinstpotensial for samfunnet saman med lærings- og overføringsverdi til andre verksemder. For 2026 blei søknadar som vektla utforsking av KI og andre teknologiar på nye måtar prioriterte. Søkjarar skal bidra med eigenfinansiering. Ordninga rettar seg mot tidlegfasen i innovasjonsprosessen, og prosjekta må vere opne og ikkje ha ei førehandsavgjort løysing.
Inntil 15 pst. av budsjettet kan brukast til å dele erfaringar og fremje kunnskapsutvikling om brukarorientert innovasjon og samordning i forvaltninga, nasjonalt og internasjonalt.
Rapport
Digitaliseringsdirektoratet forvaltar Stimulab i samarbeid med DOGA. Sidan opprettinga i 2016 har i alt 56 prosjekt fått tilskot eller tilsegn om tilskot frå Stimulab. Per juni 2026 var 46 prosjekt ferdigstilte. Den samla prosjektporteføljen dekker no eit breitt spekter av tema frå ulike offentlege verksemder. For 2025 blei samarbeid mellom fleire verksemder prioritert i søkjekriteria. Departementet har bedt om ei ekstern evaluering av Stimulab med sikte på å gjere forbetringar. Evalueringsrapporten blei levert til departementet i november 2025. Evalueringa konkluderer med at Stimulab mest sannsynleg er samfunnsøkonomisk lønsam og har råd om vidareutvikling av Stimulab og utvikling av ei heilskapleg ordning for innovasjon i offentleg sektor. Stimulab har gitt anbefalingar for oppfølging av ordninga til departementet. I 2025 tok departementet initiativ til ei prøveordning kalla Stimulab-tech. Ordninga bidrar til å fremje innovasjon med KI i offentleg sektor, ved å knyte saman behov i forvaltninga med løysingar frå oppstartsverksemder i teknologimarknaden. Erfaringane frå prosjektet vil gi departementet verdifull innsikt i korleis samarbeid mellom offentleg og privat sektor kan bidra til nye og meir effektive løysingar.
Prioriteringar og budsjettforslag for 2027
Generelt skal Stimulab prioritere prosjekt som har forventa samfunnsøkonomisk gevinst, òg utover kvart enkelt prosjekt. Som for dei seinaste åra vil prosjekt som krev samarbeid mellom fleire aktørar om problemstillingar som lett «fell mellom fleire stolar», på grunn av sektoransvar, manglande finansiering, samordningsutfordringar eller liknande, bli prioritert. Det kan bli endringar i ordninga som følgje av evalueringsarbeidet.
Det blir foreslått å løyve 5,7 mill. kroner.
Post 27 Tilsyn for universell utforming av ikt, kan nyttast under post 01
Løyvinga dekker drift og forvaltning av Tilsynet for universell utforming av ikt.
Rapport
I 2025 starta Tilsynet for universell utforming av ikt eit sektortilsyn med digitale løysingar i helsesektoren. Sektortilsynet omfattar tilsyn med sentrale løysingar, innbyggarundersøking og informasjonsinnhenting, og dialog med bransje, sektor og brukarorganisasjonar. Målet er å kartlegge om digitale helsetenester er tilgjengelege for alle, i tråd med krava til universell utforming. Tilsyna avdekte brot på regelverket i alle løysingane. Dei fleste brota ble retta innan fristen. I eitt tilfelle ble det gitt dagbøter.
Tilsynet har vidareutvikla eit datadrive tilsyn, og gjennomførte i 2025 for første gong forenkla kontrollar i større skala. Totalt blei 250 nettstader kontrollerte ved bruk av automatiserte verktøy. Forenkla kontroll blir gjennomført årleg som ein del av Noreg si rapportering til EU etter webdirektivet (WAD).
Krav om tilgjengelegheitserklæring følgjer av WAD, og gjeld offentlege verksemder i heile Europa, og leverandørar som utviklar digitale løysingar for desse. Den sentrale løysinga for tilgjengelegheitserklæringar er eit viktig verkemiddel for openheit og etterleving av regelverket. Ved utgangen av 2025 var det publisert 8 577 erklæringar. Samstundes var 5 445 erklæringar ikkje oppdaterte i tråd med kravet om årleg oppdatering. Våren 2025 lanserte tilsynet ein leverandørportal som gjer det mogleg for leverandørar å registrere samsvarsdata for digitale løysingar.
I 2025 lanserte tilsynet, i samarbeid med Nasjonal kommunikasjonsmyndigheit, ein nasjonal indeks for digital inkludering (DI-indeksen). Indeksen gir eit samla bilde av tilstanden for digital inkludering i Noreg. Tilsynet gir òg faglege vurderingar til Diskrimineringsnemnda i saker om digital diskriminering. I 2025 behandla tilsynet seks saker for Diskrimineringsnemnda. Tilsynet deltar i standardiseringsarbeid og følgjer utviklinga i EU tett. Erfaringar frå europeisk samarbeid blir nytta i vidare utvikling av tilsynsmetodikk og førebuing av norsk regelverk.
Prioriteringar og budsjettforslag for 2027
Tilsynet skal prioritere tilsynsverksemda ved å gjennomføre kontrollar og tilsyn. I tillegg skal tilsynet rettleie aktørar i etterleving av krava i forskrifta om universell utforming av informasjons- og kommunikasjonsteknologiske (ikt)-løysingar.
Det blir foreslått å løyve 22,2 mill. kroner.
Det blir foreslått at løyvinga kan overskridast mot tilsvarande meirinntekter på kap. 4540, post 04, jf. forslag til romartalsvedtak.
Post 28 KI Noreg
Løyvinga dekker utgifter til vidareutvikling og drift av KI Noreg. Løyvinga skal òg dekke etablering, drift og vidareutvikling av den lovpålagte regulatoriske KI-sandkassa saman med Nasjonal kommunikasjonsmyndigheit og Datatilsynet. Sandkassa blir formelt etablert og operativ frå det tidspunktet KI-lova tar til å gjelde i Noreg.
KI Noreg er ein del av Digitaliseringsdirektoratet og er den nasjonale arenaen for ansvarleg innovasjon med, utvikling og bruk av KI. Eininga skal styrkje rettleiingsarbeidet og fremje effektiv og forsvarleg bruk av KI i offentleg og privat sektor. KI Noreg har ei sentral pådrivarrolle og gir nasjonal rettleiing og informasjon, mellom anna gjennom å forvalte ein nasjonal ressursportal for KI.
Eininga skal bidra til kunnskapsbygging og kompetanseutvikling, legge til rette for møteplassar og erfaringsutveksling på tvers av sektorar, med næringsliv og forskingsmiljø, og koordinere nasjonal innsats på KI på etatsnivå. KI Noreg skal òg vere eit kontaktpunkt mot internasjonale sikkerheitsmiljø innan KI, til dømes AI Safety Institutes, med mål om samarbeid om mellom anna metodar, vurderingar og testverktøy Noreg ikkje kan bygge opp åleine.
For rapportering sjå omtale under post 01.
Prioriteringar og budsjettforslag for 2027
Den sikkerheitspolitiske situasjonen og teknologiutviklinga aukar behovet for uavhengige vurderingar av KI-modellar, inkludert sikkerheita i desse. Frå 2027 blir det foreslått å auke løyvinga med 30 mill. kroner til å styrkje KI Noreg med kapasitet til å evaluere KI-modellar, samt skaffe kunnskap om konsekvensar og risiko knytt til avansert kunstig intelligens. KI Noreg skal rettleie om eignaheit ved val av konkrete modellar til ulike bruksområde. Arbeidet skal skje i samarbeid med forskingsmiljø og andre relevante aktørar. KI Noreg skal vere kontaktpunktet mot internasjonale sikkerheitsmiljø innan KI, til dømes AI Safety Institutes, med mål om samarbeid om mellom anna metodar, vurderingar og testverktøy Noreg ikkje kan bygge opp åleine.
Det blir foreslått å auke løyvinga med 4,8 mill. kroner, mot ein tilsvarande reduksjon på post 21, for å samle all aktivitet knytte til KI Noreg og den regulatoriske KI-sandkassa på éin post.
Samla blir det foreslått å løyve 45,1 mill. kroner.
Post 29 Brukarutløyste kostnadar Altinn, kan overførast
Løyvinga dekker utgifter til brukarutløyste kostnadar knytt til Altinn.
I samband med innføring av nye finansieringsmodellar for fellesløysingane frå 2027 vil tenesteeigarfinansiering (samarbeidsavtalar med tenesteeigarar) for Altinn avsluttast og ny finansieringsmodell bli innført. Dette medfører ei endring av berekning av kostnadar og inntekter for produkta i Altinn. Digitaliseringsdirektoratet må identifisere brukarutløyste kostnadar og inntekter knytt til produkta Altinn autorisasjon, Altinn studio, Altinn varsling, Altinn melding og Altinn formidling.
Utgiftene blir fakturert vidare til tenesteeigarane (kundar) i samsvar med estimert kostnad og volum i inneverande år, med endeleg avrekning for faktiske kostnadar og volum påfølgjande budsjettår. Inntektene frå tenesteeigarane blir budsjettert på kap. 4540, post 07. I 2027 er det ekstra usikkerheit knytt til løyvingsanslaget og forventa kostnadar knytte til bruk, på grunn av iverksetting av ny finansieringsmodell for fellesløysingane frå 1. januar 2027.
For rapportering sjå omtale under post 01.
Prioriteringar og budsjettforslag for 2027
Det blir foreslått å løyve 126,5 mill. kroner.
Det blir foreslått at løyvinga kan overskridast mot tilsvarande meirinntekter på kap. 4540, post 07, jf. forslag til romartalsvedtak.
Pos 71 IT-tilskot
Løyvinga dekker tilskot til Standard Noreg og tiltak for auka digital kompetanse.
Standard Noreg
Føremålet med tilskotet er å støtte Standard Noreg sitt arbeid med IT-standardisering og standardisering av KI, og medverke til kompetanseoverføring mellom Standard Noreg og forvaltninga. Standard Noreg har eigenrett på å fastsette og gi ut Norsk standard, og på denne bakgrunnen blir enkelståande tilskot brukt med Standard Noreg som tilskotsmottakar i staden for tilskotsordning som verkemiddel.
Digitaliseringsdirektoratet vil gjennom tilskotsbrev stille krav og vilkår for bruken av midlane og rapportering. Standard Noreg rapporterer årleg på bruken av tildelte midlar.
Tilskotet skal mellom anna medverke til å fastsette og utbreie bruk av standardar og styrkje norsk deltaking i det internasjonale standardiseringsarbeidet på IT-området. Tilskotet skal òg bidra til å vareta norske interesser i utviklinga av internasjonale og europeiske standardar for KI, og støtte implementering av dei harmoniserte standardane på KI i Noreg. Det blir foreslått 2 mill. kroner som tilskot til Standard Noreg.
Hjelpe- og rettleiingstilbod til innbyggarar med manglande eller låg digital kompetanse
Føremålet med ordninga er å bidra til at alle innbyggarar skal settast i stand til å bruke digitale verktøy og tenester frå offentlege og private aktørar. Tilskotsordninga blir foreslått med ei ramme på 8 mill. kroner. Ordninga skal bidra til etablering av varige hjelpe- og rettleiingstilbod til innbyggarar med manglande eller låg digital kompetanse. Digital inkludering er eit prioritert område i digitaliseringsstrategien. Tilskotet skal støtte opp om målet i strategien om at 95 pst. av befolkninga skal ha grunnleggande digitale ferdigheiter, og alle skal ha tilbod om å utvikle grunnleggande digitale ferdigheiter innan 2030.
Hovudkriteriet for måloppnåing er kor mange innbyggarar som får opplæring i samsvar med læringsmåla for digital kompetanse i løpet av tilskotsperioden.
Kommunar og frivillige organisasjonar kan søkje om tilskot til opplæringstilbod og/eller rettleiingstilbod. Tilgjengelege midlar vil bli fordelte på grunnlag av mellom anna følgjande kriterium:
Kvifor det er viktig å gi opplæring til innbyggarar med behov for digital kompetanseheving.
Korleis søkjaren vil utvikle tiltaket, og korleis det skal gi rettleiing og opplæring til innbyggarane. Korleis opplæringa skal førast vidare og bli ein varig del av tilbodet etter at prosjektperioden er over. Tilskotsordninga blir forvalta av Digitaliseringsdirektoratet. I 2025 tildelte Digitaliseringsdirektoratet 8 mill. kroner i eingongsstønad til 18 kommunar som ønskte å heve den digitale kompetansen til innbyggarane.
Digitaliseringsdirektoratet følgjer òg opp rapporteringa for bruken av tilskota etter dei krava og vilkåra som er sett i regelverk og tilskotsbrev.
Prioriteringar og budsjettforslag for 2027
Det blir foreslått å løyve 10 mill. kroner.
Kap. 4540 	Digitaliseringsdirektoratet
	KPAL
	
	
	
	(i 1 000 kr)

	Post
	Nemning
	Rekneskap 2025
	Saldert budsjett 2026
	Forslag 2027

	03
	Diverse inntekter
	32 817
	2 457
	211

	05
	Tredjepartsinntekter nasjonale fellesløysingar
	238 351
	224 000
	210 000

	07
	Brukarutløyste inntekter Altinn
	167 883
	166 000
	126 500

	
	Sum kap. 4540
	439 051
	392 457
	336 711


Post 03 Diverse inntekter
På posten budsjetterast diverse inntekter i Digitaliseringsdirektoratet som ikkje kan netto inntektsførast på utgiftsposten i følgje rundskriv R-101 Statens kontoplan for statsbudsjettet og statsregnskapet.
Som følgje av innføring av nye finansieringsmodellar for fellesløysingane frå 2027, vil inntekter som det ikkje er mogleg å fakturere vidare bli sentralfinansiert over Digitaliseringsdirektoratet sitt budsjett. Løyvinga blir derfor foreslått redusert med 2,3 mill. kroner.
Det blir foreslått å løyve 211 000 kroner.
Post 05 Tredjepartsinntekter nasjonale fellesløysingar
På posten budsjetterast inntekter knytte til betaling frå offentlege verksemder for bruk av elektronisk ID på høgt sikkerheitsnivå som private leverandørar har ferda ut, og elektronisk ID med lågare sikkerheitsnivå og SMS-kostnadar. I tillegg budsjetterast inntekter frå verksemder for bruk av Digital postkasse til innbyggarar og til å logge inn til postkassene via ID-porten. Løyvinga dekker òg brukskostnadar for eSignering, sjå omtale under kap. 1540, post 22.
Det blir foreslått å løyve 210 mill. kroner.
Post 07 Brukarutløyste inntekter Altinn
På posten budsjetterast inntekter knytt til brukarutløyste kostnadar for Altinn-produkta Altinn autorisasjon, Altinn studio, Altinn varsling, Altinn melding og Altinn formidling.
Utgiftene blir fakturert vidare til tenesteeigarane (kundar) i samsvar med estimert kostnad og volum i inneverande år, med endeleg avrekning for faktiske kostnadar og volum påfølgjande budsjettår, jf. omtale under kap. 1540, post 29.
Det blir foreslått å løyve 126,5 mill. kroner.
Post 86 Tvangsmulkt
Digitaliseringsdirektoratet fører tilsyn etter forskrift om universell utforming av IKT-løysingar. Direktoratet kan gi påbod om at verksemder gjennomfører tiltak for å sikre at forskrifta oppfyllast og treffe vedtak om tvangsmulkt etter lov om likestilling og forbod mot diskriminering § 36.
Det er usikkert om tvangsmulkt vil bli pålagt. Det blir derfor ikkje foreslått ei løyving på posten.
Kap. 1541 	Digitaliserings- og ekompolitikk
	KPAL
	
	
	(i 1 000 kr)

	Post
	Nemning
	Rekneskap 2025
	Saldert 
budsjett 2026
	Forslag 2027

	22
	Utvikling, gjennomføring og samordning av digitaliserings- og ekompolitikken, kan overførast, kan nyttast under post 70
	120 847
	26 574
	39 271

	60
	Breibandutbygging
	415 632
	159 110
	

	61
	Førebygging og handtering av digitale hendingar, kan nyttast under post 22
	
	
	3 500

	70
	Forvaltningsutvikling, digitaliserings- og ekompolitikk, kan nyttast under post 22
	48 771
	27 829
	27 036

	
	Sum kap. 1541
	585 250
	213 513
	69 807


Post 22 Utvikling, gjennomføring og samordning av digitaliserings- og ekompolitikken, kan overførast, kan nyttast under post 70
Løyvinga skal brukast til tiltak for å gjennomføre og utvikle digitaliserings- og ekompolitikken.
Rapport
Løyvinga blei i 2025 brukt til oppfølging av tverrgåande digitaliseringstiltak og til finansiering av utgreiingar og rapportar for å styrkje kunnskapsgrunnlaget og utforminga av politikk innanfor digitaliserings- og ekompolitikken, mellom anna til arbeidet med oppfølginga av digitaliseringsstrategien og regjeringa sin plan for Noreg.
Løyvinga blei brukt til å dekke driftskostnadane til KommuneCERT (Computer Emergency Response Team), eit responsmiljø som skal medverke til å gjere kommunane betre rusta til å handtere digitale hendingar og truslar, som saman med HelseCERT er ein del av Norsk helsenett SF.
Vidare blei løyvinga brukt til koordinering av og mobilisering for norsk deltaking i programmet for eit digitalt Europa (DIGITAL) 2021–2027.
Løyvinga blei òg brukt til tiltak for auka digital kompetanse i befolkninga, mellom anna til drift og vidareutvikling av gratis læringsressursar for dei som driv opplæring og rettleiing i grunnleggande digitale ferdigheiter i befolkninga (Digidel-ressursane) hos Direktoratet for høgare utdanning og kompetanse.
Prioriteringar og budsjettforslag for 2027
Det skal gjennomførast utgreiingar og tiltak som følgjer opp digitaliseringsstrategien, og som styrkjar kunnskapsgrunnlaget og utforminga av politikk innanfor digitaliserings- og ekompolitikken. 
Den sikkerheitspolitiske situasjonen gjer det naudsynt å styrkje digital sikkerheit i kommunal sektor. Gjennom digitale angrep kan store mengder sensitive personopplysningar og annan informasjon kome på avvegar. Det er ikkje nødvendigvis fragmentert eller manglande rettleiing eller regulering som er utfordringa for mange kommunar. Det kan òg handle om avgrensa kompetanse, kapasitet og modnad i sikkerheitsarbeidet. Det blir derfor foreslått å auke løyvinga til Helse- og kommuneCERT med 12,5 mill. kroner til totalt 25 mill. kroner til ei betydeleg styrking av kapasiteten i Helse- og kommuneCERT. Den vil auke evna til koordinering, førebyggande aktivitet og auka praktisk hjelp til kommunane, og dessutan til analyse og handtering av hendingar.
Løyvinga skal brukast til å dekke Digitaliserings- og forvaltningsdepartementet sin medlemskontingent til Digital Norway – Toppindustrisenteret. Det blir foreslått 3 mill. kroner til Digital Norway.
Løyvinga skal òg vere med å sikre koordinering av og mobilisering til norsk deltaking i EU-programmet DIGITAL.
Samla blir det foreslått å løyve 39,3 mill. kroner.
Post 60 Breibandutbygging
Løyvinga har blitt brukt til tilskotsordning for utbygging av breiband.
Sidan 2022 har staten saman med fylker og kommunar nytta over 2 mrd. kroner på breibandutbygging. Saman med finansiering frå tilbydarar, gir dette investeringar i nye nett på nær 3 mrd. kroner og tilbod om høghastigheits breibandnett til rundt 30 000 husstandar.
Dekningsgraden for breiband i Noreg er svært god. Dei siste offisielle dekningstala frå Nasjonal kommunikasjonsmyndigheit viser at 99,3 pst. av husstandane og 98,9 pst. av verksemdene hadde tilbod om høghastigheits breiband med minst 100 Mbit/s nedlastingshastigheit ved utgangen av 2025. Ein stor del av husstandane og verksemdene som i dag manglar 100 Mbit/s hastigheit, vil kunne få eit slik tilbod gjennom kommersiell utbygging, gjennom utbygging som følgje av allereie løyvde tilskotsmidlar som ikkje har resultert i ferdig utbygd breiband eller gjennom tilbod over lågbanesatellittsystem. Regjeringa vil bruke ordninga for funksjonell internettilgang, jf. kap. 1543, post 71, til å bidra til eit tilfredsstillande tilbod om breiband til dei aller siste husstandane og verksemdene.
Samstundes har ein ny sikkerheitspolitisk situasjon gjort det naudsynt å auke investeringane i sikkerheit og beredskap i ekomnett og -tenester. Det er òg særs høge marginalkostnadar knytt til utbygging av høgfarts breiband til dei resterande husstandane og verksemdene. Derfor meiner regjeringa at det er riktig no heller å prioritere sikkerheit og beredskap enn vidare støtte til breiband. På denne bakgrunn blir det foreslått å avvikle breibandstøtteordninga frå 2027.
Det er notifisert ei ny støtteordning for breiband i 2026, som mellom anna legg til rette for større og meir effektive utbyggingsprosjekt. Fylkeskommunane har overført om lag 282 mill. kroner i unytta tilskotsmidlar frå tidlegare år til 2026-ordninga, slik at fylka totalt sett disponerer 441 mill. kroner til nye prosjekt i 2026-ordninga. Departementet i samråd med Nasjonal kommunikasjonsmyndigheit vil i 2027 og framover følgje opp fylkeskommunane når det gjeld dei prosjekta frå 2026 og tidlegare år som ikkje er avslutta ved utgangen av 2026.
Post 61 Førebygging og handtering av digitale hendingar, kan nyttast under post 22
Kommunar og fylkeskommunar opplever i stadig større grad digitale angrep og hendingar som trugar den digitale infrastrukturen og tenesta deira. Det er derfor nødvendig å iverksette tiltak som raskt kan bidra til å styrkje digital sikkerheit i kommunane.
Løyvinga skal dekke prosjektmidlar til KS/KS Digital for å utvikle verktøy og verkemiddel som kommunane kan ta i bruk, og til å gjennomføre tiltak som styrkjer kommunesektoren si evne til å handtere sikkerheitsutfordringar i eigen sektor og medverke til å gjennomføre mål og tiltak i digitaliseringsstrategien til regjeringa.
Sjå òg omtale under kap. 1520 Statsforvaltarane og kap. 1541, post 22 om Helse- og kommuneCERT.
Det blir foreslått å løyve 3,5 mill. kroner.
Post 70 Forvaltningsutvikling, digitaliserings- og ekompolitikk, kan nyttast under post 22
Mål for ordninga
Løyvinga dekker diverse tilskot og kontingentar innanfor forvaltningsutvikling, digitaliserings- og ekompolitikk.
Tilskot til Seniornett Norge
Det blir foreslått eit driftstilskot på 5,3 mill. kroner til Seniornett Norge.
Seniornett Norge er ein uavhengig, ideell organisasjon som arbeider for å styrkje den digitale kompetansen blant eldre gjennom opplærings- og informasjonstiltak. Digital kompetanse er viktig for å sikre at innbyggarane kan bruke digitale tenester, nyttiggjere seg informasjon i digitale kanalar og vere aktiv i det digitaliserte samfunnet. Digital kompetanse bidrar òg til å gjere befolkninga meir motstandsdyktig mot digital svindel og desinformasjon. Seniornett er den einaste organisasjonen som arbeider med digital kompetanse der opplæring og kompetansetiltak blir gjennomført av frivillige som er i same aldersgruppe. Målet med driftstilskotet til Seniornett Norge er å styrkje aktivitetar retta mot svake brukarar eller ikkje-brukarar av internett over 65 år over heile landet og slik bidra til å unngå digitale skilje i befolkninga. Foreininga hadde ved utgangen av 2025 ca. 9 800 medlemer og 195 lokalforeiningar.
Departementet har stilt krav og vilkår for bruken av midlar og rapportering på bruken, og følgjer opp rapporteringa frå Seniornett Norge i lys av krava. Viktige kriterium for måloppnåing er talet på lokalforeiningar, geografisk plassering av foreiningane og tilbodet av kurs og rettleiing i foreiningane og eit overordna anslag på kor mange som nyttar tilbodet.
I 2025 fekk Seniornett Norge eit driftstilskot på 5 mill. kroner for å styrkje kompetansen til eldre og deltaking på nett. Seniornett Noreg har rapportert på bruken av midlane gjennom årsrapport og revisorgodkjent rekneskap.
Tilskot til Leverandørutviklingsprogrammet
Det blir foreslått eit tilskot på 500 000 kroner til Leverandørutviklingsprogrammet (LUP).
LUP har som føremål å gi praktisk støtte til kommunar, fylkeskommunar og statlege verksemder slik at dei kan gjennomføre fleire lønsame innovative innkjøp som sikrar brukartilpassa tenester, effektivisering av offentleg sektor og utvikling av lokal og nasjonal leverandørmarknad. I 2025 blei det sett i gang 38 innovative innkjøp. Av desse var det flest prosjekt innan helse og velferd, infrastruktur og digitalisering. Til saman involverte desse prosjekta 110 offentlege verksemder spreidde over heile landet. Målet med å samle fleire offentlege verksemder i felles innkjøpsprosessar er å sikre berekraftige løysingar som løyser felles utfordringar, reduserer samfunnskostnadane og skapar ein større marknad for leverandørane. Føremålet er å styrkje arbeidet med offentlege innkjøp som ein drivar for innovasjon i offentleg sektor. LUP er eigd av Forskingsrådet, Innovasjon Noreg, KS og NHO. Det er sistnemnte som mottar tilskotet og administrerer programmet. Partnarskapet utgjer samla sett ein kompetanse som er unik, og som ikkje let seg erstatte av ei generell tilskotsordning. Det likeverdige samarbeidet mellom stat, kommune og næringsliv har gitt programmet sterk legitimitet. Programmet har bidratt til innovasjonar i næringslivet og bidratt til å modernisere og effektivisere stat og kommune.
Partnarskapen kring LUP er ein viktig premiss for at Noreg har klart å motivere og mobilisere alle aktørane som er viktige for å lykkast med nasjonal utbreiing og effekt av innovative innkjøp.
Departementet stiller krav og vilkår for bruken av midlane og rapportering, og følgjer opp rapporteringa frå LUP. Sjå nærare omtale av programmet i Prop. 1 S (2026–2027) for Nærings- og fiskeridepartementet.
Open Government Partnership
Det blir budsjettert med 2,4 mill. kroner til medlemskontingent til Open Government Partnership (OGP) og oppfølgingsoppgåver i 2027.
Målet med det internasjonale samarbeidet OGP er å bidra til at offentleg sektor og det sivile samfunnet samarbeider om å skape ei meir open, velfungerande og brukarvenleg forvaltning som har høg tillit i befolkninga. OGP samarbeider med multilaterale organisasjonar som OECD og Verdsbanken.
Digitaliserings- og forvaltningsdepartementet er samordnar og pådrivar for Noregs OGP-handlingsplanar. Departementet har etablert eit interessentforum med deltakarar frå forvaltninga og det sivile samfunnet. Forumet skal bidra i arbeidet med å utvikle og implementere handlingsplanane.
Noreg sin femte OGP-handlingsplan gjeld frå 2024 og ut 2027. Handlingsplanen blei laga i samarbeid med det sivile samfunnet og i tråd med samskapingsprinsippa som OGP legg til grunn. Regjeringa og sivilsamfunnet har mellom anna prioritert meir openheit om innkjøp, anti-korrupsjonsarbeidet, evaluering av eInnsyn, digital inkludering og openheit rundt straffesaksdokument i denne planen.
Digitaliserings- og forvaltningsdepartementet har saman med relevante offentlege aktørar og sivilsamfunnet gjennomført ein midtvegsgjennomgang av handlingsplanen i 2026, i tråd med OGP sine krav. Gjennomgangen viser framdrift på fleire område, og dei sju tiltaka i planen blir førte vidare utan endringar.
Kontingentar til internasjonale organisasjonar
Det blir budsjettert med 18,8 mill. kroner til å dekke kontingentane til Noreg si deltaking i Den internasjonale telekommunikasjonsunion (ITU) og den europeiske post- og teleorganisasjon (CEPT).
Prioriteringar og budsjettforslag for 2027
Samla blir det foreslått å løyve 27 mill. kroner.
Kap. 1542 	Internasjonalt samarbeid
	KPAL
	
	
	
	(i 1 000 kr)

	Post
	Nemning
	Rekneskap 2025
	Saldert budsjett 2026
	Forslag 2027

	01
	Driftsutgifter
	5 366
	5 425
	5 543

	70
	Internasjonale program
	218 442
	441 444
	320 833

	71
	Nasjonal medfinansiering og mobilisering, kan overførast
	20 000
	20 000
	20 148

	
	Sum kap. 1542
	243 808
	466 869
	346 524


Post 01 Driftsutgifter
Løyvinga dekker utgifter til løn og drift for nasjonale ekspertar til Europakommisjonen som del av deltaking i EU-programma. Løyvinga kan òg dekke enkelte kostnadar for hospitering av norsk personell i EU. Det blir foreslått å løyve 5,5 mill. kroner.
Post 70 Internasjonale program
Løyvinga dekker EU-program som Noreg tar del i etter EØS-avtala og som er knytte til digitalisering av samfunn, næringsliv og forvaltning. Storleiken på kontingenten blir fastsett av EU i samsvar med EØS-avtala og varierer frå år til år basert på utviklinga av Noreg og EU-medlemslanda sitt BNP, valutautviklinga og framdrift innanfor programma. Utanriksdepartementet betaler samla kontingent mot seinare refusjon frå dei departementa som er ansvarlege for dei enkelte programma. Løyvinga dekker òg kontingent til Noreg si deltaking i det europeiske nettverks- og informasjonssikkerheitsbyrået ENISA.
Mål for ordninga
Løyvinga støttar opp om målet om at forvaltninga i Noreg er effektiv, open, samordna og har høg tillit i befolkninga og målet om at digitalisering og bruk av ny teknologi, inkludert KI, skal skje på ein ansvarleg og verdiskapande måte som aukar produktivitet, styrkjer konkurransekraft og gir gode vilkår for deltaking, innovasjon, sikkerheit og personvern. Det er eit mål at norsk næringsliv og norske fagmiljø nyttiggjer seg den norske deltakinga i EU-program. Då må Noreg delta aktivt, koordinert og målretta. I samband med det strategiske nordisk-baltiske samarbeidet om digitalisering, er det eit viktig mål å støtte opp under det europeiske digitaliseringssamarbeidet og realiseringa av den indre, digitale marknaden. Å bli einige om viktige posisjonar eller innspel til Europakommisjonen på område som er strategisk viktig for den nordiske regionen, er eit døme på korleis det nordiske samarbeidet konkret kan følgjast opp.
Kriterium for måloppnåing
Programmet for eit digitalt Europa 2021–2027 (DIGITAL) er eit investerings- og kapasitetsbyggingsprogram for digital omstilling og bruk av innovative digitale teknologiar i samfunn og næringsliv. Programmet har ei ramme på 8,2 mrd. euro i perioden 2021–2027 og er fordelt på seks hovudområde: Tungrekning og superdatamaskiner, skyteknologi, data og KI, digital sikkerheit, avansert digital kompetanse, bruk av digitale teknologiar og halvleiarar (mikrobrikker).
DIGITAL er eit dynamisk program og erfaringa er at Europakommisjonen gjer justeringar og omprioriteringar undervegs for å oppnå det overordna målet med programmet. Den nasjonale strategien for Noregs deltaking i programmet angir mål, prioriteringar og innsatsområde som skal støtte opp under eit best mogleg utbytte av norsk deltaking. Element som kan utgjere «retur» frå programmet er mellom anna tilgang til finansiering og tilgang til europeiske fellesløysingar og kapasitetar. Infrastruktur som blir utvikla vil kunne bli nytta av både næringsliv, akademia og offentleg sektor. Norske aktørar får tilgang til faglege nettverk og ekspertise. Programmet gir òg indirekte effektar ved at Noreg er del av eit Europa som bygger kapasitet på strategisk viktige område som digital sikkerheit, tungrekning, sikker kommunikasjon og tilgang på halvleiarar. Nytta norske verksemder vil ha av denne kapasiteten, kan vanskeleg målast gjennom tradisjonelle mål som returdel og suksessrate.
Regjeringa har gjennomført ei nasjonal undervegsevaluering av norsk deltaking i DIGITAL-programmet. Evalueringa viser at deltakinga har gitt tydelege gevinstar innan digital transformasjon, kompetanseutvikling, tilgang til digital infrastruktur og styrkt cybersikkerheit. Samstundes peiker rapporten på at Noreg kan hente endå større nytte gjennom ein meir strategisk og koordinert innsats. Evalueringa viser at Noreg ligg etter andre nordiske land når det gjeld talet på søknadar og utløyste midlar frå DIGITAL. Evalueringa peikar på at mekanismar for mobilisering og medfinansiering har betyding for moglegheitene og viljen norske aktørar har til å delta i europeiske prosjekt. Samstundes er det viktig å peike på at nytta ved deltaking ikkje aleine kan målast i returandel. Ein betydeleg del av midlane i programmet blir nytta til å utvikle felles europeiske kapasitetar og digital infrastruktur som kjem alle deltakarland til gode, òg aktørar og fagmiljø som ikkje deltar direkte i prosjekt.
Tildelingskriterium
Noreg betaler ein årleg kontingent til programmet. Programmet har eit eige sett med tildelingskriterium som EU fastset, og søknadar blir sende inn til og behandla av Europakommisjonen.
Oppfølging og kontroll
Digitaliserings- og forvaltningsdepartementet har det overordna ansvaret å koordinere oppfølginga av norsk deltaking i DIGITAL. Digitaliseringsdirektoratet, Innovasjon Noreg, Noregs forskingsråd og Direktoratet for høgare utdanning og kompetanse utgjer mobiliserings- og koordineringsapparatet for programmet, og har eit fast ansvar for å følgje opp den norske deltakinga i DIGITAL, medrekna ansvaret for å sikre nødvendig nasjonal koordinering og mobilisering. Digitaliseringsdirektoratet leiar mobiliserings- og koordineringsgruppa og har ansvaret for å samordne arbeidet til dei fire aktørane. Dei fire aktørane rapporterer om arbeidet til Digitaliserings- og forvaltningsdepartementet, Nærings- og fiskeridepartementet og Kunnskapsdepartementet.
Rapport
I 2025 har Digitaliseringsdirektoratet jobba som sekretariat for mobiliserings- og koordineringsgruppa for DIGITAL-programmet. Gruppa har jobba med å kommunisere moglegheitene som ligg i DIGITAL og med å mobilisere norske aktørar til å delta i programmet. Gruppa har mellom anna etablert og halde ved like nettsider med informasjon og har gjennomført digitale informasjonsmøte med føremål om å promotere moglegheiter i DIGITAL for offentlege verksemder, næringsliv og forskingsmiljø i Noreg.
Nasjonal medfinansiering er ein føresetnad for støtte frå EU og etablering av nasjonale innovasjonsnav. Noreg har to godkjente digitale innovasjonsnav, eit som fokuserer på anvendt KI og eit som retter seg mot hav og kyst. Dei digitale innovasjonsnava får medfinansieringsmidlar, sjå omtale under kap. 1542, post 71.
Noreg har òg i 2026 halde fram arbeidet for å påverke utviklinga av programmet på EU-nivå, og har deltatt i ekspertgrupper og sendt innspel til arbeidsprogramma.
Prioriteringar og budsjettforslag for 2027
Deltaking i DIGITAL kan gi norske verksemder, forskingsmiljø og offentleg sektor tilgang til nødvendige samarbeidspartnarar og ressursar innanfor alle satsingsområda for programmet. Det overordna målet for norsk deltaking er å få mest mogleg igjen for investeringane i programmet i form av auka innovasjons- og konkurransekraft, auka takt på den digitale og grøne omstillinga og evne til å møte auka sårbarheit for digitale truslar. Den nasjonale strategien for deltaking i programmet vil bli følgt opp ut programperioden.
Europakommisjonen har foreslått at programmet frå 2028 blir erstatta av eit europeisk konkurranseevnefond (EKF), der ein av hovuddelane dreier seg om digitalisering. Regjeringa er i gang med å vurdere ei eventuell norsk deltaking i EKF.
Det blir foreslått ei løyving på 314,7 mill. kroner til Noreg si deltaking i DIGITAL, 2,5 mill. kroner til etterslep for det avslutta programmet CEF Digital og 3,6 mill. kroner til Digitaliserings- og forvaltningsdepartementet sin andel av Noregs kontingent for deltaking i ENISA.
Samla blir det foreslått å løyve 320,8 mill. kroner. Løyvingsforslaget er usikkert. Dei endelege kontingentkrava frå Europakommisjonen vil ligge føre hausten 2026.
Post 71 Nasjonal medfinansiering og mobilisering, kan overførast
Løyvinga dekker medfinanisering og oppfølging av dei to norske European Digital Innovation Hubs (EDIH) – digitale innovasjonsnav. EDIH er eit sentralt tiltak i DIGITAL, som er eit samfinansieringsprogram. Det betyr at mange av prosjekta delvis blir finansiert av landa sjølv. Det er viktig å sikre at norske aktørar kan delta i prosjekt/konsortium som krev nasjonal medfinansiering. Dei to norske innovasjonsnava, Nemonoor og Oceanopolis, kan få årleg støtte frå EU dersom Noreg stiller med tilsvarande nasjonal medfinansiering.
EDIH-ane medverkar til å styrkje den digitale omstillinga i små og mellomstore verksemder gjennom kompetanseheving, rådgiving og utprøving av ny teknologi, særleg innan KI. EDIH-ane melder om aukande aktivitet og etterspørsel etter tenestene sine. Sidan oppstarten har Nemonoor gjennomført kompetansehevingstiltak med deltaking frå over 2 200 verksemder, i tillegg til å ha gjeve rådgiving til om lag 700 verksemder. Oceanopolis har levert tenester til 682 unike verksemder og nådd over 6 200 deltakarar gjennom kompetanse- og opplæringsaktivitetar. Erfaringane viser at behova i aukande grad er knytte til praktisk utprøving og innføring av KI og andre digitale løysingar.
Prioriteringar og budsjettforslag for 2027
Det blir foreslått å løyve 20,1 mill. kroner.
Kap. 4542 	Internasjonalt samarbeid
	KPAL
	
	
	
	(i 1 000 kr)

	Post
	Nemning
	Rekneskap 2025
	Saldert budsjett 2026
	Forslag 2027

	01
	Refusjon frå Utanriksdepartementet
	3 562
	3 529
	3 403

	
	Sum kap. 4542
	3 562
	3 529
	3 403


Post 01 Refusjon frå Utanriksdepartementet
Enkelte bidrag til internasjonale organisasjonar kan i samsvar med statistikkdirektiva til Development Assistance Committee (OECD/DAC) godkjennast som offisiell utviklingshjelp (ODA). Sjå nærare omtale i Prop. 1 S (2026–2027) for Utanriksdepartementet kap. 151 Fred, tryggleik og globalt samarbeid, post 74 Pliktige bidrag til FN-organisasjonar m.m.
Inntektsanslaget gjeld 18 pst. av bidraget til Den internasjonale telekommunikasjonsunion, jf. kap. 1541, post 70. Det blir foreslått å løyve 3,4 mill. kroner.
Kap. 1543 	Nasjonal kommunikasjonsmyndigheit
	KPAL
	
	
	
	(i 1 000 kr)

	Post
	Nemning
	Rekneskap 2025
	Saldert budsjett 2026
	Forslag 2027

	01
	Driftsutgifter
	275 859
	297 726
	324 295

	22
	Nytt nødnett, kan overførast
	15 000
	100 000
	324 500

	45
	Større utstyrskjøp og vedlikehald, kan overførast
	21 580
	18 264
	18 903

	70
	Telesikkerheit og -beredskap, kan overførast
	248 721
	401 161
	451 322

	71
	Funksjonell internettilgang til alle, kan overførast
	
	10 000
	10 074

	
	Sum kap. 1543
	561 160
	827 151
	1 129 094


Nasjonal kommunikasjonsmyndigheit er det sentrale, utøvande tilsyns- og kontrollorganet på områda for post, elektronisk kommunikasjon og elektroniske tillitstenester i Noreg. Nasjonal kommunikasjonsmyndigheit har òg ei rolle som tilsynsmyndigheit for datasenter, og som nasjonal koordinerande tilsynsmyndigheit etter forordninga om digitale tenester og KI-forordninga.
Nasjonal kommunikasjonsmyndigheit skal bidra til å sikre brukarane i heile landet gode, rimelege og framtidsretta elektroniske kommunikasjonstenester med forsvarleg sikkerheit. Etaten har eit særskilt ansvar knytt til sikkerheit og beredskap i ekomnett, ekomtenester og datasenter. Etaten skal òg legge til rette for at brukarane i heile landet får eit landsdekkande tilbod av postsendingar til overkomeleg pris og god kvalitet.
Nasjonal kommunikasjonsmyndigheit skal legge til rette for berekraftig konkurranse, bidra til effektiv bruk av ressursane i samfunnet og stimulere til næringsutvikling og innovasjon.
Nasjonal kommunikasjonsmyndigheit er eit ordinært statleg forvaltningsorgan under Digitaliserings- og forvaltningsdepartementet. Samferdselsdepartementet har ansvaret for saker på postområdet, jf. Prop. 1 S (2026–2027) for Samferdselsdepartementet.
Post 01 Driftsutgifter
Løyvinga dekker løn til tilsette, husleige og andre faste driftsutgifter for Nasjonal kommunikasjonsmyndigheit. Løyvinga dekker òg Noreg sin kontingent for deltaking i Body of European Regulators for Electronic Communications (BEREC).
Rapport
Nasjonal kommunikasjonsmyndigheit har ei stor breidde av aktivitetar innanfor etaten sine mange fagområde, og gjennomførte ei rekke aktivitetar og prosjekt i 2025.
Den sikkerheitspolitiske situasjonen i Europa har prega trussel- og risikobildet og Nasjonal kommunikasjonsmyndigheit sine prioriteringar av sikkerheitsaktivitetar i 2025. Nasjonal kommunikasjonsmyndigheit bidrog i 2025 tungt inn i departementet sitt arbeid med nasjonal sikkerheitsplan for digital infrastruktur, som inneheld ei lang rekke tiltak som skal gjennomførast frå 2026 til 2030, og som skal betre sikkerheita og beredskapen i møte med ekstremvær og det skjerpa sikkerheitspolitiske bildet.
Nasjonal kommunikasjonsmyndigheit har døgnbemanna vaktordningar for monitorering og rapportering av sikkerheitshendingar på fysisk og logisk nivå, og følgde i 2025 kontinuerleg opp varslingspliktige hendingar. I 2025 fekk etaten varsel om 183 unike hendingar, mot 153 i 2024. I tillegg handterte Nkom EkomCERT 239 cyberhendingar og sende ut 60 varsel. Vidare har Nasjonal kommunikasjonsmyndigheit gjennomført tilsyn med sikkerheita hos ekomtilbydarar og datasenter og arrangert og deltatt i øvingar.
Nasjonal kommunikasjonsmyndigheit har utarbeidd ei løysing for registreringsplikt for datasenteroperatørar etter ny ekomlov, og denne vil oppdaterast kontinuerleg. Aktørane har fått rettleiing om sikkerheitskrava i ekomlova og sikkerheitslova.
Arbeidet med å styrkje overvakinga av frekvensbruken, både på land og på norsk kontinentalsokkel, er vidareført og forsterka, mellom anna som følgje av funn frå Jammetest og vedvarande forstyrringar i austlege delar av Finnmark. Nasjonal kommunikasjonsmyndigheit har i samarbeid med Justervesenet derfor hatt særleg fokus på arbeid knytt til ei meir robust nasjonal tidsteneste.
Nasjonal kommunikasjonsmyndigheit arbeidde òg med rolla som koordinerande marknadstilsynsmyndigheit for KI i 2025. Arbeidet omfatta kompetansebygging, etablering av strukturar for koordinering og samhandling mellom relevante styresmakter og førebuing av rammer for effektivt tilsyn.
For å legge til rette for vidare utbygging av mobilnett (5G) og breiband med høg kapasitet, heldt Nasjonal kommunikasjonsmyndigheit i 2025 fram arbeidet med førebuing av tildeling av frekvensar i 1500 MHz- og 26 GHz-bandet. Vidare heldt arbeidet med å forbetre og effektivisere tildelingsprosessane for frekvensressursar og med langsiktig planlegging av framtidige frekvenstildelingar til mobilkommunikasjon fram i fjor.
Nasjonal kommunikasjonsmyndigheit har i 2025 og 2026 halde kontroll med at Telenor, som tilbydar med sterk marknadsstilling (SMP) som må gi tilgang til andre tilbydarar som vil tilby tenester gjennom Telenor sitt mobilnett, følgjer sine plikter. Nasjonal kommunikasjonsmyndigheit arbeider elles med å følgje opp tiltak frå analysen sin frå juni 2025 av årsaker til at mobil- og breibandprisane er høgare i Noreg enn i nabolanda våre, og publiserte i 2025 òg ei revidert utgåve av rettleiar til offentlege aktørar om innplassering av infrastruktur for mobilnett.
Når det gjeld breibandmarknadane sende Nasjonal kommunikasjonsmyndigheit nye analysar på høyring i 2025 og ein tilleggsanalyse på høyring i 2026. I tilleggsanalysen blei tre regionale tilbydarar varsla at dei kan bli utpeika med SMP. Nasjonal kommunikasjonsmyndigheit har i etterkant av den siste høyringa vore i dialog med desse tilbydarane, og dei har avklart at dei vil tilby grossisttilgang på frivillig grunnlag. Det vil derfor truleg ikkje vere nødvendig å fatte vedtak om SMP-utpeiking basert på varsla som blei sende til tilbydarane.
Nkom publiserte bransjeprinsipp for inkluderande ekomtenester våren 2025. Prinsippa blei utarbeidde i samråd med Bransjeforum for inkluderande ekomtenester, og hovuddelen av aktørane i bransjen stadfesta tilslutning til prinsippa.
Saman med partnarar og bransje har Nasjonal kommunikasjonsmyndigheit bidratt til at netteigarane har stoppa fleire titals millionar av svindelforsøk det siste året. Det nasjonale samarbeidet på området har gitt internasjonal merksemd. Nasjonal kommunikasjonsmyndigheit har i fleire år leia eit globalt samarbeid i kampen mot digital svindel og ei nasjonal ekspertgruppe mot digital svindel i partnarskap med Økokrim.
Nasjonal kommunikasjonsmyndigheit arbeidde i 2025 vidare med å kartlegge kven som skal reknast som tilbydarar av posttenester i Noreg. I mars 2025 stadfesta Samferdselsdepartementet vedtaka frå Nasjonal kommunikasjonsmyndigheit om kven som skal reknast som ein posttilbydar. Etter vedtaka frå Samferdselsdepartementet følgde Nasjonal kommunikasjonsmyndigheit opp dialogen med aktørane. Den 1. juli 2025 blei det klart at aktørane gjekk til søksmål mot staten v/Samferdselsdepartementet. Hovudforhandlinga starta før sommaren 2026. Staten valde å anke saka til lagmannsretten, og anken blei send inn 15. september 2026.
Prioriteringar og budsjettforslag for 2027
Sikkerheit og beredskap skal ha høgste prioritet i Nasjonal kommunikasjonsmyndigheit òg i 2027. Det er viktig at etaten har oversikt over sikkerheitstilstanden i ekomnetta og foreslår, gjennomfører og vidarefører nødvendige tiltak for å vareta kravet om sikre og robuste nett og tenester, og bidrar i den operasjonelle oppfølginga av sikkerheitslova. Nasjonal kommunikasjonsmyndigheit har ansvar for å gjennomføre sikkerheitsplanen for digital infrastruktur.
Nasjonal kommunikasjonsmyndigheit skal vidareføre arbeidet med å legge til rette for investeringar og kostnadseffektiv utbygging av breiband med høg kapasitet og auka konkurranse i breibandmarknadane.
Det er ei sentral oppgåve for Nasjonal kommunikasjonsmyndigheit å følgje opp konkurransen i breibandmarknadane og bidra til at sluttbrukarane kan velje mellom breibandleverandørar. Ei anna viktig oppgåve for Nasjonal kommunikasjonsmyndigheit er å fortsette å legge til rette for konkurransen i mobilmarknaden og bidra til rimelegare prisar og innovative tenester.
Kunnskap om valmoglegheiter og rettigheiter er vesentlege føresetnadar for velfungerande konkurranse, og derfor skal Nasjonal kommunikasjonsmyndigheit ha ei aktiv rolle som rettleiar og tilretteleggar i sektoren.
Nasjonal kommunikasjonsmyndigheit skal legge til rette for vidare utbygging av mobilkommunikasjon, inkludert 5G, ved at aktørane kan ta i bruk relevante frekvensressursar når dei ønskjer det. Nasjonal kommunikasjonsmyndigheit skal arbeide for at frekvensar, nummerseriar, domenenamn og IP-adresser blir forvalta og blir tildelte med sikte på ein mest mogleg effektiv og berekraftig utnytting av desse avgrensa ressursane, for å legge til rette for konkurranse, samfunnsviktige investeringar, innovasjon og næringsutvikling.
Nasjonal kommunikasjonsmyndigheit skal halde fram arbeidet med å førebu rolla som nasjonal koordinerande marknadstilsynsmyndigheit og nasjonalt kontaktpunkt overfor EU-organ og relevante myndigheiter i andre land etter EUs forordning om KI. Dette inneber mellom anna å halde fram arbeidet med tilsynsnettverket og fortsette samarbeidet med Digitaliseringsdirektoratet og Datatilsynet om å etablere, drifte og vidareutvikle den lovpålagte regulatoriske KI-sandkassa.
Nasjonal kommunikasjonsmyndigheit skal vere nasjonal koordinator etter forordninga om digitale tenester (Digital Services Act – DSA). Koordinatoren har overordna ansvar for handheving av DSA i Noreg og skal koordinere saksbehandling og tilsyn med dei andre vedkomande myndigheitene, og koordinere med andre land sine nasjonale koordinatorar og representere Noreg i EU sitt DSA-råd. I tillegg skal det førast sektortilsyn i ekomsektoren. Dette er samla sett omfattande oppgåver. Det blir foreslått å auke løyvinga med 2,6 mill. kroner til arbeidet.
Gjennomføringa av nasjonal sikkerheitsplan for digital infrastruktur, inneber oppfølging av ei lang rekke komplekse og omfattande tiltak. I samband med revidert nasjonalbudsjett for 2026 blei løyvinga auka for å gi Nasjonal kommunikasjonsmyndigheit auka kapasitet til å gjennomføre tiltaka i sikkerheitsplanen i planperioden 2026–2030 på ein god og effektiv måte. Det blir foreslått å auke løyvinga med 5,2 mill. kroner til å dekke heilårsverknaden, mot ein tilsvarande reduksjon på post 70.
EUs forordning om cybersikkerheit i produkt med digitale element (CRA) er eit sektorovergripande regelverk med bindande cybersikkerheitskrav for produkt med digitale element. CRA omfattar alt frå til dømes smartklokker og leiketøy til ruterar, brannmurar og programvare. Regelverket skal redusere sårbarheiter i produkt og sikre at produsentar blir ansvarlege for cybersikkerheita i heile livssyklusen til produktet. Ved gjennomføring av regelverket skal Noreg utpeike myndigheitsfunksjonar, i hovudsak ansvaret for å føre tilsyn med marknadsaktørane, utpeiking av tekniske kontrollorgan og handtering av Computer Security Incident Response Team (CSIRT) som skal ta imot notifiseringar frå utstyrsprodusentar om sårbarheiter som har blitt utnytta i produkt. Oppgåvene skal utførast av Nasjonal kommunikasjonsmyndigheit. Det blir foreslått å auke løyvinga med 3,9 mill. kroner for å følgje opp ansvaret etter CRA. Dette er heilårsverknaden av ein auke av løyvinga i samband med revidert nasjonalbudsjett for 2026.
Eit meir samansett trusselbilde og endringar i postmarknaden aukar behovet for styrkt kompetanse og oppfølging på postområdet. Det blir foreslått å auke løyvinga med 6,5 mill. kroner for å styrkje Nasjonal kommunikasjonsmyndigheits kapasitet innan sikkerheit, marknadsovervaking og tilsyn på postområdet. Dette vil betre evna til å handtere hendingar, gi auka innsikt i marknadsutviklinga og legge til rette for meir effektiv oppfølging av regelverket. Tiltaket skal bidra til robuste og pålitelege posttenester i heile landet og eit betre grunnlag for statlege verkemiddel på postområdet.
Samla blir det foreslått å løyve 324,3 mill. kroner.
Post 22 Nytt nødnett, kan overførast
Løyvinga dekker utgifter til prosjektet nytt nødnett. Nødnett er det landsdekkande nettet for nød- og beredskapskommunikasjon i Noreg. Staten har kontrakt om drift av dagens Nødnett til og med 2031. Det ligg føre opsjon om toårig forlenging av avtala.
Arbeidet med å utgreie nytt nødnett blei starta i 2019. Det vidare arbeidet skal baserast på den til ei kvar tid best tilgjengelege og oppdaterte teknologien, med nødvendig sikkerheit, per no 5G-teknologi og skivedeling. Alle dei tre mobilnetta skal nyttast for å få ei robust løysing som varetar konkurranse i mobilmarknaden. Digitaliserings- og forvaltningsdepartementet har ansvaret for prosjektet for nytt nødnett. Justis- og beredskapsdepartementet, i samråd med mellom andre Helse- og omsorgsdepartementet, har ansvaret for å identifisere, kravstille og forvalte brukarbehov for dei ulike brukargruppene av nytt nødnett.
Rapport
Nytt nødnett-prosjektet er i 2026 i ein forprosjektfase, som skal følgjast av ekstern kvalitetssikring. Løyvinga har mellom anna blitt brukt til å bygge ein robust prosjektorganisasjon i Nasjonal kommunikasjonsmyndigheit, gjere enkelte anskaffingar og starte testing og pilotering knytt til nytt nødnett.
Prioriteringar og budsjettforslag for 2027
Nytt nødnett skal sikre at nød- og beredskapsaktørane kan løyse oppdraga sine på ein tryggare og meir effektiv måte, med mellom anna deling av data og video, i tillegg til dagens tale. Løysinga mogleggjer utviklinga av nye tenester i framtida. Parallell drift av nytt og gammalt nett vil ha svært høge kostnadar. Målet er derfor at alle brukarar skal vere migrert frå dagens Nødnett innan utgangen av 2031, når statens avtale om drift av dagens Nødnett går ut.
Dette gir ein svært stram tidsplan. Samstundes peikar ekstern kvalitetssikrar på høg usikkerheit, i eit svært omfattande og komplekst investeringsprosjekt. Vidare står prosjektet overfor ein marknadssituasjon der det for delar av løysninga er lange leietider og omfattande godkjenningsregime. Ekstern kvalitetssikrar tilrår derfor at enkelte anskaffingar blir sette i gang før investeringsavgjerd.
For å få betre kontroll på viktige usikkerheiter før investeringsoppstart er det behov for risikoreduserande tiltak som å utvide igangsett testing, utvikling og pilotering.
Ekstern kvalitetssikrar peikar på at omfanget, kompleksiteten, gjennomføringsintensiteten, innovasjonsbehovet og det krevjande interessent- og aktørbildet i prosjektet, tilseier at prosjektet har vesentleg høgare usikkerheit enn andre store statlege investeringsprosjekt.
Det er òg behov for å styrkje prosjektorganisasjonen i Nasjonal kommunikasjonsmyndigheit og samarbeidet med brukarorganisasjonane, slik at prosjektet står klart til å handtere omfanget som følgjer av ei investeringsavgjerd.
Med bakgrunn i det ovanståande blir det foreslått å auke løyvinga med 200 mill. kroner.
Det blir vidare foreslått å auke løyvinga med 20,8 mill. kroner for å dekke utgifter knytt til tilsette som blei overførte frå Direktoratet for samfunnstryggleik og beredskap til Nasjonal kommunikasjonsmyndigheit i samband med overføringa av ansvaret for prosjektet til Digitaliserings- og forvaltningsdepartementet.
Samla blir det foreslått å løyve 324,5 mill. kroner.
Post 45 Større utstyrskjøp og vedlikehald, kan overførast
Løyvinga skal mellom anna dekke måleutstyr til analyse- og tilsynsverksemd på radiofrekvensområdet, vidareutvikling av IT-løysingane og -utstyret til Nasjonal kommunikasjonsmyndigheit og utvikling av analysemodellar som brukast i arbeidet med reguleringa av marknadane.
Rapport
I 2025 har Nasjonal kommunikasjonsmyndigheit mellom anna brukt midlar på utvikling av IT-løysingar, ein målebil og diverse utstyr som blir brukt til monitorering av frekvensbruk.
Prioriteringar og budsjettforslag for 2027
Nasjonal kommunikasjonsmyndigheit skal ha til gang til moderne og oppgradert utstyr som gjer at etaten er godt rusta til å løyse samfunnsoppdraget sitt.
Det blir foreslått å løyve 18,9 mill. kroner.
Post 70 Telesikkerheit og -beredskap, kan overførast
Løyvinga brukast til tiltak for å styrkje beredskapsevna og gjere ekomnetta meir robuste, mellom anna på grunn av meir ekstremvêr, eit endra trusselbilde og auka avhengnad av elektronisk kommunikasjon og digitale tenester på tvers av alle sektorar.
Mål for ordninga
Det er eit mål med auka beredskap i krisesituasjonar og ved hendingar. Beredskapsavtaler med utvalde tilbydarar sørgjer for investeringar i ekominfrastruktur og beredskapsmateriell.
Eit anna mål er at utbygging av forsterka ekom i nye kommunar skal bidra til vesentleg forbedra sikkerheit og beredskap for den lokale kriseleiinga og befolkninga i tilfelle med langvarige straumbrot.
I tillegg er det eit mål at styrking av transportnetta gjennom fleire alternative føringsvegar og forsterking av viktige punkt i infrastrukturen gir vesentleg auka beredskap i sårbare regionar.
Vidare er det eit mål å sikre forsvarleg drift av systemet for Nødvarsel i tilbydarane sine mobilnett, og av reserveløysing for kommunikasjon mellom Svalbard og fastlandet.
Til sist er det eit mål å kunne bidra til å vareta sikkerheit og beredskap med dei raske endringane i den sikkerheitspolitiske situasjonen. Til dømes er fleire sikringstiltak implementert for ekominfrastrukturen på norsk sokkel.
Kriterium for måloppnåing
Kriterium for måloppnåing er at det finst avtaler som aukar beredskapen i krisesituasjonar, at det blir etablert forsterka ekom i nye kommunar og at det blir gjennomført tiltak som aukar robustheita i sårbare regionar, eller som aukar robustheita og sikkerheita i andre delar av ekominfrastrukturen der det er nødvendig. Vidare er forsvarleg drift av systema for Nødvarsel over mobilnetta og reserveløysinga for kommunikasjon mellom Svalbard og fastlandet eit kriterium for måloppnåing.
Tildelingskriterium
Tiltaka blir gjennomførte i medhald av ekomlova § 3-1 sjette ledd etter konkrete vurderingar av sårbarheit, og midlar blir tildelte til tiltak som ikkje blir gjennomførte på kommersielt grunnlag, og som ikkje kan påleggast etter ekomlova § 3-1 femte ledd.
Oppfølging og kontroll
Tiltaka blir gjennomførte i medhald av ekomlova § 3-1 sjette ledd og går ut over det tilbydarane vil gjere på kommersielt grunnlag og ut over det som kan påleggast utan kostnadsdekning. For å minimere tilskotsbehovet blir tiltaka konkurranseutsette der det er konkurransemessig grunnlag for å gjere det. Konkurranseutsetting blir sikra via kontraktar med tilskotsmottakarar, som gjennomfører konkurranseutsettinga. Desse mekanismane bidrar til effektiv bruk av dei statlege midlane.
Tiltaka blir vurderte i forhold til statsstøtteregelverket, inkludert vurdering av eventuell eigennytte for tilskotsmottakar som i så fall kjem til fråtrekk på tilskot.
For å sikre størst mogleg samfunnsmessig gevinst og synergieffektar, blir dei fleste tiltaka prioritert og administrert i samråd med lokale og nasjonale tilbydarar, Direktoratet for samfunnstryggleik og beredskap og statsforvaltarane.
Innhaldet og krava i både beredskapsavtalene og avtalene om forsterka ekomutbygging blir vurdert kontinuerleg. Nasjonal kommunikasjonsmyndigheit følgjer opp gjennomføring, mottar rapportering undervegs og stiller krav om sluttrapportering for å etterkontrollere alle tiltaka.
Rapport
Nasjonal kommunikasjonsmyndigheit inngjekk beredskapsavtalar med fem ulike tilbydarar i 2025. I tillegg inngjekk Nasjonal kommunikasjonsmyndigheit to avtalar om drift og vedlikehald av anlegg med fortifikatorisk sikring med Telenor.
I program for forsterka ekom blei det i 2025 sett i gong tiltak i sju kommunar i Innlandet og tre kommunar i Buskerud. Tiltaka gir auka beredskap for mobildekninga for befolkninga og lokal kriseleiing, mellom anna ved langvarige straumbrot. Totalt har det blitt løyvd midlar til slik forsterka mobilberedskap for 112 kommunar sidan oppstart i 2014 og fram til og med 2025.
Tiltaksavtalar for å styrkje transportnetta og andre sårbare punkt i Trøndelag blei inngått i 2024 og 2025. Tiltaka vil auke sikkerheita og beredskapen for digital kommunikasjon i regionen og landsdelen. I 2025 leverte Nasjonal kommunikasjonsmyndigheit ein regional risiko- og sårbarheitsanalyse for Innlandet og Buskerud. Arbeidet inkluderte synfaringar og aktørmøte med aktuelle ekomtilbydarar og lokale og statlege instansar. Påfølgjande tiltaksarbeid har blitt sett i gang for Innlandet og Buskerud. Fleire tiltaksavtaler blei signerte i 2025.
Det blei i 2025 i tillegg inngått avtaler om tiltak for å sikre og utvide reservesamband for kommunikasjon mellom Svalbard og fastlandet.
I 2026 blei løyvinga auka med om lag 180 mill. kroner for å følgje opp sikkerheitsplanen for digital infrastruktur, som blei lagt fram i september 2025. I tråd med sikkerheitsplanen har regjeringa i 2026 trappa opp arbeidet med sikkerheit og beredskap i digital infrastruktur.
Midlane er mellom anna brukt til å forsere programmet for forsterka ekom, slik at endå fleire kommunar får forsterka mobildekninga i utvalde område. Arbeid er òg påbegynt for å styrkje mobilnetta ved utvalde tettstader og andre strategisk viktige punkt. I tillegg er arbeidet med regionvise risiko- og sårbarheitsanalysar med tilhøyrande tiltak forsert, slik at fleire tiltak kan gjennomførast raskare.
Andre iverksette tiltak under sikkerheitsplanen inkluderer mellom anna styrking av sikkerheit for sjøfiberkablar og pilotering av satellittbaserte reserveløysingar for gjenoppretting av mobildekning.
Prioriteringar og budsjettforslag for 2027
I 2027 skal midlane brukast til å følgje opp og styrkje arbeidet med sikkerheitsplanen. Nasjonal kommunikasjonsmyndigheit tar sikte på å inngå nye beredskapsavtaler med utvalde tilbydarar. Nasjonal kommunikasjonsmyndigheit skal sette i verk forsterka ekom i nye kommunar, i tråd med det forserte løpet i sikkerheitsplanen. Vidare skal det gjennomførast fleire tiltak for å forsterke transportnetta og andre viktige punkt i infrastrukturen, basert på risiko- og sårbarheitsanalysar. Midlar på posten skal òg bidra til drift av systemet for mobilbasert befolkningsvarsling, Nødvarsel og reserveløysing for kommunikasjon til Svalbard.
I tillegg kan det bli aktuelt å gjennomføre andre tiltak på kort varsel i lys av den sikkerheitspolitiske situasjonen eller som følgje av ny kunnskap eller konkrete hendingar, inkludert til dømes, men ikkje avgrensa til, ytterlegare tiltak knytt til infrastruktur på sokkelen.
Det blir foreslått å auke løyvinga med 15 mill. kroner for å styrkje utbygginga av forsterka ekom. Talet er allereie auka frå om lag 10 til om lag 20 kommunar årleg som følgje av løyvinga til sikkerheitsplanen i 2026. Auken i 2027 er venta å gi rom for ytterlegare to kommunar årleg.
Under arbeidet med ei tilstandsvurdering som grunnlag for den første langtidsplanen for sivil beredskap, der digital infrastruktur er eitt av tre prioriterte samfunnsområde, blei det avdekka behov for tiltak for å legge til rette for militære behov i dei nordlegaste fylka. Det blir foreslått å auke løyvinga med 25 mill. kroner til dette føremålet.
Det blir foreslått å redusere løyvinga med 5,2 mill. kroner mot ein tilsvarande auke på post 01 til å auke kapasiteten i Nasjonal kommunikasjonsmyndigheit, slik at tiltaka i sikkerheitsplanen kan gjennomførast i planperioden 2026–2030 på ein god og effektiv måte.
Det blir foreslått å løyve 451,3 mill. kroner.
Post 71 Funksjonell internettilgang til alle, kan overførast
Løyvinga skal brukast til tilskotsordning for funksjonell internettilgang til alle. Ordninga skal erstatte leveringsplikta for telefonteneste, som Telenor i dag har gjennom ei avtale med staten som varer ut 2026.
Mål for ordninga
Husstandar og små og mellomstore verksemder som ikkje kan få eit tilbod om funksjonell internettilgang gjennom marknadsbasert utbygging eller gjennom eksisterande offentlege verkemiddel, skal sikrast moglegheit for funksjonell internettilgang gjennom innkjøpsordninga.
Kriterium for måloppnåing
Hovudkriteriet for måloppnåing er talet på husstandar og små og mellomstore verksemder som får funksjonell internettilgang gjennom ordninga.
Tildelingskriterium
Kriterium for tildeling er fastsette i forskrift.
Husstandar og heilårlege og sesongbaserte verksemder med under 100 tilsette som ikkje har eit tilbod om funksjonell internettilgang, kvalifiserer for støtte gjennom ordninga. Funksjonell internettilgang skal forståast som breibandtilgang med moglegheit til tilkopling til internett som gir minimum 30 Mbit/s nedlastingshastigheit og minimum 5 Mbit/s opplastingshastigheit.
Departementet har foreslått ein eigendel for støttemottakarar på 10 000 kroner og eit øvre tak for statleg støtte på 500 000 kroner (inkl. mva).
Det vil bli fastsett ei rekke krav til tilbodet som blir etablert, irekna krav til minimumsnivå på datapakkar, krav om abonnementspris på nivå med marknadsprisar og krav til feilretting eller kompensasjon ved nedetid.
Oppfølging og kontroll
Ordninga skal forvaltast av Nasjonal kommunikasjonsmyndigheit. Etaten vil kontrollere opplysningar i samband med søknadsbehandlinga og kontrollere at krav og forpliktingar som er fastsette i forskrifta blir oppfylte. Nasjonal kommunikasjonsmyndigheit vil rapportere til departementet om bruk av ordninga. Ordninga skal evaluerast jamleg.
Rapport
I 2025 arbeidde departementet og Nasjonal kommunikasjonsmyndigheit vidare med å fastsette forskrifta med tilskotsregler. Forskrifta blei fastsett i september 2025, og var planlagd iverksett i 2026. Det har likevel vist seg nødvendig å gjere endringar før ordninga blir sett i verk. Departementet sende på denne bakgrunn i juli 2026 på høyring ei forskriftsendring, der det blei foreslått å auke eigendelen og heve taket for statleg støtte.
Prioriteringar og budsjettforslag for 2027
Som nemnd ovanfor ser departementet det som nødvendig å gjere endringar i ordninga frå 2027. Departementet foreslår for å sikre samsvar med statsstøtteregelverket ein eigendel for støttemottakarar på 10 000 kroner, på linje med den terskelen som implisitt har lege til grunn for breibandstøtteordninga på kap. 1541, post 60. Vidare foreslår departementet å heve taket for statleg støtte frå 400 000 kroner til 500 000 kroner for å ta omsyn til generell prisstiging sidan ordninga første gong blei foreslått. Departementet tar sikte på å fastsette endringar i forskrifta i 2026 og at ordninga skal tre i kraft frå 2027.
Det blir foreslått å løyve 10,1 mill. kroner.
Kap. 4543 	Nasjonal kommunikasjonsmyndigheit
	KPAL
	
	
	
	(i 1 000 kr)

	Post
	Nemning
	Rekneskap 2025
	Saldert budsjett 2026
	Forslag 2027

	01
	Diverse gebyr
	354
	346
	359

	70
	Inntekter frå gjennomførde frekvensauksjonar
	887 106
	583 600
	99 600

	
	Sum kap. 4543
	887 460
	583 946
	99 959


Post 01 Diverse gebyr
Nasjonal kommunikasjonsmyndigheit sine utgifter på kap. 1543, postane 01 og 45 blir i hovudsak dekte av inntekter frå sektoravgifter og gebyr.
Det blir foreslått å løyve 359 000 kroner i gebyrinntekter. Dette består i hovudsak av gebyr knytt til løyve for radioamatørar og gebyr for radioutstyr i luftfartøy.
Post 70 Inntekter frå gjennomførde frekvensauksjonar
Posten omfattar inntekter frå gjennomførte frekvensauksjonar.
Frekvensar utgjer ein verdifull og avgrensa naturressurs, som er ein nødvendig innsatsfaktor for å kunne tilby mellom anna mobile elektroniske kommunikasjonstenester og annan samfunnsviktig infrastruktur. Digitaliserings- og forvaltningsdepartementet og Nasjonal kommunikasjonsmyndigheit forvaltar frekvensressursane i Noreg. Ved tildelingar av frekvensar der det er konkurranse om ressursane, brukar ein som hovudregel auksjon som genererer inntekter for staten.
Auksjonen av frekvensbanda omkring 2,6 og 3,6 GHz til mobilkommunikasjon og 5G, blei halde av Nasjonal kommunikasjonsmyndigheit i september 2021. Det blei opna for at vinnarane av auksjonen kunne betale auksjonsprovenyet over tid. Alle vinnarane i auksjonen betaler no over tid, jf. omtale i Prop. 1 LS (2023–2024). Anslått inntekt i 2027 frå auksjonen av dei nemnde frekvensbanda er 99,6 mill. kroner.
Det vil kunne tilkome inntekter frå tildeling av 26 GHz-bandet og frekvensbandet omkring 1 500 MHz i 2027. Det er ikkje mogleg å angi størrelsen på desse inntektene på førehand.
Det blir foreslått å løyve 99,6 mill. kroner.
Kap. 5579 	Sektoravgifter under Digitaliserings- og forvaltningsdepartementet
	KPAL
	
	
	
	(i 1 000 kr)

	Post
	Nemning
	Rekneskap 2025
	Saldert budsjett 2026
	Forslag 2027

	70
	Sektoravgifter Nasjonal kommunikasjonsmyndigheit
	294 687
	312 377
	334 412

	
	Sum kap. 5579
	294 687
	312 377
	334 412


Post 70 Sektoravgifter Nasjonal kommunikasjonsmyndigheit
Sektoravgiftene og gebyra skal i hovudsak dekke Nasjonal kommunikasjonsmyndigheit sine utgifter som er budsjettert på kap. 1543, postane 01 og 45, og meirverdiavgift på kap. 1633, post 01.
I sjølvfinansieringsordninga inngår ikkje 10 mill. kroner i refusjon til drift av Radiostøykontrollen, 324,5 mill. kroner til prosjektet for nytt nødnett og 7,8 mill. kroner til oppgåver knytt til å følgje opp KI-forordninga, kor det ikkje er heimel til å krevje inn gebyr eller sektoravgifter.
Sektoravgiftene skal òg dekke kostnadar Nasjonal kommunikasjonsmyndigheit har med å administrere og tildele 5-sifra nummer direkte til organisasjonar og verksemder.
Det blir foreslått å auke løyvinga med 2,6 mill. kroner til arbeid med å følgje opp ansvaret etter DSA og 3,9 mill. kroner for å følgje opp ansvaret etter CRA, jf. omtale under post 01.
Det blir òg foreslått å auke løyvinga med 6,5 mill. kroner slik at Nasjonal kommunikasjonsmyndigheit kan følgje opp sikkerheit, marknadsovervaking og tilsyn på postområdet, jf. omtale under kap. 1543 post 01. Den auka sektoravgifta skal dekkast av posttilbydarane.
Samla blir det foreslått å løyve 334,4 mill. kroner.
Kap. 1545 	Datatilsynet
	KPAL
	
	
	
	(i 1 000 kr)

	Post
	Nemning
	Rekneskap 2025
	Saldert budsjett 2026
	Forslag 2027

	01
	Driftsutgifter
	84 545
	91 622
	93 648

	
	Sum kap. 1545
	84 545
	91 622
	93 648


Kapittelnummeret for Datatilsynet er endra frå kap. 1550 til kap. 1545 som følgje av at kapittelet er flytta frå programkategori 01.50 Personvern. Programkategori 01.50 er avvikla frå 2027.
Datatilsynet er eit forvaltningsorgan med både tilsyns- og rettleiingsoppgåver. Datatilsynet fører mellom anna tilsyn etter personopplysningslova og personvernforordninga, pasientjournallova, helseregisterlova, helseforskingslova, politiregisterlova og lov om Schengen informasjonssystem. Verksemda brukar tilsyn, saksbehandling og andre verkemiddel i arbeidet med å kontrollere at regelverket blir følgt og at manglar blir retta. For å bidra til harmonisert etterleving av det europeiske personvernregelverket i heile EØS-området, deltar Datatilsynet i det europeiske personvernsamarbeidet. Datatilsynet deltar òg aktivt i personverndebatten. Vidare kjem det stadig nye EU-regelverk på digitalområdet. Dette påverkar òg oppgåvene til Datatilsynet og korleis tilsynet disponerer driftsmidlane.
Post 01 Driftsutgifter
Løyvinga dekker utgifter til løn og andre driftsutgifter for Datatilsynet.
Rapport
Personvern er eit tema som gjer seg gjeldande på dei fleste samfunnsområde. Hovudmålet er at alle skal ha eit godt personvern. For å nå dette målet er det viktig at den enkelte kjenner og kan vareta rettane sine, og at norske verksemder i både offentleg og privat sektor kjenner og etterlever pliktene sine. Datatilsynet har fem verkemiddel for å styrkje personvernet: saksbehandling, tilsyn, kommunikasjon og rettleiing, utgreiingsarbeid og deltaking i råd og utval og regulatorisk sandkasse. Prioriterte hovudområde for 2025 har vore barn og unge, den regulatoriske sandkassa og deling av data og KI.
Rapporteringsperioden har, som i føregåande år, vore prega av ein svært stor auke i saksmengda til Datatilsynet. Det kjem inn fleire klager, fleire avviksmeldingar og fleire innsynsførespurnader enn tidlegare. Totalt registrerte Datatilsynet 5 532 nye saker i 2025, mot 4 736 i 2024. Kontroll og saksbehandling er sjølve kjerneverksemda til tilsynet og ei hovudprioritering i arbeidet med å nå verksemdas hovudmål. Saksbehandlingstida har gått ned, men det store talet på saker som kjem inn er likevel utfordrande.
Klager etter personvernregelverket utgjer ein stor del av alle førespurnadene Datatilsynet får, og innhaldet i sakene varierer. Nokre av sakene involverer kompliserte problemstillingar som krev omfattande undersøkingar og betydelege ressursar. Talet på klager frå enkeltpersonar i 2025 var 1 848, mot 902 året før. Den store auken kan skuldast fleire forhold. Noko kan truleg forklarast med at Datatilsynet har senka terskelen for å klage gjennom lansering av eit digitalt klageskjema på nettsida si. Samstundes viser ein nærare gjennomgang at ein betydeleg del av klagene i 2025 er genererte ved hjelp av KI. Datatilsynet antar at bruk av KI i form av språkmodellar og avanserte søkjemotorar har gjort informasjon om klagerett til Datatilsynet meir tilgjengeleg, og at teknologien gjer det enklare å utforme klager. Bruk av KI fører òg til at klagene har blitt meir omfattande. Utviklinga har gjort det nødvendig å sette i verk tiltak som utarbeiding av rutinar, malar og standardtekstar som støttar opp om saksbehandlinga. På sikt er det ein risiko for at juridiske og tekniske ressursar blir bundne opp i klagesaksbehandling, og at andre viktige oppgåver må prioriterast ned.
Den auka saksmengda har ført til eit vedvarande høgt tal på førespurnader om dokumentinnsyn etter offentleglova, og behandling av innsynsførespurnader legg beslag på store ressursar. Talet på vedtak og pålegg stig jamt, og auka med 74 pst. frå 2024 til 2025.
Fleire avgjerder gir seg utslag i fleire klager. I 2025 blei 71 av Datatilsynet sine vedtak påklaga. Totalt 91 saker, inkludert fleire påklaga i 2024, blei sende til Personvernnemnda for klagebehandling. Til samanlikning blei det berre sendt 48 saker til nemnda i 2024. Det er dermed ein betydeleg auke i talet på saker som blei oversende nemnda.
I tillegg til ordinære saker legg Datatilsynet ressursar i behandling av utvalde høyringssaker med potensielt store konsekvensar for personvernet og tilsyn.
Prioriteringar og budsjettforslag for 2027
Datatilsynet har ei særleg uavhengig stilling, jf. personopplysningslova § 20 og personvernforordninga artikkel 52. Løyvinga på posten skal brukast i tråd med dei faglege prioriteringane tilsynet står fritt til å gjere, men likevel slik at 6 mill. kroner blir brukt til den regulatoriske sandkassa for personvernvenleg innovasjon og digitalisering. Datatilsynet skal òg bruke 1,5 mill. kroner av løyvinga til arbeid for ein trygg digital oppvekst i eit digitalt samfunn.
Datatilsynet skal fortsette samarbeidet med Digitaliseringsdirektoratet ved KI Noreg og Nasjonal kommunikasjonsmyndigheit med å etablere, utvikle og drifte den regulatoriske KI-sandkassa etter KI-forordninga. Eit viktig føremål med sandkassa er å fremje innovasjon med KI og gi verksemder moglegheit til å eksperimentere, utvikle og teste KI-løysingar i trygge og kontrollerte rammer.
Det blir foreslått å løyve 93,6 mill. kroner.
Kap. 4545 	Datatilsynet
	KPAL
	
	
	
	(i 1 000 kr)

	Post
	Nemning
	Rekneskap 2025
	Saldert 
budsjett 2026
	Forslag 2027

	85
	Lovbrotsgebyr og tvangsmulkt
	250
	
	

	
	Sum kap. 4550
	250
	
	


Kapittelnummeret for Datatilsynet er endra frå kap. 4550 til kap. 4545 som følgje av at kapittelet er flytta frå programkategori 01.50 Personvern. Programkategori 01.50 er avvikla frå 2027.
Post 85 Lovbrotsgebyr og tvangsmulkt
Inntekter som blir ført på denne posten kjem frå gebyr og tvangsmulkt for brot på personopplysningsreglane. Inntektene går inn i statskassa.
Kap. 1546 	Personvernnemnda
	KPAL
	
	
	
	(i 1 000 kr)

	Post
	Nemning
	Rekneskap 2025
	Saldert budsjett 2026
	Forslag 2027

	01
	Driftsutgifter
	6 489
	4 150
	4 264

	
	Sum kap. 1546
	6 489
	4 150
	4 264


Kapittelnummeret for Personvernnemnda er endra frå kap. 1551 til kap. 1546 som følgje av at kapittelet er flytta frå programkategori 01.50 Personvern. Programkategori 01.50 er avvikla frå 2027.
Personvernnemnda er klageorgan for vedtak fatta av Datatilsynet. Nemnda er ein del av det nasjonale verkemiddelapparatet for å sikre effektiv handheving av personvernreglane.
Post 01 Driftsutgifter
Løyvinga dekker løn til sekretariatet, reise- og møtegodtgjersle og generell drift av nemnda.
Rapport
Personvernnemnda har sju medlemer som alle er oppnemnde for fire år om gongen med moglegheit for ei gjenoppnemning. Dei noverande medlemene er oppnemnde for perioden 2025–2028. Nemnda har god juridisk og teknologisk kompetanse og er godt rusta til å gjere krevjande vurderingar i saker der personvern skal vegast mot andre samfunnsomsyn. I 2025 behandla nemnda totalt 23 saker, mot 29 året før. I tillegg til dei 35 sakene som blei overførte frå 2024 til 2025, fekk nemnda 91 nye klagesaker i 2025. Dette er ein betydeleg auke frå tidlegare år. I 2024 var talet på innkomne saker 48.
Fleire av sakene har vore store og komplekse, slik at det har vore nødvendig å behandle dei over fleire møte. Den gjennomsnittlege saksbehandlingstida var i 2025 på 8,8 månader. 26 pst. av dei behandla sakene førte til vedtaksendring.
Klagesakene som kjem inn til nemnda gjeld alt frå brot på personopplysningssikkerheita og informasjonssikkerheita, til kameraovervaking, behandling av biometriske data og behandling av personopplysningar i arbeidstilhøve. Dette viser at personvern gjer seg gjeldande på dei aller fleste samfunnsområde.
Prioriteringar og budsjettforslag for 2027
Personvernnemnda si einaste oppgåve er å behandle klager over vedtak fatta av Datatilsynet. Nemnda har som mål å skrive gode vedtak som kan gi rettleiing i seinare, liknande saker. Samstundes skal saksbehandlingstida haldast så låg som mogleg. Eit viktig verkemiddel for å halde saksbehandlingstida nede, er eit sekretariat med nødvendige ressursar og kapasitet for andre nemnder, råd og utval.
Det blir foreslått å løyve 4,3 mill. kroner.
Programkategori 01.60 Statleg arbeidsgivarpolitikk
Utgifter under programkategori 01.60 fordelte på kapittel
	PIKL
	
	
	
	
	(i 1 000 kr)

	Kap.
	Nemning
	Rekneskap 2025
	Saldert budsjett 2026
	Forslag 2027
	Endring i pst.

	1560
	Tariffavtalte avsetningar mv.
	356 255
	311 000
	340 200
	9,4

	1565
	Bustadlånordninga i Statens pensjonskasse
	11 727 531
	7 262 000
	16 068 000
	121,3

	1566
	Yrkesskadeforsikring
	80 070
	95 000
	95 000
	0,0

	1567
	Gruppelivsforsikring
	259 672
	260 000
	260 000
	0,0

	
	Sum kategori 01.60
	12 423 528
	7 928 000
	16 763 200
	111,4


Inntekter under programkategori 01.60 fordelte på kapittel
	PIKL
	
	
	
	
	(i 1 000 kr)

	Kap.
	Nemning
	Rekneskap 2025
	Saldert budsjett 2026
	Forslag 2027
	Endring i pst.

	4565
	Bustadlånordninga i Statens pensjonskasse
	17 901 899
	17 245 000
	17 051 000
	-1,1

	4566
	Yrkesskadeforsikring
	91 823
	97 000
	102 000
	5,2

	4567
	Gruppelivsforsikring
	147 410
	149 000
	141 000
	-5,4

	5607
	Renter av bustadlånordninga i Statens pensjonskasse
	4 226 211
	3 663 000
	3 576 000
	-2,4

	
	Sum kategori 01.60
	22 367 343
	21 154 000
	20 870 000
	-1,3


Innleiing
Programkategorien omfattar løyvingar knytte til den sentrale arbeidsgivarfunksjonen i staten, bustadlånordninga i Statens pensjonskasse, yrkesskadeforsikring og gruppelivsforsikring i Statens pensjonskasse.
Mål for programkategorien
1. Statlege verksemder er kompetente arbeidsgivarar med attraktive arbeidsplassar.
Mål 1 Statlege verksemder er kompetente arbeidsgivarar med attraktive arbeidsplassar
Det er eit mål at dei statlege verksemdene skal vere kompetente arbeidsgivarar med attraktive arbeidsplassar som løyser samfunnsoppdraga sine og gir brukarane gode tenester. Arbeidsgivarpolitikken skal bidra til at staten har løns- og arbeidsvilkår som legg til rette for at ein klarer å halde på, rekruttere og utvikle velkvalifiserte leiarar og medarbeidarar.
Verksemdene må ta initiativ til og gjennomføre fornying, innovasjon, omstilling og tenesteutvikling. Samstundes må dei levere på samfunnsoppdraga, og levere tenester med høg kvalitet til innbyggarane.
Velkvalifiserte medarbeidarar og leiarar må staten ha om verksemdene skal klare å halde oppe tempoet og krafta i digitaliseringa, ta i bruk KI og utnytte dei moglegheitene for effektivisering og betre tenester som teknologien gir.
KI har eit stort effektiviseringspotensial, men kan òg gi uønskte effektar. Det er viktig at KI blir innført og brukt forsvarleg. Godt samarbeid med tillitsvalde er særs viktig her. Når bruken av KI aukar, er det samstundes viktig at det blir lagt til rette for trygge rammer for KI, slik det går fram av regjeringa sin plan for Noreg.
Staten skal ha leiarar som er tydelege i utøvinga av arbeidsgivarrolla. Dei må kjenne og bruke handlingsrommet sitt, og vise medarbeidarane tillit gjennom tydeleg ansvar og handlingsrom. Dei må òg legge til rette for partssamarbeid og medråderett. Dette er sentrale element i arbeidsgivarstrategien og i grunnlaget for god leiing i staten.
Verksemdene må ta sin del av ansvaret for å legge til rette for arbeidsinkludering, og aktivt arbeide med å gjere seg nytte av den arbeidskrafta som er tilgjengeleg i samfunnet.
Innføring av digital teknologi og utvikling av tenester endrar staten sitt kompetansebehov og medarbeidarane sine arbeidsoppgåver. Verksemdene må bygge kultur for innovasjon og kontinuerleg læring. Tilrettelegging av utviklingstilbod for leiarar, og tilbod om kompetanseutvikling for medarbeidarar, er høgt prioritert i den statlege arbeidsgivarpolitikken.
Direktoratet for forvaltning og økonomistyring driv den digitale læringsplattforma, som er sentral i kompetanseutviklingstilbodet. Direktoratet driv òg Statens arbeidsgivarportal, som formidlar fagstoff innan HR og arbeidsgivarpolitikk, gir høve til å utveksle erfaring og kunnskap, og gir tilgang til fagpersonar som kan yte meir skreddarsydd støtte. Direktoratet for forvaltning og økonomistyring har òg ansvaret for å støtte og rettleie dei statlege verksemdene i utøvinga av arbeidsgivarrolla.
Regelverket som gjeld i staten, skal vere tilpassa ei moderne statsforvaltning. Forutan inngåing av hovudtariffavtaler, inngår arbeid med særavtaler og hovudavtala i staten òg som ein sentral del av arbeidet i den sentrale arbeidsgivarfunksjonen i staten. Vidare inngår regelverksutvikling knytt til statstilsettelova, tenestetvistlova og karantenelova, og utvikling av administrative forskrifter og personalpolitiske føringar som staten som arbeidsgivar har ansvaret for.
Lønsoppgjera i staten skal gjennomførast i tråd med frontfagmodellen. Hovudoppgjeret i 2026 resulterte i at staten fekk fire likelydande hovudtariffavtaler.
Kap. 1560 	Tariffavtalte avsetningar mv.
	KPAL
	
	
	
	(i 1 000 kr)

	Post
	Nemning
	Rekneskap 2025
	Saldert budsjett 2026
	Forslag 2027

	21
	Særskilde driftsutgifter, kan overførast, kan nyttast under post 70
	1 325
	1 000
	2 000

	70
	Kompetanseutvikling mv., kan overførast, kan nyttast under post 21
	30 419
	1 000
	7 000

	71
	Opplæring og utvikling av tillitsvalde
	276 200
	262 000
	279 700

	72
	Pensjonskostnadar tenestemannsorganisasjonane
	48 311
	47 000
	51 500

	
	Sum kap. 1560
	356 255
	311 000
	340 200


Forhandlingar mellom Digitaliserings- og forvaltningsdepartementet og hovudsamanslutningane i staten, som partar i hovudtariffoppgjeret 2026 i det statlege tariffområdet, ligg til grunn for forslag til avsetningar på kap. 1560, post 21, 70 og 71, jf. Prop. 100 S (2025–2026) Endringar i statsbudsjettet 2026 under Finansdepartementet og Digitaliserings- og forvaltningsdepartementet (lønsregulering for arbeidstakarar i det statlege tariffområdet 2026 m.m.) og Innst. 461 (2025–2026).
Post 21 Særskilde driftsutgifter, kan overførast, kan nyttast under post 70
Posten er i hovudsak brukt til anskaffingar i samband med dei sentrale partane sine satsingar på forskings-, utviklings- og utgreiingsoppdrag. Dette er prosjekt der partane har felles interesser, mellom anna knytte til regel- og avtaleverket til staten.
Det blir foreslått å løyve 2 mill. kroner.
Post 70 Kompetanseutvikling mv., kan overførast, kan nyttast under post 21
Løyvinga gjeld tilskot til kompetanse- og omstillingsarbeid. Tilskotet skal legge til rette for god praktisering av medråderetten til dei tillitsvalde, utvikle og effektivisere staten, og dessutan fremje eit godt samarbeid mellom leiinga og medarbeidarar, og mellom partane i verksemda.
Avsetninga skal i hovudsak gå til å styrkje kompetanseutvikling i verksemdene og til å gjennomføre regionale samarbeidskonferansar.
Det blir foreslått å løyve 7 mill. kroner.
Post 71 Opplæring og utvikling av tillitsvalde
Løyvinga dekker tilskot til opplæringstiltak for tillitsvalde til organisasjonane i staten innanfor mellom anna organisasjons- og tillitsvaldarbeid, miljø- og vernearbeid, sjukefråvær, medråderett, personalpolitiske spørsmål, omstilling, effektivisering og samfunnsøkonomi med meir. Retningslinjer for opplærings- og utviklingstiltak er fastsett i eiga særavtale mellom staten og hovudsamanslutningane om opplærings- og utviklingsmidlar (OU-midlar). Løyvinga er brukt i samsvar med særavtala.
Det blir foreslått å løyve 279,7 mill. kroner.
Post 72 Pensjonskostnadar tenestemannsorganisasjonane
Verksemder som er medlemer i Statens pensjonskasse skal betale ein aktuarielt berekna premie (arbeidsgivardel), slik det blir gjort i privat sektor.
Tenestemannsorganisasjonane betaler ikkje arbeidsgivardel for tilsette som har permisjon utan løn frå statleg verksemd for å ha verv eller vere tilsett i ein slik organisasjon. I samsvar med permisjonsavtala betaler organisasjonane berre 2 pst. medlemsinnskot.
For å synleggjere det årlege bidraget staten har til tenestemannsorganisasjonane på pensjonsområdet, blir desse premiekostnadane budsjetterte på ein eigen post i statsbudsjettet. Posten inkluderer òg arbeidsgivaravgift.
Berekningar gjennomførte av Statens pensjonskasse tilseier at premiekostnadane, inkludert arbeidsgivaravgift, vil utgjere 51,5 mill. kroner i 2027.
Det blir foreslått å løyve 51,5 mill. kroner.
Kap. 1565 	Bustadlånordninga i Statens pensjonskasse
	KPAL
	
	
	
	(i 1 000 kr)

	Post
	Nemning
	Rekneskap 2025
	Saldert budsjett 2026
	Forslag 2027

	01
	Driftsutgifter, overslagsløyving
	58 928
	60 000
	66 000

	70
	Tap/avskrivingar
	-50
	2 000
	2 000

	90
	Utlån, overslagsløyving
	11 668 653
	7 200 000
	16 000 000

	
	Sum kap. 1565
	11 727 531
	7 262 000
	16 068 000


Under dette kapittelet blir det budsjettert med forventa utbetalingar av nye lån, opptente renter ved årets utgang, forventa tap på utlån og driftsutgifter i samband med administrasjon av bustadlånordninga i Statens pensjonskasse. Løyvingane er usikre og avhengige av utlånsramma, rentenivået i marknaden generelt og differansen mellom renta i bustadlånordninga i Statens pensjonskasse og rentenivået i marknaden.
Post 01 Driftsutgifter, overslagsløyving
Løyvinga dekker kostnadane til Statens pensjonskasse for å administrere bustadlånordninga, jf. post 90. Hovuddelen av kostnadane blir dekt av lånekundane gjennom betaling av ulike former for gebyr, jf. kap. 4565, post 01.
Det blir foreslått å løyve 66 mill. kroner.
På bakgrunn av at utgiftsbehovet følgjer av regelverk fastsett av Stortinget, blir det foreslått å tilføye stikkordet «overslagsløyving» på posten.
Post 70 Tap/avskrivingar
Løyvinga gjeld forventa tap på utlån i bustadlånordninga i Statens pensjonskasse.
Tap på hovudstol blir anslått til 1,5 mill. kroner og opparbeidd rentegjeld blir anslått til 0,5 mill. kroner.
Det blir foreslått å løyve 2 mill. kroner.
Post 90 Utlån, overslagsløyving
Løyvinga dekker forventa brutto utlån til bustadlån i Statens pensjonskasse og berekna opptente, men ikkje betalte renter på låna.
I hovudtariffavtalene i staten kjem det fram at bustadlån kan ytast med inntil 2,8 mill. kroner.
Departementet har fastsett Instruks for forvaltning av boliglånsordningen i Statens pensjonskasse. Følgjande medlemer i Statens pensjonskasse kan få lån:
Yrkesaktive medlemer.
Dersom det ligg føre særskilde grunnar, kan Statens pensjonskasse gi lån til barn, som på grunn av at begge foreldra er døde, må flytte frå tenestebustad.
Pensjonistar, med unntak av pensjonistar med pensjon basert på oppsette rettar.
Statsrådar og stortingsrepresentantar.
Medlemer av Sametinget som utøver sitt verv på fulltid.
Lån blir innvilga til kjøp av eigen bustad, til refinansiering av bustadlån eller til å modernisere/pusse opp eigen bustad. Lån blir gitt mot sikkerheit innanfor 80 pst. av marknadsverdien til bustaden. Lån har ei maksimal nedbetalingstid på 30 år, der 5 år kan vere avdragsfrie.
Forventa hovudstol per 31. desember 2027 blir anslått til om lag 72 600 mill. kroner. Uteståande lån per 31. desember 2027 er forventa å utgjere 46 200 lån. Det er lagt til grunn at det blir utbetalt 7 300 nye lån på i gjennomsnitt 2,16 mill. kroner i 2027. Vidare er det gjort vurderingar i samsvar med historiske erfaringstal når det gjeld talet på søknadar, utbetalte lån, talet på innfridde lån og gjennomsnittleg utbetalt/innfridd beløp per lån.
Rapport
I 2025 utbetalte Statens pensjonskasse 6 243 lån, som er om lag 63,4 pst. færre enn i 2024. Den totale utlånsporteføljen gjekk ned frå 85,9 mrd. kroner til 79,7 mrd. kroner, ein nedgang på 7,2 pst. frå 2024.
Utviklinga i bustadlånordninga i Statens pensjonskasse
07J2xt2
	
	
	
	
	
	
	(i mill. kr)

	År
	Nye lån
	Lån totalt
	Total utlånsportefølje 31.12
	Brutto utlån
	Avdrag
	Kapitalbehov

	2015
	5 827
	68 900
	75 000
	7 800
	30 000
	-22 200

	2016
	2 755
	56 800
	58 300
	3 500
	20 200
	-16 700

	2017
	3 143
	49 800
	49 200
	4 100
	13 100
	-9 000

	2018
	3 742
	44 300
	42 700
	5 300
	11 800
	-6 500

	2019
	8 532
	44 500
	45 700
	13 500
	10 500
	3 000

	2020
	4 635
	38 900
	39 400
	7 200
	13 500
	-6 300

	2021
	4 974
	36 600
	38 200
	8 500
	9 700
	-1 200

	2022
	8 187
	39 200
	45 500
	15 300
	8 000
	7 300

	2023
	16 027
	49 400
	67 600
	30 900
	8 800
	22 100

	2024
	17 056
	57 900
	85 900
	32 800
	14 500
	18 300

	2025
	6 243
	51 100
	79 700
	11 700
	17 800
	-6 200


Prioriteringar og budsjettforslag for 2027
Det er lagt til grunn at det blir utbetalt 7 300 lån i 2027, som er ein auke på 1 000 samanlikna med saldert budsjett for 2026. Auken kjem av ei forventing om fleire utbetalte lån som følgje av at låneramma er auka frå 2,3 til 2,8 mill. kroner.
Det blir foreslått å løyve 16 000 mill. kroner. Anslaget inkluderer 186 mill. kroner i berekna opptente renteinntekter ved utgangen av 2027.
Kap. 4565 	Bustadlånordninga i Statens pensjonskasse
	KPAL
	
	
	
	(i 1 000 kr)

	Post
	Nemning
	Rekneskap 2025
	Saldert budsjett 2026
	Forslag 2027

	01
	Gebyrinntekter, lån
	53 392
	45 000
	51 000

	90
	Tilbakebetaling av lån
	17 848 507
	17 200 000
	17 000 000

	
	Sum kap. 4565
	17 901 899
	17 245 000
	17 051 000


Under dette kapittelet blir det budsjettert med forventa innbetalingar av løpande og ekstraordinære avdrag, innfriingar av bustadlån og tilbakeføring av opptente renter ved inngangen til året knytte til bustadlånordninga i Statens pensjonskasse. I tillegg blir det budsjettert med forventa gebyrinntekter frå lånekundane. Løyvingane er usikre og avhengige av rentenivået i marknaden generelt og differansen mellom renta i bustadlånordninga i Statens pensjonskasse og rentenivået i marknaden.
Post 01 Gebyrinntekter, lån
Posten omfattar innbetaling av gebyr frå låntakarane i bustadlånordninga i Statens pensjonskasse i form av termingebyr, etableringsgebyr, purregebyr og liknande.
Det blir foreslått å løyve 51 mill. kroner.
Post 90 Tilbakebetaling av lån
Posten omfattar ordinære og ekstraordinære avdrag, innfriingar av bustadlån, tilbakeføring av berekna opptente, men ikkje betalte renteinntekter og tilbakeføring av tap.
Prioriteringar og budsjettforslag for 2027
Ordinære og ekstraordinære avdrag og innfriingar blir anslått til 17,0 mrd. kroner i 2027. Det er då lagt til grunn 8 500 innfriingar for året, som er ein reduksjon på 1 500 innfriingar samanlikna med saldert budsjett 2026. Årsaka er at låneramma er auka frå 2,3 mill. kroner til 2,8 mill. kroner.
I tillegg blir det anslått 185 mill. kroner i tilbakeføring av berekna opptente renter per 1. januar 2027, og 2 mill. kroner i tilbakeføring av tap.
Det blir foreslått å løyve 17 000 mill. kroner.
Kap. 5607 	Renter av bustadlånordninga i Statens pensjonskasse
	KPAL
	
	
	
	(i 1 000 kr)

	Post
	Nemning
	Rekneskap 2025
	Saldert budsjett 2026
	Forslag 2027

	80
	Renter
	4 226 211
	3 663 000
	3 576 000

	
	Sum kap. 5607
	4 226 211
	3 663 000
	3 576 000


Post 80 Renter
Løyvinga gjeld renteinntekter, og opptente, ikkje betalte renter knytte til bustadlånordninga i Statens pensjonskasse. Det er i overslaget for 2027 lagt til grunn ein auke i utlånsporteføljen, jf. kap. 1565, post 90 og kap. 4565, post 90. Det er vidare lagt til grunn ei effektiv rente eksklusive gebyr på 5,0 pst. i 2027.
Det blir foreslått å løyve 3 576 mill. kroner.
Kap. 1566 	Yrkesskadeforsikring
	KPAL
	
	
	
	(i 1 000 kr)

	Post
	Nemning
	Rekneskap 2025
	Saldert budsjett 2026
	Forslag 2027

	01
	Driftsutgifter, overslagsløyving
	80 070
	95 000
	95 000

	
	Sum kap. 1566
	80 070
	95 000
	95 000


Post 01 Driftsutgifter, overslagsløyving
Løyvinga gjeld utgifter til yrkesskadeutbetalingar. Løyvinga skal òg dekke kostnadane til Statens pensjonskasse for å administrere yrkesskadeordninga, jf. kap. 2470 Statens pensjonskasse under Arbeids- og inkluderingsdepartementet.
Alle som arbeider i teneste for arbeidsgivar, er omfatta av lov om yrkesskadeforsikring. Staten som arbeidsgivar er sjølvassurandør, men arbeidstakarar i staten har dei same rettane etter lova som andre arbeidstakarar. Arbeidstakarar som er omfatta av hovudtariffavtalene i staten, er i tillegg dekte av reglane i § 24 i hovudtariffavtalene om ytingar ved yrkesskadar. Utbetalingar frå desse to regelverka blir samordna, slik at arbeidstakar får erstatning etter det regelverket som gir høgast sum.
Yrkesskadeordninga omfattar personskadar som følgje av arbeidsulykker og sjukdomar som følgje av påverknad frå skadelege stoff eller arbeidsprosessar. Erstatning skal ytast utan omsyn til om nokon har skuld i skaden. Vilkåret er at skaden skjer i arbeid på arbeidsstaden og i arbeidstida. Erstatning blir òg ytt når arbeidstakaren blir skadd ved ulykke på direkte reise mellom heim og oppdragsstad (utan at arbeidstakaren har vore innom sin faste arbeidsstad), og på tenestereise.
Frå 1. januar 1996 er yrkesskadeforsikringa i staten basert på eit premiesystem. Dette inneber at det blir kravd ein premie av arbeidsgivarar kvart år, som skal dekke kostnadane for dei skadane som blir konstaterte dette året. Det gjeld òg om skaden blir meld og gjort opp fleire år seinare. Når Statens pensjonskasse behandlar saker der skaden blei konstatert før 1. januar 1996, utbetaler Statens pensjonskasse erstatninga for deretter å krevje summen refundert frå den aktuelle arbeidsgivaren med tillegg av eit administrasjonsgebyr. Skadar konstatert etter 1. januar 1996 blir dekte av innbetalt premie.
Etter lov om yrkesskadeforsikring er staten som sjølvassurandør ansvarleg for ei rekke andre grupper som er definerte som arbeidstakarar. Dette er grupper som er sysselsette av staten, men som likevel fell utanfor statstilsettelova og hovudtariffavtalene.
I 2025 var det ein auke på 6 pst. i innmelde yrkesskadesaker frå året før, medan utbetalingane gjekk ned med 21 pst. Ikkje alle innmelde skadesaker resulterer i erstatningsutbetaling.
Anslaget for 2027 er basert på faktiske erstatningsutbetalingar dei seinaste åra. Anslaget inkluderer anslått effekt av trygdeoppgjeret i 2025 og 2026.
Det blir foreslått å løyve 95 mill. kroner.
Kap. 4566 	Yrkesskadeforsikring
	KPAL
	
	
	
	(i 1 000 kr)

	Post
	Nemning
	Rekneskap 2025
	Saldert budsjett 2026
	Forslag 2027

	01
	Premieinntekter
	91 823
	97 000
	102 000

	
	Sum kap. 4566
	91 823
	97 000
	102 000


Post 01 Premieinntekter
Løyvinga dekker innbetaling av yrkesskadeforsikringspremie frå alle arbeidsgivarar som er omfatta av ordninga. Sjå omtale under kap. 1566, post 01.
Det blir foreslått å løyve 102 mill. kroner.
Kap. 1567 	Gruppelivsforsikring
	KPAL
	
	
	
	(i 1 000 kr)

	Post
	Nemning
	Rekneskap 2025
	Saldert budsjett 2026
	Forslag 2027

	01
	Driftsutgifter, overslagsløyving
	259 672
	260 000
	260 000

	
	Sum kap. 1567
	259 672
	260 000
	260 000


Post 01 Driftsutgifter, overslagsløyving
Løyvinga dekker utbetaling av gruppelivserstatningar og kostnadane til Statens pensjonskasse for å administrere gruppelivsordninga, jf. kap. 2470 Statens pensjonskasse under Arbeids- og inkluderingsdepartementet.
Utbetalte gruppelivserstatningar varierer frå år til år, mellom anna avhengig av kor mange prioriterte etterlatne avdøde har. Dette gjer at det er knytt uvisse til budsjetteringa av nivået kvart enkelt år.
I 2025 blei det utbetalt erstatning i 167 saker med til saman om lag 259 mill. kroner, mot 154 saker med til saman 265 mill. kroner i 2024.
Anslaget for 2027 er basert på erfarte erstatningsutbetalingar dei seinaste åra. Anslaget inkluderer anslått effekt av trygdeoppgjeret i 2025 og 2026.
Det blir foreslått å løyve 260 mill. kroner.
Kap. 4567 	Gruppelivsforsikring
	KPAL
	
	
	
	(i 1 000 kr)

	Post
	Nemning
	Rekneskap 2025
	Saldert budsjett 2026
	Forslag 2027

	01
	Premieinntekter
	147 410
	149 000
	141 000

	
	Sum kap. 4567
	147 410
	149 000
	141 000


Post 01 Premieinntekter
Posten omfattar innbetaling av premie for dei verksemdene som betaler gruppelivspremie direkte til Statens pensjonskasse. Sjå omtale under kap. 1567, post 01.
Det blir foreslått å løyve 141 mill. kroner.
Del III
Omtale av særlege tema
Oppfølging av berekraftsmåla i Digitaliserings- og forvaltningsdepartementet
Digitaliserings- og forvaltningsdepartementet har samordningsansvaret for oppfølginga av berekraftsmåla nasjonalt, og bidrar til måloppnåing gjennom sektoransvaret innanfor utviklinga av den statlege arbeidsgivar-, digitaliserings-, forvaltnings- og bygg- og eigedomspolitikken.
I samordningsrolla har departementet sørgt for eit oppdatert kunnskapsgrunnlag om Noreg si måloppnåing i Meld. St. 35 (2024–2025) Noregs arbeid med berekraftsmåla – status, utfordringar og vegen vidare og ein statusrapport (VNR-rapport) til FN som blei presentert under FNs høgnivåforum i juli 2026. Departementet koordinerer òg regjeringa sin årlege rapport til Stortinget om oppfølginga av dei 17 berekraftsmåla. Rapporten følgjer som et digitalt vedlegg til denne proposisjonen.
Dette kapittelet omtalar innsatsen for å nå berekraftsmåla som er finansiert over budsjettet til Digitaliserings- og forvaltningsdepartementet, med vekt på dei delmåla der departementet sitt sektoransvar har størst betyding.
Delmål 5.5) Sikre kvinner fullstendig og reell deltaking og like moglegheiter til leiande stillingar på alle nivå der det blir teke avgjerder, i det politiske, det økonomiske og det offentlege livet
Målet om å oppnå likestilling og sikre kvinnene si deltaking i det politiske, det økonomiske og det offentlege livet heng tett saman med den statlege arbeidsgivarpolitikken. Hovudtariffavtalene for 2026–2028 slår fast at verksemdene skal arbeide systematisk for å fremje likestilling og mangfald, og hindre diskriminering, i samarbeid med dei tillitsvalde. Hovudavtalen i staten stiller i tillegg krav om at verksemdene skal regulere samarbeidet med tillitsvalde om likestilling i lokale avtaler. Eit slikt samarbeid legg til rette for eit meir målretta og effektivt likestillingsarbeid.
Delmål 5.b) Styrkje bruken av mogleggjerande teknologi, særleg informasjons- og kommunikasjonsteknologi, for å styrkje stillinga for kvinner i samfunnet
Noreg er eit av landa i verda med høgast del av innbyggarane som har tilgang til og brukar digital teknologi. Det er små skilnader mellom kjønna i bruken av teknologi, men blant eldre er det noko færre kvinner enn menn som har tilgang på og brukar digitale verktøy og tenester. Blant eldre og personar med ulike former for nedsett funksjonsevne er det mange som ikkje beherskar digitale verktøy, fordi utforming og brukargrensesnitt ofte ikkje er tilpassa brukarane sine ulike forutsetningar. Digitaliseringsdirektoratet har hovudansvaret for å koordinere oppfølginga av regjeringa sin politikk for digital inkludering og forvaltar mellom anna tilskot til etablering av kommunale opplæringstilbod i digital kompetanse til innbyggarane.
Delmål 8.2) Auke den økonomiske produktiviteten gjennom diversifisering, teknologisk framgang og innovasjon, mellom anna med vekt på lønsame og arbeidsintensive sektorar
Deling av data er avgjerande for å skape eit meir berekraftig samfunn. Digitaliseringsdirektoratet har ei viktig oppgåve i å fremje deling og bruk av data, og gjennom det gjere det mogleg å skape nye verdiar, innovasjon og meir effektive og miljøvenlege løysingar på store samfunnsutfordringar. Døme på at deling av data skapar ny næring og effektivisering, er mellom anna at verdata blir brukt til å planlegge shippingruter for å redusere energibruk og utslepp samt planlegge gjødsling og førebygge utslepp frå landbruket. Digitaliseringsdirektoratet utviklar og tilbyr samfunnskritiske fellesløysingar som gjer at statlege verksemder og kommunar slepp bruke ressursar på eigne løysingar for å løyse like behov.
Delmål 9.1) Utvikle påliteleg, berekraftig og solid infrastruktur av høg kvalitet, inkludert regional og grensekryssande infrastruktur, for å støtte økonomisk utvikling og livskvalitet med vekt på overkomeleg pris og likeverdig tilgang for alle
Mobil- og breibandnetta i Noreg held høg kvalitet og har god sikkerheit, og det har òg vore ei forbetring av tilknytinga til utlandet gjennom fleire alternative føringsvegar. Kommersielle investeringar er hovudgrunnlaget for utbygging i Noreg. I nokre område er det nødvendig med statlege bidrag for å sikre at dei aller siste husstandane og verksemdene får eit tilfredsstillande tilbod, som innkjøpsordninga for funksjonell internettilgang som skal opprettast, eller for å styrkje sikkerheita og beredskapen.
Delmål 9.c) Auke tilgangen til informasjons- og kommunikasjonsteknologi vesentleg og arbeide for at dei minst utvikla landa får allmenn og rimeleg tilgang til internett innan 2020
Dei aller fleste i Noreg har god tilgang til kommunikasjonsteknologi. Tal frå Nasjonal kommunikasjonsmyndigheit viser at 99,3 pst. av husstandane hadde tilbod om breiband på minst 100 Mbit/s ved utgangen av 2025. 99,8 pst. av husstandane i landet hadde tilbod om 5G basisdekning ved utgangen av 2025.
Ny teknologi, til dømes satellitt-teknologi, gjer at det er stort potensiale for auka dekning i dei minst utvikla landa. Noreg støttar arbeidet til FN-organet Den internasjonale telekommunikasjonsunion (ITU) og satellittorganisasjonane ITSO og EUTELSAT for universell og rimeleg tilgang til informasjons- og kommunikasjonsteknologi, gjennom medlemskap i desse organa.
Delmål 10.3) Sikre like moglegheiter og redusere skilnader i levekår, mellom anna ved å avskaffe diskriminerande lover, politikk og praksis og ved å fremje lovgjeving, politikk og tiltak som er eigna til å nå dette målet og delmål 8.5) Innan 2030 oppnå full og produktiv sysselsetjing og anstendig arbeid for alle kvinner og menn, inkludert ungdom og personar med nedsett funksjonsevne, og oppnå lik løn for likt arbeid
Rekrutteringsarbeidet i staten skal ha ei brei og inkluderande tilnærming. Fleire tiltak skal bidra til dette. Forskrift til statstilsettelova pålegg statlege verksemder å kalle inn minst ein kvalifisert søkjar med nedsett funksjonsevne, og minst ein kvalifisert søkjar med fråvær frå arbeid, utdanning eller opplæring (hol i CV-en) til intervju. Etter forskrifta er det høve, men ikkje plikt, til å tilsetje ein søkjar med funksjonsnedsetjing eller hol i CV-en, dersom vedkomande er nær like godt kvalifisert som den best kvalifiserte søkjaren (moderat kvotering). Etter forskrifta er det gitt høve til å tilsetje personar med nedsett funksjonsevne eller hol i CV-en, og som har førebels lønstilskot, i inntil to år utan offentleg utlysing. Staten har eit eige traineeprogram for personar med funksjonsnedsetjing og hol i CV-en.
Auka rekruttering av personar med innvandrarbakgrunn er òg viktig i eit mangfaldsperspektiv. Det følgjer av forskrifta til statstilsettelova at statlege verksemder skal innkalle minst éin kvalifisert søkjar som er innvandrar eller som er norskfødd og der begge foreldra er utanlandsfødde til intervju.
I hovudtariffavtalene (2026–2028) er det nedfelt i ein protokolltilførsel om at partane i staten skal sette ned eit partssamansett råd for likestilling, inkludering, mangfald og integrering. Rådet skal følgje med på og diskutere status, og foreslå eventuelle tiltak for auka likestilling, inkludering, mangfald og integrering i det statlege tariffområdet.
I 2025 blei det gitt ei fellesføring om at alle dei statlege verksemdene skal ha ei positiv utvikling i talet på tilsettingar av personar med nedsett funksjonsevne og/eller fråvær frå arbeid, utdanning eller opplæring i 2025 samanlikna med 2024. Fellesføringa er vidareført for 2026. I tillegg har dei sentrale partane i staten sett av 2 mill. kroner til eit prosjekt der ein skal sjå på mangfaldsarbeidet i staten generelt. Prosjektet skal sluttførast i løpet av første kvartal 2027.
Digitaliseringsdirektoratet er ein pådrivar for å skape meir samanhengande tenester, slik at innbyggarar og næringsliv i heile landet får eit betre tilbod og ei meir einsarta brukaroppleving. Digitaliseringsdirektoratet er òg tilsyn for universell utforming av IKT i både offentleg og privat sektor. Universell utforming gjer det mogleg for alle å delta i samfunnet på like vilkår, og er eit viktig verkemiddel for å redusere digitalt utanforskap. Departementet arbeider for auka digital kompetanse hos utsette grupper i samfunnet for å førebygge digitale ulikheiter.
Delmål 13.3) Styrkje evna enkeltpersonar og institusjonar har til å redusere klimagassutslepp, tilpasse seg til og redusere konsekvensane av klimaendringar og varsle tidleg, og dessutan styrkje utdanninga og bevisstgjeringa om dette
Klima- og miljøomsyn er omtala i begge reiseavtalene i staten. Av omsyn til klimaet skal ein alltid vurdere kor nødvendig ei reise er før ho blir gjennomført. Etter ei samla vurdering skal reisa gjennomførast på den måten som er raskast, rimelegast og mest miljøvennleg for staten, så langt dette er foreinleg med ei effektiv og forsvarleg gjennomføring av reisa. I vurderinga av kva som for staten er det raskaste og rimelegaste alternativet, skal òg miljøomsyn inngå i vurderinga.
Partane i staten har bestilt ein forskingsrapport som tar for seg klimagassutsleppa frå reiseverksemda i staten. Målet med rapporten er å skaffe kunnskap om reisevanar, utslepp og kva faktorar og dilemma, mellom anna praktisering av miljøkravet i reiseavtalene, som påverkar vala i samband med reiser og reiseverksemd i det statlege tariffområdet. Ramma for prosjektet er 1,5 mill. kroner, og prosjektet skal ferdigstillast i løpet av 2026.
Delmål 16.5) Betydeleg redusere korrupsjon og bestikkingar i alle former
Noreg er framleis blant landa med lågast opplevd korrupsjon i verda. Sjølv om Noreg dei siste åra har falle noko på korrupsjonsindeksen til Transparency International, er Noreg i den nyaste korrupsjonsindeksen for 2025 plassert på ein delt fjerdeplass internasjonalt.
Innbyggarundersøkinga frå DFØ, publisert i 2026 og basert på svar samla inn hausten 2025, viser at færre enn i 2024 trur det førekjem korrupsjon i staten og i kommunane. Framleis meiner om lag halvparten av innbyggjarane at ulike former for korrupsjon skjer i det offentlege.
Noreg har sterke demokratiske institusjonar som spelar ei sentral rolle i å førebygge og kjempe mot korrupsjon. Samstundes er det viktig å vidareutvikle dette arbeidet gjennom målretta innsats og nye tiltak der det er behov. I handlingsplanen Ei open forvaltning har Noreg forplikta seg til å styrkje den strategiske tilnærminga til antikorrupsjonsarbeidet, mellom anna gjennom konkrete tiltak som er omtala i Meld. St. 15 (2023–2024) Felles verdier – felles ansvar. Styrket innsats for forebygging og bekjempelse av økonomisk kriminalitet.
Delmål 16.6) Utvikle effektive, ansvarlege og opne institusjonar på alle nivå
Statlege institusjonar i Noreg er ansvarlege, transparente og opne, og dei er underlagt klare maktavgrensingar. Norske domstolar medverkar til at staten respekterer og sikrar menneskerettane, mellom anna prinsippet om likskap for lova og ikkje-diskriminering.
Noreg var ein av dei åtte initiativtakarane til det internasjonale samarbeidet Open Government Partnership (OGP). OGP bygger på prinsippet om at ei open, velfungerande og brukarvenleg forvaltning best blir utvikla gjennom tett samarbeid mellom offentleg forvaltning og sivilsamfunnet. Det viktigaste verkemiddelet i OGP er dei nasjonale forpliktingane for styrka openheit i forvaltninga. Forpliktingane blir utarbeidde i samråd med sivilsamfunnet og reflekterer felles prioriteringar for større openheit.
Digitaliserings- og forvaltningsdepartementet er samordnar og pådrivar for OGP-arbeidet i Noreg. Departementet koordinerer eit interessentforum der representantar frå forvaltninga og sivilsamfunnet møtest jamleg for å drøfte spørsmål knytt til openheit. I 2024 la regjeringa fram den femte handlingsplanen for OGP, som varer frå 2024 til 2027. Planen inneheld forpliktingar innan område som openheit om offentlege innkjøp, antikorrupsjon og digital inkludering. Gjennom OGP bidrar Noreg òg til å fremje openheit globalt som medlem av OGPs styringskomité. Internasjonal deltaking gir høve til å dele erfaringar frå norsk forvaltning, samstundes som vi lærer av andre land sine løysingar og tilnærmingar. Deltakinga blir sett i samanheng med andre internasjonale initiativ, som til dømes OECD sitt arbeid for open og ansvarleg forvaltning.
Noreg følgjer òg opp tilrådingar frå den internasjonale organisasjonen for økonomisk samarbeid og utvikling (OECD), som jamleg undersøker tillit til styresmaktene og tilhøyrande institusjonar i OECD-medlemslanda. I OECDs tillitsundersøking frå juni 2026 skårar Noreg framleis over OECD-gjennomsnittet, med 50 pst. som rapporterer høg eller moderat tillit til offentleg forvaltning, samanlikna med 45 pst. i OECD samla.
Digitale fellesløysingar og deling av data legg til rette for effektivitet og openheit i institusjonar på alle nivå. Digitale fellesløysingar gjer det enklare for offentlege verksemder å lage trygge og brukarvenlege digitale tenester, slik at det blir enklare for innbyggarar og næringsliv å ta tenestene i bruk.
Vidarebruk av data handlar om å gi næringsliv, forskarar og sivilsamfunn tilgang til data som offentleg forvaltning har, på ein slik måte at dei lett kan brukast i nye samanhengar. Departementet fremja våren 2026 Prop. 54 LS (2025–2026) Lov om datadeling og dataforvaltning (dataforvaltningsloven) for Stortinget. Dataforvaltningslova blei vedteken i juni 2026. Lova bygger på vidarebruksutvalet si utgreiing NOU 2024: 14 Med lov skal data deles. På data.norge.no, som er Noreg sin offisielle nettstad for data frå offentleg sektor, kan verksemdene registrere datasett som er gjorde tilgjengelege for gjenbruk og vidare bruk, og finne rettleiingsmateriell og informasjon om aktuelle lisensar.
Innsynsløysinga eInnsyn.no i Digitaliseringsdirektoratet sørgjer for at innbyggarane får utøvd den demokratiske retten sin til openheit og innsyn i offentleg forvaltning. Digitaliseringsdirektoratet skal legge til rette for at alle i Noreg med behov, har tilgang til ein elektronisk ID. Tilgang til ein elektronisk ID er ein føresetnad for å nytte seg av digitale offentlege tenester. Det er avgjerande for tilliten at institusjonane er velfungerande og opptrer rettferdig. Digitaliseringsdirektoratet arbeider òg for å styrkje informasjonssikkerheita i stat og kommune.
Delmål 17.14 Oppnå ein meir samstemt og heilskapleg politikk for berekraftig utvikling og delmål 17.17) Stimulere til og fremje velfungerande partnarskap i det offentlege, mellom det offentlege og det private og i det sivile samfunnet som byggjer på erfaringar med partnarskapa og ressursstrategiar
Å finne berekraftige løysingar på komplekse og samanvevde utfordringar krev samordna innsats på tvers av sektorar, forvaltningsnivå og aktørar. Politisk forplikting frå regjeringa og engasjement frå sentrale aktørar er på plass for å bidra til ein meir samstemd og heilskapleg politikk for berekraftig utvikling. Det er inngått fleire samarbeid for å bidra til betre samordning og felles innsats for å oppfylle 2030-agendaen.
Toppleiarforumet for berekraftsmåla, etablert i 2022, har vist seg å vere ein eigna arena for å diskutere utfordringar og løysingar knytte til arbeidet med berekraftsmåla. Forumet samlar toppleiarar frå regjeringa, næringslivet, akademia, kommunesektoren, frivillig sektor og partane i arbeidslivet. Forumet samlast inntil tre gonger i året og blir leia av digitaliserings- og forvaltningsministeren.
Tilgang til statistikk og data er ei føresetnad for å vurdere framdrifta i arbeidet med berekraftsmåla. Sidan april 2020 har Statistisk sentralbyrå publisert statistikk for indikatorar for berekraftsmåla. Per april 2026 er om lag 217 nasjonale indikatorar og 115 globale indikatorar publiserte. Dei uavhengige indikatorane bidrar til openheit, etterprøvbarheit og eit felles faktagrunnlag for vurdering av utviklinga over tid. Dette har vore eit viktig grunnlag i regjeringa si vurdering av status i Noregs arbeid med berekraftsmåla i berekraftsmeldinga. Digitaliserings- og forvaltningsdepartementet vil fortsette arbeidet med å forbetre kunnskapsgrunnlaget om berekraftsmåla, irekna vidareutvikling av Statistisk sentralbyrå sin indikatorportal, i samarbeid med samlege departement.
Digitaliserings- og forvaltningsdepartementet og KS har ei samarbeidsavtale om innovasjon i offentleg sektor og oppfølging av berekraftsmåla. Målet med avtala er å bidra til ein nytenkande, innovativ og berekraftig offentleg sektor, som leverer gode tenester, har høg grad av tillit i befolkninga og finn nye løysingar på samfunnsutfordringar.
Regjeringa har saman med KS underteikna ei samarbeidsavtale med ideelle aktørar om levering av velferdstenester. Avtala anerkjenner og synleggjer den betydelege rolla ideelle organisasjonar har i å vareta velferdsmessige behov, og markerer eit viktig skritt i styrkinga av ideell sektor si rolle i velferdssamfunnet.
For å styrkje arbeidet med berekraftsmåla er det behov for at departementa har ei heilskapleg og samanhengande tilnærming til dei store samfunnsutfordringane. Strategien for departementsfellesskapet, Gode hver for oss. Best sammen., skal bidra til eit samordna, effektivt og kompetent departementsfellesskap som legg til rette for at prioriterte samfunnsutfordringar kan løysast. Eit av tre mål i strategien er samordna utvikling og gjennomføring av politikk. Dei tilsette i departementa skal gi regjeringa relevante og heilskaplege grunnlag for avgjerder, og vidareutvikle arbeidsformene sine for å sikre heilskap og langsiktig perspektiv i styringa av sektorar og samfunn og i statsbudsjettprosessen.
Digitaliseringsdirektoratet deltar i Digitalt Samarbeid Offentlig Privat (DSOP) som er eit samarbeid mellom offentlege verksemder og finansnæringa. Gjennom DSOP samarbeider privat næringsliv og offentleg sektor om å utvikle innovative og kostnadseffektive digitale løysingar for innbyggarane.
Samfunnssikkerheit og beredskap
Regjeringa arbeider heilskapleg og systematisk med samfunnssikkerheit. Føringane som er gitt i Nasjonal sikkerhetsstrategi, Meld. St. 9 (2024–2025) Totalberedskapsmeldingen – Forberedt på kriser og krig, Meld. St. 9 (2022–2023) Nasjonal kontroll og digital motstandskraft for å ivareta nasjonal sikkerhet – Så åpent som mulig, så sikkert som nødvendig, Meld. St. 5 (2020–2021) Samfunnssikkerhet i en usikker verden, Meld. St. 28 (2020–2021) Vår felles digitale grunnmur Mobil-, bredbånds- og internettjenester og Instruks for departementenes arbeid med samfunnssikkerhet, er utgangspunktet for Digitaliserings- og forvaltningsdepartementet sitt arbeid med samfunnssikkerheit. Hovudmålet er: Digitaliserings- og forvaltningsdepartementet sitt arbeid med samfunnssikkerheit styrkjer evna til å førebygge og handtere alvorlege hendingar innanfor departementet sitt ansvarsområde.
Elektronisk kommunikasjon (ekom)
Elektroniske kommunikasjonsnett, mellom anna mobil- og breibandnett, utgjer saman med datasenter og elektroniske kommunikasjonstenester ein digital grunnmur for det norske samfunnet. Denne infrastrukturen som ber digitale tenester er i dag avgjerande for det norske samfunnet, og stadig fleire kritiske tenester blir digitalisert. Elektronisk kommunikasjon er definert som ein kritisk samfunnsfunksjon. Det overordna målet for ekomområdet er eit likeverdig tilbod av sikre og robuste elektroniske kommunikasjonstenester av høg kvalitet og til rimelege prisar over heile landet, som støtter nasjonal beredskap og større digitalt handlingsrom.
Regjeringa tar sikte på å legge fram den første langtidsplanen for sivil beredskap i 2026. Planen skal bidra til å styrkje den sivile beredskapen, med særleg vekt på situasjonar høgt i krisespekteret og dei kritiske samfunnsområda kraftforsyning, transport og digital infrastruktur (ekom). På bakgrunn av tilstandsvurderingane innanfor dei nemnde områda vil planen gjere greie for regjeringa sine strategiske, tverrsektorielle prioriteringar for å styrkje beredskapen høgt i krisespekteret.
Nasjonal sikkerhetsplan for digital infrastruktur, som blei lagt fram hausten 2025, legg til rette for ei betydeleg styrking av den digitale infrastrukturen i Noreg for å møte utviklinga og utfordringane vi står overfor. Planen skal støtte opp under regjeringa sine mål og prioriteringar gitt i nasjonal sikkerhetsstrategi og totalberedskapsmeldinga.
Løyvinga på kap. 1543, post 70 Telesikkerheit og -beredskap blei om lag dobla frå 2025 til 2026 for å følgje opp planen, og regjeringa foreslår å auke innsatsen ytterlegare i 2027. Midlane skal mellom anna gå til:
Å styrkje mobilnetta med reservestraum i tre døgn som førebygger mot utfall ved langvarige straumbrot. Styrkinga gjeld for alle tre mobilnetta (Lyse Tele, Telenor og Telia).
Å styrkje reservestraumkapasiteten i mobilnetta i utvalde tettstader og andre strategisk viktige område.
Raskare styrking av infrastrukturen i sårbare regionar, basert på omfattande, grundige og systematiske risiko- og sårbarheitsanalysar frå Nasjonal kommunikasjonsmyndigheit.
Tiltak for å legge til rette for behov høgt i krisespennet som kjem militæret til gode.
Sikkerheitsplanen følgjer òg opp enkelte anbefalingar frå ekspertutvalet for nasjonal kontroll med kritisk digital kommunikasjonsinfrastruktur (ekomsikkerheitsutvalet).
I samarbeid med Nasjonal kommunikasjonsmyndigheit og tilbydarane, arbeider departementet med å identifisere og redusere sårbarheiter, handtere hendingar og sørgje for tilstrekkeleg beredskap. Ekomlova legg mellom anna til rette for ei ytterlegare styrking av sikkerheita og robustheita i nett og tenester, og regulerer datasenternæringa for første gang. Digitaliserings- og forvaltningsdepartementet og Nasjonal kommunikasjonsmyndigheit følgjer opp sikkerheit og beredskap både etter ekomlova, sikkerheitslova og deler av digitalsikkerheitslova, mellom anna gjennom tilsyn, pålegg og rettleiing.
Nasjonal kommunikasjonsmyndigheit bidrar gjennom det digitale responsmiljøet for ekomsektoren, EkomCERT, til auka samfunnssikkerheit og beredskap. EkomCERT innhentar, samanstiller og analyserer sikkerheitsrelatert informasjon, koordinerer og handterer cyberhendingar og utarbeider situasjonsbilete.
I 2024 etablerte Digitaliserings- og forvaltningsdepartementet ein ny kriserigg for ekomsektoren. Kriseriggen skal bidra til førebygging og handtering av hendingar i sektoren. Departementet leiar kriseriggen på strategisk nivå, og Nasjonal kommunikasjonsmyndigheit leiar han på operasjonelt nivå. Som del av kriseriggen har departementet i 2026 halde fram arbeidet med Strategisk sikkerheitsråd for elektronisk kommunikasjon, ein samarbeidsarena for diskusjon og erfaringsutveksling mellom myndigheiter og tilbydarar på strategisk nivå. Nasjonal kommunikasjonsmyndigheit inviterer utvalde ekomtilbydarar og Nasjonalt tryggingsorgan, Politiets tryggingsteneste og Etterretningstenesta til regelmessige møter i Ekom sikkerheitsforum. Der blir det mellom anna utveksla informasjon på eit operativt nivå slik at tilbydarane har eit godt grunnlag for å vareta ansvaret for forsvarleg sikkerheit og beredskap i nett og tenester.
Departementet har identifisert enkelte funksjonar innanfor ekomsektoren som grunnleggande nasjonale funksjonar (GNF-ar) etter sikkerheitslova, fordi eit heilt eller delvis bortfall av desse funksjonane vil påverke staten si evne til å ta vare på nasjonale tryggingsinteresser. Det er identifisert tre GNF-ar innanfor elektronisk kommunikasjon: Evne til å vareta talekommunikasjonstenester basert på norsk nummerplan, evne til å vareta tekstbaserte meldingstenester basert på norsk nummerplan og evne til å vareta grunnleggande internett-tilgang. Evna til å halde ved lag elektroniske kommunikasjonstenester omfattar å sikre tilgjengelegheit, integritet og konfidensialitet. I tillegg er det identifisert ein GNF innanfor datasentertenester: Evne til å understøtte datalagring, dataprosessering og dataoverføring i Noreg.
Departementet har ved vedtak underlagt ei rekke verksemder innanfor ekomsektoren sikkerheitslova og har starta arbeidet med å underlegge verksemder innanfor datasenternæringa. For ekomsektoren har departementet utpeikt ei rekke skjermingsverdige objekt og infrastrukturar, og klassifisert desse. Implementering og vidare oppfølging av sikkerheitslova er eit kontinuerleg arbeid, som blir gjort i nært samarbeid mellom ekomtilbydarane og datasenteroperatørane som er underlagd lova, departementet og Nasjonal kommunikasjonsmyndigheit. Departementet vurderer jamleg om nye verksemder skal underlegast lova. Nasjonal kommunikasjonsmyndigheit er tilsynsorgan for ekomsektoren etter sikkerheitslova og har inngått ei samarbeidsavtale med Nasjonalt tryggingsorgan.
Satellittbasert kommunikasjon
Satellittbasert navigasjon og kommunikasjon er definert som ein kritisk samfunnsfunksjon. Digitaliserings- og forvaltningsdepartementet har ansvaret for kommunikasjonsdelen, medan Nærings- og fiskeridepartementet har ansvaret for det som omfattar navigasjon. Digitaliserings- og forvaltningsdepartementet forvaltar regelverk for satellittbaserte kommunikasjonstenester, mellom anna ekomlova, satellittinnmeldingsforskrifta, fribruksforskrifta og dei såkalla jordstasjonsforskriftene. I tillegg deltar departementet i Romutvalet og Romsikkerheitsutvalet nedsett av Nærings- og fiskeridepartementet, som er ansvarleg for norsk rompolitikk. Den nye romlova, som tredde i kraft frå 1. juli 2026, har gitt ei ny og utvida regulering av dette feltet.
Satellittbasert kommunikasjon er identifisert som ein GNF i samsvar med sikkerheitslova. Nasjonal kommunikasjonsmyndigheit har på oppdrag frå Digitalisering- og forvaltningsdepartementet levert ei innstilling til departementet om korleis denne GNF-en bør følgjast nærare opp. Nasjonal kommunikasjonsmyndigheit har identifisert viktigheita av satellittbasert kommunikasjon og konkretisert innhaldet i GNF-en, inkludert kva for aktørar som bør vurderast underlagt lova og aktuelle objekt og infrastrukturar som bør vurderast utpeikt som skjermingsverdige. Saka er no til vurdering i departementet. Arbeidet må òg sjåast i samanheng med andre romrelaterte GNF-ar.
Satellittområdet er prega av omfattande internasjonal verksemd. Samstundes skjer det endringar på området, med lågbanesatellittar som i aukande grad kan utgjere eit alternativ til og konkurrere med landbasert elektronisk kommunikasjon. Arbeidet med samfunnssikkerheit for satellittbasert kommunikasjon må derfor sjåast i samanheng med arbeidet med elektronisk kommunikasjon.
Digitale fellesløysingar
Digitale fellesløysingar er byggeklossar som brukast i utviklinga av offentlege, digitale tenester. Digitaliserings- og forvaltningsdepartementet har etatsstyringsansvar for Digitaliseringsdirektoratet, som forvaltar fleire fellesløysingar, mellom anna ID-porten og Altinn. Det overordna målet for området er at offentleg sektor har trygge, stabile og tilgjengelege digitale fellesløysingar.
Behovet for trygge og stabile digitale tenester og robust infrastruktur som ein del av den samla motstandskrafta i samfunnet aukar. Samstundes peikar Nasjonalt tryggingsorgan på at trusselbildet er skjerpa, vedvarande og alvorleg. Digitale fellesløysingar og tillitsinfrastruktur er attraktive mål for påverknad, sabotasje og svindel, og kan òg bli råka indirekte gjennom hendingar i verdikjeder, leverandørledd eller samankopla tenester. Digitaliseringsdirektoratet arbeidar med å redusere risiko og sårbarheit i dei digitale fellesløysingane det har ansvar for. Dei siste åra har Digitaliseringsdirektoratet gjennomført ein omfattande modernisering av løysingane, mellom anna ny Altinn plattform. Modernisert teknologi bidrar til auka sikkerheit og stabilitet, men det er òg viktig at drift, sikring og forvaltning av direktoratet sine fellesløysingar er rusta for vekst og førebygging av digitale angrep. Den skjerpa sikkerheitspolitiske situasjonen krev stadig aukande merksemd på sikkerheit. I 2027 foreslår regjeringa derfor midlar til teknisk infrastruktur og styrking av drifts- og forvaltningsorganisasjonen i Digitaliseringsdirektoratet sine fellesløysingar, mellom anna for å ytterlegare styrkje arbeidet med sikkerheit.
Ny teknologi skaper moglegheiter, men òg nye utfordringar, då den opnar for nye former for vondarta verkemiddelbruk med betyding for nasjonal sikkerheit. Digitaliseringsdirektoratet arbeider med å styrkje sikkerheitsorganisasjonen og auke sikkerheitsnivået i fellesløysingane. Dette inneber å arbeide vidare med styringssystemet for informasjonssikkerheit (ISMS) for å møte den raske teknologiske utviklinga, særleg innan KI og kvanteteknologi. Arbeidet legg eit viktig grunnlag for å imøtekomme eksisterande og nye krav i samband med regelverk frå EU og Noreg[footnoteRef:4]. [4: Til dømes digitalsikkerheitslova, Digital Omnibus, NIS2, KI-forordninga, nye gjennomføringsreglar i EU Digital Identity Wallet, GDPR, SDGR og European Accessibility Act.] 

Det er etablert eit eige beredskapsforum for offentlege fellesløysingar for samhandling på tvers av etatane med ansvar for fellesløysingar. Hensikta med forumet er koordinering av beredskapsplanlegging og prosessar knytte til hendingar innanfor dei samfunnskritiske fellesløysingane for offentleg sektor. Beredskapsforumet varetar behovet for sektorvis responsmiljø (SRM) på minimumsnivå, og verksemdene held samstundes fram med å ha fast kontakt med Nasjonalt cybertryggingssenter i Nasjonalt tryggingsorgan.
Informasjonssikkerheit i forvaltninga
Digitaliserings- og forvaltningsdepartementet har eit samordningsansvar for arbeidet med ei styrkt og meir heilskapleg tilnærming til informasjonssikkerheit i forvaltninga. Informasjonsbehandling er viktig for offentlege verksemder si evne til å utføre oppgåver og yte tenester. Brot på informasjonssikkerheit kan påverke innbyggarane, næringslivet, samfunnsfunksjonar og nasjonale sikkerheitsinteresser. Digitalisering av forvaltninga gir nye moglegheiter og fremjar effektivitet, men skapar òg nye bindingar og sårbarheiter. Styrkt kompetanse og systematisk arbeid med informasjonssikkerheit er viktig for å motverke dei digitale sårbarheitene. Tydelege anbefalingar og samordna rettleiing der fleire sentrale aktørar samarbeider er prioritert. Nettverk for informasjonssikkerheit (NIFS), som blir forvalta av Digitaliseringsdirektoratet, blir vidareført. Sikkert.no, ein første versjonen av ein felles myndigheitsportal for digital tryggleik, blei lansert i januar 2026. Portalen er utvikla av Nasjonalt tryggingsorgan i tett samarbeid med Digitaliseringsdirektoratet, politiet og Datatilsynet. Føremålet er å gjere råd og rettleiing meir tilgjengelege, forenkle tilgangen til informasjon og styrkje samordninga mellom verksemder.
For å styrkje informasjonssikkerheita i kommunane blei KommuneCERT oppretta i 2023 og lagt til HelseCERT. Helse- og kommuneCERT styrkjer digital sikkerheit gjennom rettleiing, førebygging, overvaking av digitale truslar, handtering av sikkerheitshendingar og operativ støtte til kommunane. Tenestene er gratis for kommunane. Gjennom digitale angrep kan store mengder sensitive personopplysningar og annan informasjon kome på avvegar. Det er ikkje nødvendigvis fragmentert eller manglande rettleiing eller regulering som er utfordringa for mange kommunar. Det kan òg handle om avgrensa kompetanse, kapasitet og modnad i sikkerheitsarbeidet. På desse områda er det variasjonar mellom kommunane. I 2027 foreslår regjeringa å auke løyvinga til Helse- og kommuneCERT for å bidra til å styrkje den digitale sikkerheiten i kommunane.
KI
Den svært raske utviklinga i evnar hos store språkmodellar (LLM) skapar nye utfordringar for cybersikkerheiten i den digitale infrastrukturen og system. Såkalla agentisk KI har vist at cyberangrep kan gjennomførast med ein hastigheit og eit omfang vi ikkje har sett tidlegare. Derfor må bruk av slike språkmodellar vurderast nøye med tanke på sikkerheit og pålitelegheit. Regjeringa foreslår at KI Noreg får auka løyving for å kunne evaluere KI-modellar, inkludert sikkerheita i desse. Arbeidet skal skje i samarbeid med forskingsmiljø og andre relevante aktørar. KI Noreg skal òg vere kontaktpunktet mot internasjonale sikkerheitsmiljø innan KI, til dømes AI Safety Institutes, med mål om samarbeid om mellom anna metodar, vurderingar og testverktøy Noreg ikkje kan bygge opp åleine.
IKT-tenester for departementa
Departementa har ei viktig rolle i den nasjonale handteringa av kriser og uønskte hendingar. Dei er derfor ein del av den kritiske samfunnsfunksjonen, styring og kriseleiing. Departementa si verksemd, handlefridom og avgjerdsdyktigheit er òg peika ut som ein grunnleggande nasjonal funksjon etter sikkerheitslova. For å vareta funksjonen sin, er departementa avhengige av fleire understøttande funksjoner, mellom anna IKT. Digitaliserings- og forvaltningsdepartementet har det overordna ansvaret for departementa sine ugraderte IKT-plattformar og infrastrukturar. Digitaliseringsorganisasjonen til departementa har det operative ansvaret for forvaltning, drift, vedlikehald og utvikling av departementa sine ugraderte IKT-plattformar, og for å levere framtidsretta, sikre og effektive digitale fellestenester.
Digitaliserings- og forvaltningsdepartementet prioriterer leveranse av digitale fellestenester som IKT og system for saksbehandling og arkivering til departementa. Digitaliseringsorganisasjonen til departementa arbeider kontinuerleg for å forbetre sikkerheita og robustheita i IKT-systema. Gjennom program for felles IKT-tenester i departementsfellesskapet jobbar Digitaliserings- og forvaltningsdepartementet og Digitaliseringsorganisasjonen til departementa med å etablere ei felles funksjonell, sikker, kostnadseffektiv og moderne IKT-løysing for behandling og deling av digital informasjon internt og eksternt.
Statsforvaltarens fellestenester
Statsforvaltarens fellestenester leverer fellestenester som støttar opp om statsforvaltaren si verksemd, og skal legge til rette for at statsforvaltaren kan utøve samordningsrolla si i kriser.
Den teknologiske utviklinga og trusselbildet krev stadig meir av Statsforvaltarens fellestenester. Som ansvarleg for å levere stabile tenester og sikre store mengder samfunnskritisk informasjon må Statsforvaltarens fellestenester halde følgje med denne utviklinga. Statsforvaltarens fellestenester må ha kompetanse både til å utnytte potensialet i ny teknologi og til å avverje og handtere uønskte hendingar.
Objekt- og infrastruktursikkerheit for departementsbygningane
Departementa treng sikre og funksjonelle arbeidslokale for å vareta sin kritiske samfunnsfunksjon og grunnleggande nasjonale funksjon. Departementsbygningane er derfor skadevurderte, utpeikte, klassifiserte og melde inn til Nasjonalt tryggingsorgan som skjermingsverdige objekt etter sikkerheitslova § 7-1.
Digitaliserings- og forvaltningsdepartementet har det overordna ansvaret for arbeidet med førebyggande objekt- og infrastruktursikkerheit innanfor sitt ansvarsområde. Som ein del av dette ansvaret skal departementet mellom anna forvalte, definere og formidle krav og prinsipp til underliggande etatar, og sjå til at desse blir overhalde og etterlevde slik at risiko blir handtert på ein effektiv og forsvarleg måte. For objektsikkerheit er dette knytt til felles bygningsmasse, fellesområde og uteområde i regjeringskvartalet og i departementsbygningar utanfor regjeringskvartalet. Forsvarsdepartementet er ansvarleg for eigne lokalar på Akershus festning. For infrastruktursikkerheit omhandlar ansvaret departementa sine felles IKT-plattformar. Departementet sitt ansvar for objekt- og infrastruktursikkerheit er avgrensa til felles grunnsikring og nødvendig samordning og instruksutvikling for å sikre eit forsvarleg sikkerheitsnivå, jf. sikkerheitslova. Departementet legg til grunn ei risikobasert tilnærming når det gjeld vurdering og utforming av sikkerheitstiltaka for felles grunnsikring. Det overordna målet er forsvarleg sikkerheitsnivå for skjermingsverdige objekt og infrastruktur i eller tilhøyrande departementsfellesskapet.
Tryggings- og serviceorganisasjonen til departementa har det operasjonelle ansvaret for arbeidet med førebyggande objekt- og infrastruktursikkerheit, og skal operasjonalisere overordna krav og føringar frå gjeldande lovverk og frå Digitaliserings- og forvaltningsdepartementet, med mål om å oppnå eit forsvarleg sikkerheitsnivå. Etaten skal levere tenester innan vakthald, resepsjon og sikring til departementsfellesskapet i samsvar med gjeldande tildelingsbrev og oppdragsutgreiing. Vidare skal etaten samarbeide med departementet i det førebyggande sikkerheitsarbeidet retta mot departementsfellesskapet.
Omtale av klima- og miljøpolitikk
Regjeringa sin klima- og miljøpolitikk bygger på at alle samfunnssektorar har eit sjølvstendig ansvar for å legge miljøomsyn til grunn for aktivitetane sine og for å medverke til at ein kan nå dei nasjonale klima- og miljømåla.
Digitalisering for ei grøn omstilling
Digital teknologi og digitale løysingar er nødvendige for å nå klimamåla til regjeringa, og digitalisering er derfor ein viktig del av den grøne omstillinga. Den grøne og digitale omstillinga inneber mellom anna ein overgang til ein meir sirkulær økonomi med lågare ressursforbruk og auka berekraft i alle deler av økonomien. Digitalisering er eit viktig bidrag til omstillinga til ein meir sirkulær økonomi, med eit meir ressurseffektivt og berekraftig produksjons- og forbruksmønster. Digitalisering og bruk av ny teknologi, mellom anna betre utnytting av data, kan støtte opp under utsleppskutt i alle sektorar for nå målet om eit klimanøytralt Europa innan 2050.
Samstundes er det eit dilemma at IT-utstyr, datasenter og digitale nettverk bidrar til eit høgt energiforbruk, og at produksjon av energi er den største kjelda til utslepp globalt. Digitalisering og KI er energikrevjande, men har òg eit potensial til å spele ei viktig rolle i det grøne skiftet. Regjeringa vil legge vekt på utvikling og bruk av mest mogleg klimavenleg KI, og har mellom anna i strategien Datasenternæringa – ei berekraftig framtidsnæring for det digitale Noreg stadfesta nasjonale prinsipp for ei klimavenleg og energieffektiv utvikling av datasenternæringa. Digitaliserings- og forvaltningsdepartementet arbeider med å legge til rette for at Noreg kan oppnå sine klimamål gjennom målretta digitalisering.
Det er behov for kunnskapsbaserte og kostnadseffektive rammeverk for å dokumentere berekraftspotensialet og den faktiske miljøeffekten av digitalisering på nasjonalt nivå. Nasjonal kommunikasjonsmyndigheit publiserte i 2025 ein analyse av klima- og miljøbelastninga frå digital infrastruktur i drift på norsk jord. Departementet tildelte midlar til analysen, som er ein av dei første i verda i sitt slag. Analysen er todelt og tar for seg situasjonen i 2024 og den forventa utviklinga fram mot 2030 og 2050. Basert på analysen og på oppdrag frå departementet, er Nasjonal kommunikasjonsmyndigheit òg i ferd med å utvikle ein betaversjon av ein indeks som kartlegg digital berekraft nasjonalt i Noreg. Departementet har tildelt midlar til dette arbeidet i 2025 og 2026. Nasjonal kommunikasjonsmyndigheit tar sikte på at betaversjonen blir klar i løpet av 2026.
Bygge- og eigedomspolitikk i statleg sivil sektor
Digitaliserings- og forvaltningsdepartementet har ansvaret for bygge- og eigedomspolitikken i statleg sivil sektor. I 2021 blei strategien Ei berekraftig, kostnadseffektiv og samordna bygg- og eigedomsforvaltning lagt fram. Strategien inneheld fire ambisjonar om klima, miljø og energi, og den peikar på tiltak som vil bidra til å nå ambisjonane. Departementet held fram med oppfølginga av strategien.
Staten er ein stor eigedomsaktør. Statsbygg er staten sitt sentrale kompetansemiljø i sivil sektor. Statsbygg forvaltar ein stor del av den statlege eigedomsmassen og sørgjer for ei berekraftig og effektiv forvaltning av eigedomane. I byggeprosjekt og leigesaker gir Statsbygg råd til oppdragsdepartement og statlege verksemder med behov for lokale. I byggeprosjekta gir Statsbygg råd om mellom anna lokalisering, energiløysing, miljøambisjon, ombruk av byggematerialar og arealeffektivitet.
Byggeprosjekta sine klimagassutslepp frå materialar og byggeplass er den største utsleppskjelda i Statsbygg si verksemd. Utslepp frå materialar i 23 store byggeprosjekt i 2025 gjekk ned til 7,98 kilogram CO2-ekvivalentar per kvadratmeter per år. Dette er ein reduksjon på 8,8 pst. samanlikna med porteføljen i 2024. Utslepp frå energibruk i alle eigedomane Statsbygg forvaltar i Noreg, blei reduserte med 14,7 pst. i 2025 samanlikna med 2024.
I Statsbygg sine lokaliseringsanalysar er klimarisiko alltid eit tema, og avbøtande tiltak blir vurderte for utsette område. Svalbard er ein av stadene i verda som blir påverka raskast av klimaendringar. I Longyearbyen er fleire verna bygningar utsette for flaum, styrtregn og skred. Statsbygg arbeider med å utarbeide ein strategisk utviklingsplan for bustadene.
Avfallsmengdene skal reduserast, og avfall skal leverast til ombruk og materialattvinning for å bidra til sirkulær økonomi i statlege byggeprosjekt. Blant prosjekta som blei ferdigstilte i 2025, var den mediane avfallsmengda 24,1 kg per kvadratmeter samanlikna med 33,4 kg per kvadratmeter blant prosjekta som blei ferdigstilte i 2024.
Byggeprosjekt, både i eksisterande bygningar og nybygg, skal nytte ombrukte byggematerialar. 18 av 22 prosjekt i 2025 nytta ombrukte materiale eller ga bort materiale til ombruk i andre prosjekt.
Statsbygg starta våren 2024 eit nytt arbeid med natur, Naturløftet, som skal gi betre kunnskapsgrunnlag og risikovurderingar. I 2025 blei ein handlingsplan for 2025 og 2026 vedteken.
Lønsvilkår o.a. til leiarar i heileigde statlege verksemder
Norid AS
Dagleg leiar tok imot 1 435 461 kroner i fastløn for 2025. Andre ytingar utgjorde 32 743 kroner. Pensjonskostnaden var 201 251 kroner. Leiande tilsette er med i den kollektive pensjonsordninga til verksemda på lik linje med andre tilsette. Pensjonsordninga er ei innskotsbasert ordning på inntil 12 G. Det er ikkje avtalt etterlønsordning for dagleg leiar. Norid AS brukar ikkje variabel løn og heller inga form for opsjonsprogram eller bonusutbetalingar.
Likestilling
Likestilling i staten
Likestilling inneber at alle personar skal ha like rettar og moglegheiter i samfunnet, uavhengig av mellom anna kjønn, funksjonsevne, seksuell orientering, alder, etnisitet og religion.
Likestilling i det statlege tariffområdet
Digitaliserings- og forvaltningsdepartementet har ansvaret for staten sin sentrale arbeidsgivarfunksjon og er tariffpart i det statlege tariffområdet. Departementet har i kraft av denne rolla eit særleg ansvar for å legge til rette for at den statlege personalpolitikken bidrar til likestilling og hindrar diskriminering, mellom anna når det gjeld rekruttering, løns- og arbeidsvilkår, forfremming, moglegheiter for utvikling og tilrettelegging for å kombinere arbeid og familieliv. Det å legge til rette for at alle får like moglegheiter i arbeidslivet, er ein viktig føresetnad for likestilling.
Mangfald og inkludering
Regjeringa har høge ambisjonar når det gjeld mangfald og inkludering. Alle som kan og vil jobbe, skal få høve til det. Kvinner og menn skal ha dei same moglegheitene, og ingen skal bli utsette for trakassering eller vald i arbeidslivet.
Kvar enkelt statleg verksemd har ansvaret for å bidra til likestilling, auka mangfald og inkludering hos seg sjølv. Samstundes er Digitaliserings- og forvaltningsdepartementet pådrivar på dette feltet, gjennom fleire ulike verkemiddel:
Eit eige traineeprogram er ein del av staten si satsing for å inkludere personar med nedsett funksjonsevne eller hol i CV-en og som har høgare utdanning i arbeidsmarknaden. Programmet skal sørgje for nye ressursar og styrkje mangfaldet i statlege verksemder, og forbetre rekrutteringsarbeidet i verksemdene, slik at eit inkluderings- og mangfaldsperspektiv er integrert i alle rekrutteringsprosessane i staten. Traineeprogrammet vil bli evaluert i 2026.
Statlege verksemder skal kalle inn minst ein kvalifisert søkjar med nedsett funksjonsevne, og minst ein kvalifisert søkjar med fråvær frå arbeid, utdanning eller opplæring (hol i CV-en) til intervju. Dette er det gitt reglar om i forskrifta til statstilsettelova. Etter forskrifta er det òg høve, men ikkje plikt, til å tilsetje ein søkjar med nedsett funksjonsevne eller hol i CV-en dersom vedkomande er nær like godt kvalifisert som den best kvalifiserte søkjaren (moderat kvotering). Det er òg høve til å tilsetje personar med nedsett funksjonsevne eller hol i CV-en, og som har førebels lønstilskot, i inntil to år utan offentleg utlysing. Dette skal gjere det enklare for statlege verksemder å ta i bruk kompetansen og arbeidskrafta til personane som er i målgruppa for denne ordninga.
I 2025 gav regjeringa ei fellesføring i tildelingsbreva til alle statlege verksemder om at dei skal ha ei positiv utvikling i talet på tilsettingar av personar med nedsett funksjonsevne og/eller fråvær frå arbeid, utdanning eller opplæring i 2025, samanlikna med 2024. Denne fellesføringa blei først gitt i 2024 og har blitt vidareført for 2026.
Rekruttering av personar med innvandrarbakgrunn er viktig i eit mangfaldsperspektiv. Det følgjer av forskrifta til statstilsettelova at statlege verksemder skal innkalle minst éin kvalifisert søkjar som er innvandrar eller som er norskfødd og der begge foreldra er utanlandskfødde, til intervju.
I tillegg har dei sentrale partane i staten engasjert eit forskingsmiljø til å evaluere inkluderings- og mangfaldsarbeidet i staten i stort. Evalueringa skal mellom anna kome med forslag til tiltak som kan gjere det enklare for verksemda å inkludere i praksis. Prosjektet skal sluttførast i løpet av første kvartal 2027.
I hovudtariffavtalene (2026–2028) er det nedfelt i ein protokolltilførsel om at partane i staten skal sette ned eit partssamansett råd for likestilling, inkludering, mangfald og integrering. Rådet skal følgje med på og diskutere status, og foreslå eventuelle tiltak for auka likestilling, inkludering, mangfald og integrering i det statlege tariffområdet.
Kjønnslikestilling i det statlege tariffområdet
I tråd med likestillings- og diskrimineringslova § 26 a skal det gjerast greie for den faktiske tilstanden når det gjeld likestilling mellom kjønna. I tabell 10.1 er det gjort greie for delen kvinner og menn som er leiarar i staten.
Prosentdelen kvinner og menn i alle leiarstillingar og toppleiarstillingar i statleg sektor 2021–2025

	Leiargrupper 
	Kjønn
	2021 
	2022 
	2023 
	2024 
	2025

	Alle leiarar i staten1 
	Kvinner
	51 %
	53 %
	53 %
	53 %
	53 %

	 
	Menn
	49 %
	47 %
	47 %
	47 %
	47 %

	 
	Totalt
	10 114
	10 340
	10 654
	10 842
	11 239

	Leiarar som er omfatta av leiarlønssystemet 
	Kvinner
	39 %
	42 %
	45 %
	44 %
	43 %

	 
	Menn
	61 %
	58 %
	55 %
	56 %
	57 %

	 
	Totalt
	224
	224
	231
	225
	223

	Leiarar som er omfatta av hovudtariffavtalene 
	Kvinner
	52 %
	53 %
	53 % 
	53 %
	53 %

	 
	Menn
	48 %
	47 %
	47 %
	47 %
	47 %

	 
	Totalt
	9 890
	10 116
	10 423
	10 617
	11 016

	Øvste leiar av verksemd, («toppleiarar i staten») 
	Kvinner
	 
	42 % 
	44 %
	46 %
	46 %

	 
	Menn
	 
	58 %
	56 %
	54 %
	54 %

	 
	Totalt
	 
	185
	189
	184
	182


1	Prosentdelen kvinner og menn i leiarstillingar inkluderer både leiarar som er omfatta av hovudtariffavtalene i staten (HTA) per 1. oktober og leiarar som er omfatta av statens leiarlønssystem (SLS) per 31. desember. Tala for leiarar som er omfatta av hovudtariffavtalene, baserer seg på yrkeskode / STYRK-kode 1 administrative leiarar.
Kjelde: Statens lønsstatistikk og innrapporterte opplysningar frå departementa per 31. desember.
Tabellen gir ein oversikt over delen kvinner og menn i alle leiarstillingar, inkludert toppleiarstillingar, i staten. Mellom alle leiarar var det i 2025 47 pst. menn og 53 pst. kvinner. Denne andelen har vore stabil sidan 2022. Dersom vi berre ser på leiarar som er omfatta av leiarlønssystemet, var delen kvinner 43 pst. i 2025. Leiarlønssystemet omfattar ei rekke leiarstillingar i staten, slik som departementsrådar og ekspedisjonssjefar i departementa, toppleiarar i større etatar og institusjonar, statsforvaltarar og politimeistrar. Leiarlønssystemet blei etablert i 1991, mellom anna for å kunne rekruttere og halde på dyktige leiarar i staten. Den største gruppa av leiarar på leiarlønssystemet er ekspedisjonssjefane. Ser vi på delen kvinner som er øvste leiar i statlege verksemder, var den på 46 pst. i både 2024 og i 2025. Tala under eitt og over tid viser ei positiv utvikling når det gjeld kjønnsbalanse på toppen av statsforvaltninga.
Likeløn
Eit sentralt tema innanfor likestilling er likeløn. Likestillings- og diskrimineringslova § 34 slår fast at kvinner og menn i same verksemd skal ha lik løn for same arbeid eller arbeid av lik verdi. Løna skal fastsetjast på same måte, utan omsyn til kjønn. Tabell 10.2 viser gjennomsnittleg månadsforteneste for kvinner og menn, og prosentvis auke i månadsforteneste frå 2020 til 2025.
Tal på årsverk og gjennomsnittleg månadsforteneste for heiltidstilsette 2020-2025

	Tal på årsverk1
	Prosent endring
2020–2025
	Gjennomsnittleg mnd.forteneste2 for heiltidstilsette
	Prosent endring
2020–2025

	
	2020
	2025
	
	2020
	2025
	

	Årsverk som er omfatta av hovudtariffavtalene
	147 932
	159 622
	7,90 %
	51 992
	65 119
	25,2 %

	Kvinner
	74 524
	82 196
	10,29 %
	49 187
	61 647
	25,3 %

	Menn
	73 408
	77 426
	5,47 %
	54 770
	68 752
	25,5 %


1	Tal på årsverk i 2020 og 2025 er henta frå rapportane frå Statistikk- og berekningsutvalet i samband med revisjon av hovudtariffavtalene i staten.
2	Tala for månadsforteneste er for heiltidstilsette, og ikkje per årsverk.
For tilsette i det statlege tariffområdet samla, var kvinner sin del av menn si løn i 2025 på 89,7 pst. (månadsforteneste i alt). Ser vi på fastløn var den på 96,8 pst. når det gjeld kvinner sin del av menn si løn (Statistikk- og berekningsutvalet i samband med revisjon av hovudtariffavtalene i staten 2025)[footnoteRef:5]. I perioden mellom 2020 og 2025 auka talet på årsverk i staten omfatta av hovudtariffavtalene med 7,9 pst. Talet på årsverk for kvinner auka med 10,29 pst. medan talet på årsverk for menn auka med 5,47 pst. Tabellen viser at frå 2020 til 2025 var det små forskjellar i den prosentvise auken i månadsforteneste mellom kvinner og menn. [5: Tala er ikkje justert for ulike stillingsnivå mellom kvinner og menn, samt andre ytre faktorar som kan virke inn på lønsnivå (slik som ulike typer verksemder mv.).] 

Tala i tabellen, og det at kvinner sin del av menn si løn i 2025 var 89,7 pst. (månadsforteneste i alt), viser at det er kjønnsskilnader i løn, men tala i seg sjølve seier ikkje noko om årsakene til desse skilnadene. I samband med den forsterka aktivitets- og opplysningsplikta, er offentlege verksemder pålagde å gjere nærare greie for likeløn annakvart år, forstått som lik løn for arbeid av lik verdi. Ei slik kartlegging vil på sikt kunne gi større innsikt i kva dei konkrete lønsskilnadene i dei enkelte verksemder kjem av. 2021 var første gong med likelønsrapportering etter den nye plikta, og verksemdene er pålagde å rapportere anna kvart år om likeløn i eigen verksemd. Neste rapportering frå verksemdene blir i 2027. Departementet vil fortsette å følgje med på denne rapporteringa framover.
Likestilling i verksemdene
Tabell 10.3 gir ei tilstandsrapportering om likestillingssituasjonen i Digitaliserings- og forvaltningsdepartementet med sine underliggande verksemder.
Det er variasjon i talet på kvinner som arbeider deltid i dei ulike verksemdene frå 2024 til 2025. I over halvparten av verksemdene har talet på kvinner som arbeider deltid auka noko. I litt under halvparten av verksemdene har talet på kvinner som arbeider deltid gått ned. Det er gjennomgåande fleire kvinner enn menn som arbeider deltid i dei ulike verksemdene. Når det gjeld menn, har talet på dei som arbeider deltid gått noko ned frå 2024 til 2025.
Talet på mellombels tilsette har auka noko for både kvinner og menn frå 2024 til 2025.
Både kvinner og menn tek ut foreldrepermisjon og har høve til å tilpasse arbeidstida i småbarnsperioden.
Kvinner har framleis noko høgare legemeldt sjukefråvær enn menn. Tala for 2025 viser at det legemelde sjukefråværet har gått noko ned for både kvinner og menn.
For nærare omtale av dei underliggande verksemdene blir det vist til årsrapportane deira. Digitaliseringsorganisasjonen til departementa blei oppretta 1. januar 2025. Det finst derfor ikkje tal for 2024.
Tilstandsrapportering i Digitaliserings- og forvaltningsdepartementets underliggande verksemder

	Kjønnsbalanse
	Kvinners løn i % av menn
	Deltid
	Mellombels tilsetting
	Foreldrepermisjon (fordeling)
	Legemeld sjukefråvær

	
	
	M%
	K%
	Total
	(kr/%)
	M%
	K%
	M%
	K%
	M%
	K%
	M%
	K%

	Digitaliserings-og forvaltningsdepartementet
	2025
	43
	57
	172
	99,8
	2,4
	3,7
	3,6
	7,3
	28
	72
	4,0
	2,9

	
	2024
	46
	54
	176
	97,1
	2,3
	2,3
	2,8
	3,4
	33
	67
	2,0
	4,8

	Datatilsynet
	2025
	37
	63
	65
	92,0
	5,2
	10,3
	1,5
	7,7
	12
	88
	3,4
	3,8

	
	2024
	41
	59
	66
	93,7
	1,5
	4,5
	1,5
	4,5
	46
	54
	2,6
	7,8

	Digitaliseringsdirektoratet
	2025
	56
	44
	476
	97,3
	2,2
	3,3
	3,7
	7,2
	36
	64
	1,4
	4,5

	
	2024
	59
	41
	414
	97,5
	2,9
	4,1
	7,4
	7,0
	32
	68
	2,5
	4,3

	Nasjonal kommunikasjonsmyndigheit
	2025
	59
	41
	190
	95,0
	1,8
	2,6
	4,4
	5,7
	22
	78
	2,5
	7,7

	
	2024
	63
	37
	167
	95,0
	1,9
	0,0
	1,0
	1,6
	36
	64
	1,7
	2,0

	Statsbygg
	2025
	64
	36
	994
	111,0
	2,3
	5,9
	1,5
	2,0
	26
	74
	2,8
	5,1

	
	2024
	64
	36
	939
	112,0
	2,3
	4,4
	0,7
	0,9
	41
	59
	3,7
	7,4

	Statsforvaltaren
	2025
	27
	73
	2 527
	92,0
	4,9
	6,0
	6,8
	6,9
	24
	76
	2,2
	5,3

	
	2024
	29
	71
	2 228
	96,0
	5,4
	8,8
	4,4
	5,5
	25
	76
	4,4
	8,2

	Statsforvaltarens fellestenester
	2025
	41
	59
	209
	91,0
	0,0
	10,0
	8,1
	7,1
	50
	50
	2,5
	7,0

	
	2024
	39
	61
	204
	91,0
	1,2
	12,1
	7,5
	6,4
	50
	50
	3,3
	6,2

	Tryggings- og serviceorganisasjonen til departementa
	2025
	53
	48
	636
	111,4
	2,7
	5,3
	8,4
	11,6
	69
	31
	4,7
	6,9

	
	2024
	57
	44
	767
	105,6
	2,1
	3,6
	8,5
	7,5
	49
	51
	4,4
	5,7

	Digitaliseringsorganisasjonen til departementa
	2025
	68
	32
	214
	101,2
	1,2
	2,7
	2,3
	1,4
	85
	15
	3,4
	6,4

	
	2024
	
	
	
	
	
	
	
	
	
	
	
	


Det er gjort enkelte korrigeringar av tala for 2024 for Digitaliseringsdirektoratet, Statsbygg og Nasjonal kommunikasjonsmyndigheit sidan førre rapportering.
Digitaliserings- og forvaltningsdepartementet
tilrår:
I Prop. 1 S (2026–2027) om statsbudsjettet for år 2027 blir dei forslag til vedtak førde opp som er nemnde i eit framlagt forslag.
Forslag
Under Digitaliserings- og forvaltningsdepartementet blir i Prop. 1 S (2026–2027) statsbudsjettet for budsjettåret 2027 dei forslag til vedtak som følgjer førde opp:
Kapitla 1, 1500–1567, 2445, 4500–4567, 5579, 5607
I
Utgifter:
	VK
Kap.
	Post
	
	Kroner
	Kroner
	Kroner

	Det kongelege hus

	1
	
	H.M. Kongen og H.M. Dronninga
	
	
	

	
	01
	Apanasje
	
	30 847 000
	

	
	50
	Det kongelege hoff
	
	288 211 000
	319 058 000

	
	
	Sum Det kongelege hus
	
	
	319 058 000

	Administrasjon

	1500
	
	Digitaliserings- og forvaltningsdepartementet
	
	
	

	
	01
	Driftsutgifter
	
	255 855 000
	

	
	21
	Særskilde driftsutgifter, kan overførast, kan nyttast under post 70
	
	65 740 000
	

	
	70
	Diverse føremål, kan overførast, kan nyttast under post 21
	
	574 000
	

	
	71
	Forskingsmidlar til Noregs forskingsråd, kan overførast
	
	111 900 000
	

	
	72
	Grunnløyving forskingsinstitutt
	
	52 473 000
	486 542 000

	
	
	Sum Administrasjon
	
	
	486 542 000

	Fellestenester for departementa og Statsministerens kontor

	1510
	
	Tryggings- og serviceorganisasjonen til departementa
	
	
	

	
	01
	Driftsutgifter
	
	888 968 000
	

	
	22
	Fellesutgifter
	
	136 872 000
	

	
	45
	Større utstyrskjøp og vedlikehald, kan overførast
	
	12 419 000
	

	
	46
	Sikringsanlegg og sperresystem, kan overførast
	
	10 117 000
	1 048 376 000

	1511
	
	Prosjekt tilknytte nytt regjeringskvartal
	
	
	

	
	25
	Prosjektstyring, kan overførast
	
	4 796 000
	

	
	30
	Ombygging av Ring 1, kan overførast
	
	350 000 000
	354 796 000

	1512
	
	Diverse fellestenester
	
	
	

	
	01
	Driftsutgifter
	
	1 078 179 000
	

	
	23
	Husleige for fellesareal m.m.
	
	138 187 000
	1 216 366 000

	1515
	
	Digitaliseringsorganisasjonen til departementa
	
	
	

	
	01
	Driftsutgifter
	
	536 724 000
	

	
	21
	Særskilde driftsutgifter
	
	84 826 000
	

	
	22
	Større IKT-/digitaliseringsprosjekt, kan overførast
	
	195 191 000
	

	
	45
	Større utstyrskjøp og vedlikehald, kan overførast
	
	36 246 000
	852 987 000

	
	
	Sum Fellestenester for departementa og Statsministerens kontor
	
	
	3 472 525 000

	Statsforvaltarane

	1520
	
	Statsforvaltarane
	
	
	

	
	01
	Driftsutgifter
	
	2 886 080 000
	

	
	21
	Særskilde driftsutgifter, kan overførast
	
	99 302 000
	2 985 382 000

	
	
	Sum Statsforvaltarane
	
	
	2 985 382 000

	Statlege byggeprosjekt og eigedomsforvaltning

	1530
	
	Byggeprosjekt utanfor husleigeordninga
	
	
	

	
	30
	Prosjektering av bygg, kan overførast
	
	15 000 000
	

	
	33
	Vidareføring av byggeprosjekt, kan overførast
	
	3 132 000 000
	

	
	36
	Kunstnarisk utsmykking, kan overførast
	
	31 366 000
	

	
	45
	Større utstyrskjøp og vedlikehald, kan overførast
	
	1 671 517 000
	4 849 883 000

	1531
	
	Eigedomar til kongelege føremål
	
	
	

	
	01
	Driftsutgifter
	
	44 354 000
	

	
	45
	Større utstyrskjøp og vedlikehald, kan overførast
	
	46 314 000
	90 668 000

	1533
	
	Eigedomar utanfor husleigeordninga
	
	
	

	
	01
	Driftsutgifter
	
	29 768 000
	

	
	45
	Større utstyrskjøp og vedlikehald, kan overførast
	
	35 000 000
	64 768 000

	1534
	
	Erstatningslokale for departementa
	
	
	

	
	01
	Driftsutgifter
	
	99 700 000
	99 700 000

	
	
	Sum Statlege byggeprosjekt og 
eigedomsforvaltning
	
	
	5 105 019 000

	Forvaltningsutvikling, digitaliserings-, personvern- og ekompolitikk

	1540
	
	Digitaliseringsdirektoratet
	
	
	

	
	01
	Driftsutgifter, kan nyttast under post 27
	
	186 442 000
	

	
	21
	Særskilde driftsutgifter, kan overførast
	
	42 309 000
	

	
	22
	Tredjepartskostnadar nasjonale fellesløysingar
	
	210 000 000
	

	
	23
	Utvikling og forvaltning av nasjonale fellesløysingar, kan overførast
	
	548 707 000
	

	
	25
	Medfinansieringsordning for digitaliseringsprosjekt, kan overførast
	
	124 381 000
	

	
	26
	Stimulab, kan overførast
	
	5 651 000
	

	
	27
	Tilsyn for universell utforming av ikt, kan nyttast under post 01
	
	22 197 000
	

	
	28
	KI Noreg
	
	45 100 000
	

	
	29
	Brukarutløyste kostnadar Altinn, kan overførast
	
	126 500 000
	

	
	71
	IT-tilskot
	
	10 018 000
	1 321 305 000

	1541
	
	Digitaliserings- og ekompolitikk
	
	
	

	
	22
	Utvikling, gjennomføring og samordning av digitaliserings- og ekompolitikken, kan overførast, kan nyttast under post 70
	
	39 271 000
	

	
	61
	Førebygging og handtering av digitale hendingar, kan nyttast under post 22
	
	3 500 000
	

	
	70
	Forvaltningsutvikling, digitaliserings- og ekompolitikk, kan nyttast under post 22
	
	27 036 000
	69 807 000

	1542
	
	Internasjonalt samarbeid
	
	
	

	
	01
	Driftsutgifter
	
	5 543 000
	

	
	70
	Internasjonale program
	
	320 833 000
	

	
	71
	Nasjonal medfinansiering og mobilisering, kan overførast
	
	20 148 000
	346 524 000

	1543
	
	Nasjonal kommunikasjonsmyndigheit
	
	
	

	
	01
	Driftsutgifter
	
	324 295 000
	

	
	22
	Nytt nødnett, kan overførast
	
	324 500 000
	

	
	45
	Større utstyrskjøp og vedlikehald, kan overførast
	
	18 903 000
	

	
	70
	Telesikkerheit og -beredskap, kan overførast
	
	451 322 000
	

	
	71
	Funksjonell internettilgang til alle, kan overførast
	
	10 074 000
	1 129 094 000

	1545
	
	Datatilsynet
	
	
	

	
	01
	Driftsutgifter
	
	93 648 000
	93 648 000

	1546
	
	Personvernnemnda
	
	
	

	
	01
	Driftsutgifter
	
	4 264 000
	4 264 000

	
	
	Sum Forvaltningsutvikling, digitaliserings-, personvern- og ekompolitikk
	
	
	2 964 642 000

	Statleg arbeidsgivarpolitikk

	1560
	
	Tariffavtalte avsetningar mv.
	
	
	

	
	21
	Særskilde driftsutgifter, kan overførast, kan nyttast under post 70
	
	2 000 000
	

	
	70
	Kompetanseutvikling mv., kan overførast, kan nyttast under post 21
	
	7 000 000
	

	
	71
	Opplæring og utvikling av tillitsvalde
	
	279 700 000
	

	
	72
	Pensjonskostnadar tenestemannsorganisasjonane
	
	51 500 000
	340 200 000

	1565
	
	Bustadlånordninga i Statens pensjonskasse
	
	
	

	
	01
	Driftsutgifter, overslagsløyving
	
	66 000 000
	

	
	70
	Tap/avskrivingar
	
	2 000 000
	

	
	90
	Utlån, overslagsløyving
	
	16 000 000 000
	16 068 000 000

	1566
	
	Yrkesskadeforsikring
	
	
	

	
	01
	Driftsutgifter, overslagsløyving
	
	95 000 000
	95 000 000

	1567
	
	Gruppelivsforsikring
	
	
	

	
	01
	Driftsutgifter, overslagsløyving
	
	260 000 000
	260 000 000

	
	
	Sum Statleg arbeidsgivarpolitikk
	
	
	16 763 200 000

	Statens forvaltningsbedrifter

	2445
	
	Statsbygg
	
	
	

	
	24
	Driftsresultat
	
	
	

	
	
	1 Driftsinntekter
	-8 604 000 000
	
	

	
	
	2 Driftsutgifter
	2 936 358 000
	
	

	
	
	3 Avskrivingar
	2 555 000 000
	
	

	
	
	4 Renter av statens kapital
	2 710 000 000
	-402 642 000
	

	
	30
	Prosjektering av bygg, kan overførast
	
	113 509 000
	

	
	31
	Igangsetting av ordinære byggeprosjekt, kan overførast
	
	932 875 000
	

	
	32
	Prosjektering og igangsetting av brukarfinansierte byggeprosjekt, kan overførast
	
	278 939 000
	

	
	33
	Vidareføring av ordinære byggeprosjekt, kan overførast
	
	2 665 900 000
	

	
	34
	Vidareføring av brukarfinansierte byggeprosjekt, kan overførast
	
	855 950 000
	

	
	39
	Renter på byggelån, kan overførast
	
	250 000 000
	

	
	45
	Større utstyrskjøp og vedlikehald, kan overførast
	
	384 451 000
	

	
	49
	Kjøp av eigedomar, kan overførast
	
	38 019 000
	5 117 001 000

	
	
	Sum Statens forvaltningsbedrifter
	
	
	5 117 001 000

	
	
	Sum departementets utgifter
	
	
	37 213 369 000



Inntekter:
	VK
Kap.
	Post
	
	
	Kroner
	Kroner

	Digitaliserings- og forvaltningsdepartementet

	4510
	
	Tryggings- og serviceorganisasjonen til departementa
	
	
	

	
	02
	Diverse inntekter
	
	48 749 000
	

	
	03
	Brukarbetalingar
	
	36 333 000
	85 082 000

	4515
	
	Digitaliseringsorganisasjonen til departementa
	
	
	

	
	01
	Diverse inntekter
	
	7 904 000
	

	
	02
	Brukarbetalingar
	
	64 132 000
	72 036 000

	4520
	
	Statsforvaltarane
	
	
	

	
	01
	Inntekter ved oppdrag
	
	99 302 000
	99 302 000

	4533
	
	Eigedomar utanfor husleigeordninga
	
	
	

	
	02
	Diverse inntekter
	
	8 412 000
	8 412 000

	4540
	
	Digitaliseringsdirektoratet
	
	
	

	
	03
	Diverse inntekter
	
	211 000
	

	
	05
	Tredjepartsinntekter nasjonale fellesløysingar
	
	210 000 000
	

	
	07
	Brukarutløyste inntekter Altinn
	
	126 500 000
	336 711 000

	4542
	
	Internasjonalt samarbeid
	
	
	

	
	01
	Refusjon frå Utanriksdepartementet
	
	3 403 000
	3 403 000

	4543
	
	Nasjonal kommunikasjonsmyndigheit
	
	
	

	
	01
	Diverse gebyr
	
	359 000
	

	
	70
	Inntekter frå gjennomførde frekvensauksjonar
	
	99 600 000
	99 959 000

	4565
	
	Bustadlånordninga i Statens pensjonskasse
	
	
	

	
	01
	Gebyrinntekter, lån
	
	51 000 000
	

	
	90
	Tilbakebetaling av lån
	
	17 000 000 000
	17 051 000 000

	4566
	
	Yrkesskadeforsikring
	
	
	

	
	01
	Premieinntekter
	
	102 000 000
	102 000 000

	4567
	
	Gruppelivsforsikring
	
	
	

	
	01
	Premieinntekter
	
	141 000 000
	141 000 000

	
	
	Sum Digitaliserings- og forvaltningsdepartementet
	
	
	17 998 905 000

	Skattar og avgifter

	5579
	
	Sektoravgifter under Digitaliserings- og forvaltningsdepartementet
	
	
	

	
	70
	Sektoravgifter Nasjonal kommunikasjonsmyndigheit
	
	334 412 000
	334 412 000

	
	
	Sum Skattar og avgifter
	
	
	334 412 000

	Renter og utbytte mv.

	5607
	
	Renter av bustadlånordninga i Statens pensjonskasse
	
	
	

	
	80
	Renter
	
	3 576 000 000
	3 576 000 000

	
	
	Sum Renter og utbytte mv.
	
	
	3 576 000 000

	
	
	Sum departementets inntekter
	
	
	21 909 317 000


Fullmakter til å overskride gitte løyvingar
II
Meirinntektsfullmakter
Stortinget samtykker i at Digitaliserings- og forvaltningsdepartementet i 2027 kan:
02N1xx2
	overskride løyvinga under
	mot tilsvarande meirinntekter under

	kap. 1500 post 01
	kap. 4500 post 01

	kap. 1510 post 01
	kap. 4510 postane 02 og 03

	kap. 1515 post 01
	kap. 4515 postane 01 og 02

	kap. 1520 post 01
	kap. 4520 post 02

	kap. 1520 post 21
	kap. 4520 post 01

	kap. 1533 post 01
	kap. 4533 post 02

	kap. 1540 post 01
	kap. 4540 post 03

	kap. 1540 post 21
	kap. 4540 post 03

	kap. 1540 post 22
	kap. 4540 post 05

	kap. 1540 post 23
	kap. 4540 post 03

	kap. 1540 post 27
	kap. 4540 post 04

	kap. 1540 post 29
	kap. 4540 post 07


Meirinntekt som gir grunnlag for overskriding, skal òg dekke meirverdiavgift knytt til overskridinga, og påverkar derfor òg kap. 1633, post 01 for dei statlege forvaltningsorgana som inngår i nettoordninga for meirverdiavgift. Meirinntekter og eventuelle mindreinntekter skal takast med i berekninga av overføring av ubrukt løyving til neste år.
III
Fullmakt til å overskride løyvingar til investeringstiltak
Stortinget samtykker i at Digitaliserings- og forvaltningsdepartementet i 2027 kan:
1.	overskride kap. 2445 Statsbygg, postane 30–49, med inntil 250 mill. kroner, mot dekning i reguleringsfondet.
2.	overskride kap. 2445 Statsbygg, postane 30–49, med beløp som tilsvarar netto gevinst frå sal av eigedomar.
IV
Fullmakt til å omdisponere løyvingar til investeringstiltak
Stortinget samtykker i at Digitaliserings- og forvaltningsdepartementet i 2027 kan omdisponere:
1.	under kap. 1530 Byggeprosjekt utanfor husleigeordninga, mellom postane 31, 33, 36 og 45.
2.	under kap. 1531 Eigedomar til kongelege føremål, frå post 01 til 45.
3.	under kap. 1533 Eigedomar utanfor husleigeordninga, frå post 01 til 45.
4.	under kap. 2445 Statsbygg, mellom postane 30, 31, 33, 45 og 49.
5.	under kap. 2445 Statsbygg, mellom postane 32 og 34, og post 49 i dei tilfelle det er aktuelt å kjøpe ein eigedom som ledd i gjennomføringa av brukarfinansierte byggeprosjekt.
6.	mellom kap. 1530 Byggeprosjekt utanfor husleigeordninga, postane 31, 33 og 45 og kap. 2445 Statsbygg, postane 31 og 33.
Fullmakter til å pådra staten forpliktingar ut over gitte løyvingar
V
Tilsegnsfullmakter
Stortinget samtykker i at Digitaliserings- og forvaltningsdepartementet i 2027 kan gi tilsegn om tilskot ut over gitte løyvingar, men slik at samla ramme for nye tilsegn og gammalt ansvar ikkje overstig følgjande beløp:
04N1xt2
	Kap.
	Post
	Nemning
	Samla ramme

	1500
	
	Digitaliserings- og forvaltningsdepartementet
	

	
	71
	Forskingsmidlar til Noregs forskingsråd
	299,9 mill. kroner

	1540
	
	Digitaliseringsdirektoratet
	

	
	25
	Medfinansieringsordning for digitaliseringsprosjekt
	97,0 mill. kroner


VI
Fullmakt til å pådra staten forpliktingar i investeringsprosjekt
Stortinget samtykker i at Digitaliserings- og forvaltningsdepartementet i 2027 kan følgje opp fullmakt under Justis- og beredskapsdepartementet om oppstart av byggeprosjekt ved å bestille og forplikte staten ut over budsjettåret for prosjektet Oslo fengsel, Grønland innanfor ei kostnadsramme på 2 787 mill. kroner. Fullmakta gjeld òg forpliktingar som blir inngått i seinare budsjettår. Samla utbetalingar og gjenståande forpliktingar skal til kvar tid bli heldt innanfor den vedtekne kostnadsramma. Kostnadsramma er oppgitt i prisnivå per 1. juli 2027. Digitaliserings- og forvaltningsdepartementet blir gitt fullmakt til å prisjustere kostnadsramma i seinare år.
VII
Nytt regjeringskvartal byggetrinn 2, del II
Stortinget samtykker i at Digitaliserings- og forvaltningsdepartementet i 2027 kan starte opp, bestille og forplikte staten ut over budsjettåret for byggeprosjektet nytt regjeringskvartal byggetrinn 2, del II innanfor ei kostnadsramme på 5 104 mill. kroner. Fullmakta gjeld òg forpliktingar som blir inngått i seinare budsjettår. Samla utbetalingar og gjenståande forpliktingar skal til kvar tid bli heldt innanfor den vedtekne kostnadsramma. Kostnadsramma er oppgitt i prisnivå per 1. juli 2027. Digitaliserings- og forvaltningsdepartementet blir gitt fullmakt til å prisjustere kostnadsramma i seinare år.
VIII
Brukarutstyrsprosjektet til nytt regjeringskvartal byggetrinn 2, del II
Stortinget samtykker i at Digitaliserings- og forvaltningsdepartementet i 2027 kan starte opp, bestille og forplikte staten ut over budsjettåret for brukarutstyrsprosjektet til nytt regjeringskvartal byggetrinn 2, del II innanfor ei kostnadsramme på 336 mill. kroner. Fullmakta gjeld òg forpliktingar som blir inngått i seinare budsjettår. Samla utbetalingar og gjenståande forpliktingar skal til kvar tid bli heldt innanfor den vedtekne kostnadsramma. Kostnadsramma er oppgitt i prisnivå per 1. juli 2027. Digitaliserings- og forvaltningsdepartementet blir gitt fullmakt til å prisjustere kostnadsramma i seinare år.
IX
Fullmakt til å pådra staten forpliktingar for kjøp av eigedom (nytt politihus i Bergen)
Stortinget samtykker i at Digitaliserings- og forvaltningsdepartementet i 2027 over kap. 2445 Statsbygg, post 49 Kjøp av eigedomar kan pådra staten forpliktingar ut over budsjettåret for kjøp av eigedom mv. knytt til arbeid med nytt politihus i Bergen innanfor ei samla ramme på 100 mill. kroner (2026-kroner). Digitaliserings- og forvaltningsdepartementet blir gitt fullmakt til å prisjustere beløpet i seinare år.
X
Brukarfinansierte byggeprosjekt
Stortinget samtykker i at Digitaliserings- og forvaltningsdepartementet i 2027 kan:
1.	sette i gang byggeprosjekt under kap. 2445 Statsbygg, post 32 Prosjektering og igangsetting av brukarfinansierte byggeprosjekt, utan at dei er omtalte med kostnadsramme overfor Stortinget, når leigetakaren har dei husleigemidlane det er behov for innanfor gjeldande budsjettrammer.
2.	foreta bestillingar og pådra staten forpliktingar ut over budsjettåret, innanfor ei samla ramme på 1 400 mill. kroner for gamle og nye forpliktingar, ved gjennomføring av brukarfinansierte byggeprosjekt under kap. 2445 Statsbygg, post 32 Prosjektering og igangsetting av brukarfinansierte byggeprosjekt og post 34 Vidareføring av brukarfinansierte byggeprosjekt.
Andre fullmakter
XI
Fullmakt til postering mot mellomværet med statskassa i Statsbygg
Stortinget samtykker i at Digitaliserings- og forvaltningsdepartementet i 2027 kan gi Statsbygg fullmakt til å:
1.	postere til og frå reguleringsfondet som del av mellomværet med statskassa.
2.	føre inn- og utbetalingar som gjeld bruksavhengige driftskostnadar og tilleggsavtalar mot mellomværet med statskassa.
3.	føre utlegg som skal viderefakturerast og tilhøyrande innbetalinger mot mellomværet med statskassa.
4.	føre innbetalingar frå oppdragsgivar som delfinansierer innbetalingar mot mellomværet med statskassa. Innbetalingane blir nettoførte på investeringspostane i takt med når investeringskostnadane blir påkomne.
XII
Diverse fullmakter som gjeld eigedom
Stortinget samtykker i at Digitaliserings- og forvaltningsdepartementet i 2027 kan:
1.	godkjenne sal, makeskifte eller bortfeste av eigedom som blir forvalta av Statsbygg eller av statlege verksemder som ikkje har ei eiga salsfullmakt, for inntil 750 mill. kroner.
2.	godkjenne kjøp av eigedom finansiert ved salsinntekter, innsparte midlar eller midlar frå reguleringsfondet for inntil 300 mill. kroner totalt, ut over løyvinga på kap. 2445 Statsbygg, post 49.
3.	korrigere Statsbyggs balanse i dei tilfella der prosjekterings- og investeringsmidlar ført på kap. 2445 Statsbygg blir overført til andre budsjettkapittel eller prosjekta ikkje blir realisert.
4.	godkjenne sal av statens eigedom Victoria Terrasse.
XIII
Sal av aksjepost
Stortinget samtykker i at Digitaliserings- og forvaltningsdepartementet i 2027 kan selje aksjeposten i Fylkeshuset AS (endra namn til Reknes Næringseiendom AS) til marknadsverdi.
[Vedleggsnr reset]

Byggeprosjekt der Stortinget har godkjend kostnadsrammene
03N2xt2
	(i mill. kr)

	Pågåande byggeprosjekt
	Kostnadsramme per 1.7.2027
	Oppdragsgivar

	Kap. 1530, post 33
	
	

	UiO, nytt livsvitskapsbygg
	13 662,8
	Kunnskapsdepartementet

	UiO, Vikingtidsmuseet
	4 171,0
	Kunnskapsdepartementet

	NTNU Campussamlinga1
	8 052,4
	Kunnskapsdepartementet

	Norsk havteknologisenter
	6 254,7
	Nærings- og fiskeridepartementet

	
	
	

	Kap. 2445, post 33
	
	

	Nytt regjeringskvartal, byggetrinn 2, del I
	9 008,4
	Digitaliserings- og forvaltningsdepartementet

	Bergen tinghus
	1 345,5
	Justis- og beredskapsdepartementet

	Innlandet fengsel, Ilseng avdeling
	1 086,6
	Justis- og beredskapsdepartementet

	Griegakademiet
	895,7
	Kunnskapsdepartementet


1	Ekskl. delfinansiering på 552,9 mill. kroner (per 1.7.2027) hos NTNU.
03N2xt2
	(i mill. kr)

	Ferdigstilte byggeprosjekt i reklamasjonsfasen der det kjem eller kan kome utgifter i prosjekta
	Kostnadsramme1
	Oppdragsgivar

	Kap. 2445, post 33
	
	

	Nytt regjeringskvartal, byggetrinn 1
	24 709,3
	Digitaliserings- og 
forvaltningsdepartementet

	Energiløysing for nytt regjeringskvartal
	3 323
	Digitaliserings- og 
forvaltningsdepartementet

	Oslo fengsel, Ullersmo avdeling
	673,9
	Justis- og beredskapsdepartementet

	Fagskule for brann- og redningspersonell, hyblar
	466,5
	Justis- og beredskapsdepartementet

	Blått bygg ved Nord universitet
	665,8
	Kunnskapsdepartementet

	22. juli-senteret
	571,6
	Kunnskapsdepartementet


1.	Byggeprosjekta blir ikkje prisjusterte etter ferdigstillingsdatoen, og kostnadsrammene er i prisnivå frå det siste året prosjekta var pågåande.
[Vedleggsnr reset]

Gjeldande romartalsvedtak frå tidlegare år
Nedanfor følgjer romartalsvedtak for Digitaliserings- og forvaltningsdepartementet som gjeld utan tidsavgrensing eller utover eit budsjettår.
Romartalsvedtak XV i Prop. 1 S (2014–2015) for Kommunal- og moderniseringsdepartementet:
«Avskrivninger under Statsbygg. Stortinget samtykker i at Kommunal- og moderniseringsdepartementet fra 2015 kan gi Statsbygg fullmakt til å starte avskrivning av et anleggsmiddel fra det tidspunktet dette tas i bruk, og dermed avvike hovedregelen om at forvaltningsbedriftene starter avskrivning av anleggsmidler året etter at de er tatt i bruk, jf. St.prp. nr. 48 (2004–2005) og Innst. S. nr. 187 (2004–2005) Om bevilgningsreglementet.»
Romartalsvedtak IX i Prop. 118 S (2022–2023) Tilleggsbevilgninger og omprioriteringer i statsbudsjettet 2023:
«Stortinget samtykker i at Kommunal- og distriktsdepartementet i 2023 kan inngå avtale om gjennomføring av et erfaringsbasert masterprogram i offentlig forvaltning med garanti overfor studietilbyder for dekning av deltakeravgift. Garantien utløses dersom det ikke oppnås tilstrekkelig antall deltakere per studieemne. Samlet garantiramme er på 18 mill. kroner i perioden 2023–2027 og bygges ned etter hvert som masterprogrammet gjennomføres.»

